
CAPITOLUL UNU 


Peste câteva minute vom ateriza pe aeroportul 
Schiphol din Amsterdam. 

Melodioasă, fără accent străin, vocea stewardesei 
olandeze ar fi putut suna la fel de bine în difuzoarele 
oricăror alte linii aeriene europene. 

— Vă rugăm să vă legaţi centurile de siguranţă şi să 
nu fumaţi. Sperăm că v-a plăcut zborul. Suntem siguri 
că vă veţi simţi bine la Amsterdam. 

Cu stewardesa schimbasem câteva cuvinte pe când 
trecea culoarul dintre fotolii. Era o fată fermecătoare, 
însă animată de un optimism neîntemeiat în privinţa 
vieţii în general. În sinea mea, nu puteam fi de acord 
cu ea in două chestiuni: nu-mi plăcuse zborul şi nu mă 
aşteptam să mă simt bine la Amsterdam. Zborul nu-mi 
plăcuse, deoarece nu-mi mai plăcea nici o călătorie cu 
avionul din ziua în care, cu doi ani în urmă, motoarele 
unui DC 8 se defectaseră la nici zece secunde după 
decolare, întâmplarea mă făcuse să constat două 
lucruri: un avion lipsit de puterea motoarelor e ca un 
bloc de beton care se prăbuşeşte; şi, doi, chirurgia 
plastică ia foarte mult timp, este foarte dureroasă, 
foarte costisitoare şi nu dă totdeauna rezultate 
notabile. Pe de altă parte, nici nu mă aşteptam să mă 
simt bine la Amsterdam (deşi, probabil, este cel mai 
minunat oraş, cu cei mai prietenoşi locuitori din 
lume), pentru că natura călătoriilor mele de afaceri în 
străinătate exclude posibilitatea oricărei bucurii. 


In vreme ce uriaşul KLM DC-8 - nu sunt 
superstiţios, la urma urmei orice avion poate să se 
prăbuşească - se îndrepta spre pământ, mi-am 


aruncat privirea spre interiorul aglomerat. Cei mai 
mulţi pasageri păreau să-mi împărtăşească opinia în 


legătură cu nebunia inerentă tuturor călătoriilor cu 
avionul. Cei care nu-şi înfipseseră unghiile în tapiţeria 
fotoliului se  lăsaseră pe spate cu o excesivă 
nonşalanţă, trăncănind cu o vioiciune şi cu o veselie 
caracteristice spiritelor brave ce se îndreaptă spre 
împlinirea unei soarte tragice. Erau persoane care şi- 
ar fi fluturat cu voioşie mâinile în faţa gloatelor 
încântate, până şi atunci când căruţa i-ar fi dus la 
ghilotină. Pe scurt, o felie de umanitate destul de 
reprezentativă. Preţuitori ai legilor, mai ales. Deloc 
păcătoşi. Oameni obişnuiţi. Chiar şterşi. 

Sau poate că nu e cinstit să îi cataloghezi ca 
„Şterşi“. Ca să fii astfel caracterizat, mai degrabă 
denigrator, trebuie să existe şi termeni de comparaţie. 
La bordul avionului, din nefericire pentru restul 
pasagerilor, se aflau două fiinţe care l-ar fi făcut pe 
oricine să arate cum nu se poate mai „şters“. 

M-am uitat la ele cum stăteau, cu trei rânduri mai în 
spatele meu, de partea cealaltă a culoarului. Era o 
privire discretă, menită să nu atragă atenţia. De când 
părăsisem aeroportul Heathrow, majoritatea 
bărbaţilor din apropierea lor nu făcuseră altceva decât 
să se holbeze la ele. Cea mai bună metodă ca să atragi 
atenţia este să nu te uiţi deloc. 

Doar două tinere una lângă alta. Oriunde poţi da 
peste două tinere şezând una lângă alta, dar în ceea 
ce le priveşte pe acestea două, zău că ar merita să-ţi 
iroseşti cei mai frumoşi ani din viaţă ca să le 
întâlneşti. Una cu părul negru ca pana corbului, 
cealaltă o blondă platinată. Amândouă cu minijupe. 
Bruneta - toată în mătase albă, blonda - în mătase 
neagră. Amândouă având nişte forme care 
demonstrau imensul salt făcut de standardul feminin 
de la formele lui Venus din Millo. Pe deasupra, erau 
năucitor de frumoase, însă nu aveau acea frumuseţe 


insipidă, frumusețea  găunoasă care câştigă 
concursurile din Miss Univers. Aduceau ciudat de 
mult una cu alta. Delicat croite, cu trăsături gingaşe şi 
membre fine, aveau o privire a cărei inteligenţă 
făgăduia să le păstreze intactă frumuseţea încă 20 de 
ani după ce veştedele Miss Univers de ieri aveau să fi 
abandonat de multă vreme o competiţie inegală. 

Blondina îmi aruncă un zâmbet obraznic şi 
provocator, dar prietenesc. I-am răspuns cu o privire 
neutră. Datorită faptului că acel chirurg care îşi 
exercitase talentele asupră-mi nu reuşise întrutotul să- 
mi potrivească cum se cuvine cele două jumătăţi ale 
fizionomiei, expresiei mele împietrite îi lipsea vizibil 
nota de încurajare. Cu toate acestea, ea continuă să- 
mi zâmbească. Bruneta îi dădu un ghiont şi atunci ea 
îşi mută privirea. O văzu încruntând din sprâncene, se 
bosumflă, şi încetă să mai zâmbească. M-am uitat în 
altă parte. 

Nu mai erau nici 300 de metri până la începutul 
pistei de aterizare şi, ca să-mi iau gândul de la 
zgomotul, pe care aproape sigur aveam să-l simt, al 
trenului de aterizare pârâind la atingerea cu solul, m- 
am lăsat pe spate cu ochii închişi şi-am început să mă 
gândesc la cele două fete. Oricâte mi s-ar imputa, mi- 
am zis, nimeni nu poate spune că mi-am ales 
colaboratoarele fără să ţin seamă de latura estetică a 
vieţii. Maggie, bruneta, avea 27 de ani şi lucra cu 
mine de peste cinci. Avea o inteligenţă ieşită din 
comun, era metodică, răbdătoare, discretă, te puteai 
bizui pe ea şi aproape niciodată nu făcea greşeli - în 
meseria noastră nu există oameni care nu fac 
niciodată greşeli. Şi mai important era faptul că 
Maggie şi cu mine ţineam unul la altul, de destulă 
vreme, lucru esenţial în situaţii în care pierderea 
temporară a încrederii şi afecțiunii reciproce poate 


avea consecinţe din cele mai neplăcute şi mai 
durabile. Totuşi, nu eram după câte ştiu foarte leşinaţi 
unul după altul, lucru care ar fi fost la fel de 
dezastruos. 

Belinda, blondă, 22 de ani, pariziancă, jumătate 
franţuzoaică, jumătate englezoaică, aliată în prima ei 
misiune, îmi era aproape cu totul necunoscută. Nu în 
sensul de enigmă, ci necunoscută ca personalitate, 
vreau să zic. Când la Surete! îţi dă cu împrumut un 
agent, aşa cum procedase cu Belinda, dosarul 
însoțitor al agentului respectiv este atât de minuţios 
întocmit, încât nimic relevant pentru mediul sau 
trecutul lui nu rămâne pe dinafară. Personal vorbind, 
tot ce izbutisem să înţeleg până acum era evidenta ei 
lipsă de respect - dacă nu de admiraţie - pe care 
tinerii îl datorează celor mai vârstnici, ca să nu mai 
vorbim de superiorii lor ierarhici, cum era cazul meu. 
Însă Belinda părea chibzuită şi avea aerul unei 
competenţe promițătoare, care depăşea cu mult 
rezervele pe care le-ar fi putut nutri faţă de patronul 
ei. 

Nici una nu mai fusese în Olanda, ceea ce constituia 
unul din pricipalele motive pentru care mă însoțeau 
acolo. Pe lângă asta, tinerele atrăgătoare sunt, în 
meseria noastră lipsită de atracţie, mai rare decât 
mantourile de blană în Congo, deci era prea puţin 
probabil ca ele să atragă atenţia celor suspicioşi și 
celor certaţi cu legea. 

Avionul DC 8 atinse pista și, cum trenul de aterizare 
nu s-a făcut bucăţi, am deschis ochii şi-am început să 
mă gândesc la chestiunile presante către care mă 
îndreptam. Duclos. Jimmy Duclos mă aştepta pe 
aeroportul Schiphol, iar Jimmy Duclos avea ceva 
important şi urgent să-mi încredinţeze. Ceva prea 


1 Siguranţa franceză. 


important ca să fie transmis, chiar şi codificat, pe 
canalele obişnuite.de comunicaţii. Ceva prea urgent 
ca să aştepte chiar şi serviciile curierului diplomatic al 
ambasadei britanice de la Haga. In ce priveşte 
conţinutul probabil al mesajului, nu avea rost să-mi 
scormonesc creierii. În cinci minute aveam să-l 
cunosc. Ştiam că va fi exact ce-mi trebuie. Sursele de 
informaţii ale lui Duclos erau impecabile, informaţiile 
corecte şi sută la sută precise. Jimmy Duclos nu făcea 
niciodată greşeli - cel puţin de această natură. 

Avionul încetinea şi puteam deja să văd pasarela de 
debarcare cu alura sa de crocodil coborând pieziş din 
coasta clădirii principale a aeroportului, gata să fie 
potrivită, la oprirea avionului, în dreptul uşii. Mi-am 
desfăcut centura de siguranţă, m-am ridicat, am 
aruncat spre Maggie şi Belinda o privire neutră, de 
parcă nici nu le-aş fi cunoscut, şi m-am îndreptat spre 
ieşire, câtă vreme avionul se mai mişca încă. Făceam 
o manevră care nu era pe placul autorităţilor aviatice 
şi, cu siguranţă, nici al celorlalţi, ale căror feţe nu 
osteneau să arate că se ştiau în prezenţa unui 
necioplit care dădea buzna, în loc să stea la coadă, în 
rând cu toată lumea. M-am făcut că plouă. De multă 
vreme renunţasem să cred că mă mai pot bucura de 
popularitate. 

Stewardesa îmi zâmbi totuşi, dar zâmbetul nu era 
nici pe departe un omagiu adus înfăţişării sau 
personalităţii mele. Oamenii îţi zâmbesc când sunt 
impresionați ori neliniştiţi, sau amândouă deodată. Ori 
de câte ori zbor cu avionul, cu excepţia vacanţelor - 
pe care le fac o dată la cinci ani - înmânez 
stewardesei un mic plic sigilat pentru a fi transmis 
comandantului avionului. Nerăbdător, ca orice bărbat, 
să impresioneze o fată frumuşică, comandantul îi 
dezvăluie de obicei conţinutul. Acolo, e vorba de 


prioritatea absolută ce mi se cuvine în orice 
împrejurare, prioritate invariabil inutilă, dar care îmi 
asigura imediat şi impecabil prânzul, cina şi serviciile 
barului de la bord. În schimb, foarte folositor se 
dovedeşte un privilegiu de care câţiva colegi de-ai mei 
şi eu însumi ne bucuram, şi anume imunitatea de tip 
diplomatic la vamă, privilegiu cu atât mai util cu cât 
bagajul meu conţine, de obicei, două pistoale 
eficiente, o trusă mică, dibaci croită, cu ustensile de 
spărgător şi alte câteva dispozitive infame în legătură 
cu care autorităţile de frontieră din cele mai avansate 
ţări ar putea cu greu închide ochii. Nu port niciodată 
armă la mine în avion, fiindcă, pe lângă faptul că un 
om adormit riscă să lase să i se vadă de sub haină 
hamul pistolului,  pricinuind astfel o teribilă 
consternare, numai un nebun ar putea apăsa pe 
trăgaci în cabina presurizată a unui avion modern. 
Ceea ce explică succesele nemaipomenite ale piraţilor 
aerului: consecinţele unei implozii au, într-adevăr, 
tendinţa să devină ireversibile. 

Uşa s-a deschis şi am păşit în pasarela de cauciuc 
ondulat pentru debarcare. Am trecut pe lângă doi-trei 
funcţionari ai aeroportului care stăteau politicoşi în 
picioare şi m-am îndreptat spre capătul pasarelei, care 
pătrundea pe etajul terminalului, unde se mişcau în 
sens contrar două platforme, transportând pasagerii 
spre şi dinspre zona serviciului de imigrări. 

La capătul platformei care ducea spre exterior, şi cu 
spatele la ea, stătea un bărbat de înălţime potrivită, 
subţirel, insignifiant. Avea părul negru, faţa oacheşă, 
adânc brăzdată de riduri, ochi negri şi reci şi o 
tăietură subţire în loc de buze. Nu părea chiar genul 
de personaj pe care l-aş încuraja să-mi viziteze fiica. 
Destul de respectabil, îmbrăcat într-un costum închis 
la culoare şi un trenci asemănător, ducea în mână — 


asta însă nu mai constituie un criteriu de 
respectabilitate — o sacoşă de voiaj, voluminoasă şi 
foarte nouă. Numai că eu n-aveam treabă cu peţitori 
imaginari şi nici cu fiice inexistente. M-am îndepărtat 
ca să privesc spre capătul platformei rulante care lega 
exteriorul de etajul terminalului unde mă găseam. Am 
văzut acolo patru bărbaţi. Pe primul dintre ei, un tip 
înalt, zvelt, îmbrăcat în gri, cu o mustață stufoasă şi 
care dădea impresia unui contabil care a reuşit în 
viaţă, l-am recunoscut imediat. Jimmy Duclos. Întâiul 
meu gând a fost că Jimmy, considerând că informaţiile 
sunt vitale şi urgente, a bătut în persoană atâta cale 
ca să mă întâmpine. Apoi mi-a trecut prin minte că şi-o 
fi măsluit o legitimaţie de poliţist ca să poată pătrunde 
atât de departe în terminal. Ipoteza nici nu era greu 
de imaginat, pentru că Jimmy era un maestru ai 
falsurilor. Al treilea gând care mi-a venit a fost că ar fi 
politicos din parte-mi să-l salut prieteneşte cu mâna şi 
să-i zâmbesc. Ceea ce am şi făcut. A fluturat şi el din 
mână şi mi-a zâmbit. 

Zâmbetul său nu dură mai mult de o secundă, apoi îi 
îngheţă pe buze. 

Am observat în acel moment, intuitiv, că direcţia 
privirii i se schimbase infinitezimal. M-am întors 
repede. Oacheşul în costum închis şi în trend nu mai 
stătea cu spatele la platformă. Geanta de voiaj nu-i 
mai atârna în mână, ci o ţinea ridicată sub braţ, într- 
un fel curios. 

Deşi nu ştiam ce nu e în regulă, am reacţionat 
instinctiv şi m-am aruncat spre el. Cel puţin, am 
început saltul. Dar îmi trebuise o secundă destul de 
lungă ca să reacţionez aşa că omul se şi apucase să-mi 
demonstreze că o secundă putea să însemne, în opinia 
sa, o groază de timp; un interval care-i îngăduia să 
ducă la îndeplinire orice acţiune violentă. Omul era 


stăpân pe situaţie, spre deosebire de mine, aşa încât 
se dovedi într-adevăr foarte brutal. De-abia mă 
pusesem în mişcare, că el se şi răsucise, descriind un 
arc de cerc, şi mă izbi în plexul solar cu marginea 
genţii de voiaj. 

Genţile de voiaj sunt de felul lor moi, pufoase. Asta 
nu era. In viaţa mea nu fusesem lovit de un berbece şi 
nici nu-mi dorisem o asemenea experienţă. Tot ce vă 
pot spune este că acum am aflat. Efectul fizic a fost, 
practic, acelaşi. M-am prăbuşit la podea ca şi cum o 
mână uriaşă mi-ar fi cosit picioarele şi am rămas 
nemişcat. Eram lucid, vedeam, auzeam, puteam, intr-o 
anumită măsură, să-mi dau seama ce se petrece în jur. 
Dar nu eram în stare nici măcar să mă zvârcolesc, deşi 
tare aş fi avut poftă s-o fac. Auzisem doar de şocuri 
psihice care te paralizează, ori eu aveam acum, pentru 
prima oară, ocazia să constat că şi un şoc fizic poate 
avea acelaşi efect. Totul se petrecea caraghios, ca 
într-o filmare cu încetinitorul. Duclos arunca priviri 
înnebunite în jur, insă îi era cu neputinţă să 
părăsească platforma rulantă. S-o ia înapoi era 
imposibil fiindcă cei trei indivizi se aţineau în spatele 
lui, prefăcându-se că nu văzuseră nimic din cele 
întâmplate. Abia mai târziu, prea târziu, mi-am dat 
seama că erau de fapt complicii  oacheşului, 
însărcinaţi să-l convingă pe Duclos că n-avea altă 
alegere decât să se lase purtat de platforma rulantă 
spre moarte. Privind retrospectiv, a fost execuţia cea 
mai diabolic pusă la cale de care am auzit, şi asta într- 
o viaţă plină de relatări despre oameni care nu şi-au 
dat ortul popii aşa cum le ursise Creatorul. Puteam să- 
mi rotesc ochii, aşa că-i-am rotit. M-am uitat la geanta 
de voiaj şi am văzut că, la unui dintre capetele ei, 
ieşea în afară prin pânză cilindrul plin de găurele, ca o 
strecurătoare, al unui amortizor de pistol. Acesta 


fusese berbecele a cărui lovitură mă paralizase 
temporar - speram că doar temporar. Mi-am ridicat 
privirea spre individul înarmat, cu mâna ascunsă în 
geantă. Pe acea figură oacheşă nu ghiceai nici 
plăcere, nici grabă, doar calma certitudine a 
profesionistului, care ştie câţi parai face. Undeva, o 
voce fără trup anunţă sosirea zborului KL 132 de la 
Londra — avionul cu care venisem eu. Mă gândeam ca 
prin ceaţă şi cu întreruperi că nu voi uita niciodată 
numărul acestui zbor, dar îmi spuneam că, de vreme 
ce Duclos fusese sortit să moară înainte de a-mi vorbi, 
nu conta cu ce avion aş fi ajuns la Amsterdam. 

M-am uitat la Jimmy Duclos. Avea expresia unui om 
condamnat la moarte. Totuşi, când îşi înfundă mâna 
printre cutele hainei, disperarea lui vădi şi o rază de 
calm şi de stăpânire de sine. Cei trei indivizi păşiră pe 
platforma rulantă. Am înţeles iarăşi mai târziu 
semnificaţia acestui gest. În momentul în care pistolul 
lui Duclos se ivi din haină, se auzi un sunet înăbuşit 
lângă mine şi, în partea stângă a sacoului lui Jimmy, în 
zona inimii, apăru o gaură. Jimmy fu zguduit de câteva 
convulsii se îndoi şi căzu cu capul înainte. Platforma 
rulantă îl transportă spre terminal şi cadavrul i se 
rostogoli peste mine. 

Niciodată n-o să fiu sigur dacă totala mea pasivitate 
din secundele premergătoare asasinării lui Duclos se 
datora unei paralizii autentice, sau dacă mă împietrise 
sentimentul că moartea lui se arăta inevitabilă. 
Oricum nu era un gând făcut să mă obsedeze, căci, 
neavând armă la mine, tot n-aş fi putut împiedica cele 
întâmplate. În schimb, m-a mişcat că, neîndoios, 
atingerea trupului fără viaţă a avut asupra mea un 
efect tonic imediat. 

Nici gând să fie vorba de o revenire spectaculoasă. 
Mă bântuiau valuri de greață şi, cum şocul iniţial al 


loviturii se risipea, stomacul-începu să mă doară. Mă 
durea şi fruntea (şi încă destul de tare) pentru că, 
atunci când mă prăbuşisem lovisem cu ea podeaua. 
îmi recăpătasem cât de cât controlul muscular, aşa că 
m-am ridicat cu mare grijă, ca nu cumva, îngreţoşat şi 
tulbure la minte cum eram, să mă reîntorc la podea. 
Sala terminalului se învârtea cu mine foarte alarmant 
şi mi-am dat seama că mă cam lăsase vederea, de 
unde am tras concluzia că lovitura la cap îmi 
dăunase... Lucru curios, pentru că, în vremea când mă 
lăţeam pe podele, păruse să funcţioneze. Apoi, mi-am 
dat seama că genele, îmi erau încleiate şi, ducând 
mâna acolo, motivul deveni evident: sânge. Ceea ce 
îmi păru la început a fi o lăcăraie de sânge, dar nu 
era, se prelingea dintr-o tăietură ivită chiar pe linia 
părului. Bun-venit la Amsterdam, mi-am zis şi am scos 
o batistă. M-am şters de două ori şi vederea mi-a 
revenit. De la început până la sfârşit, toată 
întâmplarea nu ţinuse mai mult de 10 secunde, dar se 
adunase deja o grămadă de curioşi care se îmbulzeau 
din toate părţile, aşa cum se întâmpla în astfel de 
cazuri. Moartea din senin, moartea violentă este 
pentru om ceea ce pentru albine este borcanul cu 
miere fără capac - brusca percepţie a celor două 
realităţi, îi adună în număr spectaculos în locuri care, 
cu câteva secunde înainte, erau pustii. 

Nu i-am băgat în seamă, tot aşa cum l-am lăsat în 
plata Domnului pe Duclos. Nu mai puteam face nimic 
pentru el şi nici el pentru mine. Chiar dacă l-aş fi 
căutat prin haine tot n-aş fi găsit nimic. Ca toţi agenţii 
buni, Duclos nu încredința nimic valoros hârtiei sau 
casetei, ci  îndosaria totul într-o memorie bine 
antrenată. 

Oacheşul cu pistolul ucigaş era ca şi scăpat. Numai 
rutina şi instinctul înrădăcinat de a verifica 


neverificabilul m-au făcut să arunc o privire spre sala 
imigrărilor, ca să mă conving că ucigaşul nu 
dispăruse. 

Totuşi, oacheşul nu-şi pierduse vremea. Parcursese 
cam două treimi din drumul spre sala imigrărilor în 
paralel cu platforma care se mişca spre interior, 
legănându-şi geanta de voiaj şi părând că nu bagă în 
seamă tulburarea iscată în urma lui. O clipă m-am 
holbat la el, neînţelegând despre ce era vorba, dar 
numai o clipă. Acesta este modul în care un 
profesionist spală putina. 

Pungaşul profesionist din Ascot, care tocmai l-a 
uşurat pe gentlemanul de lângă el de portofel, nu se 
aruncă nebuneşte cu capul înainte prin mulţime, 
însoţit de strigăte de „Puneţi mâna pe hoţ!“ Mai 
degrabă îi cere victimei pontul pentru cursa 
următoare. Nepăsare bine jucată, comportare plină de 
firesc, iată cum procedează onorabilii absolvenţi ai 
şcolii crimei. 

Tot aşa şi cu oacheşul meu. Eram singurul martor al 
acţiunii sale. Abia acum îmi căzuse fisa în ce priveşte 
rolul celorlalţi trei indivizi în tragedia lui Duclos. Ei se 
găseau încă printre cei îmbulziţi în jurul mortului, dar 
nici eu şi nici altcineva nu ar fi putut să dovedească 
ceva împotriva lor.. În plus - şi oacheşul ştia asta prea 
bine - eram într-un hal care mă făcea nepotrivit 
pentru a-i pricinui vreun necaz, o bună bucată de 
timp. 

M-am luat după el. 

Urmărirea în care mă lansasem nici măcar nu 
făgăduia să înceapă să devină spectaculoasă. Mă 
simţeam vlăguit, buimac, iar diafragma mă durea atât 
de tare încât îmi era peste poate să mă îndrept de 
spinare, astfel că fuga mea şerpuitoare şi clătinată 
dădea, laolaltă cu înclinarea de aproape 30 de grade a 


bustului, o combinaţie care, probabil, mă făcea să arăt 
ca un nonagenar chinuit de lumbago fugind după cai 
verzi pe pereţi. 

Eram pe la jumătatea platformei mobile, oacheşul 
fiind cam la capătul ei, când, instinctul sau zgomotul 
paşilor mei l-au făcut să-ntoarcă capul, repede ca o 
pisică. O repeziciune pe care mi-o demonstrase cu 
câteva clipe în urmă, când mă schilodise. Părea 
evident că nu-i era greu să mă deosebească de 
nonagenarii pe care s-ar fi putui întâmpla să-i 
cunoască, fiindcă mâna lui stângă smuci în sus geanta, 
în timp ce dreapta alunecă înăuntru. Mi-am dat seama 
că ceea ce i se întâmplase lui Duclos urma să mi se 
întâmple şi mie. Platforma avea să mă descarce, şi pe 
mine - sau rămăşiţele mele - la capătul rutei. Pe scurt, 
o moarte jalnică. 

M-am întrebat brusc ce ţâcneală mă îmboldise pe 
mine, un tip neînarmat, să mă avânt în urmărirea unui 
ucigaş dovedit, aflat în posesia unui pistol cu 
amortizor şi eram tocmai pe punctul de a mă trânti pe 
burtă când am văzut silenţiosul abătându-se puţin şi 
privirea nemişcată a oacheşului mutându-se uşor spre 
stânga. Ignorând posibilitatea de a fi împuşcat în 
ceafă, m-am întors să-i urmăresc linia privirii. 

Grupul care îl înconjura pe Duclos îşi abandonase 
temporar interesul faţă de el, transferându-l spre noi. 
Socotind că văzuseră fuga mea lălăită de-a lungul 
platformei, ar fi fost de mirare să nu fi devenit cât de 
cât curioşi. Pe cât am putut realiza dintr-o ochire, 
feţele lor treceau de la uimire la totală consternare: 
oricum, nici un semn că ar pricepe ceva. Asta, în cazul 
lor. în schimb, puteai ghici multă pătrundere şi o 
hotărâre ce-ţi făcea pielea găină, pe feţele celor trei 
tipi care îl urmăriseră pe Duclos pe când acesta se 
îndrepta spre moarte. Acum, o luaseră în pas vioi pe 


platforma mobilă, cu intenţia limpede de a mă lichida. 

„Am auzit o exclamaţie înăbuşită înapoia mea şi m- 
am întors iar. Platforma atinsese capătul terminus, 
luându-l desigur pe oacheş prin surprindere, fiindcă se 
clătina ca să-şi recapete echilibrul. Cum mă şi 
aşteptam de altfel, şi-a revenit foarte repede, mi-a 
întors spatele şi a luat-o la goană. Să ucizi pe cineva 
cu o droaie de martori este cu totul altceva decât să 
trimiţi pe lumea cealaltă un om în faţa unui singur 
martor pe care nu l-ar crede nimeni... Cu toate astea, 
simţeam că oricum ar fi făcut-o, dacă i s-ar fi părut 
important, iar în acest caz l-ar fi durut în cot de 
martori. Am lăsat nelămuririle pe mai târziu şi am 
luat-o iarăşi la fugă, de data asta mai hotărât, cam în 
felul unui  septuagenar zglobiu.  Distanţându-se 
treptat, oacheşul traversă în fugă sala serviciului de 
imigrări, spre marea mirare şi confuzie a oficialităților 
de acolo, fiindcă se presupune, de bună seamă, că 
oamenii nu trec în goană prin sălile serviciilor de 
imigrare, ci, dimpotrivă, că se opresc în astfel de 
locuri, îşi arată paşapoartele şi îşi fac o scurtă 
caracterizare, pentru că de aceea există pe lume 
servicii de imigrare. Când mi-a venit şi mie rândul să 
intru în scenă, trecerea precipitată a oacheşului, 
combinată cu fuga mea clătinată şi cu sângele care 
îmi curgea pe faţă, i-a făcut pe cei prezenţi să 
considere că ceva nu era în regulă, fiindcă doi ofiţeri 
încercară să mă reţină, dar am ţâşnit pe lângă ei — 
„țâşnit pe lângă“ nu e chiar expresia pe care au 
folosit-o în reclamaţiile lor ulterioare - şi am ieşit pe 
uşa pe care tocmai dispăruse oacheşul. 

Sau, cel puţin, am încercat să ies, fiindcă afurisita 
aia de uşă era blocată de cineva care tocmai intra. O 
tânără, astaii tot ce-am avut timp să observ, o fată ca 
toate fetele. Eu mă eschivam spre dreapta, ea spre 


stânga, apoi mă înclinam spre stânga, iar ea spre 
dreapta. Degeaba. Un asemenea spectacol poate fi 
zărit, practic, în fiecare minut, pe orice trotuar din 
orice oraş, atunci când doi oameni foarte politicoşi, 
fiecare doritor să-i facă celuilalt loc să treacă, păşesc 
într-o parte şi-n alta cu atâta neîndemânatică eficienţă 
încât nu reuşesc decât să se blocheze reciproc. lar 
când se întâlnesc două suflete cu adevărat super- 
simţitoare, stânjenitorul dans de fandango are şanse 
să continue la infinit. 

Sunt un mare admirator al mişcării pas de deux, 
însă acum îmi lipsea cu desăvârşire dispoziţia de a mă 
lăsa reţinut la nesfârşit, aşa încât, după un nou eşec, 
am răcnit „Dă-te naibii la o parte!“ şi, ca să fiu sigur 
că se dă; am înşfăcat-o de un umăr şi i-am făcut vânt 
într-o parte. Cred că am auzit o bufnitură şi un țipăt 
de durere, însă m-am făcut că plouă: o să mă întorc 
să-mi cer scuze mai târziu. 

Am revenit mai repede decât prevăzusem. 
întâmplarea cu tipa nu-mi luase mai mult de câteva 
secude, însă secundele alea se dovediseră mai mult 
decât suficiente pentru oacheş. Când am ajuns în 
mulţime, nici urmă de oacheş. Printre sutele de 
oameni, care se îmbulzeau aparent fără rost, ar fi fost 
greu să localizezi chiar şi o căpetenie de piei roşii, 
îmbrăcată în costum de ceremonie. N-ar fi avut rost 
nici să alertez poliţia aeroportului, fiindcă până mi-aş 
fi demonstrat eu buna credinţă oacheşul s-ar fi aflat 
deja la jumătatea drumului spre Amsterdam. Chiar 
dacă i-aş fi determinat să treacă imediat la acţiune, 
şansele de a pune mâna pe el erau foarte slabe. Aici 
era vorba de profesionişti cu înaltă calificare, şi 
asemenea indivizi cunosc nenumărate modalităţi de a 
se sustrage urmăririi. 

M-am întors de unde venisem, cu paşi târşiţi acum, 


de parcă aveam plumb în picioare. Capul mă durea 
îngrozitor, dar, în comparaţie cu starea stomacului, ar 
fi fost necuviincios din partea mea să mă plâng de cap. 
Mă simţeam ca dracu şi o uitătură într-o oglindă, care 
mi-a reprodus faţa galbenă şi vârstată de sânge, nu m- 
a făcut să mă simt mai bine. 

M-am înapoiat pe scena spectacolului meu de balet, 
unde doi tipi robuşti, în uniformă şi cu pistoalele 
atârnate de centură, m-au înşfăcat de braţe. 

— Nu pe mine trebuia să mă prindeţi, le-am spus, cu 
lehamite, aşa că luaţi-vă cazmalele de pe mine şi 
făceţi-mi loc să respir. 

S-au codit, au privit unul spre altul, m-au eliberat 
din strânsoare şi s-au dat mai la o parte. Adică la vreo 
doi centimetri distanţă. M-am uitat la tânăra cu 
pricina. Cineva - probabil o foarte importantă 
oficialitate a aeroportului, fiindcă nu purta uniformă - 
i se adresa politicos. Pentru că mă dureau ochii şi 
țeasta a trebuit să mă uit din nou la tipă. Îmi era mai 
uşor s-o privesc pe ea decât pe importantul personaj 
de-alături. 

Purta o fustă neagră şi un taior de aceeaşi culoare, 
lăsând să i se vadă gulerul pe gât al unui jerseu alb. 
Avea peste 20 de ani. Părul negru, ochii căprui, 
trăsăturile aproape elene şi tenul măsliniu arătau că 
nu era de prin partea locului. Dacă ai pune-o alături 
de Maggie şi de Belinda, ar trebui să-ţi iroseşti nu 
numai cei mai frumoşi ani din viaţă, ci şi anii de 
bătrâneţe ca să găseşti un trio ca al lor, deşi trebuie 
să recunosc că în acel moment fata nu arăta cum nu 
se poate mai bine. Obrajii îi erau cenuşii şi îşi tot 
ştergea cu o batistă mare, albă, probabil împrumutată 
de la tipul de lângă ea, picăturile de sânge care se 
prelingeau din zgârietura proaspătă de pe tâmpla 
stângă. 


— O. Doamne! am spus, cu glasul chinuit de 
remuşcări. Eu am făcut una ca asta? 

— Bineînţeles că nu? spuse ea cu o voce stinsă şi 
înecată, probabil, de pe urma izbiturii. M-am tăiat 
când m-am bărbierit azi-dimineaţă. 

— Îmi pare teribil de rău. Fugăream pe cineva care 
tocmai omorâse un om şi-mi stăteaţi în cale. Tare mi-e 
teamă că i-am pierdut urma. 

— Numele meu este Schroeder. Lucrez aici, spuse 
insul. 

Bărbatul care stătea lângă fată, un tip dur şi 
viclean, la vreo cincizeci şi ceva de ani, părea că 
suferă de ciudata boală a subaprecierii de sine care 
atinge, neexplicabil, atâţia bărbaţi ajunşi în posturi de 
mare răspundere. 

— Am fost informaţi în legătură cu crima, continuă 
el. Regretabil, foarte regretabil. Şi să se întâmple 
tocmai la aeroportul Schiphol! 

— Destul de neplăcut pentru reputaţia 
dumneavoastră..., i-am ţinut eu isonul. Sper că şi 
mortului îi e cumplit de ruşine. 

— Asemenea cuvinte nu rezolvă nimic, zise scurt 
Schroeder. Cunoaşteţi victima? 

— Cum naiba s-o cunosc? Abia am coborât din 
avion, întrebaţi stewardesa, întrebaţi-l pe căpitan, 
întrebaţi-i pe pasagerii din avion. KL 132 de la Londra, 
cu sosire la 15,55 am zis, uitâdu-mă la ceas. O, 
Doamne, adică de-abia acum şase minute. 

— Nu mi-aţi răspuns la întrebare. 

Schroeder nu numai că arăta viclean, dar chiar şi 
era. 

— Nu l-aş cunoaşte chiar dacă l-aş vedea acum. 

— Hmm. Vi s-a întâmplat vreodată, domnule ăă... 

— Sherman. 

— Vi s-a întâmplat vreodată, domnule Sherman, să 


auziţi că nişte oameni oarecare s-au arucat în 
urmărirea unui ucigaş înarmat? 

—- Pesemne că sunt anormal. 

— Sau poate că ai şi dumneata un pistol. 

Mi-am  descheiat jacheta şi am desfăcut larg 
pulpanele. 

— Întâmplător, l-ai recunoscut pe ucigaş? 

— Nu. Dar cu toate astea, n-am să-l uit niciodată, 
am zis. 

M-am întors spre fată. 

— Aş putea să-ţi pun o întrebare, domnişoară... 

— Domnişoara Lemay, spuse scurt Schroeder. 

— L-ai recunoscut cumva pe ucigaş? Nu se poate să 
nu-l fi văzut. Oamenii care aleargă atrag atenţia. 

— De ce-ar trebui, mă rog să-l recunosc? 

N-am încercat să fac pe vicleanul, ca Schroeder. Aşa 
că i-am spus. 

— Ce-ar fi să arunci o privire mortului. Poate că pe 
el îl recunoşti. 

Fata se înfioră şi scutură din cap. 

Tot fără ocolişuri, am întrebat-o: 

— Aşteptai pe cineva? 

— Nu înţeleg. 

—  Stăteai la ieşirea din sala serviciului de 
imigrări. 

Scutură din nou din cap. Dacă o fată minunată 
poate arăta ca dracu’, apoi ea aşa arăta. 

— Păi, atunci de ce erai aici? Te delecta peisajul? 
Şi eu care credeam că sala serviciului de imigrări din 
aeroportul Schiphol este locul cu cele mai puţine 
peisaje din lume. 

— Ajunge! întrebările dumitale sunt lipsite de 
sens, iar domnişoara se simte rău, interveni Schroeder 
violent, şi apoi îmi aruncă o privire tăioasă, vrând 
parcă să-mi amintească cine era răspunzător de starea 


ei. Interogatoriul este treaba ofiţerilor de poliţie. 

— Sunt ofiţer de poliţie. 

Pe când îi întindeam paşaportul şi împuternicirea, 
Maggie şi Belinda îşi făcură apariţia pe uşă. Se zgâiră 
la mine cu un amestec de nelinişte şi consternare, 
luând act de felul în care arătam. Le-am aruncat o 
privire încruntată, cum ar face un om rănit când 
cineva cască ochii la el, aşa că ele şi-au reluat 
expresia indiferentă şi şi-au continuat drumul. Mi-am 
întors atenţia spre Schroeder, pe a cărui faţă se 
întipărise acum o expresie cu totul diferită. 

— Maiorul Paul Sherman, Biroul Interpolului de la 
Londra. Asta schimbă considerabil chestiunea, aş zice. 
Şi explică de ce v-aţi comportat ca un poliţist şi de ce 
puneţi întrebări ca un poliţist. Desigur, va trebui să vă 
verific acreditările. 

— Verificaţi ce vreţi şi cu cine vreţi, i-am spus, 
presupunând că cunoştinţele lui Schroeder despre 
gramatica engleză nu-i vor permite să-mi găsească 
greşeli de sintaxă. Aş sugera să începeţi cu colonelul 
Van de Graaf de la Cartierul general al poliţiei. 

— ÎI cunoaşteţi pe colonel? 

— E doar un nume care mi-a venit în minte. Mă 
găsiţi în bar. 

Am dat să plec, apoi m-am pironit brusc locului, 
fiindcă cei doi poliţişti o luaseră după mine. M-am 
uitat spre Schroeder. 

— N-am de gând să le dau şi lor de băut. 

— În regulă, le spuse Schroeder. Maiorul Sherman 
nu va fugi. 

— Nu atâta timp cât aveţi la dumneavoastră 
paşaportul şi împuternicirea, am convenit eu şi m-am 
adresat fetei, îmi pare rău, domnişoară Lemay. A fost 
un şoc serios pentru dumneata şi totul e din vina mea. 
N-ai vrea să bem ceva împreună? Arăţi ca şi cum ai 


avea nevoie de-un păhărel. 

Îşi şterse din nou obrazul şi îmi aruncă o privire 
făcută să demoleze orice gând privind o prietenie la 
prima vedere. 

— Nici măcar n-aş traversa strada cu dumneata, 
spuse ea, pe un ton neutru. 

Felul cum mi-a spus-o arăta că ar fi traversat cu 
dragă inimă cu mine de mână jumătate de stradă 
aglomerată şi m-ar fi abandonat acolo. Dacă aş fi fost 
orb. 

— Bine aţi venit la Amsterdam, i-am spus eu cătrănit 
şi m-am dus împleticindu-mă în direcţia barului cel 
mai apropiat. 


CAPITOLUL DOI 


De obicei nu trag la hoteluri de cinci stele pentru 
bunul motiv că nu-mi pot permite, dar când mă aflu în 
străinătate beneficiez de un cont practic nelimitat, 
despre care foarte rar se pun întrebări. lar când se 
pun nu li se dau niciodată răspunsuri. Şi cum aceste 
călătorii peste hotare presupun chestii extrem de 
obositoare, nu văd vreun motiv să nu-mi permit clipe 
de tihnă în hoteluri confortabile şi luxoase. 

Hotelul Rembrandt era, fără îndoială, un astfel de 
hotel. Un hotel somptuos, înconjurat de unul din 
canalele circulare ale vechiului Amsterdam. 
Balcoanele, splendid sculptate, dădeau spre canal, 
drept pentru care orice somnambul putea avea măcar 
o certitudine, şi anume că nu şi-ar rupe gâtul dacă s- 
ar prăvăli peste balustrada balconului. Afară doar de 
cazul că ar avea ghinionul să aterizeze pe acoperişul 
de sticlă al vaporaşelor turistice care circulă frecvent 
pe acolo. 

Taxiul - un Mercedes galben - trase la intrarea 
principală. In timp ce aşteptam ca portarul să 
plătească şi să-mi ia în primire bagajul, am ciulit 
urechea la melodia „Valsului patinatorilor". Era 
executată în cel mai dezacordat, zăngănitor și afon 
mod posibil. Sunetele emanau dintr-o flaşnetă imensă, 
pictată ca o panoramă de bâlci, o antichitate parcată 
dincolo de stradă în aşa fel încât să poată bloca 
traficul. Sub coviltirul flaşnetei, care părea întocmit 
din peticelele a nenumărate umbrele de plajă, se 
înşirau o sumedenie de păpuşi, extraordinar de bine 
executate, îmbrăcate, după părerea mea de 
necunoscător, în costume olandeze tradiţionale, 
păpuşi legănate în sus şi-n jos de vibrația produsă de 


funcţionarea străvechei flaşnete. 

Proprietarul, sau mânuitorul acelei maşini de 
tortură, era un bătrân gârbovit, cu ţeasta acoperită de 
şuviţe răzlețe şi albe. Părea îndeajuns de bătrân ca să 
fi construit flaşneta cu mâinile lui pe când era în 
floarea vârstei. Evident că nu pe când era şi în floarea 
vârstei ca muzician. Ținea în mână un băț lung la 
capătul căruia era fixată o cutie rotundă de aluminiu 
pe care o tot agita, dar pe care trecătorii n-o băgau în 
seamă. M-am gândit la elasticul meu cont de 
cheltuieli, aşa că am traversat strada şi am lăsat să 
cadă câteva monede în strachină. N-aş putea spune că 
m-a fericit cu un zâmbet fermecător, mi-a oferit totuşi 
un rânjet ştirb şi, în semn de recunoştinţă, a schimbat 
viteza şi a început să chinuie melodia „Merry Widow". 
M-am retras în mare grabă, luându-mă după hamalul 
hotelului care-mi ducea bagajul pe treptele de la 
intrare, am întors capul şi l-am văzut pe moşneag 
petrecându-mă cu o privire plină de o politeţe 
demodată. Ca să nu mă las mai prejos la capitolul 
curtoazie, i-am înapoiat privirea şi am intrat în hotel. 

Funcţionarul de la recepţie era înalt, închis la ten, 
îmbrăcat într-un costum impecabil croit. Zâmbetul său 
larg, numai lapte şi miere, semăna cu zâmbetul unui 
crocodil înfometat, acel tip de zâmbet care se şterge 
imediat ce te-ai întors pe jumătate cu spatele, dar care 
va reveni cât ai clipi din ochi, mai mieros încă, oricât 
de repede te-ai întoarce cu faţa spre posesorul său. 

— Bine aţi venit la Amsterdam, domnule Sherman, 
spuse el. Sperăm că vă veţi simţi bine la noi. 

Părea că nu există nici un răspuns pe măsura unui 
astfel de optimism stupid, aşa că mi-am ţinut gura, 
prefăcându-mă preocupat să completez registrul. L-a 
preluat ca şi cum i-aş fi întins cel mai mare diamant 
din lume şi a făcut un semn unui „băiat“ de hotel. 


Acesta veni tropăind, înhămat la valiza mea şi aplecat 
într-o parte sub povară ei, cam într-un unghi de 20 de 
grade. 

— Băiete! Pentru domnul Sherman, camera 616. 

Am luat valiza din mâna „băiatului** care putea să 
fie fratele puţin mai tânăr al flaşnetarului de-afară. 

— Mulţumesc, i-am zis întinzându-i o monedă. Cred 
că mă pot descurca singur. 

— Dar valiza pare a fi foarte grea, domnule 
Sherman. 

Solicitudinea încăpăţânată a recepţionerului părea 
mai sinceră decât căldura cu care mă întâmpinase. 
Valiza era, într-adevăr, foarte grea, toate pistoalele, 
muniţia şi sculele metalice servind la deschiderea a 
tot felul de uşi, cântăreau ceva, nu glumă, totuşi n- 
aveam de gând să las pe vreun şmecher bântuit de 
idei deştepte şi echipat cu şi mai deştepte cheiţe să 
mi-o deschidă ca să-şi desfete curiozitatea, vârându-şi 
nasul prin valiză când nu mă aflam prin apropiere. 
Într-un apartament de hotel există o sumedenie de 
locuri unde pot fi dosite diverse lucruşoare, fără riscul 
de a fi descoperite, iar investigaţiile sunt rareori 
asidue atunci când laşi valiza (chiar bine încuiată) la 
îndemâna eventualului curios. 

l-am mulțumit  recepţionerului pentru grija 
manifestată, am intrat în lift şi am apăsat butonul 
pentru etajul şase. În momentul în care liftul se punea 
în mişcare, am aruncat o privire pe una din 
ferestruicile circulare montate în uşă. Recepţionerul, 
de pe a cărui faţă dispăruse zâmbetul, pusese deja 
mâna pe telefon. N 

Am debarcat la etajul şase. Intr-o nişă aflată chiar în 
faţa liftului se afla o măsuţă cu un aparat telefonic pe 
ea şi, înapoia măsuţei, un scaun pe care lenevea un 
tânăr într-o livrea cu galoane aurite. Un tânăr banal, 


cu un aer indolent, imposibil de definit, şi de care, 
dacă te-ai plânge, n-ai reuşi decât să devii uşor ridicol. 
Asemenea tineri sunt de obicei practicanți cu înaltă 
calificare în arta inocenţei rănite. 

— Caut 616, am zis. 

După cum mă aşteptam, el îndoi alene un deget. 

— A doua uşă pe culoar. 

Nici tu „domnule”, nici osteneală să se scoale de pe 
scaun. Am învins tentaţia de a-i planta masa în 
creştet, însă mi-am rezervat mica, dar savuroasa 
plăcere, de a mă ocupa de el înainte de a părăsi 
hotelul. 

L-am întrebat: 

— Eşti îngrijitorul de la etaj? 

— Da, domnule, zise el, ridicându-se în picioare. 

Am simţit o urmă de dezamăgire. 

— Adu-mi o cafea. 

De 616 n-aveam de ce mă plânge. Era un 
apartament  somptuos, format dintr-un hol, o 
sufragerie, un dormitor şi o baie. Sufrageria şi 
dormitorul dădeau spre acelaşi balcon. M-am 
îndreptat într-acolo. Cu excepţia unei reclame 
gigantice, fioroase, pentru o marcă de ţigări, de altfel 
nevinovată, strălucirea luminilor colorate care se 
înşirau deasupra străzilor întunecate şi împodobeau 
orizontul avea ceva de basm. Însă patronii mei nu-mi 
plăteau salariul şi grasele diurne pentru privilegiul de 
a romantiza la lumina lunii, indiferent cât de minunată 
ar fi panorama unui oraş. Lumea în care trăiam se 
găsea la fel de departe de lumea basmelor precum 
galaxiile de la marginea observabilă a universului. Mi- 
am îndreptat atenţia asupra unor chestiuni mai 
apropiate. 

Am privit în jos, spre sursa mugetului surd care 
umplea întreg spaţiul. Pe autostrada de la picioarele 


mele circulau într-o învălmăşeală de nedescris 
tramvaie zăngănitoare, automobile care claxonau 
frenetic, sute şi sute de scutere şi biciclete, iar cei 
care conduceau păreau cu toţii stăpâniţi de obsesia 
sinuciderii. Era de neconceput ca aceşti gladiatori pe 
roţi să se poată aştepta la o poliţă de asigurare care 
să acopere o speranţă de viaţă mai mare de cinci 
minute, şi totuşi aveau aerul că privesc iminentul 
deces cu o sfidare inconştientă care nu se. poate să 
nu-l lase cu gura căscată pe orice nou venit în 
Amsterdam. Speram din toată inima că, dacă cineva ar 
cădea sau ar fi împins peste balustrada balconului, să 
nu fiu eu acela. 

M-am uitat în sus. După cum am mai spus, 
apartamentul meu era situat la ultimul etaj. Deasupra 
zidului de cărămizi care separa balconul meu de cel al 
apartamentului vecin se alia un grifon de piatră aşezat 
pe un contrafort. La vreo douăzeci de centimetri mai 
sus, se întindea marginea de beton a acoperişului. 

M-am întors înăuntru şi am scos din valiză 
lucruşoarele pe care n-aş fi dorit să le văd dibuite de 
mâini străine. Mi-am potrivit sub braţ hamul unui 
pistol, care aproape că nu se vedea datorită unui 
croitor dibaci, şi mi-am înfundat în buzunarul de la 
spate ai pantalonilor un încărcător de rezervă. 
Niciodată până acum n-a fost nevoie să trag mai mult 
de un glonte cu acel pistol, cu atât mai puţin a fost 
nevoie să recurg la încărcătorul de rezervă. Dar cum 
nu se ştie niciodată şi totul merge mereu spre mai 
rău, e mai prudent aşa. Apoi am desfăşurat sulul de 
pânză groasă cu buzunăraşe în care se înşirau 


instrumentele mele de spărgător — centura, care, 
datorită tot croitorului pomenit mai sus, este invizibilă 
când o înfăşori în jurul taliei — şi am ales din 


sofisticata  ghirlandă o umilă, dar esențială 


şurubelniţă. Cu ajutorul ei, am îndepărtat capacul din 
spatele frigiderului portabil din bucătărie — e de 
mirare cât loc există în spatele unui mic frigider — şi 
am ascuns acolo tot ce socoteam eu că trebuie dosit. 
Apoi am deschis uşa de la coridor. Ingrijitorul de etaj 
era la post. 

— Unde mi-e cafeaua? am întrebat. 

Nu părea chiar un răcnet de nemulţumire, dar nici 
departe nu era. 

De data asta l-am făcut să sară în picioare, pentru 
prima oară. 

— Venit cu chelner, apoi eu adus. 

— Bine-ar fi s-o aduci mai iute. 

Am trântit uşa. Sunt unii care nu înţeleg virtuțile 
simplităţii şi primejdiile excesului de  migală. 
Încercările lui suspecte de a vorbi o engleză elaborată 
erau pe cât de neimpresionante, pe atât de lipsite de 
sens. 

Am scos din buzunar o legătură de chei cu forme 
ciudate şi le-am încercat pe rând la cealaltă uşă. A 
treia se potrivea - m-aş fi mirat să nu se potrivească 
niciuna. Am vârât cheile în buzunar, m-am dus la baie 
şi, tocmai când dădeam duşul la maxim, se auzi şi uşa 
deschizâdu-se. Am închis  duşul, am strigat 
îngrijitorului de etaj să pună cafeaua pe masă şi am 
dat din nou drumul la apă. Speram ca această 
combinaţie de cafea şi duş să-l convingă pe cel care 
trebuia convins că eram un oaspete care se pregăteşte 
fără grabă să petreacă o seară tihnită, însă nu puteam 
pune pariu că o să izbândesc. Oricum, încercarea 
moarte n-are. 

Am auzit uşa dinspre coridor închizându-se. Am 
lăsat duşul să funcţioneze, în cazul în care chelnerul 
trăgea cu urechea. Avea aerul cuiva care îşi petrece 
mult timp cu urechea lipită de uşi sau trăgând cu 


ochiul prin gaura cheii. M-am aplecat în faţa uşii ca să 
verific. De data asta lăsase gaura cheii în pace. Am 
crăpat brusc uşa şi nimeni nu căzu în fund pe coridor. 
Ori nu avea nimeni rezerve în ce mă priveşte, ori avea 
atât de numeroase, încât nu risca să fie găsit prin 
preajă. Am încuiat uşa, am vârit legătura de chei în 
buzunar, am vărsat cafeaua în chiuvetă, am oprit 
duşul şi am părăsit apartamentul pe uşa de la balcon. 
A trebuit să o las larg deschisă, priponită de un scaun 
greu. Din motive evidente, puţine sunt hotelurile în 
care uşile ce dau spre balcon au dispozitive exterioare 
de deschidere. 

Am aruncat o privire rapidă de-a lungul străzii şi 
spre ferestrele clădirii de vis-a-vis, apoi m-am aplecat 
deasupra balustradei de beton, ca să verific dacă 
ocupanţii apartamentelor din stânga şi din dreapta se 
interesau de persoana mea. Nu se interesau. M-am 
înălţat pe balustradă, m-am agăţat de grifonul de 
piatră - care era atât de grotesc sculptat încât oferea 
nenumărate puncte de sprijin - pe urmă m-am apucat 
de marginea acoperişului şi m-am săltat în sus. N-aş 
zice că isprava mi-a făcut plăcere. 

Acoperişul plat, pe care crescuse iarba, era pustiu. 

L-am traversat, ocolind antene TV, guri de ventilaţie 
şi verzile geamlâcuri care servesc în Olanda ca 
luminatoare, am ajuns la extremitatea cealaltă a 
acoperişului şi m-am uitat cu prudenţă în jos. 
Dedesubt se întindea o alee foarte îngustă şi 
întunecată, pentru moment pustie. La câţiva metri în 
stânga, am localizat scara de incendiu şi am coborât 
până la etajul doi. Uşa scării era încuiată pe 
dinăuntru, aşa cum sunt aproape toate uşile de felul 
acesta, iar dispozitivul de închidere era dublu. Nu se 
putea pune, însă, cu sofisticatele fierătănii pe care le 
aveam cu mine. 


Coridorul era pustiu. Am coborât la parter pe scara 
principală, deoarece e greu să treci neobservat când 
ieşi dintr-un lift în mijlocul holului principal. N-ar fi 
trebuit să-mi fac probleme, fiindcă nu era nici urmă de 
receptioner, de boy sau de portar. Mai mult, holul se 
aglomerase cu pasagerii ultimelor curse de avion, 
care asediau biroul recepţiei. M-am amestecat în 
mulţimea din faţa recepţiei, am bătut politicos un 
umăr, am întins o mână prin înghesuială, am pus 
cheile pe tejghea, m-am îndreptat tacticos spre bar, l- 
am străbătut la fel de tacticos şi am ieşit pe uşa 
laterală. 

După-amiază plouase cu găleata, iar străzile erau 
încă ude. N-aveam însă nevoie să-mi pun balonsaidul, 
aşa că l-am aruncat pe braţ şi am început să mă plimb, 
fără pălărie, căscând gura, oprindu-mă sau luând-o 
mai departe după pofta inimii. 


Pe când păşeam pe Herengracht, admirând 
conştiincios fațadele caselor ce aparținuseră, în 
secolul 17, prinților comerţului, am simţit pentru 
prima oară un clopoțel sunându-mi în ceafă. Nici 
antrenamentul şi nici experienţa nu te pot ajuta să 
dezvolţi o asemenea intuiţie. Poate că ţine de 
paranormal. Sau poate că nu. Cu asta te naşti, ori nu. 
Eu aşa mă născusem. 

Eram urmărit. 

Locuitorii Amsterdamului, atât de ospitalieri în toate 
privinţele, sunt curios de neglijenţi când e vorba să 
pună bănci la dispoziţia vizitatorilor sau a 
concetăţenilor obosiţi de-a lungul canalelor. Dacă vrei 
să-ţi laşi privirea să plutească melancolic pe deasupra 
apelor lucind în întuneric, cel mai bine este să te 
sprijini de un copac, aşa că m-am rezemat de un copac 
şi mi-am aprins o ţigară. Am stat câteva minute 


nemişcat, cufundat în gânduri - cel puţin aşa sper că 
arătam - ridicând, din când încând, ţigara. Nimeni nu 
trase asupra mea cu pistoale silenţioase, nimeni nu se 
apropie cu un sac pregătit în mâini ca să mă vâre în el 
şi să mă arunce ceremonios în canal... li dădusem 
toate şansele şi nu profitase. Oacheşul din aeroportul 
Schiphol mă avusese şi el în bătaia pistolului şi nu 
apăsase pe trăgaci. Nimeni nu voia să mă lichideze. 
Pardon! Nimeni nu voia încă să mă lichideze. Gândul 
îmi furniza un dram de optimism. 

Mi-am îndreptat spinarea, mi-am întins oasele şi am 
căscat, privind lenevos în jur, ca un om care se 
trezeşte dintr-o reverie romantică. Era tot acolo, nu se 
rezema, ca mine, cu spatele de copac, ci numai cu 
umărul, copacul avea trunchiul subţire, aşa că îi 
vedeam fruntea şi conturul spatelui. 

Am reînceput să mă plimb, luând-o pe Leistraat şi 
zgâindu-mă la vitrine. La un moment dat am intrat în 
gangul unei prăvălii, unde m-am uitat la nişte picturi 
atât de artistice încât, în Anglia, proprietarul prăvăliei 
ar fi înfundat puşcăria cât ai bate din palme. Vitrina 
constituia o oglindă aproape perfectă. Tipul se găsea 
la vreo douăzeci de metri, uitându-se cu interes la 
vitrina sparta a ceea ce probabil că fusese un aprozar. 
Purta un costum gri şi un pulover de aceeaşi culoare. 
Asta-i tot ce aş putea spune despre el. Un anonim 
şters, îmbrăcat în cenuşiu. 

La colţul următor am făcut-o la dreapta, luând-o de- 
a lungul pieţei de flori de pe malul canalului Singel. La 
jumătatea drumului m-am oprit lângă o tejghea şi am 
cumpărat o garoafă. La treizeci de metri în urmă, tipul 
în gri inspecta şi el marfa florală. Fie că era meschin, 
fie că nu, n-a cumpărat nimic. Doar stătea şi se uita. 

Între noi erau cei treizeci de metri, aşa că, atunci 
când am făcut-o din nou la dreapta pe Vijzelstraat, am 


luat-o repejor la picior până în faţa unui restaurant 
indonezian. Am intrat, închizând uşa după mine. 
Portarul, evident un pensionar m-a salutat destul de 
civilizat, fără însă să se ostenească să se ridice de pe 
taburet. M-am uitat pe geam. 

După câteva clipe îşi făcu apariţia şi omul în gri. Era 
mai în vârstă decât crezusem, avea peste şaizeci de 
ani. Trebuie să recunosc că, pentru un om de vârsta 
lui, avea pasul sprinten. 

Mi-am pus balonsaidul şi am mormăit o scuză către 
portar. Zâmbi şi spuse „Noapte bună“, la fel de 
civilizat cum îmi spusese „Bună seara“. Probabil că 
restaurantul oricum nu mai avea locuri libere. Am ieşit 
şi, stând în uşă, am scos dintr-un buzunar o pălărie şi 
dintr-altul o pereche de ochelari de sârmă şi mi le-am 
pus. lată schimbarea la faţă a lui Sherman, mi-am zis. 

Individul se afla acum la vreo treizeci de metri în 
faţă, înaintând într-un mod ciudat și oprindu-se tot 
timpul să se uite la câte o vitrină. Mi-am luat inima în 
dinţi şi m-am lansat în traversarea străzii. 
Menţinându-mă puţin în urma lui, am mers paralel cu 
el aproape o sută de metri. Se opri brusc. Ezită, apoi 
se apucă să-şi calce pe urme, aproape fugind de data 
asta, şi intrând în fiecare din calădirile care aveau uşi 
deschise. Se năpusti în restaurantul în care intrasem 
pentru scurt timp şi ieşi de-acolo în zece secunde. 
Dădu buzna pe intrarea laterală a hotelului Carlton şi 
ieşi pe uşa principală, un ocol care nu cred că i-a priit, 
de vreme ce hotelul Carlton nu se înduioşa de 
moşnegei şleampeţi, cu pulovere pe gât, care îi 
folosesc holul drept scurtătură. Intră într-un alt 
restaurant indonezian şi reapăru purtând pe chip 
expresia unui om alungat şi muştruluit. Se aruncă 
într-o cabină telefonică, apoi reapăru şi mai plouat 
decât înainte. După aceea, luă loc la coada formată în 


staţia de tramvai de pe Muntplein. M-am aşezat şi eu 
la rând. 

Primul tramvai care veni avea trei vagoane şi purta 
numărul 16. Destinația lui era Gara centrală. Omul în 
gri se urcă în vagonul din faţă. Eu am urcat în 
următorul şi m-am aşezat pe un loc din faţă ca să nu-l 
pierd din ochi, întorcându-mă în aşa fel încât să nu mă 
recunoască, dacă cumva i se trezea interesul faţă de 
pasagerii din tramvai. De fapt, n-aveam nevoie să fiu 
neliniştit. Lipsa lui de interes faţă de pasageri era 
absolută. Îți puteai da seama, bizuindu-te pe 
neîntrerupta schimbare de expresie a feţei şi pe felul 
în care îşi fâţâia posteriorul pe scaun, că omul era 
preocupat de lucruri mai importante, printre care nu 
cel din urmă era gândul la gradul de înţelegere la care 
se putea aştepta din partea patronilor. 

Cobori la piaţa Dam. Principala piaţă a 
Amsterdamului era ticsită de clădiri istorice, - cum ar 
fi Palatul regal sau Biserica Nouă, care este atât de 
veche încât a trebuit să fie proptită ca să nu se 
dărâme -, însă nici una nu se dovedi, în noaptea 
aceea, demnă de atenţia omului în gri. Păşea repejor 
pe o străduţă care trecea pe lângă hotelul 
Krasnapolski, coti la stânga, în direcţia docurilor, de-a 
lungul canalului Qudezijos Voorburgaal, apoi o luă la 
dreapta şi se afundă într-un păienjeniş de străduţe 
lăturalnice care pătrundea în zona depozitelor, una 
din puţinele suprafeţe urbane care nu figurează pe 
lista atracţiilor turistice ale Amsterdamului. Nu mai 
întâlnisem un om atât de uşor de urmărit. Nu se uita 
nici în dreapta, nici în stânga şi deloc înapoi. Puteam 
să călăresc un elefant la zece paşi îndărătul lui, că tot 
n-ar fi observat. 

M-am oprit după un colţ şi l-am privit cum îşi 
croieşte drum pe o stradă îngustă, prost luminată, 


deosebit de antipatică, mărginită de antrepozite,- 
clădiri cu cinci etaje ale căror acoperişuri se 
povârneau spre cele de peste stradă, creând o 
atmosferă de ameninţare claustrofobică, plină de 
presimţiri întunecate şi de suspiciune. 

Deoarece omul în gri se avânta într-o fugă nesigură, 
am conchis că această excesivă demonstraţie de zel 
nu putea să însemne decât că se apropia de finişul 
cursei. Nu m-am înşelat. Ajuns cam pe la jumătatea 
străzii, urcă în fugă cele câteva trepte ale unei scări 
cu balustradă; scoase o cheie, descuie uşa şi se făcu 
nevăzut în interiorul depozitului. Am trecut prin 
dreptul intrării fără să mă grăbesc şi am aruncat o 
privire pe plăcuţa fixată deasupra uşii. „Morgenstern 
şi Muggenthaler“ - scria acolo. N-auzisem de firmă, 
dar era greu să-i uiţi numele. 


Nu prea semăna cu o cameră de hotel, recunosc, de 
altfel nici hotelul nu prea aducea a hotel. Pe cât de 
mic şi mohorât şi neispititor şi cojit arăta pe dinafară 
tot aşa şi interiorul camerei. Puținele mobile din 
cameră, un pat de o persoană şi o canapea 
transformată în pat, purtau trista amprentă a anilor 
scurşi de pe vremea de mult apusă când erau nou- 
nouţe. Covorul avea țesătura rărită, dar nu mai puţin 
decât perdelele şi cuvertura de pe pat. Baia nu 
depăşea în dimensiuni o cabină telefonică. Camera 
era, însă, salvată de la un dezastru complet de o 
pereche de chipuri care ar fi luminat până şi cea mai 
mohorâtă celulă de puşcărie. Cocoţate pe marginea 
patului, Maggie şi Belinda au urmărit, fără entuziasm, 
cum m-am trântit, obosit, pe canapea. 

— Singurele în Amsterdamul ros de vicii? Totul e-n 
regulă? 

— Nu, zise Belinda, iar în vocea ei se strecură o notă 


pozitivă. 

— Nu? m-am arătat eu surprins. 

Cu un gest îmi arătă camera. 

— Păi, ia uită-te cum arată. 

M-am uitat. 

— Ei, şi? 

— Dumneata ai locui aici? 

— Ca să fiu cinstit, nu prea. Numai că hotelurile de 
cinci stele sunt numai pentru şefi ca mine. Pentru 
două dactilografe care trag din greu ca să-şi câştige 
existenţa, locuinţa asta e cât se poate de potrivită. lar 
pentru două tinere care tocmai că nu sunt dactilografe 
care îşi câştigă din greu existenţa, încăperea oferă 
şansa unui anonimat desăvârşit, am spus eu, după 
care, am făcut o pauză. Sau, cel puţin, aşa sper. Îmi 
închipui că n-aţi sărit în ochii nimănui. V-a recunoscut 
cineva în avion? 

— Nu. 

Au răspuns la unison, făcând o mişcare identică din 
cap. 

— Pe aeroport v-a recunoscut careva? 

— Nu. 

— La aeroport aţi trezit interesul cuiva? 

— Nu. 

— Camera are microfoane? 

— Nu. 

— Ati fost prin oraş? 

— Da. 

— Ați fost urmărite? 

— Nu. 

— Vi s-a cotrobăit prin cameră cât aţi fost plecate? 

— Nu. 

Pari amuzată, Belinda, am spus. 

Nu chicotea încă, dar avea ceva probleme cu 

muşchii faciali. 


— Spune-mi şi mie motivul, ca să râd şi eu! 

Deveni deodată rezervată, amintindu-şi că de-abia 
mă cunoscuse. 

— Nimic. îmi cer scuze. 

— Pentru ce-ţi ceri scuze, Belinda? 

Tonul meu părintesc şi încurajator avu un efect 
ciudat. Ea se foi stânjenită. 

— Păi, toate precauţiile astea de capă şi spadă 
pentru nişte fete ca noi. Nu văd rostul... 

— Tine-ți gura, Belinda! 

Aşa era Maggie, grăbită ca întotdeauna să ia 
apărarea bătrânului ei şef. De ce? Dumnezeu ştie! 
Avusesem succese profesionale. Luate unul câte unul, 
alcătuiau o listă destul de impresionantă. O listă care, 
însă, pălea în comparaţie cu rata eşecurilor. 

Maggie continuă cu severitate: 

— Maiorul Sherman ştie întotdeuna ce face. 

— Ce n-ar da maiorul Sherman să fie aşa, am 
mărturisit eu. 

Le-am aruncat o privire poznaşă. 

— Nu că vreau să schimb subiectul, dar ce-aţi zice 
dacă v-aţi apuca să vă oblojiţi stăpânul rănit? 

— Lasă că v-aranjăm noi, spuse Maggie, făcând pe 
grozava. 

Se ridică de pe pat, îmi examină fruntea şi se aşeză 
la loc. 

— Nu ti-ar strica o bucăţică de plasture. 

— Ştiu, clasele conducătoare sângerează din nimic. 
Asta ţine de pielea subţire. Ai auzit ce mi s-a 
întâmplat? 

Maggie clătină din cap. 

— Omorul ăla îngrozitor. Am auzit că ai încercat 
să... 

— ... Să intervin. Am încercat, cum bine zici. 

M-am uitat la Belinda. 


— Cred că te-a impresionat teribil, nu? Prima oară 
cu şeful pe teren, şi el o încasează de cum pune 
piciorul într-o ţară străină. 

Aruncă o privire involuntară spre Maggie, roşi - 
blondele autentice roşesc foarte uşor - şi spuse cu un 
ton defensiv: 

— Ei, a fost prea rapid pentru dumneata. 

— Chiar aşa, am fost eu de acord. A fost prea rapid 
şi pentru Jimmy Duclos. 

— Jimmy Duclos? se mirară tinerele. 

Aveau darul de a vorbi în acelaşi timp. 

— Mortul. Unul din cei mai buni agenţi ai noştri, şi 
prietenul meu de o viaţă. Avea nişte informaţii 
urgente şi, bănuiesc, vitale, pe care dorea să mi le 
încredinţeze personal la Schiphol. Eram singura 
persoană din Anglia care ştia că mă va aştepta acolo. 
Dar mai ştia lucrul ăsta şi cineva din acest oraş. 
Întâlnirea cu Duclos fusese aranjată prin două canale 
paralele, dar cineva nu numai că a ştiut că urma să mă 
prezint eu, dar a mai ştiut cu precizie numărul 
zborului şi ora aterizării. A reuşit astfel să ajungă la 
Duclos înainte ca el să poată să mă întâlnească. Mă 
crezi acum, Belinda, că nu intenţionam să schimb 
subiectul. Mă crezi acum că, dacă se ştiau atât de 
multe despre mine şi unul din asociaţii mei, s-ar putea 
cunoaşte la fel de multe şi despre alţi asociaţi. 

S-au uitat una la alta câteva clipe, apoi Belinda 
întrebă încet: 

— Duclos era unul de-ai noştri? 

— Eşti surdă? mi-a sărit mie ţandăra. 

— Deci, Maggie şi cu mine... 

— Precis. 

Mi s-a părut că au luat act cu mult calm de 
posibilele ameninţări la adresa lor. La urma urmei 
fuseseră antrenate să îndeplinească misiuni 


periculoase, or noi ne aflam aici tocmai ca să ducem la 
bun sfârşit o astfel de misiune. Nu ca să ne 
smiorcăim... 

Maggie continuă: 

— Îmi pare rău de prietenul tău. 

Am dat din cap a acceptare. 

— Şi-mi pare rău dacă m-am purtat prosteşte, urmă - 
Belinda. 

O spunea cu tot sufletul, dar ştiam că o să-i treacă 
repede. Nu era genul. Mă privi cu ochii ei 
extraordinar de verzi sub genele negre şi zise încet: 

— Sunt acum pe urmele tale, nu-i aşa? 

— Chiar aşa, fetiţo, am răspuns. Ia te uită, îşi face 
griji în legătură cu şeful ei. Pe urmele mele? Păi, 
jumătate din personalul hotelului Rembrandt e pe 
urmele mele. Până şi intrarea laterală este 
supravegheată. Am fost urmărit şi când am plecat 
seara asta. 

— Dar nu a putut să te urmărească prea mult, zise 
Maggie. 

Loialitatea ei devenea uneori stânjenitoare. 

— Era incompetent şi-ţi sărea în ochi. Aşa sunt cam 
toţi. Toţi care operează la marginea împărăției 
drogaţilor. Pe de altă parte, se poate că ei să încerce 
în mod deliberat să provoace o reacţie. Dacă asta le e 
intenţia, or să aibă al dracului de mult succes. 

— Provocare? 

Vocea lui Maggie suna trist si resemnat. Mă ştia 
prea bine. 

— Fără de sfârşit. Iar noi alergăm la întâmplare, ne 
poticnim orbeşte. 

— Nu prea-mi pare un mod ştiinţific de a face 
investigaţii, spuse Belinda, cu îndoială în glas. 

Remuşcările ei se evaporaseră repede. 

— Jimmy Duclos era deştept. Cel mai deştept ofiţer 


pe care-l aveam. Acum e la morgă. 

Belinda mă privi ciudat. 

— Îţi pui singur gâtul pe laţ? 

— În laţ, dragă, replică Maggie, cu un aer absent. Şi 
nu-i mai spune şefului ce poate şi ce nu poate face. 

Dar nu credea în ce spunea, dovadă neliniştea care i 
se citea în ochi. 

— Asta-i sinucidere curată, insistă Belinda. 

— Zău? Sinucidere este şi să traversezi strada în 
Amsterdam. Zeci de mii de oameni o fac zilnic. 

Nu le-am spus că aveam motive să cred că 
lichidarea mea nu era în capul listei de priorităţi 
întocmite de ticăloşi, şi nu le-am spus-o nu pentru a-mi 
lustrui imaginea de erou, ci fiindcă ar fi trebuii să 
adaug şi alte explicaţii, lucru pe care, pentru moment, 
n-aveam de gând să-l fac. 

— Totuşi, nu ne-ai adus aici fără vreun rost, spuse 
Meggie. 

— Asta aşa e. Însă meseria mea este să calc anumite 
bătături. În ce vă priveşte, ţineţi-vă la fund. Diseară, 
vă puteţi face de cap. Mâine, la fel, cu excepţia cazului 
în care o să vreau să o invit pe Belinda la o plimbare. 
După aia, dacă sunteţi cuminţi, vă duc la un club de 
noapte dezmăţat. 

— Am venit taman de la Paris ca să mă duc la un 
club de noapte dezmăţat? (Belindei îi revenise simţul 
umorului). De ce, mă rog? 

— Îţi spun eu de ce. Îţi spun eu câte ceva despre 
cluburile de noapte, nişte lucruri de care habar n-ai. 
Îţi spun eu şi de ce suntem aici. De fapt, am urmat eu 
volubil, o să-ţi spun totul. 

Prin „totul" înţelegeam tot ce credeam că trebuie să 
afle ele, nu tot ce era de aflat. lar diferenţa e 
considerabilă. 

Belinda se uita la mine, aşteptând, în timp ce 


Maggie mă învăluia cu o privire afectuoasă, în care se 
ghicea un scepticism obosit. lar Maggie mă ştia bine. 

— Întâi şi-ntâi, un whiskey. 

— N-avem. 

Uneori, Maggie vădea o vână puritană. 

— Măcar să ştiţi şi voi principiile de bază ale 
serviciilor secrete. Ar cam trebui să puneţi mânuţa pe 
cărţi. 

Cu bărbia i-am făcut semn Belindei. 

— Comandă la telefon. Până şi clasa managerială are 
nevoie, din când în când, de clipe de relaxare. 

Belinda se ridică în picioare, netezind-şi rochia 
neagră şi privindu-mă cu reproş nelămurit. Spuse, 
alegându-şi cuvintele: 

— Când ai vorbit despre prietenul tău de la morgă, 
te-am urmărit şi am constatat că faţa ta nu trăda 
nimic. Prietenul tău e tot acolo, la morgă, iar tu eşti, 
cum să spun, frivol. Relaxare, zici. Cum poţi să 
vorbeşti de relaxare? 

— Practica, i-am zis. Şi nu uita să comanzi şi un 
sifon. 


CAPITOLUL TREI 


O noapte obişnuită la Hotel Rembrandt. O noapte cu 
flaşneta redând un fragment din Simfonia a V-a de 
Beethoven, performanţă care l-ar fi făcut pe bătrânul 
compozitor să cadă în genunchi şi să adreseze eterne 
mulţumiri Proniei că surzise. Chiar şi la 50 de metri, 
distanţă pe care o respectam cu prudenţă, în timp ce 
burniţa mărunt, efectul sonor era îngrozitor. O dovadă 
a extraordinarei toleranţe a locuitorilor 
Amsterdamului, iubitori de muzică bună şi gazde ale 
faimosului  Concertgebouw, era faptul că nu-l 
ademeniseră pe moşneagul flaşnetar într-o crâşmă ca 
să profite de absenţa lui pentru a-i îmbrânci flaşneta 
în primul canal. Moşneagul îşi zăngănea farfurioara la 
capătul băţului din obişnuinţă, fiindcă în noaptea 
aceea nimeni nu trecea pe acolo. Nici măcar portarul 
hotelului care se refugiase înăuntru, fie din pricina 
ploii, fie pentru că îi plăcea muzica. 

Nimeni nu se aţinea prin preajmă şi nici nu mă 
aşteptam să dau nas în nas cu cineva. Am ocolit 
hotelul şi am luat-o pe aleea care ducea la scara de 
incendiu, am urcat pe acoperiş, l-am traversat şi m-am 
aplecat peste streaşina de deasupra balconului 
apartamentului meu. 

N-am văzut nimic, însă nasul mi-a surprins o adiere. 
Fumul nu se ridica dintr-o ţigară cinstită, adică, de la 
o companie de tutun renumită, care nu strecoară 
printre produse şi nişte marijuana. Mi-am lăsat nasul 
mai jos, de era cât pe ce să-mi pierd echilibrul şi am 
izbutit să văd ceva; nu prea mult, dar destul cât să-mi 
dau seama despre ce era vorba. Două bombeuri de 
pantofi şi, licărind scurt, un capăt de ţigară. 

M-am târât înapoi, cu grijă şi, căutând să nu fac 


gălăgie, m-am ridicat în picioare în linişte, am 
traversat acoperişul spre scara de incendiu, am 
coborât, am descuiat uşa de la etajul 6 al scării de 
incendiu, am ferecat-o la loc, m-am strecurat spre 
camera 616 şi am tras cu urechea. Nimic. Am deschis 
uşa cu băgare de seamă, folosind şperaclul pe care-l 
testasem mai devreme şi am intrat trăgând, cât se 
poate de repede, uşa după mine. Ştiam că orice curent 
de aer, oricât de nedetectabil ar fi, deranjează 
fuioarele fumului de ţigară, fapt care ar alarma un 
fumător atent. Oricum, nu vioiciunea îi caracteriza pe 
obişnuiţii drogului. 

Nici ăsta nu făcea excepţie. Bineînţeles, era 
îngrijitorul de palier. Şedea confortabil în fotoliu, cu 
picioarele proptite pe marginea balconului. Mâna 
dreaptă ţinea pe genunchi un revolver. 

Fireşte, este greu al naibii să te apropii de cineva, 
oricât de pisiceşte, fără ca al şaselea simţ să nu-i dea 
de veste. 

Drogurile, însă, exercită asupra acestui instinct o 
influenţă inhibitivă, iar ceea ce fuma îngrijitorul de 
palier era într-adevăr un drog. 

Am ajuns în spatele lui, ţinându-i pistolul în dreptul 
urechii stângi, fără ca el să-mi bănuiască prezenţa. L- 
am bătut pe umăr. Se răsuci brusc şi strigă de durere 
pentru că se lovise cu ochiul de ţeava pistolului. îşi 
duse mâinile la ochi, aşa că am putut să-i iau arma 
fără să-mi opună rezistenţă. Am băgat-o în buzunar, l- 
am apucat de umăr şi l-am îmbrâncit cu putere. 
îngrijitorul de palier făcu un salt mortal şi ateriză pe 
podea. Cam vreo zece secunde zăcu lat, ameţit, apoi 
se ridică într-un cot. Scotea din gâtlej şuierături 
ciudate. Printre buzele lipsite de sânge, dinţii pătaţi 
de tutun încercau un rânjet de fiară. Ochii îi erau 
injectaţi de ură. Nu prea întrezăream şansa unei luări 


de contact prieteneşti. 

— Facem pe durii, ăă? articulă el. 

Drogaţii sunt mari amatori de filme cu violenţe, aşa 
că le asimilează cu uşurinţă. 

— Pe  durii? m-am prefăcut eu surprins. Nu 
drăgălaşule, nici pe departe. Pe durii o s-o facem mai 
încolo. Dacă nu ciripeşti. 

Se părea că frecventasem aceleaşi filme. Am ridicat 
ţigara care fumega pe podea, am mirosit-o strâmbând 
din nas şi am strivit-o în scrumieră. îngrijitorul se 
adună de pe jos, clătinându-se pe picioare, dar cu 
mine nu ţinea comedia. Când deschise din nou gura 
hotărâse deja, pesemne, să joace rolul durului. Calmul 
dinaintea furtunii, o partitură veche şi uzată. Poate c- 
ar fi fost mai bine să fi frecventat amândoi spectacole 
de operă. 

— Despre ce vrei să vorbim? întrebă el. 

— Ce-ar fi să vorbim, de pildă, despre ce cauţi 
dumneata în camera mea. Şi cine te-a trimis aici. 

— A mai încercat legea să mă facă să ciripesc. 
Cunosc legea. Nu mă poţi face să ciripesc. Am 
drepturile mele. Aşa zice legea. 

— Legea se opreşte chiar în faţa uşii. De partea 
astalaltă a uşii, amândoi ne aflăm dincolo de lege. Ştii 
asta foarte bine. Intr-unul din cele mai civilizate oraşe 
din lume, noi doi trăim acum intr-o mică junglă. 
Totuşi, o lege mai există. Ucide sau vei fi ucis. 

Poate că n-am făcut bine că i-am dat idei. Plonjă cu 
capul înainte sub linia pistolului, dar nu scăpă de 
genunchiul meu. O astfel de lovitură ar fi trebuit să-l 
scoată din luptă, dar tipul era tare. Îmi prinse singurul 
picior încă în contact cu podeaua. Căzurăm amândoi. 
Pistotul meu se rostogolise pe podea, iar noi ne căram 
pumni, încercând să-l apucăm. Era voinic tipul, dar îl 
dezavantajau două lucruri: antrenamentul făcut pe 


bază de marijuana îi tocise reflexele şi, deşi poseda un 
ascuţit simţ al luptei, nu fusese pregătit pentru ea. 
Incet, încet, am reuşit să ne ridicăm în picioare, iar 
acum mâna mea stângă îi împingea încheietura mâinii 
drepte undeva sus, deasupra umerilor. 

I-am dat braţul pe spate cât am putut şi el scoase un 
urlet agonic, în vreme ce umărul pârâi. Cum nu-mi 
îngăduiam să fiu sigur de nimic, am continuat să 
presez ca să înlătur orice îndoială. Apoi l-am împins 
din spate până pe balcon şi l-am lăsat să spânzure 
deasupra balustradei. Mâna stângă, care-i rămăsese 
teafără, se ţinea de balustradă ca şi când întreaga 
viaţă îi atârna de ea; ceea ce era cu totul adevărat. 

— Te droghezi sau eşti plasator de droguri? l-am 
întrebat. 

Aruncă o înjurătură în olandeză. Eu cunosc 
olandeza, chiar şi cuvinte pe care s-ar cuveni să nu le 
ştiu. I-am pus palma la gură, pentru ca ceea ce voia el 
să-mi comunice ar fi putut fi auzit chiar şi în vacarmul 
produs de circulaţie. Nu intenţionam să-i alarmez pe 
paşnicii locuitori ai Amsterdamului când nu era 
necesar. Am slăbit strânsoarea. 

— Hai, dă-i drumul! 

— Plasator, zise el cu o voce care părea un croncănit 
înfundat. Vând marfa. 

— Cine te-a trimis? 

— Nu! Nu! Nu! 

— Bine, treaba ta. Când îţi vor culege rămăşiţele de 
pe trotuar, vor crede că au dat peste încă un fumător 
de haşiş care s-a urcat prea sus şi a făcut o călătorie 
în lumea albastră de dincolo. 

— Asta-i crimă, bolborosi el. 

Glasul îi era acum o şoaptă sufocată. Probabil că 
priveliştea de jos îi dădea amețeli. 

— N-ai să... 


— Zău? Amicii tăi mi-au omorât azi un prieten. Deci 
ce poate fi mai înălţător decât să extermini jigodiile? 
70 de metri înseamnă o cădere lungă. Nici un semn de 
violenţă. Doar că fiecare oscior va fi făcut praf. 70 de 
metri. Ia uită-te! 

L-am împins puţin mai jos ca să-i ofer o perspectivă 
mai bună. Atât de jos încât mi-au trebuit apoi ambele 
mâini ca să-l aduc înapoi. 

— Hai, zi-mi povestea! 

Bâigui ceva, aşa că l-am săltat înapoi peste 
balustradă şi i-am făcut vânt în mijlocul camerei. 

— Cine te-a trimis? 

Vă spusesem că era vânos, însă se dovedi mai vânos 
decât îmi închipuisem. Ar fi trebuit să fie înnebunit de 
groază şi sleit de puteri. Probabil că aşa era, dar asta 
nu l-a împiedicat să se răsucească violent şi să-mi 
scape din strânsoare, luându-mă prin surprindere. Se 
aruncă din nou spre mine, înarmat cu un cuţit care-i 
apăruse pe neaşteptate în mâna stângă. Şi încercă să 
lovească regiunea abdominală. În condiţii obişnuite, ar 
fi avut probabil o prestație mai izbutită. Imprejurările, 
însă, erau neobişnuite. Reflexele lui dispăruseră. l-am 
apucat încheietura cu ambele mâini, m-am lăsat brusc 
pe spate şi l-am capturat cu piciorul. Aterizarea 
zgudui camera şi, probabil, camerele învecinate. 

M-am întors pe burtă şi m-am ridicat în picioare, 
aproape cu aceeaşi mişcare. Nu mai era motiv de 
grabă. Zăcea pe podea în celălalt colţ al camerei, cu 
capul pe pragul de la balcon. L-am ridicat, ţinându-l 
de guler. Capul îi căzu inert. L-am lăsat jos dintr-un 
singur motiv: îmi părea rău că-şi dăduse obştescul 
sfârşit, deţinea probabil informaţii care s-ar fi dovedit 
inestimabile pentru mine. 

I-am coirobăit buzunarele, care adăposteau o seamă 
de articole din care mă interesau o cutiuţă plină cu 


ţigări artizanale şi câteva petice de hârtie. Pe unul se 
vedeau, bătute la maşină, literele şi cifrele următoare: 
MOO 144, pe altul două serii de cifre — 910020 şi 
2797. Nu-mi spuneau nimic. închipuindu-mi însă că 
îngrijitorul de palier nu le-ar fi purtat cu el dacă nu ar 
fi avut vreo semnificaţie, le-am pus la păstrare într-un 
loc sigur, pe care mi-l furnizase croitorul, adică un 
buzunăraş aliat pe interiorul cracului drept, cam în 
dreptul gleznei. 

Am îndepărtat semnele caftelii, am luat arma 
mortului, am ieşit pe balcon, m-am aplecat peste 
balustradă şi am azvârlit-o mult în sus şi la stânga. 
Arma depăşi streaşină şi ateriză fără zgomot pe 
acoperiş. M-am întors în cameră, am aruncat în closet 
mucul ţigării şi am tras apa, am spălat scrumiera şi 
am deschis toate ferestrele ca să alung mirosul greţos. 
Apoi l-am târât pe îngrijitor până în antreu şi am 
deschis uşa spre palier. Acesta era pustiu. Am ciulit 
urechile, nu se auzea nimic. Am ajuns la lift, am 
apăsat pe buton. Când a sosit liftul, am crăpat puţin 
uşa şi am proptit o cutie de chibrituri ca s-o ţină puţin 
întredeschisă, apoi m-am înapoiat în apartament. L-am 
preluat pe îngrijitor şi l-am transportat în lift, unde i- 
am făcut vânt fără menajamente, am scos cutia de 
chibrituri şi am lăsat uşa să se închidă. Liftul rămase 
acolo. Evident, nimeni nu se găsea să-l cheme în acel 
moment. Am încuiat uşa apartamentului cu şperaclul 
şi am refăcut drumul spre scara de incendiu, de-acum 
o prietenă veche şi de încredere. Am ajuns la nivelul 
străzii fără să fiu observat şi am ocolit clădirea spre 
intrarea principală. La flaşnetă, moşneagul cânta 
acum Verdi, care, probabil, se răsucea în mormânt. 
Am aruncat în cutia de aluminiu o monedă. Cântărețul 
s-a întors să-mi mulţumească afişând un zâmbet ştirb. 
Apoi văzu cine eram şi îi căzu falca. Era plasat la 


capătul de jos al ierarhiei şi nimeni nu se sinchisise 
să-l informeze că Sherman era în străinătate. L-am 
blagoslovit cu un zâmbet amabil şi am intrat în holul 
hotelului. 

La recepţie erau doi funcţionari în uniformă, alături 
de recepţioner, care în acea clipă stătea întors cu 
spatele la mine. 

Am cerut cheia. 

— 616. 

Recepţionerul se întoarse ca ars, sprâncenele o 
luară în sus, dar nu prea mult. Apoi îmi oferi zâmbetul 
lui de crocodil afectuos. 

— Domnule Sherman, nu ştiam că erati în oraş. 

— Da, într-adevăr, plimbarea dinainte de masă. 
Vechi obicei englezesc... ştiţi... 

— Desigur, desigur. 

Zâmbea cam acru, ca şi cum ar fi fost ceva vag 
contraindicat în acel vechi obicei englezesc. O privire 
oarecum nedumerită veni să ia locul zâmbetului. 

— Nu-mi amintesc să vă fi văzut ieşind. 

— Ei, am început eu pe un ton conciliant, acuma 
nimeni mare pretenţia să fiţi la dispoziţia tuturor 
clienţilor în acelaşi timp, nu-i aşa? 

l-am înapoiat zâmbetul, am luat cheile şi m-am 
îndreptat spre lift. De-abia făcusem jumătate de drum, 
că m-am oprit brusc. Holul cel mare răsună deodată 
de un strigăt pătrunzător, care amuţi pe toată lumea. 
Ţipătul încetă doar cât îi trebui femeii care-l scotea să 
tragă din nou aer în piept. Sursa acestui țipăt care 
putea acoperi motoarele unei rachete era o femeie de 
vârstă mijlocie, îmbrăcată în culori ţipătoare, o 
caricatură a turistului yankeu aflat în străinătate. 
Americanca stăfea în faţa liftului cu gura deschisă în 
forma literei o, cu ochii cât farfuriile. 

Alături, consortul ei pirpiriu încerca s-o domolească, 


dar nu părea nici el mai fericit, ba chiar dădea 
impresia că nu l-ar fi deranjat prea mult să se apuce şi 
el de urlat. 

Recepţionerul adjunct trecu în fugă pe lângă mine. 
L-am urmat fără grabă. Când am ajuns la lift, 
recepţionerul adjunct îngenunchiase deja asupra 
trupului dezarticulat al îngrijitorului de palier. 

— Doamne, Dumnezeule, am spus. Cred că nu se 
simte bine. 

— Să se simtă bine, spuneţi? 

Recepţionerul adjunct se uită la mine ca la un om 
care şi-a pierdut minţile. 

— Uitaţi-vă cum îi stă gâtul! Omul acesta este mort. 

— Doamne, păzeşte-mă. Bănuiesc că aveţi dreptate. 

M-am aplecat ca să mă uit mai bine. 

— Îmi pare o figură cunoscută. Am clătinat trist din 
cap. În floarea vieţii... Unde-i restaurantul? 

— Unde-i ce... Unde-i ce? 

— Ei, nu-i nimic, nu vă faceţi probleme, îmi arătai eu 
mărinimia. Se vede de la o poştă că nu sunteţi în apele 
dumneavoastră. Găsesc şi singur restaurantul. 


Restaurantul Hotelului Rembrant poate nu e cel mai 
bun din Olanda, precum îl ridică în slăvi proprietarii. 
Cert e că nu mi-aş pierde timpul ca să-i aduc în faţa 
justiţiei sub acuzaţia de reclamă abuzivă. Dar de la 
caviar la zmeură în extrasezon - mă întrebam dacă să 
înscriu preţurile în contul meu deschis pentru 
cheltuieli la distracţii sau la capitolul mituiri - 
mâncarea era superbă. Am dedicat un gând lui 
Maggie şi Belindei, fără ca vreun sentiment de 
vinovăţie să mă muncească. Ăsta-i mersul, ce să-i faci? 

Sofaua de pluş roşu pe care stăteam tolănit era 
ultimul răcnet în materie de confort. M-am lăsat şi mai 
mult pe spate, am ridicat paharul de coniac şi am 


toastat: 

— Pentru Amsterdam! 

— Pentru Amsterdam! răspunse colonelul Van de 
Graaf. 

Directorul adjunct al poliţiei municipale, colonelul 
Van de Graaf, mi se alăturase la masă fără să fie 
invitat cu cinci minute înainte. Şedea într-un fotoliu 
uriaş, care însă părea prea mic pentru el. Un om 
foarte corpolent, deşi de înălţime medie, cu părul alb, 
cu o figură brăzdată de riduri, care vădea autoritate şi 
competenţă. Continuă sec: 

— Mă bucur să văd că vă simţiţi bine, după o zi atât 
de plină de evenimente. 

— Ai vieţii trandafiri, culege-i chiar azi, domnule 
colonel, viaţa e aşa de scurtă... Ce fel de evenimente? 

— N-am reuşit să aflăm prea multe despre acest 
James Duclos, care a fost împuşcat azi la aeroport. 

Colonelul de Graaf era un om eu multă răbdare, pe 
care nu-l puteai şmecheri. 

— Tot ce ştiam este că a venit din Anglia acum trei 
săptămâni, că s-a înregistrat la Hotelul Schiller, 
pentru o noapte, şi apoi a dispărut. Domnule maior 
Sherman, se pare că la aeroport a venit ca să 
întâmpine avionul cu care aţi călătorit. Să fie oare 
doar o coincidenţă? 

— Urma să se întâlnească cu mine, i-am spus. (Mai 
devreme sau mai târziu de Graaf tot avea să afle...). 
Era unul din oamenii mei. Cred că şi-a făcut rost de un 
permis fals de liberă trecere ca să poată pătrunde 
dincolo de Biroul de imigrări. 

— Mă surprind spusele dumneavoastră. 

Suspină din rărunchi. Nu părea deloc surprins. 

— Prietene, ne este foarte greu, dacă nu cunoaştem 
lucrurile astea. N-ar fi fost rău să fi fost informat 
despre Duclos. Am şi instrucţiuni de la Interpolul din 


Paris să vă oferim tot sprijinul posibil. Nu credeţi deci 
că ar fi bine dacă am colabora? Vă ajutăm, ne ajutaţi. 

Sorbi o gură de coniac. Ochii lui cenuşii aveau o 
căutătură sinceră. 

— Bănuim că acest om al dumneavoastră avea nişte 
informaţii, pe care, acum, le-am pierdut. 

— Probabil. Mai bine să începem prin a mă ajuta 
dumneavoastră. Puteţi verifica în dosare pe o anume 
domnişoară Astrid Lemay? Lucrează într-un club de 
noapte şi se pare că nu este olandeză, aşa că e posibil 
să aveţi ceva date despre ea. 

— Fata pe care aţi bugşit-o la aeroport? De unde ştiţi 
că lucrează într-un club de noapte? 

-— Ea mi-a spus, am răspuns eu fără să roşesc. 

Se încruntă. 

— Cei de la aeroport nu au menţionat nimic despre 
asta. 

— Cei de la aeroport sunt nişte papă-lapte. 

— Ah! exclamă el pe un ton care putea însemna 
orice. Pot să obţin această informaţie. Altceva? 

— Nimic altceva. 

— Un eveniment mărunt la care nu ne-am referit 
încă. 

— Care? 

— Îngrijitorul de la etajul 6 - un flăcău despre care 
ştim câte ceva - nu era cumva tot un om de-al 
dumneavoastră? 

— Domnule colonel! 

— Nici o clipă nu mi-a trecut prin cap că ar fi fost al 
dumneavoastră. Ştiţi cumva că şi-a frânt gâtul şi a 
murit din această cauză? 

— Trebuie să fi căzut de foarte sus, am spus eu 
compătimitor. 

De Graaf dădu pe gât paharul şi se ridică. 

— Nu prea suntem obişnuiţi cu dumneavoastră, 


domnule maior Sherman, dar faptul că lucraţi de 
multă vreme în Interpol şi aţi dobândit o faimă 
europeană ne determină să vrem să ne obişnuim cu 
aceste metode. Daţi-mi voie să vă amintesc că ceea ce 
merge la Istambul sau Palermo - ca să numesc doar 
câteva locuri - nu merge la Amsterdam. 

— Pe onoarea mea, am spus. Sunteţi, într-adevăr, 
bine informat. 

— Aici, la Amsterdam, cu toţii ne supunem legii, 
continuă el părând că nu m-a auzit. Inclusiv eu. Nici 
dumneavoastră nu faceţi excepţie. 

— Dar nici prin cap nu-mi trece, am răspuns eu, plin 
de virtute. Bine, deci colaborăm. în privinţa scopului 
vizitei mele... Când putem vorbi? 

— La biroul meu, ora 10. 

Işi plimbă privirea prin restaurant şi nu păru 
entuziasmat. 

— Aici nu e nici momentul şi nici locul potrivit. 

M-am prefăcut mirat, înălţând sprâncenele. 

— Hotelul Rembrandt, o trânti de Graaf, are un post 
de ascultare de renume mondial. 

De Graaf plecă. Mă întrebam de ce credea el că 
alesesem să stau la Hotelul Rembrandt. 


Biroul colonelului De Graaf nu semăna nici un pic cu 
Hotelul Rembrandt. Era o încăpere destul de mare, 
însă cenuşie, funţională, mobilată cu dulapuri cenușii 
cu dosare, o masă şi scaune cenuşii, acestea din urmă 
tari ca dracu'. Pentru că nimic nu-ţi atrăgea atenţia 
sau ochiul, decorul avea măcar darul să te facă să te 
concentrezi. De Graaf şi cu mine, după 10 minute de 
discuţii preliminare, am început să ne concentrăm. 
Cred că lui îi venea mai uşor. Mă culcasem foarte 
târziu noaptea trecută şi niciodată nu mă simţeam în 
largul meu la ora 10 dimineaţa, într-o zi ploioasă şi 


mohorâtă. 

— Droguri, declară De Graaf. Ne ocupăm de toate 
drogurile - opiu, haşiş, amfetamine, LSD, SIP, 
cocaină, amylacetaţi, doar le ştiţi, domnule maior 
Sherman. Toate distrug sau conduc la distrugere. În 
acest caz, însă, ne mărginim la cel mai diabolic - 
heroina. De acord? 

— De acord. 

Vocea aceea adâncă şi incisivă venea dinspre uşă. 
M-am întors şi am văzut un bărbat înalt, într-un 
costum de culoare închisă bine croit, cu ochi căprui şi 
pătrunzători, cu un chip plăcut, care putea foarte 
rapid să devină dezagreabil. Într-un cuvânt, un 
profesionist. Nu era greu să-i ghiceşti meseria. lată 
deci un poliţist, şi nu unul de duzină. 

Inchise uşa şi se îndreptă spre mine cu pasul vioi al 
unui bărbat cu mult sub 40 de ani, deşi bărbatul avea 
cam 50. Întinse mâna şi se recomandă. 

— Van Gelder. Am auzit multe despre 
dumneavoastră, domnule maior Sherman. 

Am înregistrat cele spuse. Din precauţie, am decis 
să nu comentez. Am zâmbit şi i-am dat mâna. 

— Inspectorul Van Gelder, spuse De Graaf. Şeful 
Departamentului nostru pentru narcotice. Va lucra cu 
dumneavoastră, domnule maior Sherman. Vă va 
acorda tot sprijinul. 

— Sper din tot sufletul că vom colabora bine. 

Van Gelder zâmbi şi luă loc. 

— Spuneti-mi, cum merg lucrurile la dumneavoastră. 
Credeţi că veţi destrăma reţeaua din Anglia? 

— Cred că da. E vorba de un sistem de distribuţie 
extrem de bine pus la punct, foarte integrat, fără 
verigi lipsă. Tocmai de aceea am identificat zeci de 
plasatori şi jumătate de duzină de distribuitori 
principali. 


— Puteţi deci sparge cercul şi îl lăsaţi totuşi să 
funcţioneze? 

— Ce altceva să facem, inspectore? Spargem cercul 
şi atunci următorul cerc se va da la fund şi n-o să mai 
dăm de el. Aşa cum stau lucrurile, putem pune laba pe 
ei când vrem şi dacă vrem. Ceea ce dorim cu tot 
dinadinsul este să descoperim cum intră blestemata 
de marfă în Anglia şi cine o furnizează. 

— Şi credeţi, de vreme ce vă aflaţi în Olanda, că 
marfa vă vine de aici. Sau de pe-aproape. 

— Nu de pe-aproape. Chiar de aici. Şi nu cred, sunt 
sigur. 80 la sută din cei aflaţi sub supraveghere - mă 
refer la distribuitori şi la intermediarii lor - au legături 
cu această ţară. Mai precis cu Amsterdamul. Aproape 
toţi au rubedenii aici, sau prieteni. Au contacte 
profesionale sau fac, personal, afaceri aici. Sau vin în 
vacanţă. Ne-au trebuit 5 ani ca să adunăm toate 
piesele pentru acest dosar. 

De Graaf zâmbi. 

— Dosarul numit „aici“? 

— Dosarul numit „Amsterdam”, da. 

Van Gelder întrebă: 

— Există copii ale acestui dosar? 

— Una singură. 

— Aţi adus-o cu dumneavoastră? 

— Da. 

— E la dumneavoastră? 

— Se află în cel mai sigur sertărel, am zis eu 
ciocănindu-mi fruntea. 

— Da, un loc sigur, căzu de acord De Graaf, apoi 
adăugă gânditor: Atâta vreme, însă, cât nu veţi întâlni 
nişte tipi înclinați să vă trateze în felul în care îi trataţi 
dumneavoastră. 

— Nu înţeleg ce vreţi să spuneţi, domnule colonel. 

— Spun ghicitori, făcu De Graaf, afabil şi continuă: 


Sunt de acord. Acum degetul se îndreaptă către 
Olanda. Ca să n-o mai dăm după gard, spre 
Amsterdam. Şi noi ştim, din păcate, că avem o 
reputaţie nenorocită. Tare am fi vrut să nu fie 
adevărată. Dar e. Ştim că marfa ajunge aici en gros. 
Ştim că de aici pleacă en detail. Dar unde şi cum, asta 
habar n-avem. 

— În parohia dumitale, am zis eu duios. 

— Adică? 

— În Amsterdam.  Dumneata aperi legea în 
Amsterdam, nu? 

— Vă faceţi mulţi prieteni într-un an? se interesă 
Van Gelder cu amabilitate. 

— În meseria mea nu-ţi faci prieteni. 

— În meseria dumneavoastră omorâţi oamenii care 
omoară. Avem un dosar splendid despre 
dumneavoastră. V-ar face plăcere să vă aruncaţi o 
privire asupra lui? 

— Poveştile vechi mă plictisesc de moarte. 

— Pun pariu că aşa este, oftă De Graaf. Să lăsăm 
politeţurile. Ascultă, Sherman, până şi cea mai bună 
poliţie din lume se poate izbi de un zid de beton. Asta 
am făcut noi. Nu zic că noi am fi cei mai buni. Tot ce 
ne trebuie este o pistă, doar una singură. Poate ai 
vreo idee... vreun plan. 

— Abia am sosit ieri. 

Am pescuit din buzunăraşul secret cusut pe partea 
interioară a pantalonului cele două hârtiuţe pe care le 
găsisem în buzunarele mortului şi le-am întins 
colonelului. 

— Cifrele şi numerele astea îţi spun ceva? 

De Graaf se uită fugitiv pe ele, le ridică în lumina 
puternică a unei lămpi de birou şi apoi le puse jos. 

— Nu. 

— Poţi afla ce semnificaţie au? 


— Subalternii mei sunt foarte capabili. A propos, 
unde le-ai găsit? 

— Mi le-a dat cineva. 

— Vrei să spui că le-ai luat de la cineva. 

— E vreo diferenţă? 

— Poate fi o mare diferenţă. 

De Graaf se aplecă spre mine. Era un om dintr-o 
bucată. 

— Ascultă-mă, domnule maior Sherman. Noi ştim 
câte ceva despre tehnicile dumitale, despre înclinarea 
pe care o ai dea o lua alături de lege! 

— Domnule colonel De Graaf! 

— M-ai înţeles bine. Probabil că nici nu te-ai gândit 
vreodată să acţionezi în limitele legii. Cunoaştem 
această politică deliberată - e adevărat, pe cât de 
eficientă, pe atât de sinucigaşă - de a provoca tot 
timpul, aşteptând să cedeze ceva, sau cineva. Dar, te 
rog domnule maior Sherman, te rog foarte frumos, nu 
încerca să provoci prea multă lume în Amsterdam. 
Avem prea multe canale pe aici. 

— Nu voi provoca pe nimeni, am spus. Voi fi foarte 
grijuliu. 

— Sunt sigur că aşa vei fi. Şi, acum, cred că Van 
Gelder are să-ţi arate câte ceva. 

Da, Van Gelder avea să-mi arate ceva. Cu Opelul lui 
negru m-a condus de la Sediul Poliţiei de pe strada 
Marnixstraat la morga municipală, iar când am ajuns 
acolo, tare mi-ar fi plăcut să mă fi scutit de osteneală. 

Ceea ce lipsea morgăi municipale era farmecul lumii 
vechi, frumuseţea romantică şi nostalgică a bătrânului 
Amsterdam. Semăna cu morga oricărei metropole. Era 
rece - foarte rece - şi avea un aer de spital, inuman, 
respingător. Blocul central avea în mijlocul său două 
şiruri de lespezi albe, cioplite din ceea ce părea a fi 
marmură, dar nu era, iar pe laturile încăperii se 


înşiruiau uşi metalice. Autopsierul, strălucind într-un 
imaculat halat alb, era un omuleţ binevoitor, rubicond 
şi vesel, care părea mereu pe punctul de a izbucni în 
hohote de râs, o trăsătură care putea fi considerată 
cel puţin curioasă la un autopsier, dacă nu ţi-ai aduce 
aminte că nu erau puţini călăii recunoscuţi a fi cei mai 
nostimi tovarăşi de chefuri în crâşmele Angliei de pe 
vremuri. 

La un cuvânt al lui Van Gelder, el ne conduse spre 
una din marile uşi metalice, o deschise şi trase afară o 
targă metalică pe rotile. Pe ea zăcea o formă învăluită 
într-un cearşaf alb. 

— Canalul în care a fost descoperit se numeşte 
Croquiskade, spuse Van Gelder, deloc emoţionat. Nu e 
un loc pe care să-l consideri  Park-Lane-ul 
Amsterdamului. Este la periferie, în preajma 
docurilor. Hans Herber, 19 ani. N-o să vă arăt faţa. 
Cadavrul a stat prea mult timp în apă. L-au găsit 
pompierii pe când scoteau de acolo o maşină. Putea să 
mai zacă încă doi ani. Cineva a îndoit câteva ţevi de 
plumb pe spinarea lui. 

Ridică un colţ al cearceafului ca să scoată la iveală 
un braţ emaciat. Braţul arăta ca şi cum cineva, 
încălţat cu nişte bocanci ghintuiţi ar fi jucat ţonţoroiul 
pe el. Între acele găurele se întindeau reţele stacojii. 
Întreg braţul era decolorat. Fără să rostească un 
cuvânt, Van Gelder acoperi braţul şi se întoarse. 
Autopsierul împinse înapoi targa şi apoi uşa metalică. 
Ne conduse în dreptul altei uşi, o deschise şi repetă 
operaţiunea, prezentându-ne alt cadavru, în timp ce 
zâmbea cu gura până la urechi, ca un duce englez 
scăpătat care îşi conduce publicul în jurul istoricului 
său castel. 

— Nici faţa ăstuia n-o să v-o arăt, spuse Van 
Gelder. Chipul unui tânăr de 23 de ani care arată de 


70 nu e o privelişte prea plăcută, se întoarse spre 
autopsier. Unde a fost găsit? 

— În canalul Oosrehook, răspunse autopsierul, 
radiind de bucurie. Pe o barjă de cărbuni. 

Van Gelder dădu încetinel din cap. 

— Aşa e. Şi cu o sticlă goală lângă el. Conţinutul 
fusese băut. Ştiţi ce combinaţie splendidă face ginul 
cu heroina. 

Trase marginea cearşafului descoperind un braţ 
care arăta exact precum cel dinainte. Sinucidere sau 
crimă? 

— Depinde. 

— Depinde de...? 

— Dacă a adus el ginul. În cazul ăsta, ar fi 
sinucidere sau moarte accidentală. Dar se poate să-i fi 
pus altcineva sticla plină în mână, situaţie în care ar fi 
crimă. Am avut un astfel de caz luna trecută în Portul 
Londrei. N-o să aflăm niciodată. 

La un semn făcut de Van Gelder, autopsierul ne 
conduse, fericit, spre o lespede din mijlocul încăperii. 
De astă dată, Van Gelder trase cearşaful şi descoperi 
faţa cadavrului. Era o foarte tânără, drăguță blondă. 

—  Minunată, nu-i aşa? întrebă Van Gelder. Nici o 
urmă pe faţa ei. Julia Rosemeyer, din Germania. Asta-i 
tot ce ştim despre ea. Şi tot ce vom şti de acum 
înainte. Avea 16 ani, presupun doctorii. 

— Cei s-a întâmplat? 

— A căzut de la etajul 7. 

M-am gândit fugitiv la fostul îngrijitor de palier, 
închipuindu-mi cât de bine i-ar fi stat lui pe lespedea 
aceea. Am întrebat: 

— A fost împinsă? 

— Nu, s-a aruncat. Au fost martori. Toată noaptea 
vorbise despre cum o să zboare ea spre Anglia. Avea o 
obsesie. Voia s-o vadă pe regină. S-a urcat pe 


marginea balconului, a declarat că îşi ia zborul s-o 
vadă pe Regină şi... a zburat. Din fericire, nu trecea 
nimeni pe stradă. Mai vrei să vezi? 

— Aş vrea să beau ceva la cârciuma cea mai 
apropiată, dacă nu ţi-e cu supărare. 

— Nici o problemă, zise el cu un surâs absolut 
nemotivat. Mergem la mine. Nu-i departe. Am 
motivele mele. 

— Motive? 

— Vei vedea. 

Ne-am luat rămas bun şi am mulțumit jovialului 
autopsier. Arăta de parcă i-ar fi dat inima ghes să ne 
ureze: înapoiaţi-vă degrabă aici. Cerul se întunecase şi 
începuseră să cadă picături grele de ploaie. Spre 
răsărit, orizontul era livid şi ameninţător parcă. Rar 
mi s-a întâmplat ca bolta cerească sa-mi reflecte atât 
de bine dispoziţiile sufleteşti. 

Salonul lui Van Gelder bătea de departe multe 
baruri englezeşti. O oază de veselie strălucitoare în 
mijlocul perdelelor de ploaie dezlănţuite afară, cu 
şiroaiele de apă care se scurgeau pe geamuri. Era 
cald şi desfătător, încăperea era plină cu mobile 
greoaie, olandeze, şi fotolii pântecoase. Pe jos se 
întindea un covor, iar pereţii erau văruiţi în felurite 
culori pastelate. Focul din şemineu arăta exact aşa 
cum trebuie să arate un foc, iar Van Gelder studia 
gânditor un dulăpior de sticlă pentru băuturi, foarte 
bine aprovizionat. 

— Deci, am începui eu, m-ai dus la morga aia 
afurisită ca să-ţi subliniezi punctul de vedere. Care-i? 

— Nu unul, mai multe. Primul se referă la faptul că 
noi ne confruntăm aici cu o problemă şi mai 
îngrozitoare decât aveţi voi acasă. La morgă mai sunt 
o duzină de drogaţi. Câţi din ei au murit de moarte 
naturală, nu ştim. Bineînţeles nu se întâmplă tot 


timpul aşa. Morţile de felul ăsta vin în valuri, periodic. 
Totuşi ele reprezintă o pierdere intolerabilă de vieţi, 
mai ales de vieţi tinere. Şi mai e ceva. Pentru fiecare 
din cei din morgă, oare câte sute de dependenţi fără 
speranţă există pe străzile oraşului? 

— Înţeleg că susţii că aveţi motive mai temeinice 
decât mine să porniţi la descoperirea şi eliminarea 
traficanţilor. Înţeleg că avem un inamic comun: sursa 
centrală de aprovizionare. 

— Fiecare ţară are un rege al reţelei. 

— Şi celălalt punct? 

— Să întăresc avertismentul colonelului De Graaf. 
Traficanţii sunt  necruţători. Provoacă-i exagerat, 
apropie-te prea mult de ei şi iată, lespezile de la 
morgă te aşteaptă. 

— Parcă dădeai ceva de băut, am spus eu. 

În hol începu să sune un telefon. Van Gelder se 
scuză şi se duse să răspundă. Chiar în momentul în 
care uşa se închise în urma lui, iată că o altă uşă se 
deschise şi intră o fată. Era înaltă şi zveltă, avea cam 
20 de ani, îmbrăcată într-un capot lung, pe care erau 
imprimaţi dragoni multicolori. Era foarte drăguță, cu 
părul involt şi faţa ovală, ochii mari şi violeţi, 
inteligenţi şi plini de umor. Apariţia era atât de 
izbitoare, încât mi-a luat ceva timp până să-mi 
amintesc de bunele maniere şi să mă ridic în picioare. 

— Bună, am zis. Mă numesc Paul Sherman. 

Nu era grozav, dar pe moment nu mi-a venit în 
minte altceva. Ca şi cum se simţea stânjenită, fata îşi 
băgă“ un deget în gură. Apoi zâmbetul ei îmi dezvălui 
o dantură perfectă. 

— Mă numesc Trudi. Engleza mea e foarte 
rudimentară. 

Nu greşea, într-adevăr, însă vorbea engleză cu cea 
mai frumoasă voce pe care am auzit-o eu până atunci. 


l-am întins mâna, însă ea nu făcu nici un semn că 
observase, îşi puse mâna la gură şi chicoti sfielnic. Nu 
prea văzusem tinere de vârsta ei să chicotească aşa şi 
m-am simţit uşurat când am auzit sunetul receptorului 
pus în furcă şi vocea lui Van Gelder care intră în 
cameră. 

— Un raport de rutină privind afacerea de la 
aeroport. Nimic important... 

Van Gelder o văzu pe fată, surâse şi o luă pe după 
umeri. 

— Văd că aţi făcut cunoştinţă. 

— Păi, nu prea, am spus eu şi m-am îndepărtat puţin, 
în timp ce Trudi se ridică pe vârfuri şi-i şopti la ureche 
ceva, trăgând cu colţul ochiului la mine. 

Van Gelder zâmbi şi dădu din cap, iar Trudi părăsi 
camera. Poate că pe faţa mea se citea mirarea, pentru 
că van Gelder zâmbi din nou. Nu părea un zâmbet 
prea vesel. 

— Se întoarce imediat, domnule maior. La început e 
sfioasă cu necunoscuţii. Numai la început. 

După cum promisese Van Gelder, Trudi se întoarse 
aproape imediat. Avea în braţe o păpuşă uriaşă, atât 
de frumos făcută, încât la prima vedere părea un copil 
viu. Avea o scufie albă care acoperea nişte cârlionţi 
asemănători cu cei ai lui Trudi, purta o rochie de 
mătase încreţită, lungă până la glezne şi un pieptar cu 
broderii minunate. Trudi strângea la piept păpuşa de 
parcă ar fi fost un copil în carne şi oase. Din nou, Van 
Gelder o luă ocrotitor de braţ. 

— Ea este fiica mea, Trudi. Trudi, el este un prieten. 
Maiorul Sherman, din Anglia. 

De astă dată, ea făcu un pas înainte, întinse mâna, 
schiţă un fel de reverență şi un surâs. 

— Bună ziua, domnule Sherman. 

Nevrând să mă las mai prejos, am zâmbit şi am 


făcut şi eu o mică plecăciune. 

— Încântat, domnişoară Van Gelder. 

— Îmi pare bine. 

Se uită întrebătoare spre Van Gelder. 

— Engleza nu este unul din punctele forte ale lui 
Trudi, rosti Van Gelder cu ton de scuză. la loc, 
domnule maior, ia loc. 

Extrase din dulăpior o sticlă de wiskey scoţian, 
turnă în două pahare, îmi oferi unul, el trântidu-se cu 
un oftat într-un fotoliu. îşi scrută fata, care îşi pironise 
privirea asupra mea. Mă făcea să mă simt cam 
stânjenit, nu ştiu de ce. 

— Nu iei loc, scumpa mea? 

Trudi surâse tatălui ei, dădu din cap afirmativ şi îi 
întinse păpuşa. El o luă atât de repede, încât era 
limpede că e hârşit cu astfel de gesturi. 

— Da, tăticule, spuse ea. 

Apoi, ca şi cum ar fi fost foarte natural, se aşeză în 
poala mea, mă luă de gât şi îmi zâmbi. Cu un efort 
herculean, m-am străduit să-i întorc zâmbetul. 
Privindu-mă solemn, Trudi spuse: 

— Îmi place de tine. 

— Şi mie îmi place de tine, Trudi. 

Am strâns-o uşor de umăr ca să-i arăt cât de mult 
îmi plăcea de ea. Îmi adresă un surâs, îşi lăsă capul pe 
umărul meu şi închise ochii. O clipă, m-am uitat la 
creştetul blond, apoi am aruncat o privire întrebătoare 
spre Van Gelder. Zâmbetul lui era plin de amărăciune. 

— Sper să nu te dezamăgesc, domnule maior, dar 
Trudi iubeşte pe oricine. 

— La o anumită vârstă, toate fetele iubesc pe 
oricine. 

— Ai o intuiţie extraordinară. 

Nu-mi părea că trebuie să posezi o intuiţie 
extraordinară ca să faci remarca respectivă, aşa că n- 


am zis nimic, atâta doar că am zâmbit şi am chemat-o 
pe Trudi pe nume. 

Tresări, aruncându-mi un surâs dulce, care, nu ştiu 
de ce, mă făcu să mă simt cam jenat. Strânse şi mai 
mult pleoapele şi se ghemui în braţele mele. 

— Trudi, i-am spus eu din nou. Pun pariu că ochii tăi 
sunt nemaipomeniţi. Poţi să mi-i arăţi? 

Se gândi o clipă, surâse, se ridică şi îşi puse mîinile 
pe umerii mei. Apoi deschise ochii, aşa cum fac copiii. 

Imenşii ochi violeţi erau o minunăţie. Dar mai era 
ceva. Păreau că privesc dincolo de lucruri, erau goi şi 
nu reflectau lumina. Strălucirea lor era falsă, n-ar fi 
apărut în nici o fotografie. Îndărătul acelei străluciri 
era o ciudată opacitate. 

I-am luat, uşurel, mâna dreaptă de pe umărul meu şi 
i-am ridicat mâneca. Ar fi fost un antebraţ minunat, 
dacă n-ar fi fost mutilat de o puzderie de înţepături. 
Cu buzele tremurânde, Trudi se uită la mine, cuprinsă 
de panică. îşi trase înapoi mâneca, mă îmbrăţişă, îşi 
înfundă faţa la pieptul meu şi începu să plângă. 
Plângea de ţi se rupea inima. Am încercat s-o liniştesc, 
bătând-o uşor pe umăr şi, din priviri, i-am cerut ajutor 
lui Van Gelder. 

— Acum ştiu care au fost motivele dumitale să mă 
inviţi aici. 

— Îmi cer scuze. Acuma ştii. 

— Ăsta este al treilea punct? 

— Da. Doar Dumnezeu ştie că n-aş fi vrut ca acest 
motiv să existe. Vei înţelege, totuşi, că vreau să fiu 
cinstit cu toţi colegii mei. Ei trebuie să ştie. 

— De Graaf ştie? 

— Toţi ofiţerii superiori din Amsterdam ştiu, spuse 
Van Gelder. 

— Trudi! 

Singura reacție a lui Trudi a fost să mă strângă 


convulsiv. Mă înăbuşeam. 

— Trudi! stărui Van Gelder. Somnul de după-amiază. 
Ştii ce spune doctorul. La culcare! 

— Nu, hohoti ea. Nu merg la culcare. 

Van Gelder oftă şi ridică vocea. 

— Herta! 

De parcă ar fi tras cu urechea la uşă, apăru o femeie 
bizară. Era o ţărancă care bătea toate recordurile de 
prosperitate. Uimitor de grasă, se deplasa legănându- 
se ca o rață - să zici că mergea ar fi fost cu totul 
inexact - şi purta aceleaşi veşminte precum păpuşa lui 
Trudi. Pe fruntea ei masivă se răzleţeau şuviţe blonde, 
legate cu panglici albastre. Brăzdaţi de riduri adânci - 
obrajii îi semănau cu un pergament crăpat. Ţăranca 
trecea de 70 de ani. Contrastul dintre veşmintele 
zglobiu colorate, cosiţele blonde, pe de-o parte, şi 
matahala care le purta era grotesc, aproape obscen. 

Baborniţa traversă camera - la gabaritul ei te 
prindea mirarea cât de repede luneca - îmi făcu o 
plecăciune şi, fără să rostească un cuvânt, puse o 
mână fermă pe umărul lui Trudi. Aceasta încetă 
imediat să se smiorcăie, îşi desfăcu braţele de după 
gâtul meu şi se ridică de pe genunchii mei. Se 
îndreptă spre Van Gelder. Îl pupă, reveni la mine îmi 
dădu un pupic, ca un copil care se duce la culcare, şi 
ieşi repede din încăpere, urmată de uriaşa Herta. 

Am slobozit un suspin şi puţin a lipsit să nu mă iau 
cu mâinile de cap. N 

— Ar fi trebuit să mă pui în temă! In legătură cu 
Trudi şi cu Herta. Până la urmă, cine-i Herta? O soră 
medicală? 

— O veche servantă, cum aţi spune voi în Anglia. 

Van Gelder sorbi lung din whiskey-ul său, de parcă 
ar fi simțit mare nevoie. Am făcut la fel, fiindcă nevoia 
mea era şi mai mare. La urma urmei, el era obişnuit 


cu lucruri de genul ăsta. 

— A fost menajera părinţilor mei. De loc, e din insula 
Huyler din Zuider Zee. După cum ai constatat, 
oamenii de-acolo sunt cam conservatori în materie de 
îmbrăcăminte. Herta e la noi de numai câteva luni şi s- 
a acomodat cu Trudi. 

— Trudi? 

— Trudi are 8 ani. Are 8 ani de 15 ani, şi 
întotdeauna va avea această vârstă. Nu e fiica mea, 
după cum ţi-ai dat seama, dar n-aş putea-o iubi mai 
mult nici dacă mi-ar fi fiică. Este fata adoptivă a 
fratelui meu. Am lucrat cu el în Curagăo până anul 
trecut. Se ocupa de securitatea unei companii 
petroliere. Cu ani în urmă, soţia lui a murit într-un 
accident. Fratele meu şi soția mea şi-au pierdut viața 
într-un accident de maşină, anul trecut. Cineva 
trebuia să aibă grijă de Trudi. La început n-o voiam. 
Acum nu mai pot trăi fără ea. Nu se va maturiza 
niciodată, domnule Sherman? 

Şi tot timpul ăsta subordonații săi îl considerau 
probabil drept un superior norocos, care n-are decât o 
obsesie: să bage la răcoare cât mai mulţi răufăcători. 
Comentariile consolatoare şi vorbele duioase nu erau 
punctul meu tare, aşa că m-am mărginit să întreb: 

— Când a devenit dependentă de droguri? 

— Dumnezeu ştie. Cu ani în urmă. Mult înainte ca 
fratele meu să-şi dea seama. 

— Unele urme de injecții par proaspete. 

— Trudi face un tratament de dezintoxicare. Prea 
multe injecții, zici. 

— Cam aşa. 

— Herta n-o scapă din ochi. În fiecare dimineaţă o 
scoate la plimbare în Vondel Park. Îi place să dea de 
mâncare păsărilor. După-amiezele doarme. Dar, 
uneori, seara, pe Herta o prinde oboseala, iar serile eu 


lipsesc adesea de acasă: 

— N-ai aranjat să fie supravegheată? 

— De câte ori! Şi totuşi, nu ştiu cum se întâmplă. 

— Prin ea, ei ajung la dumneata, nu? 

— Exercită în acest fel presiuni asupra mea. Ce 
altceva? N-are bani să-şi cumpere. Nu-şi dau seama, 
proştii, că mai degrabă aş lăsa-o să moară sub ochii 
mei decât să mă compromit. Aşa că ei continuă să 
încerce. 

— Ai putea cere să fie supravegheată 24 de ore din 
24. 

— Da, dar în felul acesta, toată povestea ar deveni 
cunoscută. Pentru supraveghere trebuie să fie 
anunţate oficial autorităţile medicale. După care... 

Am dat din cap. 

— Internarea într-o instituţie. O instituţie pentru 
retardaţi mintali. Din care nu va mai ieşi niciodată... 

— Nu va mai ieşi niciodată... 

În afară de „la revedere" nu ştiam ce să mai adaug, 
aşa că asta am zis şi am plecat. 


CAPITOLUL PATRU 


Mi-am petrecut după-amiaza în camera mea de 
hotel, răsfoind dosarele bine documentate pe care mi 
le pusese la dispoziţie serviciul colonelului De Graaf. 
Ele acopereau practic toate cazurile privind consumul 
şi traficul de droguri din ultimii 2 ani. Era o lectură 
foarte interesantă, dacă, bineînţeles, te interesează 
moartea şi degradarea şi sinuciderea şi familiile 
sfărâmate şi carierele ruinate. Le-am răsfoit, însă n- 
am găsit nimic care să mă ajute. Am pierdut o oră, 
încercând să pun cap la cap câte ceva. Am renunţat. 
Minţi super-antrenate, precum cele ale lui De Graaf şi 
Van Gelder, pierduseră nenumărate ore inutil şi dacă 
nici ei nu dăduseră de un fir, ce să mai zic de mine. 

Când s-a făcut seară, am coborât în foaier şi am 
lăsat cheile la recepţie. Din spatele biroului, dinţii 
recepţionerului adjunct păreau mai puţin ascuţiţi ca 
de obicei, parcă prezentau scuze. I se comunicase, cu 
siguranţă, să încerce să mă ia altfel. 

— 'Bună seara, bună seara, domnule Sherman. 

Imi păsa de gudureala lui tot atât de puţin ca şi de 
atitudinea lui de până atunci. 

— Teamă mi-e că aseară m-am cam precipitat, ştiţi 
însă că... 

— Nu-i nimic, dragă domnule, nu-i nimic, am spus 
eu, nevrând să mă las depăşit în politeţuri de un 
bătrân recepţioner de hotel. În asemenea împrejurări, 
este de înţeles. Probabil că evenimentele v-au 
impresionat foarte tare. 

M-am uitat prin uşile de sticlă de la intrare cum 
cade ploaia afară. 

— Ghidurile turistice nu menţionează astfel de 
treburi, am mai adăugat. 


Arboră un zâmbet larg, de parcă n-ar fi auzit de mii 
de ori această remarcă idioată, şi spuse şiret: 

— Grea noapte pentru plimbarea dumneavoastră 
englezească, domnule Sherman. 

— Nici gând. Seara asta mă duc la Zaandam. 

— Zaandam, rosti el, făcând o grimasă. Vă plâng, 
domnule Sherman. 

Evident ştia mult mai multe lucruri despre Zaandam 
decât mine, lucru prea puţin surprinzător, de vreme 
ce alesesem locul la întâmplare, pe hartă. 

Am ieşit. Că ploua sau nu, flaşneta era la post, 
măcinând şi scârţâind din ţâţâni. De data asta, era 
rândul lui Puccini să fie masacrat. M-am oprit lângă 
flaşnetă, nu atât pentru a asculta muzica, pentru că 
numai muzică nu era ceea ce se auzea, cât pentru a 
privi câţiva copii slăbănogi şi prost îmbrăcaţi - o 
privelişte rară la Amsterdam, unde oamenii nu se prea 
dau în vânt după curele de slăbire - care îşi sprijineau 
coatele de flaşnetă, ascultând vrăjiţi. Gândurile mi-au 
fost întrerupte de o voce cavernoasă. 

— Domnului îi place muzica? 

M-am întors pe călcâie. Pe chipul moşneagului 
stăruia un zâmbet nesigur. 

— Da. 

L-am examinat cu atenţie fiindcă, potrivit legilor 
firii, sorocul îi era pe aproape şi în lumea de apoi nu 
va exista iertare pentru ceea ce făcea el pe lumea 
asta. I-am zâmbit, ca de la iubitor de muzică la iubitor 
de muzică. 

— La operă, diseară, mă voi gândi la dumneata. 

— Domnul e foarte amabil. 

Am lăsat să cadă două monede în cutia de aluminiu 
care, în mod misterios, îmi apăruse sub nas. 

— Domnul e prea amabil. 

Având în vedere suspiciunile pe care le aveam la 


adresa lui, cred şi eu că eram prea amabil. l-am 
zâmbit cu milă, am traversat strada înapoi şi am făcut 
semn portarului. Făcând cu degetele nişte pase de 
iluzionist cum numai portarii ştiu, el materializă din 
nimic un taxi. Am spus „Aeroportul Schiphol” şi am 
urcat. 

Ne-am pus în mişcare. Nu eram singurii care se 
puseseră în mişcare. La primul semafor, aflat la 20 de 
metri de hotel, mi-am aruncat privirea pe luneta 
maşinii. La nici două maşini înapoi se afla un taxi - 
Mercedes cu dungi galbene, pe care îl mai văzusem 
prin preajma hotelului. Putea să fie şi o simplă 
coincidenţă. Veni verdele şi ne-am angajat pe 
Vijzelstraat. Mercedesul cu dungi galbene făcu 
întocmai. L-am bătut pe şofer pe umăr. 

— Opreşte aici, te rog. Vreau să-mi cumpăr ţigări. 

M-am dat jos. Mercedesul opri alături. Nu cobori 
nimeni şi nimeni nu urcă. Am intrat într-un 
magazin/am cumpărat nişte ţigări de care n-aveam 
nevoie şi am ieşit. 

Mercedesul era tot acolo. Am pornit din nou, şi, 
după câteva clipe, i-am spus şoferului: 

— la-o la dreapta, pe Prinsengracht. 

Şoferul protestă. 

— Dar nu duce la aeroport. 

— Nu contează. Ia-o la dreapta. 

A luat-o la dreapta. Mercedesul la fel. 

— Opreşte. 

Şoferul opri. Şi Mercedesul opri. Ei, drăcia dracului! 
M-am dat jos, m-am dus la Mercedes şi am deschis 
portiera. Şoferul era un mărunţel cu o mutră 
dubioasă, îmbrăcat cu o cămaşă albastră. 

— Bună seara. Liber? 

— Nu. 

Mă măsură de sus şi până jos, afişând un aer 


neglijent, apoi un aer de indiferenţă, dar nu-l prindea 
nici unul. 

— Atunci de ce eşti oprit? 

— Păi, legea interzice să opreşti pentru o ţigară? 

— Nu interzice. Numai că dumneata nu fumezi. 
Cunoşti sediul poliţiei din Marnixtraat? (Brusca 
schimbare de pe faţa mărunţelului arăta că îl cunoştea 
prea bine), îţi sugerez să te duci acolo şi să întrebi fie 
de colonelul De Graaf, fie de inspectorul Van Gelder şi 
să spui că ai de făcut o reclamaţie împotriva lui Paul 
Sherman, care locuieşte la Hotelul Excelsior, camera 
616. 

— O reclamaţie? întrebă el, prudent. De ce o 
reclamaţie? 

— Spune-le că ţi-a luat cheile de contact şi le-a 
aruncat în canal. 

I-am luat cheile de contact şi le-am azvârlit în canal, 
unde au căzut plescăind şi duse au fost. 

— Şi nu te mai ţine de coada mea, i-am zis trântind 
portiera ca pentru a marca sfârşitul conversaţiei. 

Noroc că Mercedesurile sunt maşini solide şi că 
portierele nu se desprind din balamale cu una, cu 
două. 

Reîntors în taxiul meu, am aşteptat până am ieşit în 
şoseaua principală şi am cerut şoferului să oprească. 

— M-am hotărât să merg pe jos, am zis şi am plătit 
cursa. 

— Pe jos? La Schiphol? 

l-am zâmbit ca un specialist în marşuri, ale cărui 
calităţi sunt puse la îndoială de necunoscători, am 
aşteptat să dispară din vedere, am sărit într-un 
tramvai de pe linia 16 şi am coborât la Dam. 

Îmbrăcată în negru, cu părul blond acoperit de o 
eşarfă neagră, Belinda mă aştepta în staţia de 
tramvai. Era cam plouată şi înfrigurată. 


— Ai întârziat, spuse ea cu reproş. 

— Niciodată să nu-ţi critici şeful, nici măcar prin 
aluzii. Cei din clasa conducătoare au mii de chestii de 
făcut. 

Am traversat piaţa, refăcând itinerariul pe care 
omul în gri şi cu mine îl parcurseserăm noaptea 
trecută, am luat-o pe o alee pe lângă Krasnapolsky şi 
Qudezijds Voorburgwal - un punct cultural de atracţie 
din Amsterdam - însă Belindei nu-i stătea gândul la 
cultură. Părea foarte rezervată în acea noapte, iar 
muţenia nu constituia un companion plăcut. O rodea 
ceva şi puteam băga mâna în foc că n-o să întârzie să- 
mi dezvăluie ce anume. 

Deodată, spuse: 

— Pentru tine noi nici nu existăm, nu-i aşa? 

— Cine, adică, nu existăm? 

— Eu, Maggie, toţi cei care lucrează cu tine. Suntem 
doar cifre. 

— Ei, făcui eu împăciuitor, ştii cum e. Căpitanul 
corăbiei nu se amestecă cu echipajul. 

— Tocmai asta vreau să spun. Că noi nu existăm 
pentru tine. Suntem nişte păpuşi pe care le 
manipulează maestrul păpuşar. Pentru a-şi atinge 
scopurile. 

Am spus încetişor: 

— Am venit aici ca să ducem la bun sfârşit nişte 
treburi urâte şi ceea ce contează, înainte de toate, 
este să ne facem bine treaba. Nu e vorba de 
personalităţile noastre. Uită că sunt şeful tău, Belinda. 
Nu cred că ar trebui să-mi vorbeşti aşa. 

— Îţi vorbesc cum vreau. 

Hm, lui Maggie nici în vis nu i-ar fi venit să-mi 
vorbească aşa. 

Luă seama la cele spuse şi continuă mai domol: 

— lartă-mă. N-ar fi trebuit să spun ce ţi-am spus. 


Totuşi, de ce ne tratezi de sus, de ce nu eşti mai 
aproape de noi? Şi noi suntem fiinţe omeneşti... Tu 
nici nu observi că trăim. 

— Ba bine că nu. Să luăm propriul tău caz. 

Intenţionat nu mă uitam la ea în timp ce mergea 
alături de mine. Ştiam că ea, dimpotrivă, mă examina 
îndeaproape. 

— Proaspăt angajată la Biroul Narcotice, am 
continuat eu. Experienţă redusă la Deuxieme Bureau, 
Paris. Haine bleumarin, batic bleumarin cu flori de 
colţ imprimate, ciorapi tricotaţi albi, până la genunchi, 
pantofi bleumarin, cu tocuri joase, o siluetă care, ca să 
citām un faimos scriitor american, ar face un episcop 
să-şi pună sutana în cap. O fată cu părul blond, 
platinat, mătăsos, care se preface în aur când curge 
soarele prin el, cu gene negre, ochi verzi, iscoditori şi, 
ceea ce face toate paralele, o fată care începe să-şi 
facă griji din pricina şefului ei, în special în ce priveşte 
lipsa lui de omenie. A, am uitat. Oja crăpată la degetul 
al treilea de la mâna stângă şi un zâmbet devastator. 

Rămase câteva clipe fără grai, lucru care nu-i stătea 
bine deloc. Se uită la unghia cu oja crăpată, apoi 
întoarse privirea spre mine cu un zâmbet care, aşa 
cum îl descrisesem, era devastator. 

— Poate că totuşi... 

— Totuşi, ce? 

— 'Ţii la noi. 

— Bineînţeles că ţin. 

Începea să mă confunde cu Sir Galahad şi nu era 
bine. 

— Toate agentele cu care colaborez, cele din 
categoria I tinere, frumoase, îmi sunt ca nişte fiice, am 
spus. 

După o lungă pauză ea murmură, cu vocea stinsă, 
ceva de genul: „Da, tăticule!" 


— Ce-a fost asta? 

— Nimic, nimic. 

Am intrat pe strada pe care se înălța clădirea 
aparţinând lui Morgenstern şi Muggenthaler. Aceasta 
a doua vizită aici nu făcea decât să-mi confirme 
impresiile din seara precedentă. Părea mai întunecată 
ca niciodată, mai mohorâtă şi mai amenințătoare, 
pietrele de pavaj mai sparte, canalele mai pline de 
gunoaie. Până şi acoperişurile caselor erau mai 
povârnite, de parcă mâine, poimâine, urmau să se 
ciocnească. 

Belinda se opri brusc şi mă strânse de braţ. Privea 
undeva în sus. l-am urmărit privirea aţintită spre 
frontoanele depozitelor. Pe fundalul cerului de noapte 
se distingeau grinzile scripeţilor uriaşi. Belinda intuia 
că pericolul este în preajmă. Eu însumi îl presimţeam. 

— Ăsta trebuie să fie locul, şopti ea. Ştiu. 

— Da. Ăsta-i, am spus. Ce nu-i în regulă? 

Îşi smulse braţul din strânsoarea mea, de parcă aş fi 
pronunţat cuvinte dureroase. l-am apucat din nou 
braţul, vârându-i-l pe sub al meu şi i-am strâns 
puternic mâna. Nu şi l-a mai retras. 

— Îţi face pielea găinii. Ce sunt grinzile acelea 
oribile? 

— Scripeţi. Pe vremuri, casele erau puse la taxe 
după lărgimea fațadelor, ca urmare, chibzuiţii 
olandezi şi-au construit case neobişuit de înguste. De 
aceea, din păcate, şi scările sunt foarte înguste. Aşa 
că scripeţii sunt pentru obiectele masive. Să ridici un 
pian, sau să cobori un sicriu. 

— Încetează! umerii îi tresăltară involuntar. E un loc 
oribil. Grinzile seamănă cu cele ale unei spânzurători. 
Aici oamenii vin ca să moară. 

— Prostii, draga mea, am zis eu făcând pe 
indiferentul. Simţeam cum nişte degete de gheaţă 


cântau pe clapele vertebrelor mele Marşul Funebru al 
lui Chopin. M-am simţit deodată cuprins de un dor 
nespus de muzică demodată, nostalgică, intonată de 
flaşneta din faţa Hotelului Rembrandt. Pesemne că 
eram la fel de bucuros să atârn de braţul Belindei, pe 
cât era şi ea să mă suporte. 

— Nu se cuvine să cazi pradă fanteziilor tale galice. 

— Dar nici nu o fac, răspunse ea sumbru, scuturată 
de un nou fior. Chiar trebuia să venim în locul acesta 
îngrozitor? 

Tremura toată acum şi nu de frig. 

— Îţi aminteşti drumul pe care am venit? am 
întrebat. 

Ea făcu un semn afirmativ, contrariată. 

— Te întorci la hotel şi ne vedem mai târziu. 

— Să mă întorc la hotel? nu-i venea să-şi creadă 
urechilor. 

— Mă descurc eu. Hai, întinde-o. 

Îşi smulse brusc mâna din palma mea şi, înainte să 
bag de seamă, îşi înfipse amândouă mâinile în gulerul 
meu, aruncându-mi o privire menită să mă bage în 
pământ. Continua să tremure, dar de furie de astă- 
dată. Nici prin cap nu-mi trecuse că o fată atât de 
frumoasă se poate transforma în aşa hal. Cuvântul 
„înfocată este un palid substitut pentru ceea ce vreau 
eu să spun. Am coborât bărbia spre pumnii care îmi 
înşfăcau gulerul. încheieturile se albiseră. Se vedea de 
la o poştă că tare dorea să mă zgâlţâie. 

— Niciodată să nu-mi mai spui asta. 

Mamă, ce supărată era. Se născu în mine un scurt, 
dar puternic conflict între instinctul de disciplină şi 
dorinţa de a o lua în braţe. Disciplina avu câştig de 
cauză dar, e drept, un câştig pe muchie de cuţit. Am 
rostit cu umilinţă: 

— N-o să-ţi mai spun asta niciodată. 


— În regulă, zise Belinda lăsând gulerul mototolit în 
pace, şi apucându-mă de mână. Bine, să mergem. 

Mândria mă obligă să declar că nu mă târa după ea. 
Deşi cam aşa stăteau lucrurile. După cincizeci de paşi 
m-am oprit. 

— Am ajuns. 

Belinda citi plăcuţa de pe uşă: „Morgenstern şi 
Muggenthaler . 

Am suit treptele şi m-am apucat să meşteresc la 
broască. 

— Supraveghează strada! 

— Şi-apoi, ce fac? 

— Imi acoperi spatele. 

Un şperaclu cap de lup, combinat cu o agrafă 
îndoită, descuie broasca în doi timpi şi trei mişcări. 
Am intrat şi am tras uşa după noi. Lanterna mea era 
mică, dar puternică. Primul etaj nici nu avea, de altfel, 
ce să ne dezvăluie. Până la tavan se ridicau şiruri de 
cutii goale de lemn, cartoane, baloturi de paie şi 
diverse maşinării de balotat. Ce altceva putea să fie, 
dacă nu o secţie de împachetare. 

La etajul următor am urcat pe o scară de lemn. Am 
întors capul şi am văzut-o pe Belinda privind 
temătoare în jur, cotrobăind cu lanterna prin toate 
colţişoarele. 

Următorul etaj era plin de căni oalndeze din cositor, 
mori de vânt, câini, pipe şi alte articole asociate 
comerţului de suveniruri. Se numărau cu miile, 
orânduite pe rafturi fixate de-a lungul pereţilor. Deşi 
nu le puteam examina pe toate, îmi păreau cu totul 
inofensive. Ceea ce nu părea la fel de inofensiv era o 
cameră aflată într-unul din colţurile depozitului, sau, 
mai exact, uşa. care dădea spre acea cameră. Am 
făcut un semn Belindei să se apropie şi am luminat 
uşa cu lanterna. Se uită într-acolo, apoi la mine şi în 


reflexul luminii i-am citit mirarea pe faţă. 

— Uşă cu dispozitiv special, spuse ea. Cui îi trebuia 
un asemenea dispozitiv la uşa unui simplu birou? 

— Nu-i uşa unui simplu birou, am spus. E din oţel. 
Pot pune pariu că pereţii de lemn sunt dublaţi cu 
pereţi de oţel şi că fereastra care dă în stradă este 
asigurată, în interior, cu zăbrele solide, fixate în 
beton. Într-un depozit de diamante, da, mai poţi 
înţelege. Dar aici? Teoretic, n-au mai nimic de ascuns. 

— Se pare că am nimerit exact unde trebuie, zise 
Belinda. 

— Te-ai îndoit vreodată de mine? 

— Nu, să trăiţi! 

— Cam şovăielnică declaraţia. Oricum, ce-ar putea fi 
locul ăsta? 

— E evident, nu? Un depozit en-gros pentru 
comerţul cu suveniruri turistice. Fabricile sau 
atelierele de artizanat, sau ce-or mai fi ele, îşi trimit 
producţia aici pentru a fi stocată, iar depozitul o 
livrează magazinelor, la cerere. Simplu, nu-i aşa? 
Inofesiv, nu? 

— Dar nu prea igienic. 

— Cum adică? 

— Miroase îngrozitor. 

— Unora aşa le miroase cannabisul. 

— Cannabis? 

Am luat-o înainte, spre cel de-al treilea etaj, apoi am 
aşteptat ca Belinda să mă ajungă din urmă. 

— Mai Îmi asiguri spatele? m-am interesat eu. 

— Încă, domnule, răspunse ea, mecanic. 

Acea Belinda care mânca jăratic doar cu câteva 
clipe în urmă era numai o amintire. N-o acuz. În 
atmosfera acestei case vechi plutea ceva sinistru şi 
rău prevestitor. Mirosul dulceag de cannabis devenise 
acum şi mai puternic. Totuşi, la acest etaj nu exista 


nimic care să aibă vreo legătură cu acest miros. De-a 
lungul a trei pereţi ai încăperii se întindeau rafturi 
pline cu orologii. Din fericire, nici unul nu funcţiona. 
Erau orologii de toate formele şi mărimile, de la cele 
mici, ieftine şi pictate în culori ţipătoare, pe gustul 
turiştilor, până la ceasornicele voluminoase, minunat 
executate, din metal, foarte vechi şi foarte scumpe, 
precum şi copii după ele, nici acestea mai puţin 
scumpe. Al patrulea perete ne rezerva o surpriză, fiind 
acoperit de vrafuri de biblii. M-am întrebat ce naiba 
caută nişte biblii într-un depozit de suveniruri 
turistice. Existau prea multe lucruri pe care nu le 
înţelegeam. 

Am luat una şi am examinat-o. în partea de jos a 
coperţii de piele erau încrustate în aur cuvintele 
„Biblia după Gabriel“. Am deschis-o şi am văzut pe 
foaia volantă de la începutul cărţii următoarea 
formulă tipografiată: „impreună cu complimentele 
Primei Biserici Reformate a Societăţii Hughenote din 
America“. 

— Avem una la fel în cameră, spuse Belinda. 

— N-aş fi surprins ca multe hoteluri să aibă astfel 
de exemplare. Problema e, ce caută ele aici? De ce nu 
într-o editură, sau într-un depozit de carte? Ciudat, 
nu-i aşa? 

O trecu un fior. 

— Aici, totul e ciudat. 

Am bătut-o uşurel pe spate. 

— Ai răcit puţin, asta-i. Şi te avertizasem asupra 
minijupelor. Hai la etajul celălalt. 

Acolo am dat peste cea mai uimitoare colecţie de 
păpuşi imaginabilă. Să tot fi fost câteva mii. Erau 
toate mărimile, de la cele miniaturale până la modele 
chiar mai mari decât ale păpuşii pe care o legăna 
Trudi. Erau extraordinar de bine făcute, ilustrând o 


mare varietate de straie tradiţionale olandeze. 
Păpuşile erau fie aşezate una lângă alta, fie rezemate 
de un suport metalic. Cele mici atârnau la capătul 
unor sfori legate de nişte bare metalice fixate pe 
tavan. Lanterna mea îşi coricentră razele asupra unui 
grup de păpuşi îmbrăcate într-un costum ce-mi era 
cunoscut. 

Belinda uitase să-mi protejeze spatele, în schimb 
reluase operaţiunea strângerii de mână. 

— Este o vrăjitorie. Parcă sunt vii şi te urmăresc 
din ochi, îngăimă ea, uitându-se la păpuşile scăldate în 
lumina lanternei. Ce să fie cu ele? 

— Nu-i nevoie să vorbeşti în şoaptă. Poate că, într- 
adevăr, te urmăresc din priviri, dar cu siguranţă nu te 
pot auzi. Păpugşile, adică. Nu e nimic bizar în privinţa 
lor, doar că provin din insula Huyler din Zuider Zee. 
Menajera lui Van Gelder, o vrăjitoare bătrână care şi-a 
pierdut mătura, se îmbracă la fel. 

— La fel? 

— Închipuieşte-ţi, am zis eu. În plus, Trudi are o 
păpuşă îmbrăcată exact la fel. 

— Fata bolnavă? 

— Da, fata bolnavă. 

— Locul acesta respiră ceva morbid. 

Îmi dădu drumul la mână şi se întoarse ca să-mi 
acopere spatele. După câteva clipe, am auzit-o 
reţinându-şi respiraţia şi m-am întors. S-a deplasat 
înapoi, încet, încet, cu ochii aţintiţi spre un raft, 
înapoi, întinzând mâna. l-am apucat-o şi ea se lipi de 
mine, fără să întoarcă faţa. Şopti repede: 

— E cineva acolo. Ne urmăreşte. 

M-am uitat pe direcţia lanternei, dar n-am văzut 
nimic. Oricum, lanterna ei nu era aşa de performantă 
ca a mea. l-am strâns braţul ca s-o fac atentă, iar când 
s-a întors, am privit-o întrebător. 


— E cineva acolo. (Vorbea cu aceeaşi voce şoptită şi 
ochii verzi îi erau larg deschişi.) I-am văzut. l-am 
văzut. 

— Pe cine ai văzut? 

— Ochii. Am văzut ochii. 

Nu m-am îndoit niciodată de Belinda. Oricât de 
imaginativă putea fi, era prea bine antrenată ca să 
aibă vedenii. Am ridicat lanterna. Lumina o lovi în 
faţă, orbind-o pentru o clipă. îşi ridică reflex mâna ca 
să-şi ocrotească ochii, iar eu am îndreptat lanterna 
spre raft. N-am văzut nici un ochi, dar am zărit în 
schimb două păpuşi mişcându-se aproape 
imperceptibil. La etajul patru al depozitului nu era nici 
urmă de curent. l-am strâns din nou mâna, zâmbindu- 
i: 

— Ascultă, Belinda... 

— Termină cu „ascultă Belinda”! şuieră ea. l-am 
văzut. Nişte ochi oribili, care se holbau la mine. Jur că 
i-am văzut. Jur! 

— Desigur, Belinda... 

Mă înfruntă cu o privire furioasă, bănuind că vreau 
să o iau peste picior. Ceea ce şi făceam, dealtminteri. 

— Te cred Belinda. Sigur că te .cred, am liniştit-o eu, 
folosind acelaşi ton. 

— Atunci, de ce nu faci nimic? 

— Păi, tocmai vreau să fac ceva. Vreau să ieşim 
dracului de-aici! 

Fără să mă grăbesc, am inspectat locul cu lanterna, 
ca şi cum nu s-ar fi întâmplat nimic, apoi am luat-o 
protector de braţ. 

— Nimic interesant şi, oricum, am pierdut o groază 
de timp. Ceva de băut este tot ce-ar lipsi vlăguiţilor 
noştri nervi. 

Chipul fetei era o ilustrare a furiei, a frustrării şi a 
incredulităţii. Bănuiesc însă că intervenise şi o 


oarecare doză de uşurare. De dominat însă, domina 
mânia. Mulţi devin violenţi când cred că sunt luaţi 
peste picior. 

— Dar îţi spun că... 

— Sst! am avertizat-o eu, lipindu-mi un deget de 
buze. Nu mai spune nimic, adu-ţi aminte că şeful ştie 
întotdeauna cel mai bine... 

Era prea tânără ca să dea în apoplexie. Şi totuşi nu 
se afla prea departe. Părând convinsă că nu mai exista 
nimic de spus, Belinda se hotări să coboare scările. 
Indignarea îi sumeţise spinarea. M-am luat după ea şi 
pot să vă spun că, în schimb, acum simţeam eu nişte 
fiori în spinare, care nu s-au domolit decât după ce am 
încuiat uşa de la intrare în urma mea. 

Am luat-o repejor pe stradă, Belinda menţinând o 
distanţă de câţiva paşi între noi. Atitudinea sa arăta că 
apucatul de mână şi strânsul de braţ erau un moment 
uitat al existenţei ei. Mi-am dres glasul. 

—  Fuga-i ruşinoasă, dar e sănătoasă. 

Spumega de furie. 

— Te rog să nu mai vorbeşti cu mine! 

Aşa am şi făcut, cel puţin până am intrat în prima 
cârciumă din cartierul marinăresc. O speluncă cu 
firma „Pisica cu nouă cozi“. Probabil că pe vremuri 
poposiseră în împrejurimi marinarii flotei britanice. 
Am luat-o de braţ pe Belinda şi am condus-o înăuntru. 
Nu ţinea să intre. Totuşi nu s-a opus. 

Era o hrubă plină de fum şi de miros de băutură. 
Câţiva marinari, nemulţumiţi de intruziunea unui 
cuplu în ceea ce ei cosiderau a fi terenul lor de 
vânătoare mă priveau încruntaţi. Cum însă eu arătam 
şi mai încruntat, mă lăsară în pace. Am condus-o pe 
Belinda la o măsuţă de lemn, care arăta de parcă nu 
fusese atinsă de apă şi săpun din vremuri imemoriale. 

— Eu iau un whisky. Tu? am spus. 


— Whisky, spuse ea, cu ţâfnă. 

— Păi, tu nu bei whisky! 

— În seara asta beau. 

Avea dreptate, însă doar pe jumătate. Dădu pe gât 
jumătate din coţinutul paharului, cu o mişcare 
sfidătoare, apoi începu să tuşească şi să împroaşte 
băutura. Mi-am zis că poate greşisem crezând că era 
prea tânără pentru a face apoplexie. l-am venit în 
ajutor, bătând-o uşurel pe spate. 

— Nu pot să lucrez cu oameni care n-au încredere în 
mine, nu dau două parale pe ce spun eu. Nu numai că 
ne tratezi ca pe nişte păpuşi, dar ne mai iei şi drept 
copii. 

— Nu te iau drept copil, am spus eu, hotărât să 
semnez un armistițiu. Şi nici nu te-am luat vreodată. 

— Te cred, Belinda, mă maimuţări ea. Sigur că te 
cred, Belinda. Dacă vrei să ştii, n-o crezi deloc pe 
Belinda. 

— Serios c-o cred pe Belinda. Şi sunt sigur că vreau 
să am grijă de ea. De aceea am luat-o pe Belinda de- 
acolo. 

Mă privi cu ochii mari. 

— Atunci... de ce?... 

— Fiindcă în spatele raftului cu păpuşi se ascundea 
cineva. Am văzut două păpuşi mişcându-se. Din 
spatele raftului cineva ne urmărea. Ca să-şi dea seama 
dacă am descoperit ceva. Nu avea de gând să ne 
omoare. Altminteri ne-ar fi împuşcat pe la spate pe 
când coboram scările. Dar dacă aş fi reacţionat în 
modul în care tu ai vrut s-o fac, m-ar fi doborât înainte 
de a-l putea localiza. Apoi te-ar fi doborât şi pe tine, 
pentru că nu-şi permitea să aibă martori. Or tu eşti 
prea tânără să mori. Poate că m-aş fi jucat de-a v-aţi 
ascunselea cu el, căutând să-l înşfac, dar asta numai 
daca nu ai fi fost tu acolo. Dar erai, n-aveai armă, nici 


experienţa necesară în jocurile acestea murdare, unde 
mai pui că te-ar fi putut transforma într-un ostatic 
clasa întâi. Aşa că am scos-o pe Belinda de acolo. Ce 
zici, n-a fost un discurs drăguţ? 

Mai schimbăcioasă ca oricând, Belinda avea lacrimi 
în ochi. 

— Este cel mai frumos lucru pe care mi l-a spus 
cineva. 

— Vax! 

Mi-am lins scotchul, l-am dat gata şi pe cel din 
paharul ei şi am condus-o la hotel. Ne-am oprit câteva 
clipe la intrare, înfriguraţi de ploaia care se întețise. 

— lartă-mă. Am fost o proastă. Îmi pare rău și de 
tine. 

— De mine? 

— Acum îmi dau seama de ce preferi să lucrezi cu 
păpuşi. Ca să nu ți se sfâşiie inima când păpuşa 
moare. 

Tăceam. Fata asta îmi scăpa de sub control. Vechea 
relaţie maestru - discipol încetase oarecum să mai fie 
ca pe vremuri. 

— Şi altceva, continuă ea, cu un ton aproape fericit. 

Mi-am umflat pieptul. 

— Niciodată n-o să-mi mai fie frică de dumneata. 

— Ţi-a fost frică? De mine? 

— Da, mi-a fost frică. Dar aşa cum zicea tipul... 

— Care tip? 

— Shylock?, nu-i aşa? Ştii, dacă mă tai, şi din mine 
curge sânge... Eşti om. 

— O, fii cuminte. 

Deveni cuminte. Îmi oferi zâmbetul ei devastator, 
mă sărută fără grabă şi intră în hotel. M-am uitat la 
uşa batantă de sticlă până când nu s-a mai mişcat. 
Încă o treabă ca asta, mi-am zis morocănos, şi 

disciplina s-a dus dracului. 


CAPITOLUL CINCI 


M-am îndepărtat de hotelul fetelor, apoi am luat un 
taxi şi m-am întors la Hotel Rembrandt. 

M-am oprit sub arcada de la intrare şi m-am uitat la 
flaşneta de peste drum. Moşneagul nu era numai 
neobosit, dar şi impermeabil. Ploaia nu-i făcea nici o 
impresie. Doar un cutremur l-ar fi putut face să-şi 
întrerupă spectacolul de seară. Precum un bătrân 
actor de trupă, pentru care totul este ca reprezentaţia 
să continue, el se simţea dator faţă de public. Oricât 
de incredibil ar putea să pară, un public tot avea. Erau 
nişte copii cu hăinuţe ponosite, uzi leoarcă, acoliţi 
pierduţi într-o contemplaţie mistică a agoniei lui 
Strauss, căruia îi venise acum rândul la scaunul de 
tortură. Am intrat în hotel. 

Recepţionerul adjunct mă  zări  atârnându-mi 
fulgarinul în cuier. Părea sincer surprins. 

— V-aţi întors aşa repede? De la Zaandam? 

— E meritul taxiului, i-am explicat, ducându-mă în 
bar. 

Am comandat un jonge Genever şi o bere. Le-am 
legumit pe îndelete, gândindu-mă la relaţia dintre 
pistolari, pistoale cu tragere rapidă, plasatori de 
stupefiante, fete bolnave, ochi ascunşi îndărătul 
păpuşilor, tipi şi taxiuri care mă urmăreau oriunde mă 
duceam, poliţişti şantajaţi, directori de hotel venali, 
portari şi flaşnete. Nu vedeam nici o legătură. Tocmai 
ajunsesem la concluzia - şi ea ezitantă - că n-aveam 
de făcut altceva decât să mai dau o raită la noapte pe 
la depozit - bineînţeles fără s-o anunţ pe Belinda - 
când mi-am aruncat din întâmplare privirea în oglinda 
din faţă. La mijloc nu era vreun instinct special de-al 
meu, doar că nările mi-au fost gâdilate de un miros de 


santal şi voiam să-mi dau seama de unde provenea. 

Chiar la masa din spatele meu, cu un pahar înaintea 
ei şi cu un ziar în mână, stătea o fată. Mi s-a părut că 
ochii ei se apleacă prea repede asupra ziarului în 
momentul în care m-am uitat în oglindă. Părea foarte 
tânără, îmbrăcată în verde, cu un pămătuf de păr 
blond pe frunte, opera unei foarfeci de grădină. 
Amsterdamul părea plin de astfel de blondine, 
aruncate în calea atenţiei mele. 

Am repetat comanda la bar, am lăsat paharele pe o 
masă din apropierea tejghelei, m-am îndreptat fără 
grabă spre uşă, am trecut pe lângă fată, fără să-i 
arunc vreo privire, şi am ieşit în stradă. Strauss îşi 
dăduse obştescul sfârşit, nu şi moşneagul, care, în 
intenţia de a-şi dovedi gusturile tradiţionale, oferea 
acum bucata „The bonnie, bonnie banks of Loch 
Lomond". Dacă şi-ar fi arătat talentele pe strada 
Sauchiehall din Glasgow, cât ai zice peşte, din el şi din 
flaşneta lui n-ar mai fi rămas nici măcar o palidă 
amintire. Copiii dispăruseră, fie pentru că erau foarte 
anti-scoţieni, fie că, dimpotrivă, foarte pro-scoţieni. 
După cum aveam să-mi dau seama mai târziu, 
dispariţia lor însemna cu totul altceva. Dovezile se 
aflau în faţa ochilor mei şi nu le-am văzut. Şi pentru că 
nu le-am văzut, mulţi oameni aveau să moară. 

Moşneagul mă zări. I-am înregistrat surprinderea. 

— Domnul spunea că... 

— Că se duce la operă. Aşa am şi făcut, îi explicai eu 
clătinând cu tristeţe din cap. Primadona a încercat să 
atingă o acută înaltă. I-a crăpat inima - l-am bătut pe 
umăr. Nu-ţi fie frică. Mă duc să dau un telefon de la 
cabină de-acolo. 

Am format numărul de la hotelul fetelor. A răspuns 
centrala care, după o lungă aşteptare, mi-a dat 
legătura în camera lor. Vocea Belindei era plină de 


arţag. 

— Cine-i acolo? 

— Sherman. Vreau să veniţi aici, imediat. 

— Acum? se nedumeri cu o voce care suna ca un 
vaiet. Sunt în cadă. 

— Îmi pare rău, dar nu pot fi în două locuri în acelaşi 
timp. Amândouă sunteţi spălate suficient pentru 
treaba murdară pe care o am pe cap. 

— Maggie doarme. 

— Atunci nu-ţi rămâne decât s-o scoli, nu? Ori vrei s- 
o cari în spate? 

Tăcere jignită. 

— Să fiţi la hotelul meu în zece minute. Să rămâneţi 
afară, pe-aproape. 

— Bine, dar plouă cu găleata, o ţinu ea cu 
văicăreala. 

— Curând o tipă va pleca din hotel. Are înălţimea ta, 
vârsta ta, chipul tău, părul tău... 

— Dar sunt mii de fete în Amsterdam care... 

— Numai că asta e minunată. Nu chiar ca tine, 
desigur, îmbrăcată în verde, umbrelă verde, parfum 
de santal. Pe tâmpla stângă, o vânătaie destul de bine 
camuflată, vânătaia pe care i-am lăsat-o amintire 
după-amiază. 

— O vânătaie! Nu ne-ai spus că dai năvală peste 
fete. 

— Urmăriţi-o! Când ajunge la destinaţie, una dintre 
voi rămâne acolo, cealaltă îmi raportează. Voi fi de 
găsit la Old Bell, în colţul lui Rembrandtplein. 

— Ce-o să faci acolo? 

— E o cârciumă. Ce crezi c-o să fac acolo? 

Când m-am întors, fata în verde şedea la aceeaşi 
masă. Am luat nişte foi de hârtie pentru notițe de la 
recepţie şi m-am aşezat la masa unde îmi lăsasem 
paharele. Fata se afla la câţiva metri în dreapta, aşa 


că mă avea într-un excelent câmp de observaţie. Am 
extras din portofel nota de plată de cu o seară înainte, 
am netezit-o pe masă şi am început să iau note pe o 
bucată de hârtie. După câteva clipe, am aruncat 
dezgustat stiloul şi am mototolit hârtia, aruncând-o la 
coş. Am luat-o de la capăt, folosind o altă foaie şi am 
ajuns la acelaşi rezultat nesatisfăcător. Am repetat 
figura de câteva ori, apoi am închis ochii şi mi-am 
proptit capul în mâini, rămânând în această poziţie 
timp de cinci minute, ca o persoană deosebit de 
concentrată. Fapt e că nu mă grăbeam. Belindei îi 
spusesem zece minute. În caz că Belinda reuşea să 
iasă din cadă, să se îmbrace şi să ajungă aici împreună 
cu Maggie în zece minute, ar fi însemnat că ştiam 
despre femei mult mai puţin decât îmi închipuiam. 

M-am reapucat de mâzgălit, apoi de mototolit şi de 
aruncat hârtii la coş, activitate care mi-a luat douăzeci 
de minute. Mi-am terminat ultima băutură, m-am 
sculat, am spus noapte bună barmanului şi am plecat. 
Ajuns în spatele cortinei de catifea care despărţea 
barul de holul central, m-am chiorât printre două 
falduri. Fata în verde se ridică în picioare, traversă 
încăperea şi îşi comandă o nouă băutură la tejghea. 
Apoi se aşeză în fotoliul pe care tocmai îl părăsisem, 
cu spatele la mine. Se uită în jur ca să verifice dacă o 
observă cineva, apoi scotoci în coş, de unde scoase o 
hârtie mototolită pe care o netezi pe masă. În timpul 
ăsta m-am apropiat, păşind pe nesimţite. li vedeam 
faţa din profil, constatând că îi căzuse falca. Pe bucata 
de hârtie scria: „Doar fetiţele indiscrete scormonesc 
prin coşuri”. 

— Celelalte hârtiuţe conţin acelaşi mesaj secret, i- 
am spus. Bună seara, domnişoară Lemay. 

Se întoarse şi privi în sus. Tenul măsliniu fusese 
iscusit machiat, însă tot machiajul şi toată pudra din 


lume nu izbutiseră să îi ascundă roşeaţa care-i 
invadase obrajii. 

— Pe cuvântul meu, ce fermecător ten stacojiu, i-am 
spus. 

— Imi pare rău, nu vorbesc engleza. 

I-am atins uşor vânătaia şi i-am spus duios: 

— Şoc amnezic. O să treacă. Vă mai doare capul? 
îmi pare rău, nu... 

— Da, ştiu, nu vorbeşti engleza. Mi-ai spus. Dar o 
înţelegi, nu? Mă refer la engleza scrisă. Te rog să mă 
crezi că, la vârsta mea, mă simt invadat de forţe 
proaspete atunci când constat că tinerele din ziua de 
azi roşesc atât de drăguţ. Te-mbujorezi foarte nostim, 
ţi-ai dat seama? 

Se ridică de la masă, tulburată, mototolind hârtiile. 
Deşi făcea parte din tabăra celor ticăloşi - nu ea îmi 
pusese bețe în roate când mă aruncasem în urmărirea 
asasinului? - n-am putut să nu resimt o undă de 
compătimire. Imi părea oropsită, lipsită de apărare. 
Poate că era o actriţă desăvârşită, dar în acest caz ar 
fi câştigat grămezi de bani pe scenă, sau jucând în 
filme. Fără motiv, gândul mi-a zburat spre Belinda. 
Două într-o singură zi, prea mult. Cu bărbia i-am 
arătat hârtiuţele: 

— Poti să le păstrezi, dacă vrei, i-am zis. 

— Să le păstrez? Nu vreau să... 

— A, se pare că amnezia începe să se risipească. 

— Vă rog... 

— Ti-a alunecat meşa, domnişoară Lemay. 

Automat îşi trecut mâinile prin păr, apoi şi le lăsă în 
jos,  muşcându-şi buzele. în ochii ei se citea 
disperarea. Trăiam din nou neplăcuta senzaţie că nu 
prea am motive să fiu mândru de mine. 

— Te rog, lasă-mă în pace, îmi spuse. 

M-am dat deci deoparte, lăsând-o să treacă. Aş fi 


putut jura că privirea pe care mi-o aruncase cerşea 
îndurare. Faţa i se boţise a plâns. Scutură din cap ca 
să-şi revină şi se năpusti spre ieşire. Am văzut-o 
coborând treptele şi luând-o spre canal. Le-am zărit pe 
Maggie şi pe Belinda îndreptându-se în aceeaşi 
direcţie. Deşi aveau umbrele, păreau pătrunse de 
ploaie până la oase şi amărâte până la Dumnezeu. 
Probabil se străduiseră să ajungă în zece minute. 

M-am întors la bar, de la care nici prin gând nu-mi 
trecea să-mi iau adio. Barmanul mă întâmpină cu un 
zâmbet până la urechi. 

— Bună seara, domnule. Credeam că v-aţi dus la 
culcare. 

— Chiar asta aveam de gând. însă papilele mele 
gustative m-au oprit, spunându-mi: Nu, încă un jonge 
Genever. 

— Tot omul trebuie să se supună papilelor sale, 
domnule, spuse barmanul cu gravitate, întinzându-mi 
paharul pe deasupra tejghelei. Noroc, domnule! 

L-am ridicat în sănătatea lui şi m-am întors în lumea 
gândurilor mele. M-am gândit la naivitate, la 
neplăcerea de a fi obligat să bântui pe poteci nebătute 
şi la faptul că ar fi posibil ca fetele să poată roşi la 
ordin. Auzisem de actriţe în stare de aşa ceva, dar nu 
prea eram sigur, aşa că am comandat un nou pahar de 
Genever, ca să-mi împrospătez memoria. 


Paharul pe care-l ridicam acum era mai mare, mai 
greu şi conţinea un lichid mai întunecat la culoare. 
Era, de fapt, o halbă de Guiness. De mirare că puteai 
să găseşti aşa ceva într-o cârciumă de pe bătrânul 
Continent. Nu însă şi într-o cârciumă atât de 
deosebită ca Old Bell, care era mai englezească decât 
multe din ţara-mumă. |inea numai soiuri de bere 
englezească. lar asta din paharul meu era o bere 


neagră irlandeză. 

Deşi cârciuma era ticsită, am încercat să găsesc o 
masă cu vederea spre uşă. Nu pentru că m-ar fi 
stăpânit obsesia Vestului sălbatic de a nu sta cu 
spatele spre uşă, ci pentru că voiam s-o văd apărând 
pe Mâggie, sau pe Belinda, indiferent pe care. 
Intâmplător, a intrat Maggie. S-a îndreptat spre masa 
mea şi a luat loc. Era udă leoarcă, iar pletele negre i 
se lipiseră de obraz. 

M-am grăbit s-o întreb: 

— Te simţi bine? 

— Dacă socoţi că te poţi simţi bine când eşti udă 
până la oase, atunci, da, mă simt minunat. 

Probabil că Maggie era, într-adevăr, murată bine, 
altfel nu mi-ar fi vorbit aşa. 

—  Ce-icu Belinda? 

— O să supravieţuiască şi ea. Doar că-şi face prea 
multe griji în ce te priveşte. 

Aşteptă să vadă ce zic. Am tras o lungă sorbitură din 
berea Guiness. 

— Speră să nu te dai peste cap ca să rezolvi cazul. 

— Belinda se gândeşte prea mult. 

— Belinda e o copilă. 

— Da, Maggie. 

— Şi vulnerabilă. 

—Da, Maggie. 

— Nu vreau să i se întâmple ceva rău, Paul... 

Am sărit în sus. în gând. Nu mi se adresa cu „Paul'" 
decât atunci când eram numai noi doi şi când emoţiile 
de tot felul o făceau să uite cine e stăpânul. Nu-mi 
venea nici o replică. M-am întrebat ce dracu' or fi 
trăncănit între ele. Ce bine ar fi fost să fi luat cu mine 
doi dobermani în locul lor. Cel puţin, un doberman ar 
fi făcut o treabă mai bună în cazul amicului ascuns în 
depozitul firmei Morgenstern şi Muggenthaler. 


— Vreau să spun că..., începu Maggie. 

— Am auzit. 

Am mai tras o sorbitură de bere neagră. 

— Maggie, eşti foarte drăguță. 

Dădu din cap, nu ca să-mi arate că este de acord, ci 
ca să mă facă să înţeleg că, dintr-un motiv obscur, 
răspunsul meu i se păruse satisfăcător. Sorbi din 
cherry-ul pe care-l comandasem. 

Mi-am pus patinele şi m-am întors pe o gheaţă mai 
solidă. 

— Ei, unde-i prietena noastră pe care aţi urmărit-o? 

— La biserică. 

Am pufnit în halbă. 

— Unde? 

— Intonează imnuri religioase. 

— Dumnezeule! Şi Belinda? 

— Şi ea e în biserică. 

— Cântă şi ea imnuri religioase? 

— Habar n-am. N-am intrat. 

— N-ar fi trebuit să intre acolo. 

— De.ce? Unde găseşti un loc mai sigur decât o 
biserică? 

— Ai dreptate. Ai dreptate. 

Am încercat să-mi vin în fire. 

— Trebuia ca una dintre noi să rămână acolo. 

— Păi da! 

— Belinda mi-a comunicat că poate ai vrea să afli 
numele bisericii. 

— E cumva Prima Biserică Reformată a Societăţii 
Hughenote Americane? 

Maggie încuviinţă. 

M-am ridicat de pe scaun. 

— Zi ce ai de spus şi hai să mergem! 

— Şi laşi tu frumuseţe de bere Guiness, care-ţi face 
atât de bine? 


— Mă gândesc acum la viaţa Belindei, nu la viaţa 
mea. 

Pe când părăseam Old Bell mi-am dat seama că 
Maggie nu ştia nimic despre biserică. Pentru că, 
atunci când Belinda se întorsese la hotel, Maggie 
dormea. Când te gândeşti că mă tot întrebasem ce 
dracu vorbiseră ele atunci. Nu vorbiseră despre nimic. 

Ploua, ca de obicei. Am străbătut bulevardul 
Rembrandt trecând pe lângă hotelul Schiller. Maggie 
îşi găsise cel mai potrivit moment ca s-o apuce 
tremuratul. 

— Ia uite, un taxi. Ce de taxiuri! 

— Nu susţin că orice taxi din Amsterdam e în slujba 
ticăloşilor, dar nici n-aş face pariu că nu e aşa. Putem 
merge pe jos, nu-i departe. 

Zău că nu era rău, dacă luai un taxi. Pe jos, însă... 
Aşa că am luat-o pe o scurtătură. Maggie spuse: 

— Se pare că ştii să te descurci pe-aici, domnule 
maior Sherman, nu-i aşa? 

— Am mai fost în zonă. 

— Când anume? 

— Am uitat. Anul, trecut, cred. 

— Mai precis? 

Maggie cunoştea, sau cel puţin aşa îşi închipuia, 
toate mişcările mele din ultimii cinci ani. Îi sărea 
tandăra din te miri ce. Nu-i plăceau, cum le zicea ea, 
nepotrivirile. 

— Cred că prin primăvară. 

— Cumva vreo două luni? 

— Cam aşa. 

— Primăvara trecută ai fost două luni la Miami, 
spuse ea cu un ton acuzator. Aşa figurezi în registrul 
mişcărilor. 

— Ştii prea bine că eu nu încurc datele. 

— Nu, nu ştiu, zise ea şi făcu o pauză. Credeam că 


nu-i cunoşteai dinainte pe colonelul De Graaf şi pe 
Van Gelder. 

— Nu, nu i-am întâlnit până acum. 

— Păi... 

— N-am vrut să-i deranjez atunci, am explicat eu 
oprindu-mă în dreptul unei cabine telefonice. Trebuie 
să dau câteva telefoane. Aşteaptă-mă aici. 

— N-o să te aştept în ploaie. 

Atmosferă grea... Amsterdamul era de vină. Maggie 
începea să devină la fel de nesuferită ca şi Belinda. 
Totuşi, Maggie avea nu ştiu ce în plus. 

Începuse să toarne cu găleata. Am deschis uşa 
cabinei telefonice şi am lăsat-o să intre prima. Am 
telefonat unei firme de taxiuri din apropiere, apoi am 
format alt număr. 

— Nu ştiam că vorbeşti olandeza, spuse Maggie. 

— Nici prietenii noştri nu ştiau. Aşa că or să ne 
trimită un taximetrist cinstit. 

— Tu nu ai încredere în nimeni, nu? mă întrebă 
Maggie, admirativ. 

— Am încredere în tine, Maggie. 

— Nu, n-ai încredere în mine. Vrei doar să nu-mi 
împuiezi frumosul meu căpşor cu probleme inutile. 

— Stai, mi-a răspuns, m-am scuzat eu. 

În timpul ăsta, De Graaf ridică receptorul. După 
politeţurile de rigoare, l-am întrebat: 

— Ceva nou în privinţa bucăţelelor de hârţie? Tot 
nimic? Mulţumesc, domnule colonel! Sun eu mai 
târziu. 

Am închis. 

— Ce bucățele de hârtie? întrebă Maggie. 

— Alea pe care i le-am dat. 

— De unde ai făcut rost de ele? 

— Mile-a dat un tip, aseară. 

Maggie îmi aruncă cunoscuta ei privire resemnată, 


dar nu spuse nimic. Veni un taxi. l-am dat şoferului o 
adresă din oraşul vechi, i-ar când am ajuns acolo, am 
străbătut, împreună cu Maggie, o străduţă care ducea 
spre unul din canalele din zona docurilor. Când să 
dăm un colţ, m-am oprit. 

— Aici e? 

— Aici. 

Aici însemna o biserică cenuşie şi micuță, aşezată 
de-a lungul canalului. Era un edificiu prăpădit care 
părea să mai stea în picioare doar datorită credinţei, 
fiindcă îl socoteam într-un pericol iminent de a se 
prăbuşi în canal. Avea un turn pătrat de piatră, 
înclinat cam cu cinci grade faţă de linia verticală, 
deasupra căruia se înălța o clopotniţă de mici 
dimensiuni, care era povârnită în partea opusă. Venise 
timpul ca Prima Biserică Reformată a Societăţii 
Hughenote Americane să lanseze o campanie serioasă 
de strângere de fonduri. 

Edificiile din jurul bisericii se aflaseră intr-un 
pericol de prăbuşire şi mai mare lucru pus în evidenţă 
de faptul că o vastă parte din acea zonă edilitară 
fusese deja demolată. O macara gigantică, cu un 
cârlig uriaş, aproape ascuns în întunericul nopţii, se 
ridica în mijlocul acestei zone deşertice, unde lucrările 
de reconstrucţie se aflau la stadiul turnării fundațiilor. 
Am luat-o pe malul canalului spre biserică. Se auzeau 
femei cântând şi muzică de orgă. Muzica ce plutea pe 
deasupra apelor întunecate ale canalului îţi dădea un 
plăcut sentiment de siguranţă şi de nostalgie. 

— Se pare că slujba nu s-a terminat, am spus. Du-te 
tu înăuntru... 

M-am întrerupt şi m-am mai uitat o dată la o fată 
blondă, îmbrăcată într-un trenci alb, care tocmai 
trecea pe acolo. 

— Hei! 


Fata ştia foarte bine ce trebuie să facă atunci când 
eşti acostată noaptea pe străzi singuratice. Îmi aruncă 
o singură privire, apoi o luă la fugă. Nu ajunse prea 
departe. Alunecă pe pavajul ud, îşi recăpătă echilibrul, 
dar nu mai făcu decât câţiva paşi înainte să o prind. 
Se smuci scurt să scape, apoi se linişti şi îşi aruncă 
braţele în jurul gâtului meu. Maggie se apropiase şi 
ea, având pe faţă vechea ei expresie puritană. 

— O prietenă din copilărie, domnule maior 
Sherman? 

— De azi dimineaţă. Ea este Trudi. Trudi Van 
Gelder. 

— Aha! 

Maggie îşi lăsă duios mâna pe braţul lui Trudi, dar 
aceasta n-o luă în seamă, îşi intensifică strânsoarea în 
jurul gâtului meu, privindu-mă admirativ, de foarte 
aproape. 

— Imi place de tine, anunţă Trudi. Eşti drăguţ. 

— Da, ştiu, mi-ai mai spus, fir-ar să fie! 

— Ce să facem? întrebă Maggie. 

— Păi, ce să facem? S-o ducem acasă. Trebuie 
neapărat s-o duc acasă. Dacă o pui într-un taxi, la 
primul semafor o şterge. Pariez că pe bătrâna 
însărcinată cu supravegherea ei a luat-o cu moţăială şi 
în timpul ăsta taică-său scotoceşte tot oraşul. I-ar fi 
mai uşor să-i lege un lanţ cu o ghiulea la capăt. 

Nu fără dificultate, am desfăcut braţele lui Trudi şi 
i-am suflecat mâneca stângă. Mai întâi m-am uitat la 
braţ, apoi la Maggie, ai cărei ochi se deschiseseră 
larg, apoi buzele i se ţuguiară când văzu urmele 
acelor de seringă. Am tras mâneca la loc. în loc să 
izbucnească în plâns, cum făcuse ultima oară, Trudi 
chicoti ca la o chestie hazlie, apoi îşi privi braţul 
drept. I-am tras şi acolo mâneca în jos. 

— Nimic recent, am zis. 


— Poate nu vezi bine. 

— Ce vrei să fac? S-o ţin în ploaia asta şi s-o pun să 
facă strip-tease pe malul canalului, pe muzică de 
orgă? Aşteaptă puţin. 

— De ce? 

— Vreau să mă gândesc, am răspuns eu răbdător. 

Aşa că am început să mă gândesc, în timp ce 
Maggie stătea lângă mine cu o expresie de aşteptare 
respectuoasă, iar Trudi mă ţinea strâns de braţ, 
posesiv şi privindu-mă cu admiraţie. în cele din urmă 
am spus: 

— Te-a văzut cineva înăuntru? 

— Cred că nu... 

— Dar pe Belinda, da. 

— Desigur. Dar nu va putea fi recunoscută. Toţi cei 
din biserică aveau capetele acoperite. Belinda purta 
un voal, îşi ridicase gulerul şi stătea în umbră — am 
văzut asta din uşă. 

— Scoate-o afară. Aşteaptă să se termine slujba, apoi 
încearcă s-o urmăreşti pe Astrid. Şi încearcă să 
memorezi cât poţi mai multe feţe. 

Maggie părea că şovăie: 

— Tare mi-e teamă că n-o să fie uşor. 

— De ce? 

— Păi, toţi arată la fel. 

— Cum adică toţi? Sunt chinezi, sau ce? 

— Sunt multe călugăriţe, cu biblii şi mătănii. Nu le 
poţi vedea părul şi au nişte veşminte lungi şi negre 
ŞI... 

M-am stăpânit cu greu. 

— Maggie, ştiu şi eu cum arată o călugăriţă. 

— Da, dar mai e ceva. Aproape toate sunt tinere şi 
chipeşe, unele foarte chipeşe... 

— Ca să fiu călugăriţă nu-i nevoie să arăţi ca botul 
unui autobuz accidentat. Sună la hotel şi lasă numărul 


unde te pot găsi! Hai, Trudi! Acasă! 

M-a urmat docilă. La început am mers pe jos, apoi 
am luat un taxi, în care m-a ţinut mereu de mână, 
vorbindu-mi despre tot felul de prostii, plină de 
vioiciune, precum un copil căruia îi faci o surpriză şi îl 
scoţi în oraş la o cofetărie. Am cerut taximetristului să 
oprească în faţa casei lui Van Gelder. 

Pe Trudi o certară şi Van Gelder şi Herta, cu acea 
vehemenţă şi severitate care întotdeauna ascundea o 
adâncă tristeţe. Apoi fu dusă la culcare. 

Van Gelder turnă de băut în două pahare, cu viteza 
unui om mort de sete şi m-a rugat să iau loc. Am 
refuzat. 

— Mă aşteaptă un taxi. Unde-l pot găsi pe domnul 
colonel De Graaf noaptea asta? Vreau să-mi dea o 
maşină împrumut, de preferat una rapidă. 

Van Gelder zâmbi: 

— Nu-ţi pun nici o întrebare, prietene. Pe colonel îl 
poţi găsi la birou. Lucrează târziu seara asta. 

Ridică paharul. 

— Mii de mulţumiri. Eram foarte, foarte neliniştit. 

— Ai alertat poliţia? 

— A fost o alertă neoficială. 

Van Gelder zâmbi din nou, dar tăios. 

— Ştii motivul. Am câţiva prieteni de încredere, dar 
în Amsterdam sunt nouă sute de mii de locuitori. 

— Ştii cumva de ce a ajuns aşa departe de casă? 

— În privinţa asta nu-i nici un mister. Herta o duce 
deseori acolo. La biserică, adică. Este o biserică 
hughenotă. Mai e una în insula Huyler, nu chiar o 
biserică, un fel de clădire folosită duminicile drept loc 
de rugăciune. Herta o duce şi acolo. Merg des pe 
insulă, amândouă. Bisericile şi Parcul Vondel sunt 
singurele locuri pe care le frecventează. 

Herta intră în cameră legănându-se ca o rață, şi Van 


Gelder îi aruncă o privire îngrijorată. Cu o expresie 
care ar fi putut trece drept satisfacţie, Herta făcu un 
semn negativ din cap, apoi părăsi încăperea. 

— Doamne, mulţumescu-ţi! 

Van Gelder sorbi conţinutul paharului. Nu sunt 
urme de injecții. 

— Nu de data asta. 

Mi-am golit şi eu paharul, am spus la revedere şi am 
plecat. 

Am coborât şi am plătit taxiul pe Marnixstraat. Van 
Gelder telefonase înainte de sosirea mea, aşa că De 
Graaf mă aştepta. Nu existau semne că ar fi ocupat. 
Ca de obicei, stătea revărsat pe scaun, în faţa unui 
birou gol, cu bărbia sprijinită în degete. Îşi cobori 
privirea spre mine, părăsind contemplarea infinitului. 

— Se pare că ai făcut progrese, mă întâmpină el. 

— Mi-e teamă că nu prea. 

— Cum aşa? N-am avut revelaţia largilor autostrăzi 
care duc spre soluţia finală? 

— Doar fundături. 

— Am înţeles de la inspector ceva în legătură cu o 
maşină. 

— V-aş ruga. 

— S-ar putea şti pentru ce anume doreşti acest 
vehicul? 

— Să merg cu el prin fundături. Dar nu de-asta am 
venit aici. 

— Îmi închipuiam eu. 

— Vreau un mandat de percheziţie. 

— Pentru ce? 

— Ca să fac o percheziţie, am răspuns răbdător. 
Însoţit de oamenii dumneavoastră, pentru ca totul să 
fie legal. 

— Unde? 

— La firma Morgenstern şi Muggenthaler. Depozitul 


de suveniruri. În zona docurilor, nu cunosc adresa. 

— Am auzit de ei, clătină De Graaf din cap. Nu am 
date împotriva lor. Ai dumneata? 

— N-am. 

— Atunci, ce te face atât de curios? 

— Al naibii să fiu dacă ştiu. Vreau doar să aflu de ce 
sunt atât de curios. Seara asta le-am văzut depozitul... 

— Care, bineînţeles, era închis. 

I-am clătinat în faţă un set de şperacluri. 

— Ştii, de bună seamă, că posesia unor astfel de 
instrumente este interzisă prin lege, spuse cu 
severitate De Graaf. 

Am pus setul în buzunar. 

— Ce instrumente? 

— O iluzie trecătoare, conveni De Graaf. 

— Sunt curios să aflu de ce au o încuietoare de oţel 
la uşa care duce la birou. Sunt curios să aflu de ce 
există mari stocuri de biblii în depozit. 

N-am menţionat mirosul de cannabis şi nici pe tipul 
care trăgea cu ochiul din spatele păpuşilor. 

Dar ceea ce mă interesează cel mai mult, am 
continuat eu, este să pun mâna pe lista furnizorilor 
lor. 

— Un mandat de percheziţie se poate aranja cu un 
pretext oarecare, spuse De Graaf. Te voi însoţi 
personal. Fără îndoială, îmi vei da mai multe 
amănunte mâine dimineaţă. În legătură cu maşina, 
Van Gelder a făcut o sugestie excelentă. O maşină a 
poliţiei cu motor special, echipată cu tot ce trebuie, de 
la staţie-radio până la cătuşe, dar având aparenţa unui 
taxi, va fi aici în două minute. Conducerea unui taxi 
pune anumite probleme, înţelegi. 

— O să fac tot ce pot. Mai aveţi ceva pentru mine? 

— Tot în două minute. Maşina pusă la dispoziţia 
dumitale aduce documentaţia de la arhive. 


Peste două minute punct, pe biroul lui De Graaf 
apăru un dosar. Răsfoi nişte documente. 

— Astrid Lemay. E numele ei adevărat, oricât ar 
părea de neobişnuit. Tată olandez, mamă grecoaică. El 
a fost vice-Consul la Atena, în prezent decedat. 
Domiciliul mamei, necunoscut. Douăzeci de ani. Nu 
avem date împotriva ei. 

Nu ştim ce pregătire are. Lucrează ca ospătăriţă 
într-un bar de noapte din cartierul Balinova şi 
locuieşte într-un mic apartament din preajmă. Ca 
rubedenie cunoscută, fratele ei, George, 20 de ani. A! 
Asta te va interesa. Se pare că George a petrecut şase 
luni ca musafir al Majestății sale britanice. 

— Droguri? 

— Atac cu mână armată şi tentativă de tâlhărie, o 
acțiune de amator, după toate probabilitățile. A făcut 
greşeala să atace un detectiv îmbrăcat în civil. 
Dependent de droguri, Încercând probabil să facă rost 
de bani ca să-şi cumpere. Asta-i tot ce ştim, zise el şi 
luă altă hârtie. Indicativul MOO 144, pe care mi l-ai 
dat, este codul radio al unui cabotier belgian, 
MARIANNE, care vine mâine în portul Amsterdam de 
la Bordeaux. Oamenii mei sunt destul de eficienţi, nu? 

— Da. 

— Când ajunge? 

— La prânz. II percheziționăm? 

— Nu veţi găsi nimic. Dar vă rog ceva. Nu vă 
apropiați prea mult de el. Despre celelalte serii de 
numere? 

— Nimic, din păcate. Nici despre 910020, nici 
despre 2797. Făcu o pauză gânditor. Sau poate că 
ăsta din urmă e 797 de două ori. 797797. 

— Poate. 

De Graaf scoase dintr-un sertar o carte de telefoane, 
o puse la loc şi ridică receptorul. 


— Un număr de telefon, spuse el. 797797. Vezi pe 
numele cui este acest număr. Imediat, te rog. 

Am păstrat tăcerea până când a sunat telefonul. De 
Graaf ascultă câteva clipe, apoi aşeză receptorul în 
furcă. 

— Clubul de noapte Balinova, spuse el. 

— Oamenii dumneavoastră cei eficienţi au un şef 
clarvăzător. 

— Spre ce te îndrumă această clarviziune? 

— Spre barul de noapte Balinova, am rostit, 
săltându-mă în picioare. Fizionomia mea este destul 
de uşor de identificat, nu credeţi, domnule colonel? 

— Nu e o figură pe care oamenii s-o uite. Şi 
cicatricile acelea albe... Nu cred că doctorul care ţi-a 
făcut operaţia estetică şi-a dat toată silinţa. 

— Ba şi-a dat-o. Dar nu unde trebuia, ci ca să-şi 
ascundă aproape totala ignoranță în domeniul 
chirurgiei plastice. N-aveţi cumva aici nişte boiele de 
machiaj? 

—  Boiele? Mă privi nedumerit, apoi zâmbi cu gura 
până la urechi. O, nu domnule maior Sherman. 
Deghizări? În vremurile noastre? Sherlock Holmes a 
murit de mult. 

— Dacă aş avea jumătate din mintea lui Sherlock 
Holmes, am spus cu năduf, n-aş avea nevoie de 
deghizări. 


CAPITOLUL ŞASE 


Taxiul care mi se pusese la dispoziţie, galben cu 
roşu, părea pe dinafară un Ford, dar reuşiseră 
probabil să-i monteze un motor suplimentar. Conţinea, 
de altfel, o droaie de elemente suplimentare. Era dotat 
cu sirenă de poliţie şi girofaruri — care deveneau 
vizibile la apăsarea pe un buton — şi cu un ecran 
lângă lunetă care, tot la comandă, se lăsa în jos, 
făcând vizibil indicatorul STOP. Sub scaunele din faţă 
se aflau frânghii, truse de prim ajutor şi recipiente cu 
gaze lacrimogene. în portiere erau cătuşe cu cheiţe cu 
tot. Numai bunul Dumnezeu putea să ştie ce conţinea 
portbagajul. De altfel, nu-mi păsa. Tot ce voisem era o 
maşină rapidă şi o aveam. 

Am oprit într-o zonă cu parcarea interzisă, în 
apropierea clubului de noapte Balinova, chiar în faţa 
unui poliţai. Acesta făcu semn imperceptibil din 
bărbie, apoi se depărtă agale cu paşi măsuraţi. 
Cunoştea taxiurile poliţiei şi n-avea chef să explice 
populaţiei indignate motivul pentru care un taxi poate 
comite o contravenţie fără să i se aplice amenda pe 
care şoferii obişnuiţi ar încasa-o cât ai zice peşte. 

M-am dat jos, am încuiat maşina şi m-am îndreptat 
spre intrarea clubului de noapte deasupra căreia 
neoanele scriau „Balinova“. Numele era străjuit de 
siluetele de neon a două dansatoare de „Hula-hula“. 
Mi-era greu să înţeleg legătura dintre Hawaii şi 
Indonezia. Se putea presupune că era vorba de 
dansatoare din Bali. Atunci însă îmbrăcau, sau, mai 
degrabă, dezbrăcau veşminte nepotrivite. Cele două 
mari ferestre care încadrau intrarea arătau ca o 
expoziţie de artă ce dădea mai mult decât o simplă 


sugestie asupra naturii culturale şi ezotericelor 
cercetări academice care se desfăşurau înăuntru. 
Domnişoarele pictate acolo, având drept 
îmbrăcăminte doar nişte cercei masivi, păreau 
aproape indecent de încotoşmănate. Am intrat. 

În buna tradiţie a barurilor de noapte, Balinova era 
mic, înghesuit, plin de fumăraie şi de mirosul unei 
varietăţi necunoscute de tămâie, al cărui compus 
principal părea să fie cauciucul ars. Acel miros urma, 
probabil, să le inducă clienţilor starea de maximă 
receptivitate faţă de spectacolul care le era prezentat 
chiar atunci, dar avea, de fapt, efectul de a te paraliza 
temporar. Chiar şi fără norii de fum care pluteau prin 
încăpere, barul era slab luminat, cu excepţia unei 
minuscule estrade care se scălda în lumina stridentă a 
unui reflector. 

Audienţa era formată aproape exclusiv din bărbaţi, 
care ilustrau toată gama de vârste, de la adolescenţi 
cu ochii holbaţi, până la octogenari cu ochi vioi, ca 
mărgelele, octogenari a căror acuitate vizuală părea 
că nu slăbise o dată cu trecerea anilor. Aproape toţi 
erau bine înţoliţi, fiindcă barurile de noapte nu sunt 
făcute pentru cei în nevoie. Ele nu sunt, într-un 
cuvânt, prea la-ndemână, iar Balinova era printre cele 
mai scumpe. Erau şi ceva femei, dar nu multe. Spre 
completa mea lipsă de surpriză, le-am văzut pe 
Maggie şi Belinda şezând la o măsuţă lângă uşă, 
având în faţă nişte pahare pline cu un lichid ce arăta 
tare scârbos. 

Amândouă afişau un aer înţepat, iar Maggie părea, 
fără doar şi poate, cea mai înţepată. 

Deghizarea mea era cu totul inutilă în acel moment. 
Nimeni nu s-a uitat la mine, când mi-am făcut apariţia, 
aşa că mi-a devenit limpede faptul că nimănui nu-i 
trecea prin cap să mă bage în seamă. Lucru de înţeles 


totuşi, fiindcă spectatorii mai că nu-şi fărâmau 
paharele în mâini din dorinţa de a nu scăpa niciuna 
din nuanțele estetice şi semnificaţii simbolice ale 
numărului de balet, original şi stimulator pentru 
gândire, care se desfăşura pe dinaintea ochilor vrăjii. 
Deci, o putorişcă bine făcută, într-o cadă plină cu 
bulbuci de spumă, se chinuia să apuce un prosop în 
acompaniamentul  troncănelilor şi şuierăturilor 
astmatice produse de o formaţie ce n-ar fi fost tolerată 
nici într-o cazangerie. Prosopul fusese pus, cu mult 
meşteşug, cam la jumătate de metru dincolo de 
posibilitatea ei de a-l atinge. Atmosfera era electrizată 
de activitatea mentală a privitorilor, care se străduiau 
să-şi închipuie puţinele alternative rămase nefericitei. 
M-am aşezat lângă Belinda arun- cându-i, deghizat 
cum eram, ceva ce trebuia să însemne un zâmbet 
sclipitor. 

Belinda îşi mută rapid trupul puţin mai încolo, în 
vreme ce nasul i se ridică şi mai sus. 

— Cucu-bau, am zis. 

Amândouă s-au holbat la mine, în timp ce eu am 
continuat, arătând spre estradă: 

— De ce nu merge una din voi să-i dea o mână de 
ajutor? 

A urmat o lungă tăcere, apoi Maggie spuse cu multă 
stăpânire de sine: 

— Ce naiba s-a întâmplat cu tine? 

— M-am deghizat, vorbeşte mai încet. 

— Dar... am sunat la hotel abia de trei-patru minute, 
spuse Belinda. 

— Nu vorbi nici în şoaptă. Colonelul De Graaf m-a 
îndrumat spre locul ăsta. Ea s-a întors direct aici? 

Dădură din cap afirmativ. 

— Şi n-a mai plecat? 

— Pe uşa din faţă, nu. 


— Aţi încercat să reţineţi figurile călugăriţelor la 
ieşire, aşa cum v-am cerut? 

— Am încercat, răspunse Maggie. 

— Aţi observat cumva ceva ciudat, ceva ieşit din 
comun? 

— Nu, nimic. Doar că - adăugă Belinda cu un aer 
deştept - se pare că avem numai călugăriţe frumoase 
în Amsterdam. 

— Aşa m-a informat şi Maggie. Asta-i tot? 

Se priviră una pe alta; ezitând, apoi Maggie spuse: 

— A fost şi ceva nostim. Mi s-a părut că vedem mai 
mulţi oameni intrând în biserică, decât ieşind. 

— În biserică au fost mai mulţi oameni decât au 
ieşit, întări Belinda. Doar am fost înăuntru. 

— Ştiu că ai fost, am zis eu, răbdător. Ce înţelegi 
prin „mulţi ? 

— Păi, spuse Belinda, cu un ton defensiv, câţiva. 

— A, am coborât la câţiva. Aţi verificat dacă biserica 
era goală, nu? 

Venise rândul Belindei să intre în defensivă. 

— Ne-ai pus s-o urmărim pe Astrid Lemay. 

— Nu v-aţi gândit că unii ar fi putut să rămână pentn 
rugăciuni individuale? Sau că s-ar putea să nu staţi 
bine cu aritmetica? 

De supărare, buzele Belindei se strânseră. Maggie 
replică: 

— Asta nu-i frumos, domnule maior Sherman (şi-a 
dat drumul Maggie aşa că păzea!). Poate că facem 
greşeli, dar nu-i drept să ne iei aşa. 

Când Maggie vorbea în felul ăsta nu se putea să n-o 
bagi în seamă. 

— Îmi pare rău, Maggie. îmi pare rău, Belinda. Când 
laşii ca mine devin îngrijoraţi dau în cei care nu se pot 
apăra. 

Îmi aruncară un zâmbet milos, din acelea care te fac 


să te urci pe pereţi, un zâmbet pe care l-am găsit 
ciudat de afectuos. Probabil că vina o purta tămâia 
care-mi cauzase la sistemul nervos. 

— Doar cel de sus ştie că fac mai multe greşeli decât 
voi. 

Aşa era, iar în acel moment tocmai făceam una - ar 
fi trebuit să le ascult cu mai multă atenţie. 

— Şi acum? întrebă Maggie. 

— Da, ce-o să facem acum? întrebă şi Belinda. 

Fusesem iertat, de bună seamă. 

— Învârtiţi-vă în zona cluburilor de noapte. Sunt o 
mulţime. Vedeţi dacă nu recunoaşteţi pe cineva care 
să semene cu vreunul din biserică. 

Belinda mă privi neîncrezătoare. 

— Călugăriţe într-un bar? 

— De ce nu? Şi episcopii se duc la petreceri, nu-i 
aşa? 

— Nu-i acelaşi lucru... 

— Oriunde în lume, distracţia-i distracţie, am spus 
cu demnitatea unui pontif. În special, verificaţi-i pe cei 
care poartă mâneci lungi sau mănuşi până la cot. 

— De ce? 

— Pune-ţi mintea la contribuţie. Dacă daţi peste 
careva, vedeţi dacă nu cumva puteţi să-i aflaţi adresa. 
Să fiţi înapoi la hotel până la ora unu. Ne vedem acolo. 

— Iar tu ce-ai de gând să faci? întrebă Maggie. 

Alene, am măturat barul cu privirea. 

— Am o groază de cercetări de făcut. 

— Cred şi eu, spuse Belinda. 

Maggie deja deschisese gura, dar Belinda scăpă de 
inevitabila lecţie datorită unei serii de oh-uri, ah-uri şi 
gâfâieli admirative, care umplură barul de ecouri. 
Spectatorii pluteau pe deasupra scaunelor. Nefericita 
artistă rezolvase dramatica dilemă printr-un truc 
ingenios şi foarte" eficient. Răsturnând cada, o luase 


în spate şi, folosindu-se de ea precum broasca 
ţestoasă de carapacea ei, străbătuse mica distanţă 
care o despărţea de prosopul salvator. Se ridică în 
picioare, învăluită în prosop, ca o Afrodită ivită din 
adâncuri, făcu o plecăciune de o graţie princiară spre 
spectatori, precum Madame Melba luându-şi adio la 
Covent Garden. Spectatorii entuziaşti fluierau, cerând 
bis, octogenarii strigau cel mai tare, dar totul fu 
zadarnic. Odată repertoriul epuizat, ea scutură 
şăgalnic din cap şi părăsi estrada, cu paşi mărunți, 
lăsând în urmă şiruri de balonaşe cu săpun. 

— Uluitor! am exclamat cu admiraţie. Pun pariu că 
niciuna din voi nu s-ar fi gândit la soluţia asta. 

— Să mergem, Belinda, zise Maggie. Ăsta nu-i un loc 
pentru noi. 

S-au ridicat şi au plecat. Când au trecut pe lângă 
mine, mi s-a părut că Belinda mi-a făcut cu ochiul. 

— Aşa-mi placi mai mult, spuse ea şi se îndepărtă, 
lăsându-mă să cuget la înţelesul remarcii sale. 

M-am uitat după ele să văd dacă le urmăreşte 
cineva şi am constatat că erau într-adevăr urmărite. 
Mai întâi de un grăsan cu o guşă enormă şi cu un aer 
de bunăvoință pe chip, dar asta nu era încă nimic, 
pentru că el fu urmat de alte câteva zeci de oameni. 
Evenimentul serii luase sfârşit, momentele măreţe 
erau rare şi tot rar puteai escalada din nou acele 
înalte piscuri - doar de trei ori pe noapte, timp de 
şapte nopţi - aşa că indivizii de-acolo se deplasau spre 
plaiuri mai verzi, unde poţi găsi pileală la un sfert de 
preţ. 

Clubul era acum aproape gol, stratul de fum mai 
puţin gros şi vizibilitatea mai bună. M-am uitat prin 
jur, dar în lălăiala care domnea n-am observat nimic 
mai acătării. Am comandat unui chelner un scotch şi 
mi s-a adus o băutură care, la o examinare chimică 


riguroasă, ar fi evidenţiat uşoare urme de whisky. Un 
bătrânel ştergea podeaua minusculei estrade, cu 
gesturile hotărâte şi stilizate ale unui preot oficiind 
rituri sacre. În pauză, din fericire, membrii orchestrei 
îşi pompau bere pe gât, bere oferită probabil de 
clienţii afoni. Apoi am zărit persoana pe care venisem 
s-o văd. Îmi părea că n-o mai văzusem de multă 
vreme. 

Astrid Lemay stătea în cadrul unei uşi interioare, la 
capătul îndepărtat al barului, învăluindu-şi umerii cu 
un şal, în timp ce altă fată îi şoptea ceva la ureche. 
După expresia feţelor şi după mişcărilor precipitate pe 
care le făceau, puteai să-ţi dai seama că este vorba de 
un mesaj urgent. Astrid clătină din cap de câteva ori, 
apoi aproape că o. luă la fugă, trecând peste estradă şi 
repezindu-se spre ieşire. Am urmărit-o, fără să mă 
grăbesc. 

Mă aţineam la câţiva metri, iar ea mă duse până în 
Rembrandtplein. Se opri. M-am oprit la rândul meu, 
m-am uitat la ce se uita ea şi am ascultat ce asculta 
ea. 

Flaşneta se afla pe stradă, alături de o cafenea. 
Chiar şi la ora aceea, cafeneaua era aproape plină, iar 
necăjiţii consumatori aveau aerul că sunt în stare să 
ofere sume mari, numai să-i ducă cineva acasă. 
Flaşneta părea o replică a celei din faţa hotelului 
Rembrandt, vopsită la fel de ţipător şi cu aceleaşi 
păpuşi, identic îmbrăcate-, şi mişcându-se la capătul 
unor fire elastice, dar îi era inferioară, atât din punct 
de vedere mecanic, cât şi muzical. Maşinăria era 
manevrată tot de un bătrân, dar acesta flutura o barbă 
lungă şi albă, care nu mai fusese spălată sau 
pieptănată de pe vremea când omul încetase să se 
radă. Purta pălărie şi înota într-o manta a armatei 
britanice. 


Printre mugetele, gemetele şi şuierăturile emise de 
flaşnetă, am crezut că disting un fragment din 
„Boema“, deşi e limpede că Puccini n-a făcut-o pe 
muribunda Mimi să sufere în halul în care Mimi ar fi 
suferit dacă s-ar fi aflat în noaptea aceea în 
Rembrandtplein.  Auditoriul bătrânului era format 
dintr-un singur individ, care părea că urmăreşte cu 
atenţie. L-am recunoscut ca făcând parte din grupul 
care  înconjurase  flaşneta din faţa Hotelului 
Rembrandt. Hainele îi erau ponosite, dar curate, 
şuviţele negre ale părului rar atârnau pe guler, iar 
umerii foarte ascuţiţi îi ieşeau prin haină ca nişte 
bete. Chiar de la distanţa la care mă găseam, mi-am 
dat seama că se afla într-o stare avansată de 
emancipare. Îi vedeam doar o parte a profilului, dar 
era destul. Un obraz de cadavru, cu pielea de culoarea 
pergamentului vechi. Se sprijinea de marginea 
flaşnetei, dar nu din dragoste pentru Mimi. Se 
sprijinea de marginea flaşnetei pentru că, dacă nu se 
sprijinea, s-ar fi prăbuşit cu siguranţă. Era un tânăr 
foarte bolnav, pe care îl pândea colapsul la primul 
pas. Din când în când, trupul îi tresărea puternic, 
cuprins de convulsii, iar din gâtlej îi ieşeau suspine 
stridente şi gemete guturale. De bună seamă, bătrânul 
în manta nu-l considera un om cu care poţi face un 
ban, fiindcă tot ţopăia în jurul lui, dând din mâini şi 
cârâind ca o găină ţicnită. De asemenea, se tot uita 
înapoi şi prin piaţă, cu teamă, ca şi când i-ar fi fost 
frică de ceva sau de cineva. 

Astrid se îndreptă repede spre flaşnetă, cu mine 
agăţat de coada ei. Îi zâmbi jenată bărbosului bătrân, 
îşi petrecu braţul peste umărul tânărului şi îl trase de 
lângă flaşnetă. O clipă, el încercă să stea drept. Am 
văzut că era un tinerel înăltuţ. Înălţimea nu făcea 
altceva decât să-i accentueze silueta scheletică. Ochii 


aveau o căutătură pierdută, iar faţa îi semăna cu a 
unui muritor de foame. Obrajii îi erau atât de supti, 
încât ai fi putut jura că n-are dinţi. Astrid se lupta să-l 
care, însă, deşi tânărul ajunsese la un asemenea grad 
de slăbiciune, încât nu putea să cântărească mai mult 
decât fata, poticnelile lui o făceau şi pe ea să se 
clatine. 

M-am apropiat, fără vreun cuvânt, l-am luat de 
mijloc - era ca şi cum ai fi luat de mijloc un schelet - şi 
am despovărat-o pe Astrid de greutatea lui. Mă privi 
cu nişte ochi înfricoşaţi. Deghizarea mea nu-i 
producea prea multă încredere. 

— Vă rog. imploră ea. Vă rog, lăsaţi-mă. Mă descurc 
singură. 

— Nu poți. Băiatul ăsta este foarte bolnav, 
domnişoară Lemay. 

Se uită, îngrozită, la mine. 

— Domnul maior Sherman. 

— Nu-s sigur că-mi place chestia asta, am spus 
gânditor. Acum o oră-două nu mă văzuseşi în viaţa ta, 
nici măcar nu-mi cunoşteai numele. Şi acum, că sunt 
aşa de bine bronzat şi atractiv... hop! 

George, ale cărui picioare se muiaseră de tot, era 
cât p-aci să-mi alunece de sub braţ. îmi dădeam seama 
că, mergând în pas de vals pe Rembrandtplein, n-am fi 
ajuns prea departe, aşa încât m-am aplecat ca să-l salt 
pe umăr, cum procedează pompierii. Fata mă apucă 
de braţ, alarmată. 

— Nu! Nu faceţi asta! Nu faceţi asta! 

— Şi de ce mă rog? am întrebat-o. E mai uşor aşa. 

— Nu, nu! Dacă îl vede vreun poliţist, îl reţine. 

M-am îndreptat, l-am apucat din nou de subsuori, 
încercând să-l menţin la verticală. 

— Vânătorul şi vânatul, am spus. Tu şi Van Gelder. 

— Vă rog? 


— Şi desigur, frăţiorul George... 

— Cum de-i cunoaşteţi numele? şopti ea. 

— Asta-i profesiunea mea, să cunosc, am spus eu cu 
trufie. Cum ziceam, frăţiorul George posedă în plus 
dezavantajul de a nu fi cu totul necunoscut poliţiei. Un 
frăţior cu cazier are un dezavantaj clar. 

Nu răspunse. Mă îndoiesc că mai văzusem pe cineva 
care să arate atât de pierdut şi înfrânt. 

— Un locuieşte? am întrebat. 

— Cu mine, fireşte, mă lămurea, părând surprinsă de 
întrebare. Nu departe de aici. 

Într-adevăr, nu era departe, cam la cincizeci de 
metri pe o stradă lăturalnică - dacă se poate numi 
stradă o uliţă atât de strâmtă şi mohorâtă - dincolo de 
Balinova. Scările care duceau spre apartamentul 
Astridei erau cele mai înguste şi mai răsucite pe care 
le văzusem vreodată, şi, cu George atârnând pe 
umărul meu, mi-a fost greu să le înfrunt. Astrid 
descuie uşa apartamentului, care se dovedi a fi cu 
puţin mai mare decât o vizuină de iepure. Consta 
dintr-o sufragerie minusculă şi dintr-un dormitor de 
aceleaşi dimensiuni. M-am dus în dormitor, l-am întins 
pe George pe pat, m-am îndreptat şi mi-am frecat o 
sprânceană. 

— Până şi scările mobile sunt mai late decât treptele 
de la tine. 

— Îmi pare rău. Căminul fetelor e mai ieftin, dar cu 
George... La Balinova nu se câştigă mare lucru. 

Se putea constata din micimea camerelor, curate, 
însă ponosite ca şi hainele lui George, că se plăteşte 
foarte puţin la Balinova. Am zis: 

— Oamenii în situaţia ta se pot considera norocoşi, 
orice li s-ar oferi. 

— Vă rog? 

— Las-o mai moale cu vă rog-ul. Ştii al naibii de bine 


ce vreau să spun. Nu-i aşa domnişoară Lemay?... Sau 
să-ţi spun Astrid? 

— De unde-mi cunoaşte-ţi numele? Cum... cum de 
ştiţi atâtea despre mine? 

Nu-mi amintesc să fi văzut vreodată o fată 
răsucindu-şi aşa degetele, iar acum ea asta făcea. 

— Las-o baltă, am spus aspru. Acordă-i un credit 
oarecare prietenului tău. 

— Prietenul meu? N-am prieten. 

— Fostul prieten, atunci. Sau „decedatul prieten'* se 
potriveşte mai bine? 

— Jimmy? şopti ea. 

— Jimmy Duclos. I-ai căzut cu tronc, însă îmi 
spusese unele chestii despre tine. Am şi o fotografie 
de-a ta. 

Păru încurcată. 

—*Dar... la aeroport... 

— Ce-ai fi vrut să fac... să te iau în braţe? Jimmy a 
fost ucis la aeroport fiindcă mirosise ceva. Ce anume 
mirosise? 

— Îmi pare rău. Nu pot să vă ajut. 

— Nu poţi? Sau nu vrei? 

Nu răspunse. 

— L-ai iubit, Astrid? Pe Jimmy? 

Îmi aruncă o privire care strălucea. Încuviinţă încet. 

— Şi n-o să-mi spui nimic? 

Tăcere. Am oftat şi am încercat altă abordare. 

— Jimmy ţi-a spus cu ce se ocupa? 

Scutură din cap. 

— Însă tu ai ghicit? 

Dădu afirmativ din cap. 

— Şi ai spus cuiva ce-ai ghicit. 

— Nu! Nu! N-am spus nimănui. Jur pe ce-am mai 
sfânt că n-am spus! - izbucni ea. 

Buun... Deci îl iubise, şi nu mintea. 


— A pomenit vreodată de mine? 

— Nu. 

— însă ştii cine sunt. 

Înălţă privirea spre mine. Două lacrimi îi coborau 
încet pe obraji. 

— Ştii al naibii de bine că sunt şeful Biroului 
Narcotice din Londra al Intepolului. 

Iarăşi tăcere. Am apucat-o de umeri şi am zgâlţâit-o 
furios. 

— Nu ştiai, ai? 

Dădu din cap. Ştia teribil de bine să tacă. 

— Dacă Jimmy nu ţi-a spus, atunci cine? 

— Dumnezeule! Vă rog să mă lăsaţi în pace! 

Alte lacrimi de rostogoliră pe urmele, primelor. Era 
ziua ei de lacrimi aşa cum a mea era pentru oftaturi. 
Am oftat şi am schimbat tactica, privind prin uşă spre 
băiatul de pe pat. 

— Bănuiesc că nu George aduce bani în casă. 

— George nu poate să muncească, spuse ea de parcă 
ar fi enuntat o lege a naturii. Nu munceşte de peste un 
an. Dar ce are George cu treaba asta? 

— Totul. 

M-am dus şi m-am aplecat deasupra lui, m-am uitat 
de aproape la el, i-am ridicat o pleoapă şi am lăsat-o 
să cadă. 

— Ce-i faci când se află în starea asta? 

— Nu se poate face nimic. 

Am suflecat mâneca de pe brațul scheletic al lui 
George. Plin de înţepături, livid, împestriţat de 
nenumărate injecții, brațul oferea o privelişte 
înspăimântătoare. Prin comparaţie, Trudi era o biată 
ucenică. 

— Nimeni nu va putea face ceva vreodată pentru el. 
Ştii asta, nu-i aşa? 

— Ştiu. 


Îmi surprinse privirea, încetă să-şi şteargă obrajii cu 
o batistă de mărimea unui timbru poştal şi zâmbi 
amar. 

— Vreti să vă arăt şi eu braţul? 

— Nu-mi stă în fire să jignesc fetele drăguţe. Ceea 
ce vreau să fac este să pun câteva întrebări simple la 
care să-mi răspunzi. De când este George aşa? 

— De trei ani. 

— De când eşti la Balinova? 

— De trei ani. 

— Iţi place acolo? 

— Să-mi placă? (fata aceasta se dădea de gol de cum 
deschidea gura.) Ştiţi oare ce înseamnă să lucrezi într- 
un club de noapte - într-un club ca Balinova? Oribil, 
dezgustător, bătrâni libidinoşi care... 

— Jimmy Duclos nu era oribil, dezgustător, nici 
bătrân. 

Exclamă, luată prin surprindere: 

— Nu. Nu, desigur, Jimmy... 

— Jimmy Duclos este mort, Astrid. Jimmy este mort 
pentru că i-a căzut cu tronc o ospătăriţă dintr-un club 
de noapte care este şantajată. 

— Nu sunt şantajată. 

— Nu? Atunci cine te forţează să păstrezi tăcerea, să 
ai o slujbă pe care o urăşti? Şi de ce te forţează? Din 
cauza lui George? Ce-a făcut sau ce afirmă ei că ar fi 
făcut? Ştiu că a stat la puşcărie aşa că nu-i asta. Cine 
te obligă să mă spionezi? Ce ştii despre moartea lui 
Jimmy Duclos? Cum a murit, ştiu. Cine l-a ucis şi de 
ce? 

— Nu ştiam că va fi ucis! 

Stătea pe patul îngust, acoperindu-şi faţa cu 
mâinile, iar umerii îi zvâcneau. 

— Bine, Astrid. 

Am renunţat fiindcă nu obţineam nimic, afară doar 


de un crescând sentiment de nemulţumire faţă de 
mine însumi. Poate că-l iubise pe Duclos, el era mort 
doar de-o zi, şi iată-mă răsucind cuțitul în rana 
proaspătă. 

— Am cunoscut prea mulţi oameni care au păşit pe 
drumul spaimei ca să mai încerc să te fac să vorbeşti. 
Dar, gândeşte-te, Astrid, pentru numele lui Dumnezeu, 
gândeşte-te. Este vorba de viaţa ta, asta-i tot ce 
trebuie să te preocupe acum. Lui George nu i-a mai 
rămas nici un fir de viaţă. 

— Nu pot face nimic, nu pot spune nimic, o ţinu ea 
una şi bună, ascunzându-şi faţa în palme. Vă rog să 
plecaţi. 

Nu mai era nimic de făcut sau de zis, aşa că m-am 
executat şi am plecat. 

M-am privit în minuscula oglindă din la fel de 
minuscula baie. îmi ştersesem de pe faţă, gât şi mâini, 
machiajul cu un prosop, cândva alb ca laptele, acum 
ciocolatiu. 

M-am dus în dormitorul în care îşi găsea cu greu 
locul patul ocupat de Maggie şi Belinda, amândouă 
foarte atrăgătoare în cămăşuţele lor de noapte, făcute 
parcă numai din găurele. Aveam însă pe cap probleme 
mai urgente decât felul în care se pot confecţiona 
astfel de articole. 

—  Ne-ai distrus prosopul, se plânse Belinda. 

— Spuneţi-le că l-aţi folosit la demachiere. 

Mi-am pus din nou cămaşa, al cărei guler păstra un 
strat gros de vopsea roşu-cafenie. Din păcate, pe-asta 
nu puteam s-o curăţ. 

— Deci majoritatea fetelor de prin cluburile de 
noapte locuiesc la căminul Paris? 

Maggie dădu din cap. 

— Aşa susţine Mary. 

— Mary? 


— Englezoaica aceea simpatică care lucrează la 
Trianon. 

— La Trianon nu lucrează englezoaice simpatice, 
acolo lucrează numai englezoaice urâcioase. A fost şi 
ea la biserică? 

Maggie dădu din cap a negaţie. 

— Ei, cel puţin asta confirmă ce mi-a spus Astrid. 

— Astrid? făcu Belinda. Ai vorbit cu ea? 

— Am petrecut ceva timp împreună. Fără mare folos, 
din păcate. Nu s-a dovedit prea comunicativă. 

Le-am informat pe scurt cât de puţin volubilă 
fusese, apoi am urmat: 

— Ei bine, e timpul să mai şi faceţi ceva, în loc să vă 
pierdeţi vremea prin cluburi de noapte. 

Schimbară nişte priviri, apoi se uitară la mine, cu 
răceală. 

— Maggie, ia fă tu. mâine o promenadă prin Vondel 
Park. Vezi dacă Trudi e acolo, o cunoşti. Fereşte-te să 
te vadă, şi ea te cunoaşte. Vezi ce face, dacă se 
întâlneşte cu careva, dacă se adresează cuiva. Parcul 
e mare, dar nu-ți va fi greu să o localizezi. O însoţeşte 
o bătrânică de dimensiunile unui butoi. Belinda, mâine 
seară tu supraveghezi căminul. În caz că recunoşti o 
fată care a fost la biserică, o urmăreşti şi vezi ce are 
de gând, am ordonat eu, zgribulit în jacheta umedă. 
Noapte bună. 

— Asta-i tot? Pleci? 

Maggie părea uşor surprinsă. 

— Vai, ce grăbit eşti, spuse Belinda. 

— Mâine seară, le-am promis, vă spun povestea 
celor trei ursuleţi. În noaptea asta am treabă. 


CAPITOLUL ŞAPTE 


Am parcat maşina poliției pe semnul Parcare 
interzisă, vopsit pe şosea şi, până la hotel, ultimii o 
sută de metri i-am făcut pe jos. Flaşneta nu mai era 
acolo, plecase spre locurile unde se duc flaşnetele 
noaptea. Holul era pustiu. Doar recepţionerul lui 
adjunct mai moţăia pe un scaun, în spatele receptiei. 
Am întins mâna, am luat cu grijă cheia din cui şi am 
urcat primele două etaje înainte de a lua liftul, ca să 
nu-l trezesc pe recepţioner din ceea ce părea a fi un 
somn sănătos şi, fără îndoială, binemeritat. 

Mi-am dezbrăcat hainele ude, am făcut un duş, m- 
am schimbat, am coborât cu liftul şi am trântit cheia 
pe tejgheaua receptiei. Recepţionerul adjunct se trezi 
clipind somnoros, se uită la mine şi apoi la cheie. 

— Domnul Sherman. Nu... n-am auzit când v-aţi 
întors. — M-am întors acum câteva ore. Dormeaţi. 
Apreciez această calitate a inocenței pe care o au doar 
copiii... 

Nu, nu mă asculta. Somnoros îşi privi din nou 
ceasul. — Dar ce faceți, domnule Sherman? 

— Merg în somn, sunt somnambul. 

— E ora două jumătate noaptea! 

— Ziua nu merg în somn, am spus. M-am întors şi 
am privit spre intrarea hotelului. Ei comedie! Nu tu 
portar, nu tu hamal, nu tu taximetrist, nu tu flaşnetar, 
nici ţipenie de om. Indolenţă. Vă voi face răspunzător 
de această neglijenţă. 

— Vă rog? 

Vigilenţa permanentă este virtutea amiralilor. 
Nu înţeleg. 

— Nici eu. Sunt frizerii deschise la ora aceasta? 
Ce anume aţi spus? 


— S-o lăsăm baltă. O să găsesc eu una, pe undeva. 

Mi-am luat valea. După vreo douăzeci de metri am 
intrat sub arcada unei porţi, dornic să trag o mamă de 
bătaie celor care ar fi simţit nevoia să mă urmărească, 
însă, după două-trei minute de aşteptare, m-am 
convins că nu mă urmărea nimeni. Mi-am recuperat 
maşina şi am luat-o spre zona docurilor, parcând-o la 
două străzi de Prima Biserică Reformată a Societăţii 
Hughenote Americane. M-am îndreptat pe jos spre 
canal. Mărginit de ulmi şi tei, canalul întunecat nu 
reflecta rarele lumini înşirate de-a lungul străduţelor. 
În clădirile de pe ambele părţi ale canalului nu licărea 
nici o lumină. Biserica arăta mai prăpădită ca oricând 
şi degaja acea senzaţie ciudată de nemişcare, vechime 
şi priveghi pe care nu puţine biserici o au noaptea. 
Macaraua uriaşă cu masivul ei braţ îşi desena 
ameninţător silueta pe fundalul cerului noptatec. Nu 
se bănuia nici un semn de viaţă. Doar un cimitir mai 
lipsea. 

Am traversat strada, am urcat treptele şi am 
încercat uşa bisericii. Era neîncuiată. Nu exista nici un 
motiv să fie încuiată, însă m-am pomenit vag surprins 
că nu era. 

Probabil că balamalele erau bine unse, fiindcă uşa 
se deschise şi se închise fără zgomot. 

Am aprins lanterna şi am procedat la o scurtă 
inspecţie panoramică a interiorului. Eram singur. Am 
trecut apoi la o inspecţie mai amănunţită. Interiorul 
era mai mic decât părea din exterior, înnegrit şi foarte 
vechi, dacă e să mă iau după stranele din stejar 
cioplite cu tesla. Am ridicat lanterna. Balcon nu exista, 
ci doar o jumătate de duzină de mici vitralii prăfuite, 
care, chiar şi în zilele însorite, n-ar fi putut filtra decât 
o cantitate minimă de lumină. Nu existau alte uşi 
exterioare în afara celei pe care intrasem. Singura uşă 


din interior se găsea în colţul îndepărtat al bisericii, la 
jumătatea drumului dintre amvon şi orga acționată cu 
foaie. Am luat-o spre acea uşă, am apăsat clanţa şi am 
aprins lanterna. Balamalele scârţâiră, dar nu prea 
tare. Am intrat cu băgare de seamă şi bine am făcut, 
fiindcă am păşit nu pe podea ci pe prima treaptă a 
unei scări ce o lua în jos. Am numărat optsprezece 
astfel de trepte, apoi am întins mâna ca să localizez 
uşa despre care credeam că trebuie să-mi iasă în 
întâmpinare. Nici urmă de uşă. Am aprins lanterna. 

M-am trezit într-o încăpere cam de două ori mai 
mică decât interiorul bisericii. Am dat roată cu 
lanterna prin încăpere. Nu erau ferestre, doar două 
becuri care atârnau de tavan. Am localizat 
întrerupătorul şi le-am aprins, încăperea era şi mai 
înnegrită de vremuri decât biserica propriu-zisă. În 
podeaua de lemn se încrustase murdăria veacurilor. In 
mijlocul încăperii se găseau câteva mese şi scaune, iar 
de-a lungul a doi pereţi se înşirau nişte rafturi foarte 
înguste. Locul arăta ca o tavernă medievală. 

Nările mi-au tresăltat involuntar, datorită unui 
miros pe care îl uram. Putea veni de oriunde, însă mi- 
am închipuit că provenea dinspre şirul de rafturi din 
dreapta mea. Am pus lanterna deoparte, am scos 
pistolul din tocul de sub braţ, am scotocit prin 
buzunar după amortizor şi l-am montat. Cu paşi de 
pisică, am traversat încăperea şi flerul mi-a spus că 
mergem în direcţia cea bună. Prima cabină era goală. 
A doua, la fel. Deodată am auzit o răsuflare. Ţinând 
ţeava pistolului în prelungirea ochiului stâng am dat 
colţul următoarei cabine. _ 

Precauţiile mele se dovediră inutile. In cabina a 
treia nu era nimic primejdios. Pe o măsuţă se găseau o 
scrumieră cu un muc de ţigară în ea, precum şi 
braţele şi capul unui individ care dormea adânc. Nici 


n-a trebuit să-i văd faţa. Trupul sfrijit al lui George şi 
hainele ponosite nu erau greu de identificat. Când îl 
văzusem ultima oară, aş fi putut să iur că n-ar mai fi 
fost în stare să se dea jos din pat cel puţin 24 de ore. 
Adică aş fi jurat dacă ar fi fost vorba de o persoană 
normală. Dar drogaţii aflaţi într-o stare avansată de 
dependenţă sunt mai departe de normalitate decât se 
poate imagina şi sunt capabili de uimitoare, deşi 
scurte, puseuri de revenire. L-am, lăsat unde se găsea. 
Pentru moment nu prezenta probleme. 

La capătul încăperii, între cele două rânduri de 
separeuri, era o uşă. Am deschis-o, cu mai puţină 
prudenţă ca înainte, am căutat un întrerupător şi am 
aprins lumina. De ambele părţi ale încăperii se înălţau 
rafturi ticsite cu vrafuri de biblii. N-am fost surprins 
să constat că erau identice cu cele pe care le 
examinasem în depozitul lui Morgenstern şi 
Muggenthaler, cele pe care Prima Biserică Reformată 
le punea cu atâta generozitate la dispoziţia hotelurilor 
din Amsterdam. Deşi se părea că n-am nimic de 
câştigat dacă mi-aş arunca privirea pe ele, mi-am 
vârât totuşi pistolul la brâu şi am luat câteva, la 
întâmplare, din primul rând al unui raft, şi le-am 
frunzărit. Nu erau nici mai mult şi nici mai puţin 
vătămătoare ca alte biblii. Am mai scos câteva din 
rândul al doilea şi aceeaşi examinare fugitivă a dus la 
aceleaşi rezultate. Am împins o parte din rândul al 
doilea şi mi-am făcut loc ca să scot o biblie din rândul 
al treilea. 

Era o ferfeniţă care avea scobită în mijloc o gaură 
cât toată grosimea exemplarului, o gaură de 
dimensiunea unei smochine- mai mari. Am mai 
cercetat câteva biblii din rândul al treilea; toate aveau 
miezul scobit, evident cu ajutorul unui aparat. Ţinând 
sub braţ unul din exemplarele mutilate, am pus la loc 


celelalte biblii şi m-am îndreptat spre o uşă care se 
afla în faţa celei prin care intrasem. Am deschis-o şi 
am aprins lumina. A trebuit să recunosc că Prima 
Biserică Reformată se depăşise pe sine şi reuşise să 
facă totul pentru a veni în întâmpinarea celor mai 
patetice îndemnuri ale clerului de avangardă din 
vremurile noastre, pptrivit cărora Bisericii îi revin 
sarcinile de a ţine pasul cu era tehnologică în care 
trăim şi de a participa la ea. Bineînţeles, acest cler s- 
ar fi putut aştepta să fie receptat ceva mai puţin 
literal. Totuşi, când îndemnurile nu sunt prea clare şi 
trebuie traduse în practică, există totdeauna 
posibilitatea unei transpuneri greşite, cum, de altfel, 
s-a întâmplat în acest caz: încăperea, care ocupa cam 
jumătate din subsolul bisericii era, de fapt, un atelier 
superb echipat. 

Pentru un om nepriceput ca mine, atelierul avea de 
toate: strunguri, freze, prese, creuzete, matrițe, 
cuptoare, maşini de ştanţat, bănci pe care erau 
înşurubate variate maşinării a căror utilitate era un 
mister pentru mine. 

Într-un recipient erau aruncate grămadă o mulţime 
de ţevi de plumb, toate foarte uzate, şi câteva suluri 
de tablă de plumb pentru acoperişuri. Într-un cuvânt, 
un loc extrem de funcţional şi, neîndoielnic, dedicat 
manufacturii. În ce priveşte producţia finită, asta 
rămânea de ghicit, fiindcă nu era nici urmă de produs 
prin preajmă. 

Aproape că traversasem jumătate de atelier, când 
mai degrabă mi-am imaginat decât am auzit un 
zgomot slab din direcţia uşii. Clopoţeii din ceafă au 
început să zăngăne. Cineva îmi examina ceafa, şi nu 
cu intenţii prieteneşti, de la câţiva metri distanţă. 

Am continuat să merg lejer, lucru care nu era uşor 
de făcut când se poate întâmpla ca, la viitorul pas, să 


te pomeneşti cu un glonte calibrul 38 la baza 
craniului, dar am păşit mai departe, fiindcă, dacă m-aş 
fi întors, înarmat doar cu o biblie găurită - pistolul era 
încă înfipt la brâu - aş fi precipitat presiunea 
involuntară a degetului nervos de pe trăgaci. Mă 
purtasem ca un dobitoc, cu o tâmpenie pentru care l- 
aş fi dat pe altul în şuturi afară. Părea foarte probabil 
că aveam să plătesc preţul dobitociei. Poarta 
descuiată, uşa ducând la subsol descuiată, accesul 
liber pentru oricine ar fi avut chef să-şi bage nasul, 
toate acestea vădeau un singur lucru: prezenţa unui 
tip tăcut cu un pistol în mână, a cărui misiune era să 
nu împiedice pe cineva să intre, ci să-l împiedice să 
iasă. Şi asta în modul cel mai ireversibil. M-am 
întrebat unde stătuse ascuns. Poate în amvon, poate în 
cadrul vreunei uşi laterale pe care nu am catadicsit s- 
o bag în seamă? 

Am ajuns la capătul încăperii, mi-am furişat privirea 
spre stânga, în spatele ultimului strung, şi m-am 
aplecat, în momentul în care creştetul mi-a reapărut 
deasupra  strungului, ţeava pistolului meu cu 
amortizor era pe aceeaşi linie cu ochiul meu drept. 

Individul se găsea la nici 15 metri, înaintând fără 
zgomot, cu mocasini cauciucaţi. Un bărbat uscăţiv, cu 
o mutră de rozătoare, cu faţa albă ca hârtia şi cu ochi 
de cărbune care străluceau. În drepta spre strungul în 
spatele căruia mă aflam ceva mult mai îngrozitor 
decât orice pistol calibrul 38: o puşcă cu ambele ţevi 
şi cu patul tăiate, probabil cea mai ucigaşă armă cu 
tragere la mică distanţă imaginată vreodată. 

Am apăsat pe trăgaci chiar în momentul în care l-am 
văzut, fiindcă eram sigur că nu mi-ar fi oferit un al 
doilea prilej. 

Un trandafir înflori în fruntea uscăţivului. Făcu un 
pas înapoi - pasul reflex al unui om deja mort - şi se 


nărui pe podea la fel de tăcut precum înaintase spre 
mine, cu mâinile încă încleştate pe teribila armă. Mi- 
am aruncat repede privirea spre uşă. Dacă ar mai fi 
fost şi alţii, oricum îşi ascundeau bine prezenţa. Mi-am 
îndreptat spinarea şi m-am grăbit spre camera în care 
erau depozitate bibliile. Nu era nimeni acolo, cum nu 
era nimeni în separeurile în care George zăcea 
inconştient cu capul pe masă. 

L-am smuls pe George fără menajamente de pe 
scaun, l-am săltat pe umăr, l-am transportat sus în 
biserică, unde l-am lăsat să cadă în spatele amvonului, 
unde era adăpostit dacă cineva ar fi privit dinspre 
intrare, deşi nu ştiu cui i-ar fi dat prin minte să tragă 
cu ochiul la ora aceea. Am deschis uşa şi m-am uitat 
afară. Străduţa care mărginea canalul era pustie. 

Trei minute mai târziu am parcat taxiul nu departe 
de biserică. M-am dus înăuntru, l-am recuperat pe 
George, l-am târât în jos, pe trepte, şi l-am înghesuit 
pe fotoliile din spate ale maşinii. Se rostogoli pe 
podea. Fiind probabil mai în siguranţă în poziţia 
aceea, l-am lăsat acolo. Am verificat rapid dacă nu 
cumva există vreun curios prin împrejurimi, apoi m- 
am întors în biserică. 

Buzunarele mortului nu adăposteau nimic altceva 
decât câteva ţigări făcute cu mâna. Descoperirea se 
lega de minune cu faptul că atunci când venise să mă 
doboare era drogat până la Dumnezeu. Am luat 
tunuleţul în mâna stângă, am înşfăcat gulerul mortului 
— orice altă metodă de a-l transporta de la faţa locului 
mi-ar fi pătat cu sânge costumul şi era singurul 
costum mai acătării pe care îl aveam - şi l-am târât 
prin tot subsolul, apoi sus pe scări, închizând uşile şi 
stingând becurile în urmă. 

Ajuns la uşă, am făcut o nouă recunoaştere. Apoi, 
folosindu-mă, pe cât posibil, de taxi, ca de un paravan, 


am târât mortul peste stradă şi l-am cufundat în apele 
canalului, la fel de silențios cum m-ar fi cufundat el pe 
mine, dacă ar fi fost mai dibaci în mânuirea 
tunuleţului. M-am întors la taxi şi, când tocmai 
deschideam portiera, uşa casei de lângă biserică se 
deschise brusc şi un om îşi făcu apariţia. Nesigur, 
privi în jur, apoi se îndreptă spre mine. 

Era o matahală îmbrăcată în ceva ce semăna cu o 
cămaşă de noapte, peste care îşi trântise un halat de 
baie. Avea un cap impresionant, cu o coamă splendidă 
de păr alb, mustață albă şi obraji rozalii. In acel 
moment, pe chipul lui se zărea un aer de bunăvoință 
uşor mirată. 

— Vă pot ajuta cu ceva? Ceva nu e în regulă? Plină 
de gravitate şi modulată, vocea aparţinea unei 
persoane obişnuite să şi-o asculte. 

— Ce să nu fie? 

— Am auzit zgomote dinspre biserică. 

— Dinspre biserică? 

A fost rândul meu să mă arăt mirat. 

— Da, dinspre biserica mea. Acolo, preciză el 
arătând cu degetul spre ea, în cazul în care n-aş fi fost 
în stare să recunosc o biserică. Eu sunt pastorul 
Goodbody. Doctor Thaddeus Goodbody. Credeam că a 
pătruns cineva înăuntru... 

— Nu eu, părinte. N-am călcat într-o biserică de ani 
de zile. 

Încuviinţă din cap, ca şi când n-ar fi fost deloc 
surprins. 

— Trăim într-o lume fără de Dumnezeu. Nu prea eo 
oră potrivită să umbli pe străzi, tinere. 

— Nu şi pentru un taximetrist în schimbul de 
noapte. 

Îmi aruncă o privire neîncrezătoare şi se căzni să 
vadă ce era în partea din spate a taxiului. 


— Doamne, Dumnezeule! E un trup pe podea! 

— Pe podea nu e un trup. Pe podea e un marinar 
beat, pe care-l duc la vapor. Tocmai s-a rostogolit de 
pe banchetă şi m-am oprit să-l pun la loc. Credeam, 
am adăugat, făcând pe virtuosul, că fac un lucru 
creştinesc. Dacă ar fi fost vreun cadavru, nu m-aş fi 
sinchisit. 

Scorneala mea dădu greş. 

Cu un ton pe care probabil îl păstra pentru a mustra 
cele mai rătăcite oiţe din turmă, îmi spuse: 

— Insist să văd cu ochii mei. 

Cu fermitate, încercă să înainteze. Cu aceeaşi 
fermitate, l-am împins înapoi şi i-am spus: 

— Nu mă faceţi să-mi pierd licenţa. Vă rog. 

— Am ştiut eu, am ştiut eu! Ceva nu e deloc în 
regulă. Deci, pot să te fac să-ţi pierzi licenţa? 

— Da, dacă vă arunc în canal, atunci o să-mi pierd 
licenţa. 

Am adăugat apoi cu stimă: 

— Asta bineînţeles, dacă reuşiţi să vă căraţi înapoi. 

— Cum? În canal? Eu? Om al Domnului? Mă 
ameninţi, domnule? 

— Da. 

Dr. Goodbody făcu repede câţiva paşi înapoi. 

— Am reţinut numărul maşinii. Voi informa... 

Noaptea era pe sfârşite şi voiam să dorm niţel 
înainte de a se face dimineaţă, aşa că am urcat la 
volan şi i-am dat bătaie. El îşi agita pumnul într-o 
manieră care nu rima cu dragostea creştinească. 
Părea că ţine o predică vehementă din care n-am auzit 
nimic. M-am întrebat dacă va depune plângere la 
poliţie şi mi-am zis că există toate şansele să nu se 
întâmple aşa. 

Mi se acrise să-l tot car pe George pe scări. E 
adevărat că nu cântărea cine ştie ce, dar cu lipsa mea 


de somn şi de hrană, eram mult sub performanţele 
mele obişnuite. În plus, mă săturasem până-n gât de 
drogaţi. ‘Uşa de la apartamentul Astridei era 
neîncuiată, lucru la care mă aşteptam în cazul în care 
George ar fi fost ultima persoană care să o fi deschis. 
Am intrat, am aprins lumina, am trecut pe lângă fata 
care dormea şi l-am răsturnat pe George în pat. Cred 
că nu lumina aprinsă, ci scârţâitul saltelei a trezit-o pe 
Astrid. Oricum ar fi, când m-am întors în camera ei, 
Astrid stătea în capul oaselor pe canapea, frecându-se 
la ochi, încă răvăşită de somn. M-am uitat spre ea, cu 
o expresie pe care o voiam meditativă. N-am zis nimic. 

— Adormise şi atunci m-am culcat şi eu, spuse ea, în 
defensivă. Probabil că s-a trezit şi a ieşit din nou. 

Cum eu tratam această capodoperă de deducție cu 
tăcerea pe care o merita, ea continuă aproape cu 
disperare: 

— Unde l-aţi găsit? 

— N-ai să ghiceşti. într-un garaj, aplecat peste o 
flaşnetă, încercând să-i scoată capacul. Nu prea 
izbutea. 

Aşa cum făcuse cu câteva ore mai înainte, seara, îşi 
îngropă faţa în mâini. De data asta nu plângea. Mă 
gândeam însă, cu inima strânsă, că este doar o 
problemă de timp. 

— Ce-i atât de trist în asta? am întrebat. Flaşnetele îl 
interesează foarte tare, nu-i aşa? Mă întreb şi eu de 
ce. Îi place muzica, probabil. 

— Nu. Da. De când era mic... 

— O, fii cuminte. Dacă i-ar plăcea muzica, mai bine 
ar asculta, un ciocan pneumatic. Există un motiv 
simplu pentru care este atât de înnebunit după 
flaşnete. Un motiv foarte simplu. Amândoi îl 
cunoaştem. 

Se uită la mine, fără surpriză. Ochii îi erau bolnavi 


de groază. Obosit, m-am lăsat să cad pe marginea 
patului şi i-am luat mâinile între ale mele. 

— Astrid? 

— Da. 

— Te pricepi să minţi aşa cum mă pricep şi eu. Nu 
te-ai dus să-l cauţi pe George fiindcă ştiai al naibii de 
bine unde l-am găsit, într-un loc unde se afla în 
siguranţă, într-un loc unde poliţia nu-l poate dibui, 
pentru că nu i-ar da cuiva prin. cap să caute acolo, am 
oftat eu. O ţigară nu este ca o injecție, dar e mai bună 
decât nimic. 

Se uită la mine cu o expresie de groază pe chip, apoi 
repetă figura cu faţa îngropată în mâini. Aşa cum 
ştiam mai demult că se va întâmpla, umerii îi 
tresăltau. Nu-mi dau seama cât de obscură îmi era 
motivaţia, dar pur şi simplu nu puteam să şed acolo 
fără să-i întind o mână şi s-o alin. Când am făcut-o, ea 
mă privi ca din adâncul unei amorţeli, cu ochii 
înlăcrimaţi, ridică braţele şi se apucă să-mi 
hohotească pe umăr. Mă obişnuisem la Amsterdam cu 
acest tratament, însă eram departe de a mă împăca cu 
el. Am încercat, uşor, să-i desfac braţele, dar ea le 
strânse şi mai tare. Ştiam că gestul nu era de dragul 
meu; avea, în acel moment, nevoie de cineva care să 
se agaţe, iar eu mă întâmplam pe acolo. Treptat, 
suspinele se potoliră. Zăcea pe canapea, cu faţa 
pătată de lacrimi, vulnerabilă şi plină de disperare. I- 
am spus: 

— Nu-i prea târziu, Astrid. 

— Nu-i adevărat. Ştiţi la fel de bine ca şi mine, a fost 
prea târziu de la bun început. 

— Pentru George, da, este prea târziu. Dar nu vezi 
că încerc să te ajut? 

— Cum puteţi să mă ajutaţi? 

— Distrugându-i pe cei care l-au distrus pe fratele 


tău. Distrugându-i pe cei ce te distrug pe tine. Dar şi 
eu am nevoie de ajutor. La urma urmei, toţi avem 
nevoie de ajutor - şi tu, şi eu, toată lumea. Ajută-mă şi 
te voi ajuta şi eu. Îţi promit, Astrid. 

N-aş spune că disperării de pe chipul ei îi luase 
locul o altă expresie, însă cel puţin părea că se mai 
atenuase. Dădu de câteva ori din cap, zâmbind 
nesigur şi spuse: 

— Se pare că vă pricepeţi să distrugeţi oameni. 

— Poate că şi tu o să trebuiască să te pricepi, i-am 
spus întinzându-i o armă mică, un Lilliput, a cărei 
eficacitate întrecea minusculul ei calibru 21. 

Am plecat peste 10 minute. Când am păşit în stradă, 
am văzut doi zdrenţăroşi şezând pe o treaptă a casei 
aflate aproape peste drum, certându-se înfierbântaţi. 
Mi-am transferat pistolul în buzunar şi am luat-o spre 
ei. La câţiva metri distanţă, era cât p-aci să mă 
poticnesc, fiindcă mirosul lor de rom era atât de 
puternic, încât te făcea să crezi nu doar că tipii 
piliseră, ci că tocmai ieşiseră la suprafaţă după o 
imersiune într-un butoi cu cel mai bun rom. Începeam 
să văd spiriduşi în fiecare pâlpâire de umbră. Aveam 
nevoie de un somn bun, aşa că mi-am recuperat taxiul, 
m-am întors la hotel şi m-am culcat. 


CAPITOLUL OPT 


Lucru remarcabil, soarele strălucea când 
deşteptătorul meu portabil începu să sune a doua zi 
dimineaţă - sau în aceeaşi zi, mai bine spus. Am făcut 
un duş, m-am bărbierit, m-am îmbrăcat şi am coborât 
să iau micul dejun la restaurant. Efectul n-a întârziat 
să apară, aşa că am fost în stare să le zâmbesc şi să le 
spun bună-dimineaţa  recepţionerului adjunct, 
portarului şi flaşnetarului. 

Am stat câteva minute în faţa hotelului, privind cu 
severitate în jur, cu aerul unuia care aşteaptă să-i 
apară umbra, dar se părea că se instalase 
descurajarea, aşa că m-am deplasat, neînsoţit, spre 
locul unde lăsasem taxiul poliţiei, noaptea trecută. 
Chiar dacă, în lumina plină a zilei, umbrele încetaseră 
să mă obsedeze, am ridicat capota. Cum nimeni nu 
fixase vreun dispozitiv exploziv major, am demarat şi 
am ajuns la Cartierul general al poliţiei de pe 
Marnixstraat la ora zece punct, după cum 
promisesem. 

Colonelul De Graaf, dotat cu un mandat de 
percheziţie, mă aştepta afară. Alături, inspectorul Van 
Gelder. Amândoi m-au salutat cu reținerea politicoasă 
a celor care ştiu că sunt făcuţi să-şi irosească timpul, 
dar sunt prea bine crescuţi ca să ţi-o spună. M-au 
condus spre o maşină a poliţiei, cu şofer, o maşină mai 
luxoasă decât cea pe care o primisem eu. 

— Încă mai crezi că vizita noastră la firma 
Morgenstern şi Muggenthaler este de dorit? întrebă 
de Graaf. Şi necesară? 

— Mai mult ca oricând. 

— S-a întâmplat ceva? Ceva care te determină să 
crezi asta? 


— Nu, am minţit eu, şi mi-am atins fruntea. Uneori, 
am vedenii. 

— Vedenii? întrebă de Graaf, grijuliu. 

— Am premoniţii. 

Urmă alt schimb scurt de priviri între cei doi, menit 
să le confirme opinia comună faţă de ofiţerii de poliţie 
care lucrează pe asemenea baze ştiinţifice, apoi de 
Graaf schimbă, circumspect, subiectul. 

— Avem la faţa locului opt oameni, îmbrăcaţi civil, 
într-o furgonetă civilă. Dar parcă nu vrei, cu adevărat, 
ca locul să fie percheziţionat. 

— Vreau să dăm aparenţa unei percheziţii. Ceea ce 
mă interesează sunt facturile care ne pot da o listă a 
furnizorilor de suveniruri. 

— Sper că ştii ce faci, spuse Van Gelder. 

Vocea lui suna grav. 

— Speri? Ce să zic de mine? 

Niciunul nu mai spuse nimic şi, pentru că discuţia 
lua o întorsătură sterilă, am păstrat tăcerea până când 
am ajuns la destinaţie. Am tras în faţa depozitului, 
îndărătul unei banale furgonete cenuşii. Pe când 
ieşeam din maşină, un bărbat în costum închis cobori 
din furgonetă şi se apropie. Cu tot costumul lui civil, 
simţeai că e poliţist de la cincizeci de metri. Li 
comunică lui de Graaf: 

— Suntem gata, domnule colonel. 

— Adu-ţi oamenii. 

— Am înţeles, domnule colonel, zise poliţaiul arătând 
cu degetul în sus. Ce credeţi despre chestia asta? 

Am privit în direcţia indicată. În dimineaţa aceea, 
vântul bătea în rafale, nu prea puternice, însă deajuns 
de tare ca să imprime o mişcare de pendul unui obiect 
viu colorat atârnând în vârful depozitului, de grindă 
superioară a scripetelui. 

Se balansa într-un cerc de circa cinci metri şi era 


unul dintre cele mai oribile lucruri pe care le-am 
întâlnit în viaţa mea. 

Era o păpuşă mare, de peste un metru, îmbrăcată în 
costumul tradiţional olandez, imaculat şi minunat 
croit. Fusta lungă, în dungi, se umfla în bătaia 
vântului. În mod normal, pentru troliul unui scripete 
se folosesc cabluri sau frânghii, dar, în acest caz, 
cineva folosise un lanţ. Păpuşa era fixată de lanţ cu 
ajutorul unui cârlig, un cârlig ce părea prea mic 
pentru a fi tras peste gâtul păpuşii, pentru că a trebuit 
să fie forţat ca să intre, din care cauză gâtul era rupt, 
iar capul îi atârna într-un unghi grotesc, atingând 
umărul drept. Nu era altceva decât o păpuşă mutilată, 
efectul, însă, era oribil, monstruos. 

— Ce privelişte macabră! exclamă de Graaf şocat. 
Pentru numele lui Dumnezeu, ce vrea să însemne? 
Ce... ce vrea să demonstreze, ce scop ascunde? Ce 
minte bolnavă poate să pună la cale ceva atât de 
groaznic? 

Van Gelder clătină din cap. 

— Minti bolnave sunt pretutindeni, iar Amsterdamul 
nu face excepţie. O iubită părăsită, o soacră 
nesuferită... 

— Da, da, sunt cu miile. Dar asta-i... anormalitate 
vecină cu nebunia. Să-ţi exprimi sentimentele în acest 
fel îngrozitor. 

De Graaf îmi aruncă o privire ciudată, ca şi cum s-ar 
fi întrebat deodată ce căutăm noi acolo. 

— Domnule maior Sherman, nu te izbeşte caracterul 
foarte ciudat al... 

— Ca şi dumneavoastră. Autorul poate, cu multă 
îndreptăţire, să solicite un loc liber la casa de nebuni. 
Dar nu pentru asta am venit aici. 

— Desigur, desigur. 

De Graaf aruncă o ultimă privire, spre păpuşa care 


se bălăbănea în bătaia vântului, ca şi cum i-ar fi fost 
greu să se desprindă de macabra privelişte, apoi făcu 
un gest brusc cu capul şi urcă primul treptele care 
duceau la depozit. Un individ ne conduse la etajul doi, 
apoi în biroul care, spre deosebire de ultima oară când 
îl văzusem, avea complicatul sistem de închidere 
descuiat. 

Spre deosebire de depozitul propriu-zis, biroul era 
spaţios, bine orânduit, modern şi confortabil. Pe jos 
erau covoare frumoase, pereţii erau zugrăviți în 
diferite culori, iar mobila scandinavă, foarte scumpă, 
se potrivea mai degrabă unei locuinţe de lux decât 
unui birou din zona docurilor. Doi bărbaţi, care 
şedeau în fotolii adânci în spatele unor birouri 
îmbrăcate în piele, se ridicară ceremonios şi ne 
poftiră, pe de Graaf, Van Gelder şi pe mine să ne 
aşezăm în alte fotolii, în timp ce ei rămaseră în 
picioare. în felul acesta puteam să-i cercetez mai bine. 
Semănau între ei şi merita să-i priveşti. Am trecut 
repede peste căldura primirii pe care ne-o 
rezervaseră. l-am spus lui de Graaf: 

— Am uitat ceva foarte important. Trebuie neapărat 
să dau un telefon unui prieten. 

Nu mi se întâmpla prea des să simt fiori şi o 
greutate de plumb în stomac, dar când mi se întâmpla, 
atunci trebuia să trec la acţiune imediat. De Graaf mă 
privi mirat. 

— Se poate să uiţi un lucru atât de important? 

— Am atâtea pe cap. Tocmai mi-am adus aminte. 

Ceea ce era adevărat. 

— Puteţi da un telefon de-aici... 

— Nu, trebuie să fiu singur. 

— N-aţi putea să-mi dezvăluiţi natura... 

— Domnule colonel! 

Incuviinţă repede, apreciind faptul că nu divulg 


secrete de stat în prezenţa unor persoane asupra 
cărora aveam serioase rezerve. 

— Aş putea lua cu împrumut maşina şi şoferul? 

— Bineînţeles, spuse el, fără entuziasm. 

— Aţi putea cumva să aşteptaţi până mă întorc... 

— Ceri prea multe, domnule maior Sherman. 

— Ştiu, dar durează câteva minute. 

I-am spus şoferului să oprească la primul bar, am 
intrat şi am folosit telefonul public. M-am simţit uşurat 
când centralista mi-a făcut legătura. 

Am spus: 

— Maggie? 

— Bună dimineaţa, domnule maior. 

Ce politicoasă şi pedantă era Maggie. Niciodată n- 
am fost mai bucuros s-o aud. 

— Îmi pare bine că te-am prins. Mă temeam că tu şi 
Belinda aţi plecat. Nici ea n-a plecat, nu? 

Mă temeam eu de alte lucruri, dar nu era cazul să-i 
spun. 

— E aici, spuse Maggie, placid. 

— Vreau să părăsiţi imediat hotelul. Când spun 
imediat, asta înseamnă în zece minute. Cinci, dacă 
este posibil. 

— Să părăsim hotelul? 

— Făceţi-vă bagajul, plătiţi şi să nu mai puneţi 
piciorul nici măcar prin împrejurimi. Mergeţi la alt 
hotel. Oricare. Nu, tâmpite, nu la hotelul meu. 
Schimbaţi câte taxiuri vreţi, ca să vă asiguraţi că nu 
vă urmăreşte cineva. Comunicaţi numărul de telefon 
la biroul colonelului de Graaf pe Marnixstraat. 
Codificaţi numărul. 

— Să-l codificăm? întrebă Maggie şocată. Vrei să 
spui că n-ai încredere nici în poliţie? 

— Habar n-am ce înţelegi tu prin „nici“, însă n-am 
încredere în nimeni. Punct. După ce închiriaţi camera, 


căutaţi-o pe Astrid Lemay. O să fie acasă - aveţi 
adresa - sau la Balinova. Să-i spuneţi că trebuie să 
vină să stea cu voi la hotel până când îi voi comunica 
eu că se poate deplasa în siguranţă. 

— Dar fratele ei... 

— George poate rămâne unde este. Nu e în pericol. 

Nu-mi amintesc dacă această afirmaţie a constituit a 
şasea sau a şaptea greşeală majoră pe care am făcut-o 
la Amsterdam. 

— În pericol este ea, am spus. Dacă nu te ascultă, 
spune-i că vă duceţi, din partea mea, la poliţie, în 
legătură cu George. 

— De ce să mergem la poliţie? 

— Nu există nici un motiv special. Dar ea nu trebuie 
să ştie. E atât de înspăimântată, încât, doar auzind 
cuvântul „poliţie“... 

— Asta e cruzime curată, mă întrerupse, cu 
severitate, Maggie. 

— Aiurea! am strigat eu, proptind receptorul în 
furcă. 

Intr-un minut eram înapoi în depozit, având, de data 
asta, timp să-i măsor mai îndeaproape pe cei doi 
proprietari. Amândoi erau grăsani, cu guşi masive. În 
timpul scurtei ceremonii a prezentării, obrajii lor se 
topiseră într-o expresie de bunăvoință jucată. 
Impacientat de scurta mea absenţă, de Graaf începuse 
procedura fără mine. Nu i-am reproşat-o, iar el avu 
tactul să nu mă întrebe ce făcusem. Muggenthaler şi 
Morgenstern stăteau tot timpul în picioare, în aceeaşi 
poziţie în care îi lăsasem, schimbând priviri 
consternate, panicate, uluite. Muggenthaler, care 
ţinea o hârtie în mână, o lăsă să cadă cu un gest de 
totală neîncredere. 

— Un mandat de percheziţie! 

Răbufnirile inimii sale zdrobite, patosul şi tragedia 


din glasul său puteau mişca până şi o statuie. Dacă ar 
fi fost pe jumătate mai slab, l-ar fi putut interpreta pe 
Hamlet. 

— Un mandat de percheziţie pentru Morgenstern şi 
Muggenthaler! De o sută cincizeci de ani, familiile 
noastre sunt respectate, dar ce zic? onorate, în oraşul 
Amsterdam. Şi acum, un mandat de percheziţie! 

Bâjbâi cu mâinile în spate căutând un punct de 
sprijin şi se  prăvăli într-un fotoliu, stupefiat. 
Documentul îi căzu din mână. 

— Un mandat de percheziţie! mai murmură el o 
dată. 

— Un mandat de percheziţie! intonă şi Morgenstern, 
găsind la rândul său de cuviinţă să bâjbâie după un 
fotoliu. Un mandat de percheziţie oficial... Ce zi 
neagră pentru Morgenstern şi  Muggenthaler! 
Doamne, Dumnezeule! Ce ruşine! Un mandat de 
percheziţie... 

Muggenthaler flutură mâna cu disperare. 

— Daţi-i drumul, căutaţi tot ce vreţi. 

— Nu doriţi să ştiţi ce anume căutăm? întrebă, 
politicos, de Graaf. 

— De ce să vreau să ştiu? 

Muggenthaler încercă să atingă pragul indignării, 
însă prea se simţea lovit. 

Intr-o sută cincizeci de ani... 

— Uşurel, uşurel domnilor, spuse de Graaf cu 
blândeţe, n-o luaţi chiar aşa. Înţeleg ce simţiţi... în 
opinia mea suntem la vânătoare de vânt. Insă a fost 
făcută o cerere oficială şi trebuie să ne conformăm. 
Avem informaţii potrivit cărora posedaţi diamante 
dobândite în mod ilicit... 

— Diamante! Muggenthaler îşi privi, uluit, asociatul. 
Ai auzit, Jan? Diamante! 

Clătină din cap şi îi spuse lui de Graaf: 


— Dacă găsiţi diamante, daţi-mi şi mie câteva, vă 
TOg. 

De Graaf rămase rece la nota de sarcasm. 

— Şi, ceea ce este mai important, aveţi tehnologie 
pentru prelucrarea diamantelor. 

— După cum vedeţi, spuse Morgenstern, depozitul 
este  ticsit de tehnologie pentru prelucrarea 
diamantelor. Căutaţi-le! 

— Şi registrul de facturi? 

— Orice, orice, spuse Muggenthaler, istovit. 

— Vă mulţumesc pentru cooperare. 

De Graaf îi făcu un semn lui Van Gelder, care se 
ridică şi părăsi biroul, după care urmă, confidenţial: 

— Îmi cer scuze, anticipat, pentru toată această 
evidentă pierdere de timp. Mă interesează mai mult 
obiectul acela oribil care se bălăngăneşte în lanţ pe 
scripetele depozitului. Păpuşa. 

— Ce anume? 

— Păpuşa. O păpuşă mare. 

— O păpuşă atârnată de un lanţ. 

Ochii lui Muggenthaler exprimau uluire şi teroare. 

Pe depozitul nostru? Jan! 

Ar fi exagerat să spun că am alergat după 
Muggenthaler şi Morgenstern, dată fiind constituţia 
lor, însă oricum, ne-a luat ceva timp să-i ajungem din 
urmă. La etajul trei, i-am găsit pe Van Gelder şi pe 
oamenii săi în plină activitate. De Graaf îl chemă pe 
Van Gelder lângă noi. Speram ca oamenii săi să nu se 
dea peste cap cercetând, pentru că, oricum, n-ar fi 
găsit nimic. Nu se întâlniseră niciodată cu mirosul de 
cannabis care stăruia acolo din noaptea trecută. Deşi 
băgaseră în funcţiune un aparat de aer condiţionat, 
mirosul nu dispăruse cu totul. Nu era momentul să fac 
tărăboi pentru atâta lucru. 

Cu spatele la noi şi capul căzându-i pe umăr, păpuşa 


se mişca uşor în bătaia vântului. Sprijinit de 
Morgenstern şi nu prea încântat de poziţia precară în 
care se găsea, Muggenthaler întinse mâna cu băgare 
de seamă, apucă lanţul deasupra cârligului şi trase 
până când, nu fără dificultate, izbuti să scoată păpuşa 
din cârlig. Ţinând-o în braţe, se uită la ea, apoi îşi 
îndreptă privirea spre Morgenstern. 

— Jan, cel care a făcut acest lucru oribil, această 
glumă dezgustătoare să fie dat imediat afară, chiar 
azi. 

— Chiar în clipa asta, îl corectă Morgenstern, 
strimbându-se, dezgustat, nu la păpuşă, ci la ceea cei 
se făcuse păpuşii. Şi când te gândeşti cât este de 
frumoasă! 

Morgenstern nu exagera deloc. Păpuşa era foarte 
frumoasă, şi nu numai datorită rochiei şi corsajului 
minunat croite. În ciuda gâtului rupt de cârlig, chipul 
păpuşii era extraordinar de frumos, o creaţie 
înfăptuită cu mult talent artistic, în care negrul 
părului, culoarea căprui a ochilor şi tenul obrajilor se 
armonizau subtil. Trăsăturile delicate fuseseră atât de 
bine conturate încât îţi venea greu să crezi că era 
vorba de chipul unei păpuşi, şi nu de cel al unei fiinţe 
omeneşti cu o existenţă şi o personalitate proprii. N- 
am fost singurul care a simţit aceasta. 

De Graaf luă păpuşa din mâinile lui Muggenthaler şi 
o privi. 

— Extraordinar de frumos. Extraordinar. Cât de 
reală, zici că este vie. Parcă trăieşte, murmură el 
uitându-se la Muggenthaler. Aveţi vreo idee cine a 
creat această păpuşă? 

— Niciodată n-am văzut una asemănătoare. Nu face 
parte din stocul nostru. 

— Ce colorit extraordinar, cugetă de Graaf cu voce 
tare. Atât de bine ales pentru obraji. Nimeni n-ar fi 


putut crea o asemenea păpuşă din imaginaţie. Cu 
siguranţă, a lucrat după model, o fată pe care o 
cunoştea. Nu crezi, inspectore? 

— Lucrurile nu pot sta altfel, răspunse Van Gelder, 
neutru. 

— Am sentimentul că am mai văzut această făptură, 
continuă de Graaf. A văzut cineva dintre 
dumnevoastră, domnilor, o fată care-i seamănă? 

Toţi cei prezenţi clătinară încet din cap, însă nici 
unul mai lipsit de convingere decât mine. Îmi reveni în 
stomac senzaţia de plumb coclit; doar că, de data asta 
plumbul era tivit cu un strat de gheaţă. Nu numai că 
păpuşa semăna înspăimântător de bine cu Astrid 
Lemay, şi părea o fiinţă vie, era Astrid Lemay. 


Cincisprezece minute mai târziu, după ce 
percheziţia din depozit s-a soldat cu aşteptatele 
rezultate negative, de Graaf îşi luă rămas bun de la 
Muggenthaler şi Morgenstern, pe treptele depozitului, 
în vreme ce eu şi Van Gelder asistam. Muggenthaler 
revenise la starea sa radioasă, iar Morgenstern stătea 
alături de el, rânjind cu satisfacţie. De Graaf le strânse 
mâinile cu căldură. 

— Mii de scuze, spuse de Graaf plin de efuziune. 
Informaţiile noastre s-au dovedit la fel de puţin exacte 
ca de obicei. V-am scos de pe lista noastră de 
preocupări, zâmbi cu gura până la urechi. Vă vom 
înapoia registrul facturilor imediat ce părţile 
interesate se vor fi convins că furnizorii de diamante 
pe care-i căutau nu există. La revedere, domnilor! 

Ne-am luat, Van Gelder şi cu mine, rămas bun, dând 
mâna cu amândoi, în special cu Morgenstern. Mă 
gândeam că lui Morgenstern îi lipsea putinţa de a citi 
gândurile şi că apăruse în această lume fără să fie 
dotat cu presentimentul morţii şi al pericolului 


imediat. Fiindcă Morgenstern era acela care fusese la 
Clubul Balinova noaptea trecută şi primul care a şters- 
o după ce Maggie şi Belinda plecaseră. 

Am refăcut drumul spre Marnixtraat fără să rupem 
prea des tăcerea. Mai precis de Graaf şi Van Gelder 
trăncăneau, în timp ce eu tăceam. Păreau mult mai 
interesaţi de episodul păpuşii cu gâtul frânt decât de 
motivul aparent al vizitei noastre la depozit, lucru ce 
arăta foarte clar ce gândeau ei despre motivul 
aparent. Cum nu voiam să-i întrerup, am preferat să 
tac. 

Ajunşi la poliţie, de Graaf întrebă: 

— Cafea? Avem o fată care face cea mai bună cafea 
din Amsterdam. 

— Iată o plăcere pe care o voi amâna. Sunt prea 
grăbit. 

— Ai niscaiva planuri? Planuri de acţiune, probabil. 

— Pe naiba. Vreau să stau în pat şi să reflectez. 

— Atunci, de ce... 

— De ce am venit mai întâi aici? Am două rugăminţi. 
Mi-a parvenit, cumva, un mesaj telefonic? 

— Un mesaj? 

— De la persoana pe care a trebuit să o întâlnesc 
când eram la depozit. 

Abia de îmi dădeam seama dacă minţeam sau 
spuneam adevărul. 

De Graaf dădu din cap, puse mâna pe un telefon, 
vorbi scurt, scrise un lung şir de litere şi cifre pe o. 
bucată de hârtie pe care mi-o întinse. Literele n-aveau 
nici un sens, însă cifrele, citite în ordine inversă, îmi 
furnizau noul număr de telefon al fetelor. Am vârât 
hârtia în buzunar. 

— Mulţumesc. Va fi nevoie să decodific acest mesaj. 

— Şi a doua rugăminte? 

— Aţi putea să-mi Împrumutați un binoclu? 


— Un binoclu? 

— Doresc să urmăresc zborul păsărilor, am explicat. 

— Desigur, spuse Van Geider. Sper să-ţi aminteşti, 
domnule maior Sherman, că ar trebui să cooperăm în 
toate privinţele. 

— Şi ce nu e-n regulă? 

— Bag seamă că nu prea eşti comunicativ. 

— O să comunic cu voi atunci când se va ivi ceva 
care să merite să fie comunicat. Nu uitaţi că lucraţi la 
acest caz de peste un an, iar eu sunt aici doar de două 
zile. După cum vă spuneam, trebuie să plec, să mă 
trântesc în pat, şi să reflectez. 

Nici vorbă de trântit în pat şi de reflectat. M-am dus 
cu maşina până la o cabină telefonică pe care am 
socotit-o aşezată la o distanţă circumspectă de sediul 
poliţiei şi am format numărul pe care mi-l dăduse De 
Graaf. La capătul firului îmi răspunse o voce: 

— Hotelul Touring. 

Cunoşteam hotelul, dar nu fusesem, niciodată, 
înăuntru. M-am prezentat: 

— Numele meu este Sherman. Paul Sherman. Cred 
că două tinere au tras la hotelul dumneavoastră azi- 
dimineaţă. Aş putea vorbi cu ele, vă rog? 

— Îmi pare rău, sunt în oraş, spuse vocea de la 
capătul firului după care îmi anticipă următoarea 
întrebare. V-au lăsat un mesaj, domnule Sherman. 
Trebuie să vă comunic că n-au izbutit să-l găsească pe 
prietenul comun şi acum caută alţi prieteni. Este un 
mesaj cam vag, domnule. 

Am mulţumit şi am închis. Ajută-mă, îi spusesem 
Astridei, şi te voi ajuta şi eu. Se părea că tot ce 
puteam face era s-o ajut să fie aruncată într-un canal 
sau pusă într-un sicriu. Am sărit în taxiul poliţiei şi mi- 
am făcut o droaie de duşmani în scurta călătorie pe 
care am întreprins-o spre zona în care locuia Astrid. 


Uşa de la apartament era încuiată, însă eu încă aveam 
trusa cu scule în jurul mijlocului. Interiorul era aşa 
cum îl văzusem prima oară, curat şi într-o ordine 
desăvârşită. Nu erau semne de violenţă, nici urmele 
unei plecări precipitate. Mi-am aruncat privirea prin 
câteva sertare şi dulapuri, care îmi părură cam goale. 
Am cercetat întregul apartament minuscul după vreun 
mesaj, dar nu era niciunul. Am încuiat uşa la loc şi m- 
am îndreptat spre clubul de noapte Balinova. 

Pentru un club de noapte era prea devreme să fie 
deschis. Uşile erau mari şi groase, părând să nu fie 
afectate de ciocăniturile şi, mai apoi, de loviturile pe 
care le-am aplicat cu piciorul. Dar tratamentul aplicat 
uşilor sfârşi prin a determina pe cineva să răsucească 
cheia. Uşa se deschise cu un scârţâit. Am pus piciorul 
în deschizătură, încercând să împing uşa ca să văd 
mai mult. Am zărit capul şi umerii unei blondine 
trecute care-şi ascundea cu modestie gâtul în dosul 
unui prosop. Ultima oară când o văzusem era 
acoperită de un strat subţire de balonaşe de săpun, 
transparente. 

— Aş dori să-l văd pe director, v-aş ruga. 

— Nu deschidem înainte de ora şase. 

— Nu vreau să fac o rezervare. Nu vreau să solicit 
slujbă. Vreau să-l văd pe director. Acum. 

— Nu este aici. 

— Sper că viitoarea dumneavoastră slujbă va fi la fel 
de bună ca cea pe care o aveţi în prezent. 

— Nu înţeleg. 

Nu-i de mirare că la Balinova, noaptea trecută, 
lumina era atât de slabă, pentru că, la lumina zilei, 
chipul din faţa mea ar fi golit localul ca ştirea unei 
epidemii de ciumă. 

— Ce vreţi să spuneţi în legătură cu slujba mea? 

I-am răspuns cu o solemnă gravitate: 


— Că o pierdeţi dacă directorul află că l-am căutat 
într-o problemă de maximă urgenţă şi dumneavoastră 
m-aţi împiedicat să-l întâlnesc. 

Mă privi nesigură, apoi zise: 

— Aşteptaţi aici. 

Încercă să închidă uşa, dar eu eram mai puternic 
decât ea, aşa că renunţă şi se îndepărtă. Se întoarse 
însoţită de un bărbat care purta, încă, hainele de 
seară. Ca multor alţi oameni, nu-mi plac şerpii, iar 
acest tip aducea foarte tare cu un şarpe. Era foarte 
înalt şi subţire şi se mişca cu o graţie unduitoare. 
îmbrăcămintea lui avea ceva efeminat, iar faţa purta 
paloarea unei creaturi de noapte. Costumul era 
elegant croit, dar croitorul lui nu era la fel de bun ca 
al meu, fiindcă umflătura de sub braţ era destul de 
vizibilă. 'Ţinea în mâna subţire, albă şi manichiurată 
un port-ţigaret de jad. Purta pe chip expresia unui 
amuzament uşor dispreţuitor. Slobozi în aer un rotocol 
subţire de fum de ţigară. 

— Ce se întâmplă, dragă domnule? 

Părea francez sau italian, dar nu era nici una, nici 
alta. Era englez. 

— N-am deschis, după cum bine ştiţi. 

— Ba aţi deschis chiar acuş, am replicat eu. 
Dumneata eşti directorul? 

— Sunt reprezentantul directorului. Dacă aţi binevoi 
să veniţi mai târziu - mai slobozi câteva rotocoale de 
fum - mult mai târziu, vom mai vedea noi... 

— Sunt avocat şi vin din Anglia pentru o afacere 
urgentă, i-am zis eu, întinzându-i o carte de vizită în 
care scria că eram avocat englez. Este esenţial să-l 
văd pe director imediat. E vorba de o grămadă de 
bani. 

— Nu vă promit nimic,-domnule Harrison (acesta era 
numele de pe cartea de vizită). Poate că domnul 


Durrell va binevoi să vă primească. 

Se îndepărtă ca un balerin în ziua lui liberă şi se 
întoarse în câteva clipe. Îmi făcu loc să trec printr-un 
coridor, la capătul căruia o uşă dădea într-o cameră 
puternic luminată. Am remarcat că uşa era mai 
blindată decât cea a Băncii Angliei. În încăpere se 
aflau două seifuri uriaşe. Perdelele de la ferestre erau 
violete. Persoana care stătea în spatele biroului de 
mahon nu arăta deloc a bancher, în nici un caz a 
bancher englez, pentru că un bancher englez are o 
alură de om sănătos, datorită obişnuinţei de a juca 
mult golf. Persoana avea un aer pământiu, cântărea 
aproape 100 de kg, păru-i era unsuros şi ochii 
injectaţi. Purta un costum de alpaca, o largă varietate 
de brățări la ambele mâini şi un zâmbet care nu-i 
venea bine deloc. 

— Domnul Harrison? 

Încercă să se ridice. Probabil că experienţa îl 
convinsese de multă vreme că nu merita efortul. 

— Încântat să vă cunosc. Numele meu este Durrell. 

Poate că aşa era, dar nu era numele cu care se 
născuse. Avea un aer de armean. L-am salutat cu 
politeţe. 

— Aveţi de discutat o afacere cu mine? întrebă el. 

Dl. Durrell era şiret şi ştia că avocaţii nu bat atâta 
drum dacă nu ar avea probleme importante, invariabil 
de natură financiară. 

— De fapt, nu cu dumneavoastră am treabă, ci cu 
una din angajatele dumneavoastră. 

Tipul puse zâmbetul la frigider. 

Cu una din angajatele mele? 

— Da. 

— Atunci de ce mă deranjaţi pe mine? 

— Pentru că nu am găsit-o acasă. Mi s-a spus că 
lucrează aici. 


— Cum o cheamă? 

— Astrid Lemay. 

— Astrid Lemay? Care lucrează aici? se încruntă 
gânditor. Avem multe fete, bineînţeles, dar de numele 
ăsta n-am auzit. 

— Dar mi-au confirmat nişte prieteni de-ai ei, am 
protestat eu. 

— O fi vreo greşeală. Marcel? 

Tipul cu siluetă de reptilă zâmbi dispreţuitor. 

— Nu lucrează nimeni aici cu numele ăsta. 

— Nu cumva a lucrat? 

Marcel se îndreptă spre un registru şi-mi făcu semn 
să mă apropii. 

— Toate fetele care lucrează sau au lucrat în ultimul 
an sunt trecute aici, uitaţi-vă singur. 

— Am fost dezinformat. Scuze pentru deranj. 

— Poate ar fi bine s-o căutaţi la alte cluburi de 
noapte. 

Durrell, dându-se magnat, deja începu să facă note 
pe o foaie de hârtie ca să-mi dea de înţeles că 
întâlnirea se terminase. 

— Bună ziua, domnule Harrison. 

Marcel se îndreptă spre uşă, urmat de mine. M-am 
întors și mi-am cerut din nou scuze. 

— Îmi pare tare rău... 

— Bună ziua! 

Nu s-a sinchisit nici măcar să-şi ridice privirea. Am 
închis uşa. Marcel, care mă aştepta pe coridor, îmi 
dădu de înţeles că trebuie s-o iau înainte. M-am 
conformat şi, în momentul în care am trecut prin faţa 
lui, i-am expediat o lovitură în burtă. Deşi credeam că 
era de ajuns, l-am mai lovit o dată, de data asta în 
ceafă. Mi-am scos pistolul, i-am montat amortizorul, l- 
am luat pe Marcel de guler şi l-am tras spre uşa 
biroului, pe care am deschis-o. Durrell îşi ridică 


privirea. Ochii i se holbară. 

— Nu fă nici o mişcare. Nu căuta vreun buton pe 
care să-l apeşi. Şi nu fi atât de naiv încât să încerci să 
iei pistolul pe care, probabil, îl ai în sertarul din 
dreapta, sus. Trage-ţi scaunul la un metru de birou. 

Îşi trase scaunul la un metru. L-am lăsat pe Marcel 
pe podea, am închis uşa, am încuiat-o şi am băgat 
cheia în buzunar. Apoi am spus: 

— Hai, copăcel. 

Durrell se ridică. Era scund. Semăna cu un broscoi. 
I-am făcut semn spre unul din cele două seifuri uriaşe. 

— Deschide-l. 

— Deci asta-i treaba! Tâlhărie, domnule Harrison. 

— Vino aici, i-am spus, şi se apropie. Ştii cine sunt? 
Mă privi mirat. 

— Tocmai mi-aţi spus că... 

— Numele meu este Harrison. Ştii cine sunt? 

— Nu înţeleg. 

Scoase un strigăt de durere şi-şi duse mâna la urma 
însângerată care-i rămase pe obraz de la amortizorul 
pistolului meu. 

— Cine sunt eu? 

— Sherman, bâigui el, iar în ochi şi în voce i se citi 
ura. Interpol. 

— Deschide uşa seifului. 

— Imposibil. Cunosc doar jumătate din combinaţie. 
Marcel are... 

Al doilea țipăt a fost şi mai tare, iar urma de pe 
celălalt obraz şi mai adâncă. 

— Deschide uşa seifului! 

Se chinui cu combinaţia, apoi deschise uşa. 

I-am făcut semn spre Marcel. 

— Vâră-l pe domnul înăuntru. 

— Înăuntru! 

Părea înspăimântat. 


— Nu vreau să vină şi să ne întrerupă discuţia. 

— Discuţia? 

— Hai, vâră-l. 

— Se va sufoca. Doar zece minute şi... 

— Data viitoare când o să te mai rog ceva, întâi o să- 
ţi plasez un glonte în genunchi, aşa că n-o să mai poţi 
merge fără baston. Mă crezi? 

M-a crezut. Durrell îl târî pe Marcel înăuntru. 
Probabil a fost munca cea mai grea pe care o făcea de 
ani de zile, fiindcă a trebuit să se tot aplece şi să-l 
împingă pe Marcel pe podeaua seifului. Apoi închise 
uşa. L-am percheziţionat pe Durrell. N-avea pistol. In 
mod previzibil, sertarul din dreapta-sus adăpostea un 
pistol automatic de un tip necunoscut mie. 

— Astrid Lemay, am spus. Lucrează aici. 

— Da, lucrează aici. 

— Unde e? 

— Nu ştiu. Mă jur pe Dumnezeu că nu ştiu. 

Ultimele cuvinte se pierdură aproape într-un vaiet, 
deoarece ridicasem din nou pistolul. 

— Ai putea să afli. 

— Cum aş putea să aflu? 

— Nu vrei să afli datorită fricii de cineva sau de 
ceva. Dar o să devii mai de înţeles dacă înveţi să te 
temi mai mult. Deschide seiful. 

Deschise seiful. Marcel era, în continuare, 
inconştient. 

— Treci înăuntru. 

— Nu. 

Acest cuvânt se auzi ca un țipăt răguşit. 

— Vă atrag atenția că seiful este ermetic închis. 
Murim amândoi în câteva minute. 

— Dacă nu intri, o să fii mort în câteva secunde. 

Intră în seif. 

Următoarele cinci minute le-am pierdui căutând 


prin sertare. Toate documentele pe care le-am 
examinat păreau a fi legate de afaceri legale, pentru 
că nu era Durrell omul care să ţină documente de altă 
natură în locuri unde putea să pună mâna pe ele 
femeia de servici. După cinci minute am deschis seiful. 
Durrell greşise în privinţa cantităţii de aer dinăuntru. 
O supraestimase. Era aproape leşinat. L-am înşfăcat 
de umăr şi l-am scos. Era ca şi cum ai fi tras un bivol 
dintr-o mlaştină. În cele din urmă, se rostogoli pe 
podea. Zăcu o vreme acolo, apoi încercă să se ridice în 
genunchi. l-am făcut semn să se ridice în picioare, 
ceea ce reuşi după câteva încercări. 

— Astrid Lemay? 

— A fost aici dimineață. A spus că au apărut nişte 
probleme familiale urgente. A trebui să plece din țară. 

— Singură? 

— Nu. Cu fratele ei. 

— A fost şi el aici? 

— Nu. 

— Unde a spus că merge? 

— La Atena. E locul ei de baştină. 

— Şi a venit ca să-ţi spună acest lucru? 

— Avea de luat banii pe două luni. li trebuiau pentru 
călătorie. 

I-am spus să' intre înapoi în seif. Nu voiam să audă 
ceea ce urma să vorbesc. Am sunat la Aeroportul 
Schiphol. 

— Sunt inspectorul Van Gelder, de la poliţie - m-am 
prezentat. Mă interesează un zbor spre Atena, din 
dimineaţa asta. Vreau să verificaţi dacă două 
persoane, Astrid Lemay şi George Lemay erau la bord. 

Vocea de la celălalt capăt al firului îmi dădu un 
răspuns afirmativ. Am mulţumit şi am închis. 

Am deschis uşa seifului. Deoarece nu fusese închis 
mai mult de câteva minute, nu mă aşteptam să-i 


găsesc într-o formă prea rea. Nu numai că Marcel îşi 
revenise, dar încerca să-şi scoată pistolul de sub braţ, 
pistolul pe care uitasem să i-l iau. În timp ce îi 
înşfăcam pistolul ca să nu se rănească cu el, m-am 
gândit că Marcel avea remarcabile capacităţi de 
recuperare. Aveam să îmi aduc aminte cu amară 
tristeţe de aceasta într-o ocazie care urma să se 
ivească peste două zile. l-am lăsat sezând pe podea. 
Am descuiat uşa, am ieşit, am zâmbit fermecător 
blondinei veştejite şi am aruncat cheia pe stradă. M- 
am întors în apartamentul Astridei şi am făcut ceea ce 
ar fi trebuit să fac încă de prima oară, adică i-am 
întrebat vecinii dacă o văzuseră dimineaţa. Doi o 
văzuseră, iar relatările lor se potriveau. Astrid şi 
George, cu două sau trei valize, plecaseră cu un taxi. 
Astrid o întinsese şi mă simţeam destul de trist, nu 
pentru că îmi spusese că mă va ajuta şi nu o făcuse, ci 
pentru că îşi închisese ultima portiţă. Stăpânii ei nu o 
omorâseră din două motive. Ştiau că aş fi făcut o 
legătură între ei şi moartea Astridei şi asta nu le 
convenea. În al doilea rând, nici nu mai trebuiau să o 
omoare pentru că plecase şi nu mai constituia o 
primejdie pentru ei. Teama, dacă este suficient de 
mare, poate să pecetluiască buzele ca şi moartea. 

Îmi plăcea de ea şi aş fi vrut să o văd din nou 
fericită, în ce o privea, toate uşile fuseseră închise. 


CAPITOLUL NOUĂ 


Fără îndoială că priveliştea care se deschide din 
Turnul Havengebouw, clădirea zgârie-nori din port, 
este cea mai frumoasă din Amsterdam. Dar nu această 
privelişte mă interesa în acea dimineaţă. Soarele 
strălucea, dar bătea vântul şi, chiar la nivelul mării, 
era destul de puternic să mişte valurile de un albastru 
cenuşiu. Platforma de observaţie era plină cu turişti, 
cu binocluri şi camere de luat vederi. M-am sprijinit în 
coate şi m-am uitat spre mare. De Graaf îmi dăduse un 
binoclu bun, lentilele acestuia fixându-se pe un vapor 
de aproape 1000 de tone, care intra în port. Nava 
arbora steagul belgian. Am urmărit-o cum înainta, 
până când am putut să văd numele înscris pe prova 
ruginită: Marianne. M-am dus la un restaurant şi am 
luat prânzul. Am sosit la hotelul Touring la 1.30. Nu 
mă aşteptam ca Maggie şi Belinda să se fi întors. l-am 
spus recepţionerului că voi aştepta în hol. Am luat 
liftul până la etajul patru şi am intrat în camera 
fetelor. Era cu puţin mai bună decât cea în care 
locuiseră anterior, iar sofaua, pe care au testat-o 
imediat, era oleacă mai moale. Am zăcut pe ea mai 
mult de o oră, studiind facturile luate de la depozit. 
Printre multele nume de firme, exista unul care 
apărea cu o surprinzătoare frecvenţă. Şi cum 
produsele acestei firme se potriveau cu linia 
suspiciunilor mele, i-am notat denumirea şi am 
localizat-o pe hartă. O cheie se răsuci în broască şi 
intrară Maggie şi Belinda. Prima lor reacţie păru să fie 
una de uşurare. Am zis încet: 

— S-a întâmplat ceva? 

— Ne-am îngrijorat, răspunse Maggie cu răceală. 
Recepţionerul ne-a spus că ne aştepţi în hol şi nu erai 


acolo. 

— Te-am aşteptat jumătate de oră, spuse Belinda 
mai scorţoasă încă. Credeam că ai plecat. 

— Eram obosit, trebuia să pun capul undeva. Acum, 
că mi-am cerut scuze, vreau să vă întreb ce aţi făcut 
dimineaţa asta. 

— Păi, răspunse Maggie, n-am avut noroc cu 
Astrid... 

— Ştiu. Recepţionerul mi-a transmis mesajul vostru. 
Putem să nu ne mai facem griji în privinţa ei. A plecat. 

— A plecat? întrebară ele. 

— A şters-o din ţară. 

— A şters-o din ţară? 

—- La Atena. 

— La Atena? 

— Uite ce e. Ea şi George au plecat de pe aeroport 
azi dimineaţă. 

— De ce? întrebă Belinda. 

— Era înspăimântată. Răii trăgeau de ea dintr-o 
parte, şi băiatul cel bun, adică eu, de cealaltă parte. 
Aşa că a lăsat-o baltă. 

— Cum de ştii că a plecat? se interesă Maggie. 

— Mi-a spus cineva de la Balinova, am răspuns eu 
fără să dau amănunte. Şi am verificat la aeroport. 

Maggie nu părea impresionată de isprăvile mele. 
Credea că Astrid plecase din vina mea. l-am întins 
bucata de hârtie pe care erau scrise cifrele 910020. 

— Ce înseamnă asta? 

Maggie întoarse hârtia pe toate feţele, apoi spuse: 

— Nimic. 

— Stai să văd şi eu, spuse repede Belinda. Sunt bună 
la anagrame şi la cuvinte încrucişate. 

Şi chiar era. Aproape imediat spuse: 

— Ia-le în ordine inversă 020019. Ora două, pe 19, 
care cade mâine. 


Nu-i rău deloc, am spus eu cu indulgență. Mie mi-a 
trebuit jumătate de oră să mă prind. 

— Ce se întâmplă mâine? întrebă Maggie. 

— Cel care a scris acele cifre a uitat să explice 
chestia asta, am zis eu evaziv, pentru că mă 
săturasem să torn numai minciuni. Acum e rândul tău, 
Maggie. 

Se aşeză şi scoase din poşetă o rochie de bumbac 
care arăta de parcă ar fi intrat în nenumărate rânduri 
la apă. 

— Mi-am pus o rochie nouă pentru ieşirea în parc, 
fiindcă Trudi nu o văzuse înainte. Cum bătea vântul, a 
trebuit să-mi pun un batic pe cap şi... 

— Şi purtai ochelari negri. 

— Exact. Am bântuit prin parc aproape o jumătate 
de oră, şi am dat numai de pensionari şi de 
cărucioare. Apoi am văzut-o, adică am văzut-o mai 
întâi pe hoaşca aia bătrână şi grasă. îmbrăcată aşa 
cum mi-ai spus tu că o să fie. Apoi am văzut-o şi pe 
Trudi, într-o rochiţă de bumbac cu mâneci lungi. 
Zburda peste tot ca un miel, zise Maggie, făcu o pauză 
şi apoi reluă gânditoare. Este cu adevărat o fată 
minunată. 

— Ce suflet ai, Maggie. 

— Din când în când se aşezau pe bancă. Eu mă 
aşezam la vreo 30 de metri, privindu-le pe deasupra 
unui ziar olandez. 

— Bine lucrat, am aprobat eu. 

— Apoi Trudi începea să-şi pieptene păpuşa... 

— Ce păpuşă? 

— Păpuşa pe care o ducea cu ea, spuse răbdătoare, 
Maggie. Dacă mă întrerupi tot timpul, n-o să-mi pot 
aminti toate amănuntele. La un moment dat, a apărut 
un bărbat şi s-a aşezat lângă ele. Un bărbat solid, 
îmbrăcat în negru, cu un guler preoţesc, cu mustață 


albă şi cu un minunat păr alb. Părea foarte amabil. 

— Cred şi eu, am spus mecanic. 

Mi-l putea imagina pe reverendul Thaddeus 
Goodbody ca pe un om plin de farmec, cu excepţia 
întâlnirilor de la 3.30 noaptea. 

— Trudi părea că ţine la el foarte mult. După câteva 
minute, ea îşi încolăcise braţele în jurul gâtului său şi 
îi şopti ceva la ureche. El se arătă contrariat, dar se 
vedea că de fapt nu e, apoi scoase din buzunar ceva. 
Presupun că bani. 

Eram pe punctul de a o întreba dacă nu cumva era o 
seringă hipodermică, dar Maggie era prea drăguță ca 
să o întreb acest lucru. 

— Apoi s-a ridicat, încă strângându-şi păpuşa la 
piept, şi s-a dus spre un chioşc cu îngheţată. Şi-a 
cumpărat o îngheţată, apoi s-a îndreptat spre mine. 

— Ce-ai făcut? Ai şters-o? 

— Am ridicat ziarul mai sus, spuse Maggie cu 
fermitate. Dar nu era nevoie să-mi fac probleme, 
pentru că s-a dus spre o rulotă aflată la vreo 20 de 
metri. 

— Să admire păpuşile? 

— Cum de ştii asta? 

Maggie părea dezamăgită. 

— Se pare că în fiecare a doua rulotă din Amsterdam 
se vând păpuşi. 

— Le-a luat în braţe, le-a mângâiat. Vânzătorul 
încerca să pară supărat, dar cum poţi fi supărat pe o 
fată ca ea? A ocolit rulota, apoi s-a întors pe bancă să-i 
dea îngheţată păpuşii. 

— Ce-au făcut femeia şi pastorul în timpul ăsta? 

— Vorbeau. Păreau că aveau multe să-şi spună. Apoi 
Trudi s-a întors şi-au vorbit toţi trei. Ulterior, pastorul 
a bătut-o uşor pe Trudi pe spate, s-au ridicat câteştrei 
şi s-au despărţit. 


— Ce scenă idilică. Ai încercat să-l urmăreşti pe 
vreunul din ei? 

— Nu. 

— Foarte bine. Aţi fost urmărite? 

— Nu cred. 

— Nu crezi? 

— Eram în mijlocul unei mulţimi de oameni care 
plecau în acelaşi timp. 

— Belinda? 

— Există o cafenea aproape peste drum de Hotel 
Paris. Au venit o droaie de fete, dar abia la a patra 
ceaşcă de cafea am recunoscut-o pe una din cele pe 
care le-am văzut aseară, la biserică. 

— Aseară era îmbrăcată ca o călugăriță? 

— Da. A intrat într-un magazin mare. Părea că 
merge la întâmplare prin raioanele de la parter, dar 
nu era la întâmplare, pentru că s-a oprit în faţa unui 
raion pe care stătea scris SUVENIRURI: NUMAI 
PENTRU EXPORT. 

Fata a examinat suvenirurile, dar ştiam că, mai mult 
decât orice, o interesau păpuşile. 

— Iarăşi păpuşi. De unde ştii că o interesau 
păpuşile? 

— Ştiam, uite aşa, spuse Belinda cu tonul cuiva care, 
aflat în faţa unui orb din naştere, încearcă să-i descrie 
culorile. După o vreme, s-a apucat să examineze cu 
multă atenţie un anume grup de păpuşi. l-a adresat 
câteva cuvinte vânzătorului, iar acesta a scris ceva pe 
o bucată de hârtie. Apoi fata a plecat. 

— Ai urmărit-o? 

— Nu. Nu-i aşa c-am procedat bine? 

— Da. 

— Şi nici n-am fost urmărită. 

— Şi nici privită? în prăvălie. De exemplu, de vreun 
grăsan de vârstă mijlocie. 


Belinda chicoti. 

— De nenumărați grăsani. 

— Bine, prin urmare, o droaie de grăsani de vârstă 
mijlocie şi-au petrecut timpul privindu-te. Nu m-ar 
mira să fi făcut la fel şi nişte bărbaţi tineri şi zvelţi. Ei, 
vă iubesc pe amândouă. 

Se priviră una pe alta. 

— Ce drăguţ, spuse Belinda. 

— În termeni profesionali, vreau să spun, dragele 
mele. Aţi făcut rapoarte excelente. Belinda, ai văzut ce 
păpuşă a ales fata? 

— Da. 

— Era cumva o păpuşă în costumul popular specific 
Insulei Huyler, precum cea pe care am văzut-o la 
depozit? 

— Cum Dumnezeu ştii? 

— Am forţe paranormale. Sunt genial, aş putea 
spune. Problema este că deţin informaţii pe care voi 
două nu le cunoaşteţi. 

— Spune-ni-le şi nouă, spuse Belinda. 

— Nu. 

— De ce nu? 

— Pentru că există tipi în Amsterdam care ar putea 
să pună mâna pe voi, să vă închidă într-o cameră 
întunecoasă şi liniştită şi să vă silească să vorbiti. 

După o lungă pauză, Belinda spuse: 

— Şi ţie nu ţi s-ar putea întâmpla asta? 

— Mi s-ar putea întâmpla, am recunoscut eu. Dar 
până să mă vâre ei în acea cameră întunecoasă şi 
liniştită, o să le dau multă bătaie de cap. 

Am ridicat un teanc de registre. 

— A auzit vreuna din voi despre Kasteel Linden? Nu? 
Nici eu n-am auzit. Se pare, totuşi, că cei de acolo îi 
aprovizionează pe prietenii noştri Morgenstern şi 
Muggenthaler cu mari cantităţi de orologii. 


— De ce orologii? întrebă Maggie. 

— Nu ştiu, am minţit, fără să roşesc. Trebuie să fie 
vreo conexiune. l-am cerut Astridei să încerce să dea 
de urma unui anumit tip de orologiu. Dar acuma a 
dispărut. O să cercetez chestiunea mâine. 

— O cercetăm noi astăzi, spuse Belinda. Am putea să 
ne ducem în localitatea pomenită şi să... 

— Mai spune asta o dată şi te trezeşti în următorul 
avion cu destinaţia Anglia. Pentru că n-aş vrea să-mi 
pierd timpul pescuindu-te de prin apele care 
înconjoară castelul. Ți-e clar? 

— Da, domnule maior, spuseră ele la unison. 

Am strâns actele şi m-am ridicat. 

— Restul zilei vă stă la dispoziţie. Ne vedem mâine 
dimineaţă. 

Ciudat, dar nu păreau prea fericite la gândul de a-şi 
petrece singure restul zilei. Meggie întrebă: 

— Şi tu? 

— Fac o excursie cu maşina la ţară. Să-mi limpezesc 
mintea. Apoi trag un somn şi pe urmă, diseară, poate 
fac o plimbare cu vaporul. Şi nu uitaţi, nu vă apropiaţi 
de canale, nu vă apropiaţi de cluburi de noapte şi, mai 
ales, nu vă apropiaţi de zona docurilor şi de depozitul 
ăla. 

— Dar nici tu să nu ieşi diseară. 

M-am holbat la Maggie. Niciodată în cinci ani nu mi 
se adresase atât de vehement şi, cu siguranţă, 
niciodată nu-mi indicase ce trebuie să fac. Mă prinse 
de braţ, alt lucru nemaivăzut. 

— Te rog. 

— Maggie! 

— Trebuie să faci plimbarea aceea cu vaporul 
diseară? La ora 2.00 noaptea? 

— Ce-i rău în asta, Maggie? Nu eşti în apele tale. 

— Nu ştiu. Ba da, ştiu. Am senzaţia că îmi tropăie 


cineva pe mormânt cu bocanci cu ţinte. 

— Spune-i să aibă grijă pe unde calcă. 

Belinda făcu un pas spre mine. 

— Maggie are dreptate. Nu trebuie să ieşi diseară. 

Faţa ei încordată exprima îngrijorare. 

— Şi tu, Belinda? 

— Te rog. 

În cameră exista o tensiune ciudată, chipurile lor 
erau rugătoare, în ochi li se citea disperarea, de parcă 
le-aş fi anunţat că aveam de gând să mă arunc de pe o 
stâncă. 

Belinda zise: 

— Maggie vrea să spună să nu ne laşi singure. 

Maggie încuviinţă. 

— Nu ieşi diseară, rămâi cu noi. 

— O, drace! am exclamat. Data viitoare, când o să 
am nevoie de ajutoare în străinătate o să iau cu mine 
două femei mai acătării. 

Am vrut să trec pe lângă ele, spre uşă, dar Maggie 
îmi tăie calea, se ridică pe vârfuri şi mă sărută. Câteva 
clipe mai târziu, Belinda făcu la fel. 

— Aşa ceva perturbă disciplina, am spus. 

Am deschis uşa şi am întors capul să văd dacă erau 
de acord cu mine. Dar ele nu spuneau nimic, stăteau 
doar aşa, privindu-mă cu un aer oropsit. Am clătinat 
din cap şi am plecat. 


Pe drumul de-ntoarcere la hotelul Rembrandt, am 
cumpărat hârtie de împachetat şi sfoară. În cameră le- 
am folosit ca să împachetez costumul pe care îl 
purtasem cu o seară înainte, am scris un nume şi o 
adresă false pe pachet şi l-am dus la recepţie. 
Recepţionerul adjunct era pe poziţii. 

— Unde este cel mai apropiat oficiu poştal? am 
întrebat. 


— Dragă domnule maior Sherman, putem să ne 
ocupăm noi de asta. 

— Mulţumesc, dar doresc să-l pun personal. 

— A, înţeleg. 

Am pus pachetul în portbagajul maşinii poliţiei şi am 
străbătut oraşul şi suburbiile până am ajuns la ţară, 
îndreptându-mă spre nord. Când şi când, treceam 
paralel cu apele lacului Zuider Zee, dar nu puteam să 
le văd din cauza malului ridicat. Nici pe dreapta n- 
aveai mare lucru de văzut. La ţară, în Olanda, nici un 
turist nu-şi dă ochii peste cap de plăcere. 

Deodată, am văzut un indicator care anunţa că mai 
sunt cinci km până la Huyler şi, după încă vreo câteva 
sute de metri, am făcut la dreapta şi am oprit maşina 
la scurt timp după aceea, în mica piaţetă a unui sătuc 
care arăta ca o pictură de pe cărţile poştale. Piaţeta 
avea un oficiu poştal şi o cabină telefonică. Am încuiat 
portbagajul şi uşile şi am lăsat maşina acolo. M-am 
întors pe şoseaua principală, am traversat-o şi am 
urcat digul acoperit de iarbă ca să-mi arunc privirea 
peste Zuider Zee. O briză proaspătă dădea apei 
sclipiri albastre şi albe sub soarele târziu. Mai mult nu 
prea era de spus despre acea întindere îngustă de 
apă. Uscatul era atât de jos încât nu apărea decât ca o 
linie întunecată la orizont. Se mai putea vedea o insulă 
spre nord-est, cam la o milă distanţă. Aceasta era 
insula Huyler, care nici măcar nu era o insulă. Fusese 
pe vremuri, dar inginerii construiseră o şosea care o 
lega de continent pentru a-i expune pe insulari 
beneficiilor civilizaţiei şi comerţului turistic. 

Nici insula nu avea elemente care să merite să fie 
descrise. Părea atât de joasă şi de plată, încât îţi 
venea să crezi că era de ajuns un val cât de mic ca s-o 
acopere cu totul. Vedeam ferme izolate, câteva mari 
hambare olandeze, iar pe malul vestic, vis-a-vis de 


continent, se afla un sat care se cuibărea în jurul unui 
port minuscul. M-am reîntors pe şosea şi am mers pe 
jos până am ajuns la o staţie de maşini unde am prins 
primul autobuz care se întorcea la Amsterdam. Am 
hotărât să cinez devreme, deoarece nu mă aşteptam 
să mai am prilejul s-o fac aşa curând. Bănuiam că, 
orice m-ar fi aşteptat în acea noapte, era bine să am 
stomacul plin. Apoi, m-am dus la culcare, tot, convins 
fiind că nu o să am parte de prea mult somn în 
noaptea aceea. 

Ceasul deşteptător m-a trezit la 12.30 noaptea. Mi- 
am pus un pulover marinăresc cu gât, de culoare 
închisă, pantofi negri cu talpă de cauciuc şi o jachetă 
întunecată. Pistolul l-am vârât într-o pungă de plastic 
cu fermoar şi l-am înghesuit în tocul lui. Am băgat 
două încărcătoare de rezervă într-o pungă 
asemănătoare, pe care am vârât-o într-un buzunar cu 
fermoar de la jachetă. M-am uitat tânjitor la sticla de 
scotch de pe etajeră, dar mi-am înfrânt dorinţa. Am 
plecat. 

Am folosit, lucru care îmi devenise o a doua natură, 
scara de incendiu. Strada era, ca de obicei, pustie şi 
mi-am dat seama că nu mă urmărea nimeni când am 
părăsit hotelul. Nu era nevoie să fiu urmărit, fiindcă 
cei care îmi doreau răul. ştiau unde mă duceam şi 
unde se puteau aştepta să dea de mine. Ştiam că ştiu. 
Ceea ce speram era ca nimeni să nu ştie că şi eu 
ştiam. 

Am decis să merg pe jos fiindcă nu mai aveam 
maşină şi pentru că devenisem alergic la taxiurile 
Amsterdamului. Străzile erau goale, cel puţin străzile 
pe care le-am ales. Oraşul părea foarte liniştit şi 
paşnic. 

Am ajuns în zona docurilor şi m-am oprit în umbra 
întunecată a unei magazii. Ceasul fosforescent arăta 


1.40. Vântul se înteţise şi aerul devenise mult mai 
rece, dar nu ploua, deşi văzduhul era îmbibat de 
umezeală. Nori negri alergau pe cerul întunecat, dând 
uneori la iveală porţiuni dintr-o lună palidă, cocoţată 
în vârful cerului. Chiar atunci când luna era cu totul 
acoperită, întunericul nu devenea deplin, pentru că 
apăreau din când în când. porţiuni schimbătoare de 
cer înstelat. 

În intervalele mai luminoase mă uitam de-a lungul 
portului care se pierdea în întuneric. Erau acolo sute 
de barje, lucru firesc, de vreme ce mă aflam într-unul 
din cele mai mari porturi comerciale din lume. Variind 
în mărime de la cele de 20 de metri, până la masivele 
barje de pe Rin, toate erau înghesuite într-o aparent 
inexplicabilă confuzie. Ştiam că această confuzie nu 
era reală. Fără îndoială că erau înghesuite, dar, chiar 
dacă necesita cele mai complicate manevre, fiecare 
barjă avea, de fapt, cărarea ei, care se intersecta 
progresiv cu alte două sau trei mai largi, înainte de a 
ajunge în marea propriu-zisă. Barjele erau legate de 
uscat printr-o serie de lungi podeţuri plutitoare care, 
la rândul lor, aveau ataşate de ele alte podeţuri mai 
înguste, care se îmbucau în ele în unghiuri drepte. 
Luna se ascunse după un nor. Am ieşit din umbra 
magaziei şi m-am îndreptat spre principalul podeţ 
central, păşind fără zgomot în pantofii cu talpă 
cauciucată. Mă întrebam dacă avea cine să mă bage în 
seamă, cu excepţia, celor care îmi purtau sâmbetele, 
fiindcă, deşi toate barjele erau aproape sigur locuite 
de echipajele lor şi, în multe cazuri, şi de familiile 
acestora, abia de puteai vedea două-trei lumini în 
cabinele sutelor de nave care zăceau acolo. Portul 
pentru barje era un adevărat oraş şi oraşul era 
adormit. 

Traversasem aproape o treime din lungimea 


podeţului principal, când luna se ivi din nou. M-am 
oprit şi am privit în jur. 

La vreo 60 de metri în spatele meu, doi oameni se 
îndreptau în tăcere spre mine. Nu erau decât, nişte 
umbre, nişte siluete, dar am putut să văd că siluetele 
braţelor lor drepte erau mai lungi decât cele ale 
braţelor stângi. În mâna dreapta aveau deci ceva. Nu 
mă surprindea să văd acele obiecte în mâinile lor, aşa 
cum nu mă surprindea să-i văd şi pe tipi acolo. 

Am aruncat o scurtă privire spre dreapta. Alţi doi 
tipi înaintau dinspre uscat pe podeţul paralel. Se aflau 
pe aceeaşi linie cu cei care mă urmăreau pe podeţul 
pe care mă aflam. 

Am aruncat o privire spre stânga. Încă doi, încă 
două siluete mişcătoare. Le-am admirat coordonarea. 

Am continuat să merg spre port. Am scos pistolul 
din toc şi din punga impermeabilă, după care am pus- 
o la loc în buzunarul cu fermoar. Luna intră într-un 
nor. Am început să alerg, şi, alergând, am aruncat o 
privire înapoi. Cele trei perechi o rupseră şi ele la 
fugă. Am mai făcut vreo 30 de metri şi iar m-am uitat 
înapoi. Cei doi din spatele meu se opriseră şi îşi 
îndreptaseră pistoalele spre mine, sau cel puţin aşa mi 
s-a părut, pentru că era greu să vezi în lumina slabă a 
stelelor. Peste o clipă apărură însă în întuneric patru 
flăcări roşii şi înguste, deşi nu se auzise zgomot de 
împuşcătură. Fenomenul era perfect de înţeles, fiindcă 
nici un om zdravăn la cap n-ar fi tulburat somnul a 
sute de marinari olandezi, germani şi belgieni, dacă 
avea posibilitatea să evite acest lucru. Se părea, însă, 
că, în privinţa mea, nu aveau nici o remuşcare. Luna 
se ivi din nou şi am început să fug pentru a doua oară. 

Glontele care mă nimeri pricinui mai multe daune 
hainelor decât mie. O arsură în braţul drept mă făcu 
involuntar să duc mâna într-acolo. Gata cu gluma. De 


pe podeţ am sărit pe puntea unei barje, am alergat 
tăcut spre cabina timonei şi m-am adăpostit în spatele 
cabinei timonierului. Odată la adăpost, mi-am furişat 
privirea pe după colţ. 

Cei doi de pe podeţul central se opriseră şi făceau 
semne spre amicii lor din dreapta, indicându-le să mă 
înconjoare pe flancuri şi, de ce nu, să mă împuşte pe 
la spate. Aveau, m-am gândit eu. idei foarte limitate 
despre ce înseamnă fair-play și sportivitate. Dar de 
eficienţi erau eficienţi. Era clar că dacă aveau să mă 
radă - şi socoteam că nu le lipseau deloc şansele - 
apoi tocmai prin această metodă de încercuire ar fi 
izbutit s-o facă, şi era, evident, grozav de bine pentru 
mine dacă puteam să le scot ideea din cap cât se 
poate mai repede. Aşa că i-am lăsat temporar în plata 
Domnului pe cei doi tipi de pe podeţul central, 
socotind, în mod corect, speram eu, că vor rămâne pe 
loc, aşteptând ca amicii lor de pe margine să mă ia 
prin surprindere. Aşa că m-am întors spre podeţul din 
stânga. 

Nu trecură nici cinci secunde, că iată-i venind. Nu 
fugeau, dar se apropiau cu pas hotărât. În vreme ce 
eu mă aflam în cea mai adâncă umbră pe care-am 
putut-o găsi, ei erau, dimpotrivă, în lumina lunii, aşa 
că i-am zărit înainte ca ei să mă vadă pe mine. Mă 
îndoiesc, de altfel, că au apucat să mă vadă. De unul 
sunt sigur, pentru că nu mai avea cum să mai vadă. 
Era probabil deja mort când a căzut pe podeţ şi a 
alunecat, cu un plescăit stins, în apa portului. Am 
ochit a doua oară, dar celălalt reacţionă foarte rapid şi 
se aruncă înapoi, ieşind din raza mea vizuală înainte 
de a putea sa apăs din nou pe trăgaci. 

M-am întors la primul meu adăpost şi am tras cu 
ochiul după colţul cabinei. Cei doi de pe podeţul 
central erau tot acolo. Probabil nu ştiau ce se 


întâmplase. Distanţa era prea mare ca să ţinteşti bine 
pe întuneric, însă eu am ochit cu multă grijă şi am 
tras. Dar rața era prea departe. Am auzit exclamaţia 
unuia, care şi-a prins piciorul între mâini, însă după 
iuţeala cu care şi-a urmat tovarăşul şi a sărit de pe 
podeţ la adăpostul unei barje, nu putea să fie grav 
rănit. Luna se ascunse din nou în dosul unui nor, unul 
foarte mic, e adevărat, dar era unicul nor ce-l aveam 
la dispoziţie pentru momentele ce aveau să vină, 
fiindcă ei mă localizaseră. M-am târât de-a lugul 
barjei, am ajuns la podeţul principal, şi am început să 
alerg mai departe. 

Nu făcusem zece paşi, când afurisita aia de lună îşi 
făcu, din nou, simțită prezenţa. M-am aruncat pe 
burtă. Podeţul din stânga era gol, lucru firesc, de 
altfel, fiindcă temeritatea celor de acolo fusese serios 
zguduită. M-am uitat la dreapta. Cei doi tipi de acolo 
se aflau mult mai aproape decât ceilalţi doi care, cu 
atâta prudenţă, o şterseseră de pe podeţul central. 
Datorită faptului că încă se apropiau cu paşi hotărâți, 
era clar că încă nu ştiau că unul de-al lor zăcea pe 
fundul apei. Dar învăţară foarte repede virtutea 
prudenţei, aşa cum o învăţaseră şi ceilalţi trei, fiindcă 
atunci când am slobozit în direcţia lor două gloanţe, la 
întâmplare, dispărură de pe podeţ cât ai zice peşte. 
Tipii care fuseseră pe podeţul central făceau acum o 
încercare prudentă de a reverii, dar se găseau prea 
departe ca să mă îngrijoreze sau ca să-i îngrijorez eu 
pe ei. 

Acest joc mortal de-a v-aţi-ascunselea continuă încă 
cinci minute, cu alergături, cu adăpostiri, mai cu câte 
o împuşcătură, apoi iarăşi cu alergătură. În timpul 
ăsta, mă încercuiau însă inexorabil. Erau acum foarte 
prudenţi şi foloseau cu cap superioritatea lor 
numerică. Unul sau doi îmi reţineau atenţia, în timp ce 


ceilalţi săreau din barjă în barjă, apropiindu-se. Eram 
al naibii de sigur că, dacă nu făceam nimic, şi încă 
foarte repede, acest joc nu putea avea decât un singur 
sfârşit, iar acest sfârşit era foarte aproape. 

Deşi nu părea momentul potrivit, gândul mi-a zburat 
la Belinda şi la Maggie. Oare de aceea se 
comportaseră ele atât de ciudat când ne văzuserâm 
ultima oară? Ghiciseră, oare, sau aflaseră, printr-un 
proces intuitiv specific feminin, ce avea să mi se 
întâmple? Ştiuseră cum se va termina şi le era teamă 
să mi-o spună? Poate că aveau dreptate, dar dacă aş fi 
renunţat, încrederea lor în infailibilitatea şefului lor ar 
fi fost serios măcinată. Mă cuprinsese disperarea, şi 
probabil, aveam înfăţişarea unui disperat. Mă 
aşteptasem să găsesc un tip cu o puşcă automată sau 
cu un cuţit şi cred că i-aş fi putut face faţă. Cu puţin 
noroc, aş fi putut înfrunta chiar doi. Dar Ia situaţia de- 
acum nu mă aşteptasem deloc. Ce-i spusesem Belindei 
în faţa depozitului? „Fuga-i ruşinoasă, dar e 
sănătoasă. Dar acum nici măcar nu aveam unde să 
fug, pentru că mă găseam la 20 de metri de capătul 
podeţului principal. Ce senzaţie macabră: să fii vânat 
şi. omorât ca un animal sălbatic sau ca un câine 
turbat, în timp ce sute de oameni dorm în jurul tău. 
Tot ce mai îmi rămăsese de făcut ca să-mi salvez viaţa 
era să deşurubez amortizorul şi să trag două gloanţe 
în aer. Atunci, în câteva secunde, întregul port ar fi 
sărit în picioare şi s-ar fi repezit să mă salveze. Dar nu 
puteam proceda aşa, fiindcă ceea ce aveam de făcut 
trebuia dus la capăt chiar în seara aceea. Or eu ştiam 
că aceasta este ultima mea şansă. Altfel, mâine, viaţa 
mea în Amsterdam n-ar mai fi valorat nici o para. N-aş 
fi putut să isc tărăboiul chiar dacă nu mi-ar fi rămas 
nici cea mai mică şansă imaginabilă. Oricum, nu cred 
că mai era vreo şansă, sau, în orice caz, nu ceea ce un 


om normal ar fi socotit o şansă. Am impresia că nu 
eram prea zdravăm la cap în acel moment. 

M-am uitat la ceas: 2 fără şase minute. Am privit 
cerul. Spre lună plutea un norişor. Acesta era 
momentul pe care-l vor alege ei pentru viitorul şi, 
aproape cu siguranţă, ultimul la asalt. În acelaşi timp, 
era şi momentul pe care l-am ales eu pentru viitoarea 
şi, aproape cu siguranţă, ultima mea încercare să 
scap. Am luat de pe punte o bucată de metal. Apoi am 
verificat direcţia norişorului, care părea că se mai 
îngroşase. 

Îmi mai rămăseseră cinci gloanţe în cel de-al doilea 
încărcător şi le-am tras unul după altul, acolo unde 
bănuiam că se ascunseseră urmăritorii mei. Speram 
că în acest fel îi voi ţine pe loc câteva secunde. Am 
vârât imediat pistolul în punga impermeabilă, am tras 
fermoarul şi, pentru securitate suplimentară, nu l-am 
introdus în toc, ci în buzunarul impermeabil al hainei, 
închis şi el cu ajutorul unui fermoar. Am fugit apoi 
până la balustradă şi m-am aruncat pe podeţul 
principal. M-am chinuit să mă pun pe picioare, după 
care mi-am dat seama că norul blestemat trecuse pe 
lângă lună. 

M-am simţit deodată foarte calm pentru că acum nu 
mai îmi rămăsese nici o şansă. M-am apucat să alerg - 
n-aveam nimic altceva de făcut - sărind nebuneşte ca 
să-i fac pe potenţialii mei călăi să-şi rateze ţinta. 
Gloanţele îmi vâjâiau pe la ureche. În două rânduri, 
am simţit două degete invizibile ciupind țesătura 
hainei. Deodată, mi-am aruncat capul pe spate şi 
mâinile în sus şi m-am prăbuşit greoi pe podeţ. Apoi 
m-am ridicat clătinându-mă ca un beţiv, m-am apucat 
cu amândouă mâinile de beregată şi am căzut pe 
spate în canal. Am tras în plămâni cât am putut de 
mult aer. 


Apa era rece, dar nu foarte rece, opacă şi nu foarte 
adâncă. Am atins cu picioarele mâlul de pe fund. Am 
început să dau drumul la aer, foarte încet, cu foarte 
multă grijă, gospodărindu-mi rezervele de oxigen 
care, probabil, nu erau prea multe, de vreme ce nu 
mai trecusem prin asemenea gen de încercări. Îmi 
închipuiam că tipii de pe podeţul central se holbau 
plini de speranţă la locul unde  dispărusem. 
Nădăjduiam că vor trage o concluzie greşită văzând 
bulele de aer care se ridicau încet-încet la suprafaţă şi 
speram al naibii de mult să tragă cât mai repede 
această concluzie pentru că nu prea mă mai ţineau 
bojocii. 

După un răstimp care îmi păru de vreo cinci minute, 
dar care nu durase, probabil, mai mult de 30 de 
secunde, mi-am oprit emisiunea de bule şi asta pentru 
excelentul motiv că în plămâni nu mai îmi rămăsese 
nici un pic de aer. Plămânii începură să mă cam 
doară. Imi auzeam bătăile inimii şi urechile mă 
înţepau. M-am smuls din mâl şi am înotat pe sub apă 
spre dreapta, rugându-mă la Dumnezeu să mă fi 
orientat corect. Am izbutit. Mâna dădu peste chila 
unei barje, am trecut pe dedesubt şi am ieşit la 
suprafaţă de partea cealaltă. 

Nu cred că aş mai fi putut să rămân scufundat nici 
măcar câteva secunde fără să înghit apă. Când am dat 
de aer, mi-a trebuit o mare voinţă ca să nu mă apuc 
să-l sorb cu zgomotul lacom al unei inspiraţii care ar fi 
putut trezi jumătate din port. Dar există anumite 
împrejurări - atunci când viaţa depinde de asta - în 
care oamenii pot demonstra o cantitate considerabilă 
de voinţă, aşa că m-am mulţumit să trag în piept 
câteva guri consistente de aer, în tăcere. 

La început n-am văzut nimic, dar asta se datora 
peliculei de petrol de la suprafaţa apei, care îmi lipise 


temporar pleoapele. M-am şters la ochi, însă tot nu 
era mare lucru de văzut, afară doar de corpul 
întunecat al barjei îndărătul căreia mă ascundeam, 
podeţul principal şi o barjă paralelă, aflată la aproape 
15 metri distanţă. Am auzit voci şoptite. Am înotat în 
tăcere, spre prova barjei şi am privit cu prudenţă. Doi 
tipi, dintre care unul cu o lanternă, stăteau pe podeţ 
cercetând locul unde dispărusem recent. Apa era 
satisfăcător de întunecată şi liniştită. 

Cei doi se îndreptară de spinare. Unul din ei dădu 
din umeri şi-şi ridică ambele mâini în sus. Al doilea 
dădu din cap în semn de aprobare şi-şi mângâie cu 
gingăşie piciorul. Primul ridică braţele şi le încrucişă 
deasupra capului de două ori, prima oară spre stânga, 
apoi spre dreapta. Chiar în acel moment se auzi 
sunetul sacadat al unui motor diesel, undeva foarte 
aproape. Era clar că niciunuia dintre cei doi tipi nu le 
păsa prea mult de această nouă situaţie, fiindcă cel 
care dăduse semnalul îl prinse pe celălalt de braţ şi, 
şchiopătând, se îndepărtă în grabă... 

M-am căţărat greoi pe puntea barjei, folosindu-mă 
de o frânghie care atârna peste bord şi am zăcut 
acolo, neputincios ca o balenă aruncată pe nisip, 
înainte ca o combinaţie între începuturile revenirii 
mele din starea de completă vlăguire şi un crescând 
sentiment al urgenţei să mă facă să mă pun din nou pe 
picioare şi să mă îndrept spre podeţul principal. 

Cei doi tipi care mai devreme îmi doreau cu atâta 
ardoare moartea, şi care se simțeau, fără îndoială, 
cuprinşi de sentimentul plăcut al datoriei împlinite, nu 
mai erau acum decât două umbre care se pierdeau în 
umbra şi mai adâncă a magaziilor de pe mal. Stăteam 
pe marginea podeţului, străduindu-mă să localizez 
sursa zgomotului de motor diesel, apoi am luat-o 
repede pe podeţ, până când am ajuns în locul unde 


barja era amarată de un podet îngust. M-am apropiat, 
tâărându-mă în coate şi în genunchi şi am privit peste 
marginea podeţului. 

Barja avea cel puţin 20 de metri lungime şi era 
largă, dar părea croită fără nici o urmă de simţ 
estetic. La capătul ei se ridica timoneria şi, imediat în 
spatele ei, cabina echipajului. Prin perdelele de la 
hublouri se strecurau raze galbene de lumină. Un 
bărbat solid într-o pelerină marinărească cu glugă 
scosese capul pe un hublou al timonei şi vorbea cu un 
membru al echipajului, care se pregătea să dezlege 
otgoanele. 

Pupa barjei era lipită de podeţul pe care şedeam 
întins. Am aşteptat până ce marinarul a urcat pe 
podeţul lateral, apoi m-am lăsat să alunec pe puntea 
de la pupa, unde m-am ghemuit în spatele cabinei 
până ce am auzit sunetul otgoanelor aruncate pe 
podeţ şi zgomotul greoi pe care l-au făcut picioarele 
când omul a sărit înapoi de pe podeţul lateral. M-am 
strecurat pe nesimţite până la scara de fier care urca 
spre puntea de sus, am urcat-o şi m-am întins pe burtă 
pe acoperişul timonei. Luminile de navigație 
se .aprinseseră, dar acest lucru nu-mi dădea bătăi de 
cap. Ele erau plasate de fiecare parte a acoperişului 
timonei, şi băteau înainte, aşa că locul unde stăteam 
întins se găsea în întuneric. 

Zgomotul motorului se înteţi, în vreme ce pontonul 
lateral se depărta încet. Mă întrebam sumbru dacă nu 
cumva căzusem din lac în puț. 


CAPITOLUL ZECE 


Fusesem absolut sigur că o să ies pe mare în 
noaptea aceea şi oricine ar fi făcut-o, în condiţiile pe 
care mă aşteptam să le întâmpin, ar fi trebuit să se 
pregătească pentru eventualitatea că s-ar uda. Dacă 
m-aş fi îngrijit cât de cât să iau măsuri în acest sens, 
ar fi trebuit să vin într-un costum impermeabil de 
scufundător. Dar gândul la scafandru nu-mi trecuse 
deloc prin cap, iar acum nu aveam altă alternativă 
decât să stau întins unde stăteam şi să plătesc preţul 
neglijenţei mele. Simţeam cum îmi îngheaţă rapid 
toate mădularele. Vântul de noapte care bătea peste 
Zuider Zee era îndeajuns de tăios ca să-l facă să 
tremure pe un individ, chiar gros înbrăcat, dar obligat 
să stea nemişcat. Eu însă nu eram deloc îmbrăcat cum 
trebuie. Mă udasem până la piele şi vântul aspru mă 
făcea să simt cum mă transform într-un bloc de 
gheaţă. Cu diferenţa că un bloc de gheaţă este inert, 
în timp ce eu dârdâiam ca un om cuprins de malarie. 
Singura mea consolare era că nu mi-ar fi păsat de 
ploaie: nu puteam să fiu mai ud decât eram deja. 

Cu degetele amorţite şi tremurânde am tras 
fermoarul de la buzunar, am scos pistolul şi 
încărcătorul din pungile impermeabile, am încărcat 
pistolul şi l-am băgat în haină. Mi-am închipuit ce s-ar 
fi întâmplat dacă, în caz de urgenţă, m-aş fi trezit cu 
degetul îngheţat pe trăgaci, aşa că mi-am băgat mâna 
dreaptă sub haină. Singurul efect a fost că mi-am 
simţit mâna şi mai îngheţată, aşa că am scos-o. 

Luminile Amsterdamului rămăseseră departe în 
spatele nostru. Mi-am dat seama că barja urmează 
aceeaşi direcţie - ce descria o curbă largă - ca şi nava 
MARIANNE, când intrase în port, cu o zi înainte, la 


amiază. Trecu foarte aproape de două geamanduri şi 
mi s-a părut că se îndrepta spre o a treia, care sălta pe 
valuri la vreo patru sute de metri în faţă. Mi-a devenit 
clar, foarte repede, că timonierul ştia exact ce avea de 
făcut. 

Elicea îşi rări rotaţiile şi doi marinari se iviră pe 
punte. M-am lipit şi mai abitir de acoperişul timonei, 
însă ei nu se îndreptară spre mine, ci spre pupa. Mi- 
am sucit capul cât am putut ca să văd ce trebăluiau. 

Unul din ei ducea o bară metalică, la capetele căreia 
erau ataşate frânghii. Ce doi coborâră bara până 
aproape de suprafaţa apei. Barja, care acum naviga 
foarte încet, nu se găsea, faţă de geamandură, la o 
distanţă mai mare de 20 de metri. Am auzit o 
comandă răstită din .cabina timonei şi cei doi marinari 
începură să lase frânghiile în jos, unul din ei 
numărând. Motivul pentru care număra era uşor de 
bănuit, deşi nu puteam vedea nimic în întuneric. Ştiam 
că frânghiile aveau noduri la intervale regulate, ceea 
ce dădea celor doi posibilitatea să menţină bara de 
fier în unghiul cuvenit. Când barja se află exact în 
dreptul geamandurii, unul din marinari îi spuse ceva 
celuilalt şi, imediat, începură să tragă frânghiile la 
bord. Deşi ştiam ce avea să se întâmple, am privit cu 
atenţie, în timp ce marinarii continuau să tragă, la 
suprafaţa apei apăru o geamandură, urmată de o 
ancoră cu patru vârfuri, unul din vârfuri fiind agăţat 
de bara metalică. De ancoră era legată o frânghie. 
Geamandura, ancora şi bara de metal fură trase la 
bord, apoi cei doi începură să recupereze frânghia 
care atârna de ancoră până când, în cele din urmă, din 
apă apăru un obiect pe care-l puseră pe punte. 
Obiectul era o cutie cenuşie de metal. O duseră 
imediat spre cabină şi, chiar înainte să ajungă, 
motoarele, fură date la maximum şi gemandura se 


pierdu repede în spatele nostru. întreaga operaţiune 
fusese dusă până la capăt cu o uşurinţă care dovedeau 
o considerabilă familiaritate cu tehnica folosită cu 
puţin înainte. 

Timpul trecea, iar eu tremuram şi mă simţeam 
mizerabil. Mi-am zis că era imposibil să-mi fie mai frig 
şi să fiu mai ud decât eram, dar mă înşelam, pentru 
că, pe la patru dimineaţa, cerul se întunecă şi începu 
să plouă, în viaţa mea nu văzusem o ploaie mai rece. 
Până atunci, puţina căldură rămasă în corp izbutise, 
parţial, să usuce lenjeria, dar de la brâu în jos, 
lucrurile nu stăteau tot aşa. Speram ca atunci când va 
veni timpul să mă arunc din nou în apă să nu cumva să 
ating un asemenea stadiu de paralizie încât să mă duc 
la fund. 

Pe cer începeau să se ivească zorii şi izbuteam să 
disting linia tulbure a uscatului. Apoi se întunecă din 
nou şi, o vreme, n-am mai văzut nimic, apoi zorile 
începură să se răspândească dinspre est şi iar am 
văzut uscatul şi mi-am dat seama că ne apropiaserăm 
de ţărmul de nord al insulei Huyler. 

Nu-mi închipuisem că acele barje blestemate se 
mişcă aşa de încet. În raport cu linia de coastă a 
insulei, barja părea că stă pe loc. Ultimul lucru pe 
care voiam să-l văd întâmplându-se era să ne 
apropiem de insula Huyler pe lumină şi să prilejuiesc 
comentariile inevitabililor gură-cască prezenţi în orice 
port, care s-ar fi întrebat cum poate fi un membru al 
echipajului atât de excentric încât să prefere 
acoperişul rece al timoneriei căldurii dinăuntru. M-am 
gîndit la tipul de căldură dinăuntru şi a trebuit să mă 
răzgândesc. 

Soarele îşi făcu apariția deasupra țărmului 
îndepărtat al lui Zuider Zee. Nu mă aranja însă deloc, 
fiindcă era un soare inapt să usuce o îmbrăcăminte 


udă. Apoi m-am bucurat să constat că era un soare 
făcut parcă anume să dezamăgească, fiindcă se lăsă 
degrabă acoperit cu o mantie de nori negri şi în 
curând ploaia îngheţată se puse din nou pe treabă, 
oprind şi puţinul de circulaţie sanguină care îmi 
rămăsese. De părut îmi părea bine, pentru că se 
întunecase din nou şi pentru că ploaia îi putea 
convinge pe acei gură-cască prezenţi în orice port să 
stea pe la casele lor. 

Ne apropiam de capătul călătoriei. Deşi ploaia se 
înteţise într-aşa măsură încât îmi rănea faţa şi mâinile 
şi lovea şuierând marea, pot spune că se milostivise 
de mine reducând vizibilitatea la câteva sute de metri. 
Am vârât pistolul la loc în punga impermeabilă şi în 
toc. Mi-am scos haina, să nu mă stânjenească şi am 
pus-o sub braţ. Vântul păru, deodată, şi mai îngheţat, 
însă nu la asta îmi stătea capul. M-am prelins pe 
acoperişul timonei, am alunecat încetişor pe scară, m- 
am târât pe sub ferestrele cabinei, am aruncat în mare 
haina, am trecut peste balustrada de la pupa, m-am 
agăţat de balustradă şi mi-am dat drumul în mare. 

Marea îmi părea mai caldă decât ploaia care mă 
bătuse pe acoperişul timonei. Deşi mă simţeam 
înspăimântător de slăbit, am început să înot în urma 
barjei. 

Inotând până în port n-ai fi făcut mai mult de 10 
minute, iar un copil de şase ani bine antrenat ar fi 
acoperit lesne distanţa, dar în acea dimineaţă eram 
mult.sub acel standard. Când mi-a apărut în faţă digul 
portului, m-am abătut de la balizele de navigaţie, 
lăsându-le la dreapta, şi, în cele din urmă, am ajuns la 
țărm. M-am bălăcit o grămadă până când am izbutit 
să-mi pun trupul pe uscat, în acel moment, ca la un 
semnal, ploaia se opri brusc. M-am urcat cu precauţie 
pe un dâmb din faţa mea, al cărui vârf se găsea la 


acelaşi nivel cu digul portului, m-am întins pe burtă pe 
pământul mocirlit şi am ridicat capul. 

Chiar în dreapta mea se găseau cele două minuscule 
porturi rectangulare ale insulei Huyler, cel exterior 
ducând, printr-o trecere îngustă, spre cel interior. 
Dincolo de portul interior se întindea satul insulei, 
drăgălaş ca o carte poştală, un labirint fermecător de 
drumuri încâlcite şi o aglomerare nebună de case 
vopsite în verde şi alb, cocoţate pe stâlpi, ca o 
precauţie împotriva inundaţiilor. Stâlpii erau zidiţi, 
pentru ca spaţiul interior să poată fi folosit ca pivniţă, 
intrarea în case făcându-se cu ajutorul unor scări de 
lemn exterioare care urcau până la etajul întâi. 

Mi-am îndreptat atenţia spre portul exterior. Barja 
era trasă la cheu şi descărcarea deja începuse. Două 
macarale mici ridicau lăzi şi saci, dar pe mine nu mă 
interesau lăzile şi sacii, care, cu siguranţă, constituiau 
încărcătura legală, ci cutia metalică care fusese 
culeasă din apele mării şi de care eram sigur că 
reprezenta cea mai ilegală încărcătură imaginabilă. 
Aşa că am lăsat încărcătura legală să îşi vadă singură 
de grijă şi mi-am concentrat atenţia asupra, cabinei de 
pe barjă. Mă rugam la Dumnezeu să nu fi ajuns prea 
târziu. Nu întârziasem, dar fusese cât pe-aci. După 
nici 30 de secunde, apărură doi marinari. Unul dintre 
ei ducea pe umăr un sac. Deşi conţinutul părea bine 
înfofolit, exista totuşi o anumită angularitate care îmi 
preciză că acesta era lucrul care mă interesa. 

Cei doi bărbaţi debarcară. l-am urmărit câteva clipe 
din priviri ca să am idee în ce direcţie o luaseră, m-am 
lăsat să alunec înapoi pe panta mocirlită - costumul 
meu suferise teribil aşa că va figura cu siguranţă pe 
lista de decontări - şi m-am apucat să-i urmăresc. 

Nici nu era anevoios. Nu numai că nu aveau cea mai 
mică idee că sunt urmăriţi, dar mai existau şi acele 


străduţe strâmbe şi nebunesc de răsucite care făceau 
din satul Huyler paradisul misterelor. In cele din 
urmă, cei doi bărbaţi se opriră în faţa unei clădiri 
lungi şi scunde, situată la periferia satului. Parterul, 
sau pivniţa, mai degrabă, era de beton. Etajul 
superior, la care ducea o scară de lemn, avea ferestre 
înalte şi înguste, zăbrelite cu bare de fier atât de 
apropiate încât chiar şi unei pisici i-ar fi fost greu să 
se strecoare printre ele. Uşa grea avea doi drugi de 
care atârnau două lacăte uriaşe. Amândoi urcară 
scările, cel care nu căra nimic descuie lacătele şi 
deschise uşa, apoi intrară. îşi făcură, din nou, apariţia 
după 20 de secunde, încuiară uşa la loc şi plecară. 
Niciunul nu mai căra nimic. 

M-a traversat o undă de regret la gândul că 
greutatea centurii mele cu instrumente de spărgător 
mă silise să o las la hotel, dar, ca tot omul, nu 
obişnuiam să merg la înot purtând considerabile 
cantităţi de metal înfăşurate în jurul mijlocului. 
Regretul nu ţinu mult. Pe lângă faptul că spre intrarea 
acestei clădiri, care semăna cu o fortăreață, dădeau 
încă 50 de diverse ferestre, precum şi pe lângă acela 
că un străin ar fi fost aproape imediat recunoscut de 
oricare din sătenii din Huyler, era prea devreme să joc 
tare. Poţi foarte bine să te mulţumeşti cu plevuşcă, 
dar eu eram pe urma balenelor şi aveam nevoie de 
momeala din cutia aceea să le prind. 

Nu-mi trebuiau călăuze ca să-mi găsesc drumul spre 
ieşirea din sat. Portul era situat spre vest, aşa că 
punctul terminus al şoselei dinspre continent era 
probabil la est. Am străbătut câteva străduţe 
întortocheate şi strâmte, nefiind deloc mişcat de 
farmecul de lume veche care atrăgea atâtea zeci de 
mii de turişti în acest sat, în fiecare vară, şi am ajuns 
la un mic pod arcuit care traversa un canal îngust. 


Primele trei fiinţe umane văzute în sat până acum, 
adică trei matroane îmbrăcate în costumul tradiţional 
pe insula Huyler, trecură pe lângă mine pe când 
traversam podul. Se uitară la mine fără a da vreun 
semn de curiozitate, apoi priviră cu indiferenţă în altă 
parte, ca şi cum era cel mai firesc lucru din lume să 
întâlnească pe străzile din Huyler, dis-de-dimineaţă, 
un bărbat care, în mod vizibil, tocmai ieşise îmbrăcat 
din mare. La câţiva metri dincolo de canal se găsea o 
parcare surprinzător de mare, care, pentru moment, 
adăpostea doar câteva maşini şi vreo şase biciclete. 
Niciuna nu avea lacăt, lanţ sau vreun alt dispozitiv de 
securitate. Se părea că furtul nu constituia o problemă 
pe insula Huyler, iar faptul nu mă surprindea. Când 
cetăţenii cinstiţi din Huyler pun la cale vreo lovitură, 
apoi probabil că o fac la o scară mai mare. In parcare 
nu era nici ţipenie de om şi nici nu mă aşteptam să 
întâlnesc la ora aceea vreun paznic. Simţindu-mă mai 
vinovat decât pentru orice altă acţiune netrebnică 
făcută de când am coborât pe Aeroportul Schiphol, am 
ales bicicleta cea mai solidă, am sărit în şa şi am 
început să pedalez. Nu am auzit strigătul: „Puneţi 
mâna pe el!“ 

De ani de zile nu mai mersesem cu bicicleta şi nu 
eram în starea fizică necesară receptării primelor 
extaze ale promenadei cicliste. Oricum era mai bine 
decât să merg pe jos. în plus, pedalatul avea efectul 
de a-mi pune din nou în mişcare globulele roşii. 

Am parcat bicicleta în minuscula piaţetă a satului, 
acolo unde-mi lăsasem taxiul polițienesc - era încă 
acolo - şi m-am uitat mai întâi meditativ la cabina 
telefonică, apoi la ceas. Am hotărât că era prea 
devreme pentru un apel, aşa că am descuiat maşina şi 
am pornit la drum. 

La o jumătate de kilometru spre Amsterdam am dat 


peste un vechi hambar olandez, aşezat departe de 
fermă. Am oprit maşina pe şosea în aşa fel încât 
hambarul să mă ascundă privirii oricărei persoane 
care s-ar fi uitat pe fereastra fermei. Am descuiat 
portbagajul, am scos pachetul învelit în hârtie 
maronie, m-am dus la hambar, găsindu-l descuiat, am 
intrat înăuntru şi m-am schimbat, punându-mi hainele 
uscate. Nu pot să spun că operaţiunea m-a 
transformat într-un om nou, fiindcă îmi era încă 
imposibil să mă opresc din tremurat. Cel puţin nu mă 
mai bălăceam în porcăria lipicioasă şi rece ca gheaţa 
în care fusesem îmbrăcat în ultimele ore. 

Mi-am reluat drumul. După numai jumătate de 
kilometru, am ajuns la o clădire aşezată pe marginea 
şoselei, o clădire de dimensiunile unui mic bungalow, 
a cărei firmă avea pretenţia că semnala un motel. 
Motel sau nu, era deschis, altceva nu-mi trebuia. 
Proprietăreasa grăsulie mă întrebă dacă doresc micul 
dejun, dar am făcut-o să înţeleagă că am alte nevoi 
mult mai urgente. Olandezii au fermecătorul obicei de 
a-ţi umple paharul de jonge Genever până la buză, aşa 
încât proprietăreasa făcu ochii mari vâzând cum 
mâinile mele tremurânde încercau să ducă lichidul 
spre gură. N-am risipit decât jumătate din conţinutul 
paharului, ceea ce ar fi putut s-o împingă să sune ori 
la poliţie, ori la dispensar ca să trimită pe cineva care 
să ştie cum să se poarte cu un alcoolic sau cu un 
drogat care-şi pierduse seringa hipodermică. Dar era 
o femeie cumsecade şi a mai adus un jonge Genever, 
la cerere. De data asta n-am vărsat mai mult de un 
sfert din licoare, iar a treia oară n-am mai risipit 
aproape nici o picătură. Am simţit cum şi restul 
globulelor roşii îşi revin. La al patrulea pahar de jonge 
Genever mâna îmi era neclintită ca o stâncă. 

Am împrumutat un aparat de ras electric, apoi m-am 


desfătat cu un mic dejun pantagruelic, format din ouă, 
şuncă, carne şi brânzeturi, vreo patru feluri de pâine 
şi vreun litru jumătate de cafea. Mâncarea a fost 
superbă. Am cerut voie să dau un telefon. 

Centrala de la Hotel Touring mi-a răspuns în câteva 
secunde, dar mi-au trebuit mult mai multe până am 
primit un răspuns din cameră. În cele din urmă, se 
auzi vocea somnoroasă a lui Maggie: 

— Hello! Cine e? 

Îmi imaginam cum stătea lângă telefon, întinzându- 
se şi căscând. 

— Ai fost pe acoperişuri aseară, å? am spus eu cu 
severitate. 

— Ce? 

Încă nu ştia cine eram. 

— Dormi tun la amiază? 

Abia era ora opt. 

— Sunteţi două leneşe cu minijupe. 

— Eşti... eşti tu? 

— Cine altul dacă nu domnul şi stăpânul vostru? 

Paharele de jonge Genever începeau să-şi facă, cu 
întârziere, efectul. 

— Belinda! S-a întors! 

Pauză. 

— Zice că e domnul şi stăpânul nostru. 

— Cât mă bucur! — asta era vocea Belindei. Cât mă 
bucur. N-am fost niciunde, zise ea cu un glas foarte 
supus. Am stat la taclale, şi ne-am făcut tot felul de 
gânduri urâte şi de-abia am pus pleoapă pe pleoapă şi 
ne-am tot gândit că... 

— Scuze. Maggie? Îmbracă-te. Treci peste baia de 
dimineaţă şi peste micul dejun. 

— Fără micul dejun? Ţie-ţi convine, că ai mâncat 
deja. 

Hotărât lucru, Belinda o influenţa prost pe fata asta. 


— Am mâncat. 

— Şi ţi-ai petrecut noaptea într-un hotel de lux, 
continuă ea. 

—- Boierii au privilegiile lor. Pune mâna pe un taxi, 
coboară pe undeva printr-o periferie a oraşului, 
comandă telefonic un taxi local şi ia-o spre Huyler. 

— Locul unde se fac păpuşile? 

— Exact. Ne întâlnim pe drum. Voi fi într-un taxi 
galben cu roşu - i-am dat numărul de înmatriculare al 
maşinii. Mişcă-te cât poţi de repede. 

Am închis, am plătit şi mi-am văzut de drum. îmi 
părea bine că trăiam. Ce bine e să trăieşti! Fusese una 
din acele nopţi care parcă nu vor fi niciodată urmate 
de dimineaţă, dar mă descurcasem şi îmi părea bine. 
Şi fetelor le părea bine. Mi-era cald şi bine, paharele 
de jonge Genever fugăreau cu voioşie globulele roşii, 
ca într-un joc de căluşei, toate firele colorate se 
întreţeseau formând o broderie minunată, iar până la 
sfârşitul zilei totul se va termina. Niciodată nu mă 
simţisem atât de bine. 

A fost ultima oară când m-am simţit aşa. 


În timp ce mă aflam în preajma periferiilor, mi s-a 
făcut semn dintr-un taxi galben. Am oprit şi am 
traversat şoseaua tocmai când Maggie se dădea jos. 
Arăta minunat, ea, de altfel, întotdeauna arăta 
minunat. În acea dimineaţă, totuşi, chipul ei purta o 
lumină specială. 

— Ce stafie plină de viaţă! Îmi dai voie să te pup? 

— Bineînţeles că nu, am spus eu cu demnitate. 
Relaţiile dintre patron şi funcţionarul său sunt... 

— Hai, fii cuminte, Paul, mă domoli ea, sărutându- 
mă fără permisiune. Ce-ai vrea să fac? 

— Să te duci la Huyler. O să găseşti lângă port o 
mulţime de locuri unde poţi să iei micul dejun. Există 


acolo un edificiu pe care aş vrea să-l supraveghezi, 
dar nu tot timpul - i-am descris clădirea - fortăreaţa şi 
locul unde se afla. Încearcă să-ţi dai seama cine intră 
şi iese din clădirea aceea şi ce se petrece acolo. Şi nu 
uita, eşti turistă. Caută, întotdeauna, compania altora, 
nu rămâne singură. Belinda e încă în camera ei? 

— Da, zise Maggie zâmbind. Pe când mă îmbrăcam, 
Belinda a primit un telefon. Veşti bune, cred. 

— Pe cine cunoaşte Belinda în Amsterdam? am 
întrebat. Cine a sunat? 

— Astrid Lemay. 

— Despre ce Dumnezeu vorbeşti? Astrid a fugit din 
tară. Am dovada. 

— Sigur că a fugit, se amuză Maggie. A fugit pentru 
că îi dăduseşi să facă o treabă foarte importantă, pe 
care nu putuse să o îndeplinească pentru că era 
urmărită oriunde se ducea. Aşa că a fugit, a coborât la 
Paris, şi s-a întors din nou. Stă cu George undeva în 
afara Amsterdamului, la nişte prieteni în care are 
încredere. A spus să-ţi comunicăm că a cercetat în 
direcţia pe care i-ai dat-o. A spus să-ţi comunicăm că 
se află la Kasteel Linden şi că... 

— O. Dumnezeule! am spus. O, Dumnezeule! 

M-am uitat la Maggie cum stătea acolo, cu surâsul 
stingându-i-se încet de pe buze, şi pentru o clipă, am 
vrut s-o lovesc sălbatec, pentru ignoranţa ei, pentru 
prostia ei, pentru chipul ei zâmbitor, pentru flecăreala 
ei, însă, după aceea m-am simţit eu însumi ruşinat, 
cum nu mai fusesem niciodată, pentru că greşeala îmi 
aparţinea, nu era a lui Maggie, şi mi-aş fi tăiat mâna 
mai degrabă decât să-i fac rău, aşa că am luat-o de 
după umeri şi i-am spus: 

— Maggie, trebuie să te las. 

Îmi surâse, nesigură. 

— Îmi pare rău. Nu înţeleg. 


— Maggie? 

— Da, Paul 

— Cum crezi tu că a descoperit Astrid Lemay 
numărul de telefon de la noul vostru hotel? 

— O, Dumnezeule! spuse ea, fiindcă de-abia acum 
înţelesese. 

Am traversat strada în fugă fără să mă uit înapoi, 
am pornit motorul şi am accelerat, schimbând vitezele 
ca un nebun, ceea ce şi presupun că eram. Am pus în 
funcţiune sirena şi girofarul, mi-am îndesat casca pe 
urechi şi am început să răsucesc disperat butoanele 
staţiei radio. Nimeni nu-mi arătase cum s-o manevrez 
şi nu era momentul să învăţ. Maşina era plină de 
zgomote, se amestecau urletele motorului 
supraaccelerat,  vaietele  sirenei,  pocniturile din 
receptoare şi, ceea ce îmi părea cel mai strident 
dintre toate, sunetul înjurăturilor mele în timp ce 
încercam să pun în funcţiune afurisita aceea de staţie 
de radio. Apoi, deodată, pocniturile încetară şi am 
auzit o voce calmă. 

— Poliţia! am strigat. Vreau să vorbesc cu colonelul 
de Graaf. Nu-i treaba ta să ştii cine dracu' sunt. 
Grăbeşte-te, omule, grăbeşte-te! 

Urmă o tăcere lungă şi ofensată, în timp ce goneam 
ca un bolid prin mijlocul traficului aglomerat al orelor 
de dimineaţă. Apoi vocea se auzi în receptoare: 
„Colonelul de Graaf n-a venit încă." 

— Atunci, prindeţi-l acasă! am zbierat. 

În cele din urmă au dat de el acasă. 

— Domnule colonel de Graaf? Da, da, da. îţi 
aminteşti păpuşa pe care am văzut-o ieri? Crede-mă 
că am văzut o fată care semăna cu ea. Astrid Lemay. 

De Graaf începu să pună întrebări, dar i-am tăiat-o 
scurt. 

— Pentru numele lui Dumenzeu... Depozitul... Cred 


că este într-o primejdie de moarte. Avem de-a face cu 
un criminal maniac. Pentru numele lui Dumnezeu, 
grăbeşte-te. 

Mi-am smuls casca de pe urechi, concentrându-mă 
la condus şi blestemându-mă pe mine însumi. Dacă 
aveţi nevoie de un fazan lesne de păcălit, mi-am spus 
eu cu furie, apoi Sherman este cel mai potrivit. In 
acelaşi timp, eram conştient că mă judecam prea 
sever şi poate pe nedrept. Aveam de-a face cu o 
organizaţie criminală, strălucit condusă, asta era 
sigur, dar o organizaţie care conţinea un element 
psihopatie imprevizibil, care făcea orice predicţie 
aproape imposibilă. Bineînţeles, Astrid îl vânduse pe 
Jimmy Duclos pentru că avea de ales între Duclos şi 
George, iar George era propriu ei frate. Ei o 
trimiseseră să mă lucreze şi pe mine, fiindcă altfel nu 
avea de unde să ştie că locuiam la hotelul Rembrandt. 
Dar în loc să se asigure de ajutorul şi simpatia mea, şi- 
a pierdui cumpătul în ultima clipă... Am pus să fie 
urmărită şi acesta a fost momentul în care au început 
necazurile. Probabil că am fost văzut luându-l pe 
George de lângă flaşneta de pe Rembrandtplein sau la 
biserică, sau în apropierea celor doi beţivi din faţa 
apartamentului ei, care nu erau beti deloc. 

Hotărâseră, în cele din urmă, că era mai bine s-o 
elimine, dar în aşa fel încât să mă facă să cred că nui 
se făcuse vreun rău. Asta, pentru că, probabil, 
credeau, şi pe bună dreptate, că dacă aş fi ştiut-o 
prizonieră şi în mare pericol, eu aş fi abandonat orice 
speranţă de a ajunge la obiectivul meu final, şi aş fi 
făcut ceea ce ei ştiau acum că era ultimul lucru pe 
care aş fi vrut să-l fac. Adică să merg la poliţie şi să 
torn tot ce ştiu, ceea ce ei, probabil, bănuiau că ar fi 
foarte serios. Dealtminteri, acesta era şi pentru ei 
ultimul lucru pe care ar fi vrut să-l fac... Pentru că, 


deşi ducându-mă la poliţie mi-aş fi ratat obiectivul, aş 
fi putut aplica organizaţiei lor lovituri atât de 
cumplite, întât le-ar fi trebuit luni de zile, poate ani, să 
o pună din nou pe picioare. În consecinţă, Durrell şi 
Marcel şi-au jucat cum se cuvine rolul ieri dimineaţă 
la Clubul Balinova, convingându-mă că Astrid şi 
George plecaseră la Atena. Plecaseră, fără îndoială. La 
Paris au fost daţi jos cu forța din avion şi obligaţi să se 
întoarcă la Amesterdarn. În momentul când vorbea cu 
Belinda, vorbea cu un pistol la tâmplă. 

Acum, fireşte, Astrid nu le mai era de nici un folos. 
Pentru ei, Astrid trecuse la inamic şi cu astfel de 
persoane nu mai era decât un lucru de făcut. Acum, 
bineînţeles, nu le mai era frică de nici o reacţie din 
partea mea, fiindcă eu murisem la ora 2.00 noaptea 
trecută, în portul cu barje. Acum aveam cheia celor 
întâmplate, fiindcă ştiam de ce aşteptaseră. Dar ştiam 
că această cheie venea prea târziu ca s-o mai salvez 
pe Astrid. 

N-am lovit nimic şi n-am omorât pe nimeni 
conducând prin Amsterdam, dar asta numai pentru că 
cetăţenii Amsterdamului au reacţii rapide. Mă găseam 
în oraşul vechi, în preajma depozitului şi goneam pe 
străduţa cu un singur sens care ducea la el, când am 
văzut baricada poliţiei: o maşină de poliţie aşezată de- 
a curmezişul străduţei cu câte un poliţist înarmat de 
fiecare parte. Am oprit derapând. Am sărit din maşină 
şi am fost luat în primire de un poliţist. 

— Poliţia, spuse el, în caz că l-aş fi luat drept comis 
voiajor. Vă rog să întoarceţi. 

— Chiar nu eşti în stare să recunoşti una din 
maşinile voastre? m-am zbârlit eu. Dă-te naibii ia o 
parte. 

— N-are voie nimeni să intre pe stradă. 

— E-n regulă, zise de Graaf apărând de după colţ. 


Nu e prea plăcut de văzut, domnule maior Sherman. 

Am trecut pe lângă el fără să scot o vorbă, am dat 
colţul şi m-am uitat în sus. De la acea distanţă, forma 
asemănătoare unei păpuşi care se balansa uşor de 
grinda de deasupra depozitului lui Morgenstern şi 
Muggenthaler nu părea mai mare decât cea a păpuşii 
pe care o văzusem cu o dimineaţă înainte. Pe aceea o 
văzusem însă de dedesubt, aşa că aceasta cu 
siguranţă că era mai mare, mult mai mare. Era 
îmbrăcat în acelaşi costum tradiţional precum cel al 
păpuşii care se mişcase încoace şi încolo în acelaşi 
loc, cu atât de puţin timp înainte. N-a trebuit să mă 
apropii ea să ştiu că figura păpuşii de ieri era o replică 
perfectă a chipului care se afla acum, acolo. M-am 
întors pe călcâie şi am dat colţul, cu de Graaf lângă 
mine. 

— De ce nu o daţi jos? am întrebat. 

Imi auzeam vocea ca şi cum ar fi venit de la 
distanţă, o voce nefirească, de un calm îngheţat şi fără 
tonalitate. 

— Asta e treaba doctorului. A urcat acolo. 

— Desigur, am spus eu şi, după o pauză, am urmat: 
Nu se poate să fie acolo de prea mult timp. Acum mai 
puţin de o oră încă trăia. Depozitul fusese deschis mai 
de mult... 

— Azi e sâmbătă. Nu se lucrează sâmbăta. 

— Desigur, am repetat mecanic. 

Imi venise alt gând, un gând care stârni în mine o 
teamă mai adâncă şi îmi dădu fiori. Astrid, cu un pistol 
la tâmplă, sunase la Touring. Însă ea sunase ca să-mi 
transmită un mesaj, iar acel mesaj fusese lipsit de 
sens şi n-ar fi putut sau n-ar fi trebuit să aibă un 
destinatar, fiindcă eu zăceam pe fundul apei din port. 
Ar fi putut să aibă un scop dacă mesajul mi-ar fi fost 
transmis. Ar fi existat un sens numai dacă ei ştiau că 


trăiam. Cum ar fi putut ei să ştie că trăiesc încă? Cine 
ar fi putut să le transmită informaţia că sunt încă în 
viaţă? Nimeni nu mă văzuse, cu excepţia celor trei 
matroane de pe insula Huyler. Mai mult decât atât. De 
ce a trebuit s-o determine să-mi telefoneze şi apoi să 
se pună pe ei şi planul în pericol ucigând-o pe Astrid, 
după ce se străduiseră atât de tare să mă convingă că 
ea trăia? Deodată, bineînţeles, am ştiut răspunsul. 
Uitaseră ceva. Şi eu uitasem ceva. Au uitat ceea ce 
Maggie uitase, anume faptul că Astrid nu ştia numărul 
de telefon al noului lor hotel. Iar eu uitasem că nici 
Maggie şi nici Belinda nu o întâlniseră vreodată pe 
Astrid şi nici nu o auziseră vorbind. M-am întors după 
colţ. Deasupra fațadei depozitului, lanţul şi cârligul 
încă se legănau încet. însă trupul dispăruse. 

I-am spus lui de Graaf: 

— Cheamă-l pe doctor. 

Doctorul apăru peste două minute, un tinerel, ai fi 
putut spune, proaspăt ieşit din facultate, care arăta 
mai palid decât bănuiesc că arăta de obicei. 

— E moartă de mai multe ore, nu-i aşa? 

Încuviinţă. 

— Patru sau cinci, nu pot să fiu sigur. 

— Mulţumesc. 

M-am întors spre de Graaf. Pe faţa lui citeam 
nenumărate întrebări cărora nu li se dăduse răspuns, 
dar nu aveam chef să-i răspund la niciuna. 

— Eu am ucis-o, am spus. Şi cred că am mai ucis pe 
cineva. 

— Nu înţeleg, zise de Graaf. 

— Cred că am trimis-o pe Maggie la moarte. 

— Maggie? 

— Îmi pare rău. Nu ţi-am spus. Cu mine erau două 
fete. Amândouă de la Interpol. Una dintre ele era 
Maggie. Cealaltă stă la Hotel Touring. l-am dat 


numele Belindei şi telefonul. Ia legătura cu ea, te rog. 
Spune-i să încuie uşa şi să rămână acolo până 
primeşte veşti de la mine. Adaugă faptul că trebuie să 
nu ia în seamă nici un mesaj telefonic sau scris care 
nu conţine cuvântul „Birmingham”. Aș vrea s-o faci 
personal. 

— Desigur. 

— Poți să iei legătura prin radio cu Insula Huyler? 

Clătină din cap. 

— Atunci cu sediul poliţiei, te rog. 

În timp ce de Graaf vorbea cu şoferul său, Van 
Gelder, cu faţa mâhnită, veni de după colţ. Ducea o 
sacoşă în mână. 

— E a lui Astrid Lemay? am întrebat. 

Încuviinţă. 

— Dă-mi-o,te rog. _ 

-— Nu pot face asta. Intr-un caz de omucidere... 

—  Dă-i-o, spuse de Graaf. 

Am mulţumit, după care i-am spus: 

— 1.68, păr negru lung, ochi albaştri, foarte 
frumoasă, fustă şi jachetă bleu-marin, bluză albă şi 
poşeta albă. Ar trebui să fie pe undeva prin... 

— Un moment, zise de Graaf, se aplecă spre şofer şi 
anunţă: Liniile spre Huyler sunt moarte. Se pare că 
moartea te urmează peste tot, d-le maior Sherman. 

— Te sun eu mai târziu, i-am spus şi am luat-o spre 
maşina mea. 

— Vin şi eu cu dumneata, spuse van Gelder. 

— Ai aici de lucru până peste cap. Acolo unde mă 
duc nu am nevoie de poliţişti. 

Van Gelder dădu din cap. 

— Ceea ce înseamnă că ai de gând să încalci legea. 

— Sunt deja dincolo de lege. Astrid Lemay e moartă. 
Jimmy Duclos este mort. Se poate ca Maggie să fie 
moartă. Vreau să vorbeasc cu cei care omoară alţi 


oameni. 

— Cred că ar trebui să ne dai nouă pistolul, spuse, 
sobru, van Gelder. 

— Ce-ai vrea să am în mână când le voi vorbi? 
Biblia? Să mă rog pentru sufletele lor? Mai întâi mă 
omori, van Gekier, decât să-mi iei pistolul. 

De Graaf zise: 

— Ai informaţii pe care ni le ascunzi? 

— Da. 

-— Nu e politicos, nici înţelept şi nici legal. 

Am intrat în maşină. 

— În ce priveşte înţelepciunea, o să judecaţi mai 
târziu. Politeţea şi legalitatea nu mă mai interesează. 

Am pornit motorul. Van Gelder făcu o mişcare spre 
mine, dar l-am auzit pe de Graaf spunându-i: 

— Lasă-l în pace, inspectore, lasă-l în pace. 


CAPITOLUL UNSPREZECE 


Nu mi-am făcut mulţi prieteni pe drumul spre 
Huyler, dar nici nu aveam dispoziţie pentru aşa ceva. 
În condiţii morale, conducând maşina ca un nebun, aş 
fi fost implicat în cel puţin jumătate de duzină de 
accidente, toate grave, dar am descoperit că girofarul 
şi sirena aveau un efect aproape magic în a-mi 
deschide drumul. De la o distanţă de peste jumătate 
de km., vehiculele care se apropiau, sau cele care 
rulau în aceeaşi direcţie cu mine încetineau sau 
opreau, trăgând foarte aproape de marginea şoselei. 
Scurt timp am fost escortat de un echipaj de poliţie, 
însă şoferului îi lipse motivaţia mea şi împărtăşea, 
evident, opinia că nu avea rost să se sinucidă numai 
ca să-şi câştige salariul. 

Aş fi preferat să-mi termin călătoria în altă maşină 
sau cu autobuzul, pentru că ceea ce îi lipseşte unui 
taxi galben cu roşu este discreţia, dar graba era mai 
importantă. Am făcut un compromis, conducând pe 
porţiunea finală a drumului care lega continentul de 
Huyler cu o viteză considerabil mai mică. Spectacolul 
unui taxi galben cu roşu gonind spre sat cu peste 130 
km/oră ar fi stârnit comentarii chiar şi printre 
olandezi, de altfel, recunoscuţi ca fiind lipsiţi de 
curiozitate. 

Am parcat maşina, mi-am scos haina, tocul de pistol 
de la umăr şi cravata, mi-am desfăcut gulerul, mi-am 
suflecat mânecile şi am ieşit din maşină cu haina 
atârnând neglijent pe braţul stâng. Sub haină aveam 
pistolul cu amortizorul montat. 

Capricioasa vreme olandeză se schimbase radical în 
bine. Chiar pe când ieşeam din Amsterdam, cerul se 
înseninase, iar acum soarele fierbinte scotea aburi din 


case şi câmpuri. M-am îndreptat spre clădirea pe care 
o încredinţasem supravegherii lui Maggie. Uşa era 
larg deschisă şi, din când în când, vedeam femei 
îmbrăcate în costume tradiţionale, mişcându-se în 
interior. Câteodată, mai, ieşea câte una şi se ducea în 
sat, altădată ieşea un bărbat cu o cutie şi o punea într- 
o roabă pe care o împingea pe străduţele satului. 
Clădirea adăpostea un atelier sătesc. Era imposibil să- 
ţi dai seama din afară ce fel de atelier. Că era vorba 
de un atelier sătesc se vedea şi din faptul că turiştii 
care se întâmplau să treacă pe acolo erau invitaţi, cu 
zâmbete, să intre înăuntru şi să se uite. Toţi cei pe 
care i-am văzut intrând au şi ieşit, aşa că acesta era 
locul cel mai puţin sinistru. La nord de clădire se 
întindeau fânețe şi, în depărtare, se zărea un grup de 
femei îmbrăcate în costume folclorice întorcând fânul 
ca să-l usuce în soarele dimineţii. Se pare că bărbaţii 
din Huyler scăpaseră de corvoadă. Nu era picior de 
bărbat pe acolo. 

Nici urmă de Maggie. M-am întors în sat, am 
cumpărat o pereche de ochelari de soare colorați - 
ochelarii negri în loc să-ţi ascundă faţa nu fac altceva 
decât să atragă atenţia, motiv pentru care, probabil, 
atâţia oameni îi poartă - şi o pălărie de paie. Eram 
departe de a mă considera perfect deghizat, pentru că 
nimic nu izbutea să-mi ascundă cicatricile albe de pe 
faţă, dar cel puţin căpătasem un anume grad de 
anonimat şi nu cred că arătam prea diferit de zecile de 
turişti care băteau satul. 

Huyler este un sătuc foarte mic, dar când te apuci 
să cauţi pe cineva despre care nu ştii unde se găseşte 
şi când acel cineva poate să se învârte şi el în încelaşi 
timp cu tine prin sat, atunci chiar cel mai mărunt 
cătun poate deveni deranjant de mare. Pe cât puteam 
de vioi, dar fără să atrag atenţia, am străbătut fiecare 


uliţa din Huyler însă n-am dat nicicum de urma lui 
Maggie. 

O apucasem pe calea unui sentiment de blândă 
disperare, neluând în seamă vocea din minte care-mi 
spunea, cu o certitudine istovită, că era prea târziu. 
Am început să fac turul tuturor prăvăliilor şi 
cafenelelor, deşi, dacă Maggie trăia, nu m-aş fi 
aşteptat s-o găsesc acolo, datorită însărcinării pe care 
i-o dădusem. Însă nu-mi permiteam să nu iau în seamă 
orice posibilitate. Prăvăliile şi cafenelele din jurul 
portului interior nu adăposteau nimic - am intrat în 
toate. Apoi am început să merg în cercuri concentrice, 
cărora le măream mereu raza, dacă cineva poate să-şi 
închipuie un termen atât de geometric aplicat 
harababurii de uliţe din care era făcut Huyler. Şi chiar 
pe traseul cercului cu cea mai mare rază am găsit-o pe 
Maggie, am găsit.o vie şi nevătămată. 

Am găsit-o acolo unde ar fi trebuit să mă gândesc că 
o voi găsi, asta dacă mi-aş fi folosit capul. Îi spusesem 
să ţină clădirea sub supraveghere, dar în acelaşi timp 
să nu fie singură, şi ea tocmai asta făcea. Era într-o 
prăvălie aglomerată, examinând un suvenir, dar fără 
prea mult interes. În schimb, fixa clădirea aliată la mai 
puţin de 30 de metri, o fixa cu atâta concentrare, încât 
aproape că nu m-a observat. Am făcut un pas pe uşă 
ca să-i vorbesc când deodată am văzut ceva care m-a 
făcut să mă opresc şi să privesc la fel de fix ca şi 
Maggie, deşi nu în aceeaşi direcţie. 

Trudi şi Herta veneau în jos pe străduţă. Trudi, 
îmbrăcată într-o rochiţă fără mâneci, purtând mănuşi 
lungi de bumbac, ţopăia în felul ei copilăresc, cu 
pletele blonde fluturând în vânt şi cu zâmbetul pe 
buze; Herta, înveşmântată în costum folcloric, se 
legăna ca o rață alături de ea, ducând în mână o 
sacoşă mare de piele. 


Am intrat repede în prăvălie. Dar nu în direcţia lui 
Maggie, pentru că nu voiam să fiu văzut de cele două 
vorbind cu ea. În schimb, mi-am luat o poziţie 
strategică în spatele unui stand de cărţi poştale şi am 
aşteptat ca Herta şi Trudi să treacă. 

N-au trecut. În dreptul uşii, Trudi se opri brusc, se 
uită pe fereastră şi o strânse pe Herta de mână. 
Câteva clipe mai târziu, se hotări să intre în prăvălie, 
se descleştă de Herta, care rămase mutându-şi 
greutatea de pe un picior pe altul şi mocnind ca un 
vulcan înainte de a erupe, făcu un pas şi o prinse pe 
Maggie de mână. 

— Te cunosc, spuse Trudi, încântată. Te cunosc! 

Maggie se întoarse şi zâmbi. 

— Şi eu te cunosc. Hello, Trudi. 

— Ţi-o prezint pe Herta, Trudi se întoarse spre 
Herta, care era clar că nu aproba nimic din ceea ce se 
întâmplă. 

— Herta, ţi-o prezint pe prietena mea, Maggie. 

Herta mormăi ceva. 

Trudi zise: 

— Domnul maior Sherman este prietenul meu. 

— Ştiu, zâmbi Maggie? 

— Eşti prietena mea, Maggie? 

— Sigur că sunt, Trudi. 

Trudi păru încântată. 

— Am mulţi alţi prieteni. N-ai vrea să-i cunoşti? 

Aproape că o trase pe Maggie spre uşă şi-i arăta cu 
degetul afară. Mâna ei indica nordul şi mi-am dat 
seama că nu putea fi vorba decât de fânețele aflate la 
capătul câmpului. 

— Uite! Acolo sunt. 

— Sunt sigură că ai nişte prieteni foarte drăguţi, 
spuse Maggie, politicos. 

Un vânător de cărţi poştale se înghesuia în mine, ca 


să-mi dea de înţeles că ar trebui să mă dau mai încolo 
ca să arunce şi el o privire. Nu sunt foarte sigur ce 
privire i-am înapoiat dar, cu siguranţă, a fost suficient 
ca s-o întindă în mare grabă. 

— Sunt nişte prieteni minunaţi, spunea Trudi, 
făcând semn spre Herta şi arătând sacoşa pe care 
aceasta o ducea. Când Herta şi cu mine venim aici le 
ducem întotdeauna mâncare şi cafea dimineaţa. Hai 
să-i vezi şi tu, Maggie, şi cum Maggie ezita spuse: 
Doar eşti prietena mea, nu-i aşa? 

— Desigur, însă... 

— Sunt nişte prieteni atât de drăguţi, zise Trudi, 
rugându-se de ea. Sunt atât de fericiţi. Cântă la 
instrumente. Dacă suntem foarte cuminţi poate că vor 
juca dansul fânului pentru noi. 

— Dansul fânului? 

— Da, Maggie. Dansul fânului. Te rog, Maggie. Toţi 
sunteţi prietenii mei. Vino, te rog, fă-o pentru mine, 
Maggie. 

— Bine, zise Maggie ezitând. Doar pentru tine, 
Trudi. Dar nu pot să stau mult. 

— Cât îmi place de tine, Maggie, se gudură Trudi 
strângând-o pe Maggie de braţ. îmi place mult de tine. 

Plecară toate trei. Am aşteptat puţin, apoi am ieşit 
cu grijă din prăvălie. Se aflau deja la 50 de metri 
distanţă, dincolo de clădirea pe care îi cerusem lui 
Maggie să o supravegheze şi ajunseseră la fânețe. 
Femeile care întorceau fânul stăteau undeva la cel 
puţin 600 de metri depărtare, clădind prima căpiţă din 
ziua aceea. Se aflau în apropierea a ceea ce arăta ca 
un hambar foarte vechi, tipic olandez. Le auzeam pe 
cele trei vorbind, în timp ce ele se îndreptau spre 
fânul cosit, iar glasul care se auzea cel mai des şi mai 
tare era glasul lui Trudi, care revenise la obiceiul ei de 
a ţopăi ca un miel. Niciodată Trudi nu mergea ca toată 


lumea, întotdeauna ţopăia. 

Am mers după ele, dar fără să ţopăi. Un gard viu se 
întindea la marginea câmpului şi, prudent, am ţinut 
gardul între mine şi cele trei, târându-mă la vreo 30 
de metri în urmă. Nu mă îndoiesc că metoda mea de 
locomoţie părea la fel de ciudată ca şi cea a lui Trudi, 
fiindă gardul viu avea mai puţin de un metru înălţime, 
iar eu am parcurs cam şase sute de metri încovoiat ca 
un septuagenar suferind de o criză de lumbago. 

Până la urmă, toate trei au ajuns la vechiul hambar 
şi s-au aşezat în iarbă, în faţa laturii de vest, 
adăpostindu-se de soare. Folosindu-mă de hambar ca 
de un paravan, m-am apropiat în fugă şi am intrat 
printr-o uşă laterală. 

Nu mă înşelasem în privinţa hambarului. Probabil 
că avea cel puţin 100 de ani şi arăta foarte părăginit. 
Avea un pod a cărui podea stătea gata-gata să cadă. 
Era putrezit şi ros de carii. Până şi unui agent 
imobiliar englez i-ar fi fost greu să scape de el, chiar 
invocându-i antichitatea. Podul nu părea să poate 
rezista la greutatea unui şoarece de mărime mijlocie, 
şi cu atât mai puţin la greutatea mea. Dat fiind însă că 
partea de jos a hambarului nu putea fi folosită ca 
punct de observaţie şi, în plus, pentru că nu voiam să 
trag cu ochiul printr-o crăpătură în zid şi să dau de 
altul holbându-se la mine la câţiva centimetri distanţă, 
am urcat, de voie de nevoie, treptele de lemn care 
duceau la pod. 

Podul, în care se găsea fân din anul precedent, era 
într-adevăr primejdios, însă am păşit cu mare atenţie 
şi m-am apropiat de peretele dinspre vest. Această 
porţiune avea încă şi mai multe crăpături şi, în cele 
din urmă, am ales o crăpătură ideală care îmi oferea 
un câmp de observaţie excelent. Vedeam capetele lui 
Maggie, lui Trudi şi al Hertei direct de deasupra; 


vedeam  ţărăncile, vreo douăsprezece, clădind o 
căpiţă. Dinţii furcilor cu mânere lungi scânteiau în 
soare. Vedeam chiar o parte din sat, inclusiv o bună 
porţiune din parcare. Mă domina un simţământ de 
nelinişte şi nu izbuteam să desluşesc motivul. Scena 
adunării fânului era atât de idilică, încât oricare 
îndrăgostit de genul bucolic ar fi dorit s-o vadă. Cred 
că neliniştea era iscată de cea mai imprevizibilă 
cauză. Adică, de fapt, de femeile care întorceau fânul, 
pentru că nici măcar aici, în locul lor de baştină, 
rochiile lor înfoiate, pieptarele minunat brodate şi 
tulpanele de un alb imaculat nu păreau cu totul 
naturale. Aveau ceva mai mult decât o uşoară nuanţă 
teatrală, o aură de irealitate. Aproape că am avut 
senzaţia că eram spectator la o piesă pusă în scenă 
special pentru mine. 

A trecut aproape o oră, timp în care femeile au 
lucrat de zor, iar cele trei, şezând la umbla 
hambarului, au sporovăit vrute şi nevrute. Era o zi 
caldă, fără vânt, paşnică, singurele sunete care se 
auzeau erau fâşâitul furcilor şi bâzâitul îndepărtat al 
albinelor. Era o zi care te îndemna la tăcere. M-am 
întrebat dacă aveam curajul să risc să aprind o ţigară 
şi m-am hotărât să o aprind. Am scotocit în buzunarul 
hainei după chibrit şi ţigări, am pus haină pe podea, 
cu pistolul deasupra şi am aprins ţigara, atent ca 
fumul să nu iasă prin crăpături. 

Din când în când, Herta consulta un ceas de mâna 
care avea dimensiunea unui deşteptător de bucătărie. 
[i spuse ceva lui Trudi, care se ridică, întinse mâna şi 
o ajută pe Maggie să se salte în picioare. Mergeau 
împreună spre femeile cu furci, pentru a le chema să 
ia micul dejun, probabil, fiindcă Herta întindea pe jos 
o pânză în carouri şi aşeza pe ea ceşti, scoțând 
merinde din şervete de pânză. 


În spatele meu o voce spuse: 

— Nu încerca să pui mâna pe pistol: 

N-am încercat. 

— Întoarce-te foarte încet. 

M-am întors foarte încet. 

— Îndepărtează-te cu trei paşi de pistol. Spre 
stânga. 

Nu-l vedeam. Dar îl auzeam foarte bine. Am făcut 
cei trei paşi. Spre stânga. 

Se auzi fânul foşnind în capătul opus al podului şi se 
iviră două feţe: Reverendul Thaddeus Goodbody şi 
Marcel, acel dandy reptilin pe care îl zvântasem în 
bătaie şi îl vârâsem în seif, la clubul Balinova. 
Goodbody nu avea pistol, dar nici nu mi-ar fi fost de 
folos, fiindcă ce avea Marcel în mână era de două ori 
mai mare decât un pistol obişnuit şi, socotind după 
scânteile din ochii lui, se vedea că aşteaptă cea mai 
mică urmă de scuză ca să-l folosească. Nu m-am simţit 
încurajat nici când am văzut că pistolul avea 
amortizor, fiindcă însemna că nu le va păsa de câte ori 
aveau să tragă în mine. Nimeni nu ar fi auzit nimic. 

— Afurisit de cald e aici, spuse Goodbody, 
compătimitor. Şi fânul ăsta care te gâdilă, susură el, 
zâmbind cu acel farmec care-i făcea pe copilaşi să 
vrea să îl ia de mână. Vocaţia dumnitale te conduce în 
cele mai neaşteptate locuri, dragă Sherman. 

— Vocaţia mea? 

— Ultima oară când ne-am întâlnit, făceai, dacă-mi 
aduc bine aminte, pe taximetristul. 

— A, în noaptea aia! Pun pariu că n-ai spus nimic la 
poliţie, la urma urmei. 

— E adevărat că m-am răzgândit, recunoscu cu 
generozitate, Goodbody. 

Se duse spre locul unde era pistolul meu, îl luă cu 
dezgust şi îl aruncă în fân. 


Ce arme sălbatice, dezagreabile. 

— Adevărat, am convenit eu. Şi acum preferi să 
introduci în crimele tale un element de rafinament. 

— După cum o să-ţi arăt în scurt timp. 

Goodbody vorbea cu voce tare, şi nici nu avea de ce 
să coboare tonul, fiindcă femeile din Huyler serveau 
cafeaua de dimineaţă şi, chiar cu gurile pline, păreau 
în stare să vorbească toate în acelaşi timp. 

— Pregăteşte-te, dragă Marcel. Dacă domnul 
Sherman face cea mai mică mişcare, oricât de 
nevinovată ar fi ea. Impuşcă-l. Nu ca să-l omori. 
împuşcă-l în coapsă. 

Marcel îşi linse buzele. Speram să nu bage de 
seamă mişcarea cămăşii mele, mişcarea pricinuită de 
bătaia accelerată a inimii şi s-o interpreteze greşit. 
Goodbody se apropie circumspect pe la spate, legă 
funia în jurul încheieturii mâinii drepte, trecu funia 
peste o grindă apoi, îmi legă mâna stângă. Mâinile îmi 
erau ridicate acum la nivelul urechilor. Godbody 
aduse o altă funie. 

— De la prietenul meu Marcel, aici de faţă, zise 
Goodbody pe un ton de conversaţie, am aflat că te 
descurci foarte bine cu mâinile. Presupun că eşti la fel 
de iscusit şi în privinţa membrelor inferioare. 

Se apleacă şi îmi leagă gleznele, cu un entuziasm 
care aproape că îmi sugrumă circulaţia în picioare. 

— Şi mai presupun că s-ar putea întâmpla să ai de 
făcut oarecări comentarii în legătură cu scena pe care 
o vei urmări în curând. Aş prefera să te poţi abţine. 

Îmi înfundă gura cu o batistă care era departe de a 
fi curată şi o fixă acolo, legându-o cu altă batistă. 

— Satisfăcător, Marcel, ce zici? 

Ochii lui Marcel străluciră. 

— Am a-i transmite lui Sherman un mesaj din partea 
domnului Durrell. 


— Ei, dragul meu, nu fi atât de grăbit. Mai târziu, 
mai târziu. Pentru moment, dorim ca prietenul nostru 
să se afle în deplinătatea facultăţilor sale, să vadă 
bine, să audă cu amândouă urechile şi să-i fie mintea 
limpede ca să poată aprecia toate nuanțele artistice 
ale divertismentului pe care l-am aranjat în beneficiul 
său. 

— Desigur, domnule Goodbody, zise Marcel, cu 
supuşenie şi lingându-şi din nou buzele, într-un fel 
revoltător. Dar după aia... 

— După aia, spuse, generos Goodbody, poţi să-i 
transmiţi câte mesaje vrei. Dar, nu uita, vreau să fie 
încă viu când, diseară, hambarul va lua foc. Ce păcat 
că nu vom fi în stare să urmărim acest spectacol de 
aproape. 

Părea cu adevărat trist. 

— Când vor găsi rămăşiţele carbonizate — ale 
fermecătoarei tinere doamne de afară şi ale dumitale 
— ei bine, sunt sigur că vor trage propriile lor 
concluzii despre ce înseamnă visul de dragoste al unor 
tineri neglijenţi. Fumatul în hambare aşa cum tocmai 
ai făcut, este o practică total nerecomandabilă. Total 
nerecomandabilă. Adio, domnule Sherman, şi nu vreau 
prin asta să spun la revedere. Cred că trebuie să 
privesc dansul fânului mai deaproape. Ce minunat şi 
străvechi obicei. Cred că eşti de acord. 

Plecă, lăsându-l pe Marcel să-şi lingă buzele. Nu mă 
topeam de plăcere alături de Marcel, dar mintea nu- 
mi stătea la situaţia mea. M-am răsucit şi m-am uitat 
prin crăpătură, 

Femeile îşi terminaseră cafeaua şi se ridicau de pe 
jos. Trudi şi Maggie se găseau exact în direcţia privirii 
mele. 

— Au fost bune prăjiturile, Maggie? întrebă Trudi. Şi 
cafeaua? 


— Minunate, Trudi, minunate. Dar am stat prea 
mult. Mai am de făcut cumpărături. Acum trebuie să 
plec, se scuză Maggie după care făcu o pauză şi privi 
în sus. Ce-i asta? 

Două acordeoane începuseră să cânte, încetişor. Pe 
muzicanți nu-i vedeam. Sunetul părea să vină din 
partea opusă locului în care femeile terminaseră de 
clădit căpiţele. 

Trudi sări în picioare, bătând din palme cu 
entuziasm, întinse mâna ca s-o pună pe picioare şi pe 
Maggie. 

— Este dansul fânului! strigă Trudi, ca un copil care 
îşi primeşte tortul de ziua lui. Te îndrăgesc şi pe tine, 
Maggie! Vor juca pentru tine! Eşti, acum, prietena lor. 

Femeile, toate fiind de vârstă mijlocie sau mai 
înaintată, cu feţe care înspăimântau prin lipsa de 
expresie, se puseră în mişcare cu un soi de 
sprinteneală greoaie. Ţinând pe umeri furcile ca pe 
nişte arme începură să lovească pământul cu 
picioarele, ţinându-se în şir. Cozile lor împletite se 
legănau în acordurile acordeoanelor. Făcură o piruetă 
ceremonioasă, apoi îşi reluară mersul ritmic înainte şi 
înapoi. Am observat că şirul se curba treptat, luând 
forma unei jumătăţi de lună. 

— N-am văzut niciodată un asemenea dans, spuse 
Maggie uimită. 

Nici eu nu văzusem un dans asemănător şi, mi-am 
dat seama, străbătut fiind de o certitudine îngheţată, 
că nu mai voiam să văd vreodată un astfel de dans. 

Trudi se făcu ecoul gândurilor mele: 

— Şi nici n-o să mai vezi vreodată un dans ca ăsta, 
Maggie, spuse ea. 

Sinistra implicaţie a acestor cuvinte îi scapă lui 
Maggie. 

— Abia au început. O, Maggie, cred că le place de 


tine, vezi, te vor. 

— Pe mine? 

— Da, Maggie. Le place de tine. Uneori îmi cer mie 
să mă alătur lor. Astăzi, te vor pe tine. 

— Trebuie să plec, Trudi. 

— Te rog, Maggie. Doar o clipă. Nu trebuie să faci 
nimic. Doar să stai în faţa lor. Te rog, Maggie. Se vor 
simţi jignite, dacă nu faci asta. 

Maggie râse, resemnată. 

— Bine, atunci. 

Câteva clipe mai târziu, o Maggie ezitantă şi foarte 
stânjenită stătea în faţa semicercului de femei care 
duceau furci pe umăr şi care înaintau în paşi de dans 
spre ea şi apoi se retrăgeau. Treptat, ritmul dansului 
se schimbă şi dansatoarele formară un cerc complet în 
jurul lui Maggie. Cercul se strângea şi se lărgea, se 
strângea şi se  lărgea, femeile  aplecându-se 
ceremonios când se apropiau de Maggie, smucindu-şi 
capetele şi cozile în spatele atunci când păşeau înapoi. 

Goodbody intră în câmpul meu vizual, zâmbind uşor 
amuzat ca şi când s-ar fi împărtăşit şi el din plăcerea 
acestui dans străvechi, desfăşurat în faţa ochilor lui. 
Se opri lângă Trudi, şi-i puse o mână pe umăr. Ea îi 
zâmbi plină de încântare. 

Simţeam că-mi vine rău. Voiam să privesc în altă 
parte, dar dacă o făceam, ar fi însemnat să o 
abandonez pe Maggie. Numai Dumnezeu ştia că nu 
aveam cum să o ajut. Pe faţa ei se citea stânjeneala, 
apoi surprinderea. Apăruse şi o nuanţă de nelinişte. 

Deodată, cadenţa acordeoanelor se schimbă. Ceea 
ce fusese până atunci un ritm săltăreţ se înteţi cu 
repeziciune şi îşi schimbă cu totul natura, devenind o 
melodie mai mult decât marţială, ceva aspru, primitiv, 
sălbatic şi violent. Hora femeilor se strângea tot mai 
mult în jurul Iui Maggid. Am văzut că ochii lui Maggie 


se măriseră şi exprimau teama. Aproape disperat o 
căuta din ochi pe Trudi. Dar la Trudi nu putea găsi 
salvarea. Zâmbetul lui Trudi dispăruse, îşi împreunase 
strâns mâinile înmănuşate şi îşi trecea, obscen, limba 
peste buze. M-am întors şi m-am uitat la Marcel, care 
făcea acelaşi lucru. însă el avea pistolul aţintit asupra 
mea şi mă urmărea acum cu aceeaşi atenţie cu care 
urmărise scena de afară. Nu puteam face nimic. 

Femeile începură să se apropie de Maggie, lovind 
greoi cu tălpile în pământ. Feţele lor rotunde îşi 
pierduseră aerul de inexpresivitate şi erau acum 
necruțătoare, implacabile, iar frica din ochii lui 
Maggie fu înlocuită de groază, în vreme ce muzica 
devenea tot mai puternică. Brusc, cu o precizie 
militărească, furcile fură luate de pe umeri şi coborâte 
până în dreptul pieptului lui Maggie. Ea ţipă, ţipă încă 
o dată, însă strigătul se pierdu în crescendo-ul 
înnebunitor al acordeoanelor. După o clipă, Maggie 
era pe jos şi, slavă Domnului, tot ce-am putut să văd a 
fost spatele femeilor, în timp ce furcile lor se ridicau şi 
cădeau convulsiv străpungând trupul care zăcea acum 
nemişcat pe pajişte. Am văzut-o pe Trudi, faţa îi era 
iluminată de un fel de transă, având ceva care 
amintea de un animal hidos. Lângă ea era reverendul 
Goodbody, arătând mai binevoitor ca niciodată. ' 

O adunătură de minţi bolnave care părăsiseră de 
mult hotarele normalităţii... 

Am făcut un efort ca să mă uit din nou înapoi, în 
vreme ce muzica se potolea, pierzându-şi tonalităţile 
sălbatice. Am văzut cum una din femei luă cu furca un 
braţ de fân. Şi am mai văzut, fugitiv, trupul schilodit al 
lui Maggie, o bluză albă care încetase să mai fie albă, 
apoi fânul acoperind-o. Urmară alte furci care clădiră 
deasupra lui Maggie o căpiţă de fân în vreme ce 
acordeoanele lăsau acum să se stingă ultimele 


acorduri, amintind nostalgic de bătrâna Vienă. Dr. 
Goodbody şi Trudi - aceasta din nou zâmbind şi 
sporovăind veselă - se îndreptară ţinându-se de mână, 
spre sat. 

Marcel îşi părăsi punctul de observaţie şi suspină: 

— Doctorul Goodbody se pricepe foarte bine la 
lucrurile astea, nu crezi? Ce fler, ce sensibilitate, 
locul, ora, atmosfera - minunat făcut, minunat. 

Accentul educat care emana din acel cap de şarpe 
nu era mai puţin respingător decât contextul în care 
erau folosite cuvintele. Era, ca toţi ceilalţi, nebun. 

Se apropie cu grijă, pe la spate, de mine, dezlegă 
batista legată în jurul capului şi scoase căluşul murdar 
care îmi fusese înfundat în gură. Nu credeam că o 
făcea din vreo consideraţie umanitară, bineînţeles. 
Spuse: 

— Când urli, vreua să te aud, nu cred că doamnele 
de afară ne vor băga prea mult în seamă. 

Cu siguranţă că nu. Am spus: 

— Sunt surprins că doctorul Goodbody şi-a luat 
valea. 

Vocea îmi era răguşită şi de-abia puteam vorbi, ca şi 
cum ceva nu era în regulă cu laringele meu. 

Marcel zâmbi. 

— Doctorul Goodbody are de pus la punct la 
Amsterdam lucruri foarte urgente. Importante. 

—- Şi, mai ales, are de transportat nişte lucruri 
importante de aici la Amsterdam. 

— Fără îndoială, zise el zâmbind din nou. Dragul 
meu Sherman, când cineva este în situaţia dumitale, a 
pierdut partida şi se afla în faţa norţii, se cuvinte săi 
se explice, cu delicioase amănunte, unde a greşit. Dar 
pe lângă faptul că lista greşelilor grosolane pe care le- 
ai făcut este prea lungă, n-aş vrea să-mi pierd timpul. 
Aşa că eu zic să trecem la treabă. 


— Ce treabă? 

Acuma începe, mi-am zis, dar nu-mi păsa. Nu prea 
mai rămăseseră lucruri de care să-mi pese. 

—- Mesajul de la domnul Durrell, desigur. 

Durerea îmi pătrunse în ţeastă ca securea 
măcelarului. Mă lovise cu pistolul peste faţă. M-am 
gândit că îmi fracturase falca, dar nu eram sigur. Însă 
limba îmi aduse la cunoştinţă că cel puţin doi dinţi îşi 
ieşiseră din ţâţâni. 

— Domnul Durrell, spuse Marcel, fericit, m-a 
însărcinat să-ţi transmit că nu-i place să fie lovit cu 
pistolul. 

Se pregăti să se ocupe de obrazul drept, şi, deşi am 
văzut lovitura venind şi am încercat să-mi trag capul 
înapoi, n-am putut-o evita. De data asta n-a durut atât 
de tare, dar am ştiut că fusese o lovitură puternică 
datorită faptului că, după lumina strălucitoare care 
îmi explodă în faţa ochilor, urmă o temporară pierdere 
a vederii. Faţa îmi ardea, capul părea că se sparge în 
bucăţi, însă mintea îmi era ciudat de limpede. Incă 
puţină ciomăgeală sistematică şi ar fi fost greu unui 
specialist în chirurgie estetică să facă altceva pentru 
mine decât să clatine din cap cu regret. Ceea ce conta 
însă cu adevărat era faptul că, dacă acest tratament 
urma să continue, mi-aş fi pierdut, pentru ore întregi, 
cunoştinţa. Nutream o singură speranţă: să fac 
ciomăgeala mai puţin sistematică. 

Am scuipat un dinte şi am spus: 

— Fătălăule! 

Din. cine ştie ce motiv asta l-a dat gata. 
Comportamentul urban, deşi în cazul individului, 
acesta nu era mai consistent decât o foiţă de ceapă, 
dispăru într-o fracțiune de secundă, lăsând să apară la 
suprafaţă un sălbatic dezlănţuit, care se aruncă 
asupra mea cu furia teribilă a unui nebun scăpat din 


cămaşa de forţă. O ploaie de lovituri începu să cadă 
din toate direcţiile, lovituri cu pistolul şi lovituri cu 
pumnii. Când am încercat să mă apăr cât de cât cu 
braţele, îşi îndreptă atacul dement asupra corpului. 
Gemeam, dădusem ochii peste cap, picioarele mi se 
muiară şi m-aş fi prăbuşit, dacă s-ar fi putut. 
Incheieturile mâinilor erau legate de grinda de 
deasupra capului, aşa că, am rămas atârnat deasupra 
podelii. 

Lui Marcel îi trebuiră câteva clipe ca să-şi dea 
seama că îşi pierdea timpul. Din punctul lui de vedere, 
nu se făcea să pedepseşti o persoană care nu mai era 
în stare să simtă efectele pedepsei. Scoase un sunet 
ciudat, care probabil îi exprima dezamăgirea, şi 
rămase în faţa mea, gâfâind. Nu-mi dădeam seama ce 
voia să mai pună la cale, fiindcă nu îndrăzneam să 
deschid ochii. 

L-am auzit făcând o mişcare în lături şi am riscat o 
privire rapidă din colţul ochiului. Nebunia momentană 
trecuse şi Marcel, care era pe cât de sadic, pe atât de 
chibzuit, îmi luase haina şi o scotocea, fără succes 
însă, pentru că portmoneul cu bani, paşaportul şi 
permisul de conducere se găseau în buzunarul 
pantalonilor. 

Stătea în picioare lângă mine. Nu-l vedeam, dar îl 
simţeam. îmi scoase portofelul din buzunar. Am gemut 
şi m-am zbătut neajutorat la capătul frânghiei. Am 
deschis ochii doar o clipă. l-am văzut picioarele, cam 
la jumătate de metru distanţă. Marcel, arătând 
concentrat şi plăcut surprins, era ocupat să transfere 
în propriul buzunar considerabilele sume de bani pe 
care le aveam în portofel. Ținea portofelul în mâna 
stângă, în vreme ce pistolul îi atârna de trăgaci pe 
degetul mijlociu ăl aceleiaşi mâini. Era atât de 
absorbit, încât n-a observat cum mâinile mele se ridică 


de-a lungul frânghiei. 

Mi-am aruncat înainte, brusc, partea de jos a 
corpului, cu toată ura şi furia şi durerea care mă 
stăpâneau, şi cred că Marcel nici măcar n-a văzut 
venind coasa picioarelor mele. nu scoase nici un 
sunet, veni grămadă peste mine, apoi se întinse încet 
pe jos. Zăcea lat, iar capul i se rostogolea dintr-o parte 
într-alta. M-am ridicat, m-am dat înapoi cât am putut 
de mult ca să-mi fac vânt şi l-am mai lovit o dată cu 
picioarele. Am fost vag surprins de faptul că încă mai 
avea cap pe umeri. Nu fusese frumos ce făcusem, însă 
oricum nu aveam de-a face cu oameni drăguţi. 

Pistolul îi stătea încă agăţat pe degetul mijlociu al 
mâinii stângi. L-am tras spre mine cu vârful 
pantofului. Mi-am scos pantofii, proptindu-mi călcâile 
de podea, şi apoi ciorapii, folosind aceaşi tehnică. Am 
colecţionat o mulţime de aşchii, dar durerea provocată 
de ele era minoră faţă de suferinţa care îmi stăruia în 
obrazul lovit. 

Cu picioarele goale am izbutit să aduc pistolul mai 
aproape şi, lăsându-mă să atârn în mâna stângă, l-am 
luat cu dreapta. 

Am plasat ţeava pe frânghia care îmi lega 
încheietura stângă şi am tras. Glontele reteză, ca un 
cuţit, frânghia. Am dezlegat toate nodurile, am rupt 
partea din faţă a cămăşii albe a lui Marcel ca să-mi 
şterg faţa şi gura însângerate, mi-am luat portofelul şi 
banii şi am plecat. Nu ştiam dacă Marcel era viu sau 
mort. Imi părea foarte mort, dar nu mă interesa 
îndeajuns ca să cercetez. 


CAPITOLUL DOISPREZECE 


Când am ajuns la Amsterdam, se făcuse după- 
amiază şi soarele, care privise de sus sfârşitul lui 
Maggie, se ascunsese, parcă simbolic. Dinspre Zuider 
Zee se rostogoleau nori groşi şi negri. Aş fi putut 
ajunge în oraş cu o oră mai devrme, însă doctorul de 
la spitalul suburban, unde am oprit să-mi aranjeze 
faţa, punea o grămadă de întrebări şi mă plictisea cu 
insistența cu care susţinea că nu era destul numai 
nişte leucoplast - desigur, o mare cantitate - cusutul 
şi bandajatul putând fi lăsate pe mai târziu. Acoperit 
de plasturi şi de vânătăi bine asortate şi cu un ochi pe 
jumătatea închis, posibil că păream singurul 
supravieţuitor al unui accident feroviar, dar cel puţin 
nu arătam chiar atât de rău încât să-i fac pe copilaşi 
să fugă ţipând spre mamele lor. 

Am parcat taxiul polieţienesc nu departe de un garaj 
cu maşini de închiriat, unde am reuşit să-l conving pe 
proprietar să-mi dea pe mână un Opel mic şi negru. 
Nu prea îl îndemna inima, de vreme ce faţa mea 
stârnea, în mintea oricui, îndoieli în ce priveşte 
trecutul meu automobilistic. Mi-o închirie până la 
urmă. Când am pornit, primele picături de ploaie 
începeau să cadă. Am oprit lângă maşina poliţiei, am 
luat sacoşa lui Astrid şi două perechi de cătuşe, 
pentru orice eventualitate, şi mi-am continuat drumul. 

Am parcat pe o stradă laterală şi m-am îndreptat 
spre canal. Uitându-mă după colţ, am văzut un 
Mercedes negru parcat lângă Biserica Societăţii 
Hughenote americane. Portbagajul era deschis, iar doi 
bărbaţi ridicau dinăuntru o cutie ce părea foarte grea. 
În portbagaj se mai aflau vreo două-trei cutii 
asemănătoare. Unul din bărbaţi era reverendul 


Goodbody. Celălalt, subţirel, de înălţime medie, 
îmbrăcat într-un costum negru şi cu părul negru, era 
acel tip măsliniu şi violent care-l împuşcase pe Jimmy 
Duclos în aeroportul Schiphol. Am uitat o clipă cât de 
rău mă durea faţa. Nu pot să spun că eram 
nemaipomenit de fericit. 

Simţeam că cercul se închide. 

leşiră din biserică clătinându-se sub povara unei 
alte cutii, o introduseră în portbagaj şi îl încuiară. Mi- 
am îndreptat Opel-ul spre canal şi când am ajuns 
acolo, Goodbody şi măsliniul erau deja la vreo sută de 
metri cu Mercedes-ul lor. I-am urmărit, ţinându-mă la 
o distanţă discretă. 

Ploua de-a binelea când Mercedes-ul negru o luă 
spre vest, apoi spre sud traversând oraşul. Deşi era 
aproape amiază, cerul era acoperit cu nori, ca şi cum 
se apropia asfinţitul. Îmi cădea bine, fiindcă îmi uşura 
urmărirea. În Olanda trebuie să aprinzi, pe ploaie, 
luminile de poziţie şi, în astfel de condiţii, nu poţi 
deosebi o maşină de alta. 

Am străbătut ultima suburbie şi am ajuns la ţară. 
Deşi conducea o maşină puternică, Goodbody mergea 
încet, ceea ce nu era surprinzător, dată fiind 
considerabila greutate din portbagaj. Urmăream cu 
atenţie indicatoarele rutiere şi în curând mi-am dat 
seama unde ne îndreptam. Acolo nu fusesem 
niciodată. 

Am socotit mai înţelept să ajung la destinaţia 
comună înaintea lui Goodbody şi a măsliniului, aşa că 
m-am apropiat la mai puţin de douăzeci de metri de 
Mercedes. Nu-mi făceam probleme că Goodbody m-ar 
fi recunoscut, privind în oglinda retrovizoare, fiindcă 
roţile maşinii aruncau un nor de picături, aşa că tot ce 
ar fi putut vedea era o pereche de lumini de poziţie 
murdare. Am accelerat şi am ţâşnit pe lângă 


Mercedes. Când am ajuns în dreptul lui, Goodbody 
aruncă maşinii care îl depăşea o privire scurtă şi 
indiferentă, apoi privi la fel de nepăsător înainte. Am 
reintrat pe banda din dreapta fără să micşorez viteza. 

Trei kilometri mai departe am ajuns la un indicator 
pe care scria „Kasteel Linden 1 km." M-am angajat la 
dreapta şi peste un minut treceam pe sub un arc de 
piatră pe care erau încrustate cuvintele „Kasteel 
Linden". Am oprit după vreo două sute de metri, am 
ieşit din alee şi am ascuns Opel-ul într-un desiş. 

Aveam să mă ud din nou până la piele, dar n-aveam 
de ales. Traversând în fugă o zonă acoperită cu iarbă 
şi cu arbuşti răzleţi, am ajuns la o centură de pini, 
servind, fără îndoială, drept paravan împotriva 
vântului. Am străbătut centura de pini cu multă 
circumspecţie şi m-am trezit în faţa castelului. Uitând 
de ploia care îmi răpăia pe spate, m-am întins în iarba 
înaltă, printre boscheţi, şi am studiat locul. 

Chiar în faţa mea se întindea o alee circulară cu 
pietriş, care, spre dreapta ducea la arcul de piatră pe 
sub care intrasem. Dincolo de alee se înălța Kasteel 
Linden, o clădire rectangulară cu patru etaje, cu 
ferestre la primele două etaje, cu ambrazuri deasupra 
şi un turn crenelat în cea mai bună tradiţie medievală. 
Un şanţ cu apă, lat de cincisprezece metri şi, potrivit 
ghidului turistic, tot pe-atâta de adânc, înconjura 
castelul. Deşi nu avea un pod mobil, se puteau vedea 
în piatra solidă a zidurilor locurile în care se aflau 
mecanismele de manevrare a lanțurilor. În locul 
podului mobil era o scară de piatră, lată de aproape 
douăzeci de metri, cu trepte ciobite, care traversa 
şanţul şi ducea spre o poartă masivă de stejar. La 
stânga, cam la vreo treizeci de metri distanţă de 
castel, se găsea o clădire rectangulară de construcţie 
recentă cu un singur etaj, făcută din cărămidă. 


Mercedes-ul negru apăru în deschizătura arcului de 
piatră, roţile scrâşniră pe pietriş, şi trase în faţa 
clădirii rectangulare. Goodbody rămase în maşină, iar 
măsliniul ieşi şi inspectă minuţios împrejurimile 
castelului. Goodbody nu era omul care să rişte. Apoi 
Goodbody ieşi şi amândoi transportară conţinutul 
portbagajului în clădire. Uşa era, bineînţeles, încuiată, 
însă Goodbody avea cheia potrivită, nu un şperaclu. 
După ce transportară ultima cutie înăuntru, uşa se 
închise în urma lor. 

M-am săltat în picioare şi, folosindu-mă de tufişuri, 
m-am apropiat de clădire. Trecând pe lângă Mercedes, 
am aruncat o privire înăuntru. Nimic interesant, în 
orice caz nu ceea ce căutam. Cu şi mai multă 
prudenţă, m-am apropiat, păşind pe vârfuri, de o 
fereastră şi mi-am furişat privirea înăuntru. 

Interiorul era o combinaţie de atelier, depozit şi 
magazin de prezentare. De pereţi atârnau orologii 
vechi - sau copii - de toate dimensiunile şi formele 
imaginabile. Alte orologii, precum şi nişte piese de 
ceasornicărie erau răspândite pe patru mese de lucru, 
în diverse stadii de asamblare. La celălalt capăt al 
încăperii se aflau mai multe cutii de lemn, identice cu 
cele pe care Goodbody şi măsliniul tocmai le 
aduseseră din maşină. Cutiile erau învelite în paie. 
Deasupra cutiilor se înşirau rafturi care adăposteau 
tot felul de orologii, fiecare având lângă el pendula, 
lanţul şi greutăţile. 

Goodbody şi măsliniul îşi făceau de lucru pe lângă 
rafturi. Scotociră în cutii şi scoaseră la lumină nişte 
greutăţi de pendulă. Goodbody făcu o pauză, scoase 
un document şi se apucă să-l studieze cu sârguinţă. 
După o vreme, arătă ceva pe hârtie şi îi spuse câteva 
cuvinte măsliniului, care dădu diri cap şi continuă să 
pună osul la treabă. încă studiind documentul, 


Goodbody ieşi pe o uşă laterală. Măsliniul studie alt 
document, apoi începu să aranjeze, după mărime, 
greutăţile de pendulă. 

Tocmai mă întrebam unde dispăruse Goodbody, 
când, deodată, am aflat. Vocea lui se auzi din spatele 
meu. 

— Ce bine îmi pare că nu m-ai dezamăgit, 
domnule Sherman! 

M-am întors cu încetinitorul. După cum era de 
prevăzut, Goodbody afişa zâmbetul unui sfânt şi, la fel 
de uşor de prevăzut, avea în mână un pistol barosan. 

— Nimeni nu e indestructibil, desigur, spuse el 
radios, însă dumneata ai o energie ceva de speriat, 
trebuie să recunosc. E greu să-i subestimezi pe 
poliţişti, dar probabil că am fost cam neglijent în cazul 
dumitale. De două ori într-o singură zi am fost sigur că 
am scăpat de prezenţa dumitale, prezenţă care, 
recunosc, devenea tot mai stânjenitoare. Totuşi, a 
treia oară, sunt sigur, o să am noroc. Ar fi trebuit să-l 
ucizi pe Marcel, ştii? 

— Nu l-am ucis? 

— Ei, ei, trebuie să înveţi să-ţi ascunzi 
simţămintele şi să nu îngădui dezamăgirii să se arate. 
Şi-a revenit, e-adevărat, pentru scurt timp, îndeajuns 
însă ca să poată atrage atenţia doamnelor de pe 
pajişte. Teamă mi-e însă că avea o fractură de craniu 
şi ceva hemoragie internă. Se pare că nu va 
supravieţui, zise el, privindu-mă meditativ. 

— Chiar trebuie să stăm în ploaie? 

— Bineînțeles că nu. 

Mă conduse în clădire, sub ameninţarea pistolului. 
Măsliniul mă privi fără să arate mare surpriză. 

— Jacques, spuse Goodbody, dă-mi voie să ţi-l 
prezint pe domnul Sherman, domnul maior Sherman. 
Părerea mea este că are ceva legături cu Interpolul-ul 


sau cu alte asemenea organizaţii fără importanţă. 

— Ne-am mai văzut, rânji Jacques. 

— Desigur. Cât sunt de uituc. 

În timp ce Goodbody mă ţinea la respect cu pistolul, 
Jacques mi-l luă pe-al meu. 

— Numai pe ăsta îl are, raportă el. 

Imi smulse de pe obrz câteva bucăţi de plasture şi 
rânji din nou. 

— Pun pariu că doare! 

—  Abţine-te, Jacques,  abţine-te, îl  mustră 
Goodbody. 

Avea şi o parte duioasă Goodbody. Dacă ar fi fost 
canibal, ţi-ar fi dat cu ceva în cap înainte de-a te fierbe 
de viu. 

— Ia-l în bătaia propriului său pistol, spuse el, 
punându-şi pistolul la loc. Nu-mi plac deloc asemenea 
arme. Crude, zgomotoase, lipsite de delicateţe... 

— De delicateţea cu care spânzuri o fată într-un 
cârlig? am întrebat. Sau cu care omori pe cineva cu 
furca? 

— Haide, haide, să nu divagăm, suspină el. Chiar şi 
cei mai buni dintre noi sunt neîndemânatici. M-am 
aşteptat la mai mult în ce te priveşte. Dragă prietene, 
n-ai izbutit să trăieşti la înălţimea reputației de care te 
bucuri. Ai făcut gafe cu toptanul. Ai călcat pe coadă 
mulţi oameni, închipuindu-ţi că provoci reacţii din 
partea lor. Te-ai lăsat văzut în tot felul de locuri, locuri 
unde nu trebuia să fii văzut. Te-ai dus la apartamentul 
domnişoarei Lemay fără să-ţi iei nişte minime 
precauţii. Ai scormonit după tot felul de hârtii care 
erau puse special acolo unde le-ai găsit. Apoi, nici nu 
era nevoie să-l omori pe chelner. Te-ai plimbat prin 
Huyler ziua în amiaza mare... toată lumea din Huyler 
face parte din turma păstorită de mine, dragă 
domnule Sherman. În plus, ţi-ai lăsat cartea de vizită - 


sânge - în subsolul bisericii mele. Nu că ţi-aş purta 
pică pentru asta, dragă prietene - pentru că eu însumi 
voiam să mă fac scăpat de Henri, care îmi devenise o 
povară, iar dumneata ai rezolvat chestiunea destul de 
curat. Ce părere ai despre expoziţia de aici? Sunt 
reproduceri destinate vânzării... 

— Dumnezeule mare, am spus. Nu-i de mirare că 
bisericile sunt goale. 

— Ah! Însă e necesar să savurezi aceste clipe, nu 
crezi? Uite greutăţile de-acolo! Le cântărim bine şi le 
înlocuim, la timpul cuvenit, cu alte greutăţi, cum sunt 
cele pe care le-am adus acum. Bineînţeles, greutăţile 
nu sunt aceleaşi. În miezul lor se găseşte ceva special. 
Apoi le punem în cutii, trec prin vamă, sunt sigilate şi 
sunt trimise, cu aprobarea guvernului, unor... 
prieteni... din străinătate. Unul din cele mai bune 
aranjamente ale mele. 

Jacques îşi drese vocea, respectuos. 

—  Spuneaţi că vă grăbiţi, domnule Goodbody. 

— Vai, ce pragmatic eşti, Jacques, întotdeauna 
pragmatic. Ai, însă, dreptate. Mai întâi să ne ocupăm 
de omul nostru, apoi să trecem la afaceri. 

Cu dezgust, Goodbody îşi scoase din nou pistolul, în 
vreme ce Jacques făcu o scurtă recunoaştere. Se 
întoarse după puţin timp, apoi mă conduseră afară, 
trecurăm peste aleea cu pietriş şi urcarăm treptele 
azvârlite peste şanţul cu apă până la poarta de stejar. 
Godbody scoase o cheie monstruoasă, descuie şi 
intrarăm. Am urcat apoi o scară interioară, am mers 
de-a lungul unui coridor şi am intrat într-o cameră. 

Era o cameră mare, plină de orologii. Niciodată nu 
văzusem atâtea orologii într-un singur loc, o colecţie 
întreagă. Fără excepţie, erau orologii cu pendulă, 
unele de mari dimensiuni, toate foarte vechi. Doar o 
parte din ele funcționau. Totuşi, zgomotul celor care 


îşi vedeau de treabă era aproape insuportabil. N-aş fi 
putut sta în acea cameră nici zece minute. 

— Una din cele mai minunate colecţii din lume, 
spuse Goodbody cu mândrie, de parcă orologiile i-ar fi 
aparţinut, dacă nu cea mai minunată din toate. Şi, 
după cum poţi vedea - sau auzi - toate funcţionează. 

I-am auzit cuvintele, însă nu le-am înregistrat. Mă 
uitam în podea, mă uitam la bărbatul care zăcea pe 
jos, cu pletele negre atârnând pe ceafă, mă uitam la 
umerii ascuţiţi care ieşeau prin țesătura roasă a 
hainei. Lângă el am văzut frânturi de cablu electric, 
învelit în cauciuc izolant. Alături de capul lui zăcea o 
pereche de căşti. 

Nu trebuia să fiu doctor ca să-mi dau seama că 
George Lemay era mort. 

— Un accident, spuse Goodbody, cu regret în glas, 
pur şi simplu un accident. N-a fost intenţia noastră. 
Probabil că organismul tipului s-a resimţit de pe urma 
privaţiunilor pe care le-a suferit ani de zile. 

— L-aţi omorât, am zis. 

— Da, s-ar putea spune. 

— Dece? 

— Fiindcă surioara lui, plină de principii, a crezut, 
în mod greşit, că ne aflăm în posesia unor probe 
privind vinovăția fratelui ei în legătură cu o crimă. în 
cele din urmă, l-a convins să meargă la poliţie. Aşa că 
a trebuit să-i îndepărtăm pe amândoi de Amsterdam, 
temporar, însă nu într-un mod care să te calce pe 
dumneata pe coadă. Teamă mi-e, domnule Sherman, 
că porţi o parte din vină în ce priveşte moartea acestui 
flăcău. De asemenea, în ce priveşte moartea surorii 
lui. Dar şi în privinţa morţii încântătoarei dumitale 
asistente, Maggie. Aşa cred că se numea. 

Se întrerupse şi făcu grabnic câţiva paşi înapoi, 
ţinând pistolul îndreptat spre mine. 


— Nu cumva să te arunci asupra pistolului. 
Socotesc că nu te distrează cele ce-ţi spun. Nici pe 
Maggie n-au distrat-o. Şi n-au s-o distreze nici pe 
Belinda, care va muri diseară. Ah, te doare, nu? Ai 
vrea să mă ucizi, domnule Sherman. 

Încă zâmbea, însă ochii săi pustiiţi erau ai unui 
nebun. 

— Da, am spus. Aş vrea să te ucid. 

— [I-am trimis un bileţel, zise Goodbody teribil de 
amuzat. Cu numele de cod „Birmingham”, cred... 
Trebuie să te întâlnească la depozitul bunilor noştri 
prieteni Morgenstern şi Muggenthaler, care, mai ales 
acum, sunt deasupra oricărei suspiciuni. Cine altul, 
dacă nu un nebun, ar comite două crime hidoase în 
acelaşi loc? Altă păpuşă la capătul lanţului, ce zici? 
Precum miile de păpuşi din toată lumea asta - 
spânzurate la capătul lanţului şi jucând după cum le 
cântăm noi. 

Am spus: 

— Ştii, desigur, că eşti nebun. 

—  Leagă-l, porunci Goodbody. 

In sfârşit urbanitatea lui cedase. Adevărul despre el 
îl rănise. 

Jacques îmi legă mâinile. Făcu aceeaşi operaţie la 
picioare, mă rostogoli spre capătul camerei şi mă 
priponi, cu un alt cablu electric, de un piron înfipt în 
perete. 

— Porneşte orologiile! porunci Goodbody. 

Supus, Jacques începu să colinde prin încăpere, 
punând pendulele în mişcare. De orologiile mici nu se 
sinchisi. 

— Toate funcționează şi toate fac tic-tac, unele 
teribil de tare, spuse Goodbody cu satisfactie. 

Părea că-şi recucerise echilibrul, era mai politicos şi 
mai onctuos decât oricând. 


—  Căştile vor amplifica sunetul de aproape zece 
ori. După cum vezi, atât amplificatorul, cât şi 
microfonul se găsesc prea departe ca să ajungi la ele. 
Receptoarele nu pot fi distruse. în cincispezece minute 
vei înnebuni, în treizeci de minute îţi vei pierde 
cunoştinţa. Coma va dura între opt şi zece ore. Au şi 
început să ticăiească şi să clincănească, nu-i aşa? 

— Aşa a murit George, am spus eu, iar voi veţi 
urmări totul prin uşa de sticlă de-acolo, desigur. Unde 
zgomotul nu este aşa de puternic. 

— Din păcate, nu vom urmări totul. Jacques şi cu 
mine avem nişte treburi care ne aşteaptă. Insă vom 
reveni ca să urmărim partea cea mai interesantă, nu-i 
aşa, Jacques? 

— Da, domnule Goodbody, spuse Jacques, cate 
continua să pună în mişcare pendulele, cu hărnicie. 

— Dacă dispar... 

— Ah, dar nu vei dispărea. Intenţia mea era să te 
fac dispărut aseară, în port, însă ar fi fost o măsură 
crudă, o soluție  panicată, lipsită de marca 
profesionalismului. Mi-a venit o idee mult mai bună, 
nu-i aşa, Jacques? 

— Da, domnule Goddbody. 

Ca să se facă auzit, Jacques trebuia acum să strige. 

— Chestiunea e că nu vei dispărea, domnule 
Sherman. Nu, dragul meu, nu. Vei fi găsit la câteva 
minute după ce te-ai înecat. 

— [necat? 

— Exact aşa. A, poate crezi că autorităţile vor 
crede că e vorba de un joc murdar. Vor cere o 
autopsie. lar ceea te vor vedea vor fi antebraţele 
ciuruite de seringi - am un sistem care poate face ca 
înţepături de două ore să pară vechi de două luni. Vor 
continua să cerceteze şi îşi vor da seama că eşti plin 
de droguri până-n gât. Pentru că aşa vei fi. Când vei fi 


inconştient, te vom injecta cu două ore înainte de a te 
arunca, cu tot cu maşină, într-un canal. Apoi vom 
chema poliţia. Bineînţeles, poliţia n-o să creadă. 
Sherman, bravul ofiţer de la Biroul narcotice al 
Interpolului? Apoi se vor apuca să scotocească prin 
valiza dumitale. Seringi, ace, heroină, urme de haşiş 
în buzunare. Trist, trist. Cine s-ar fi gândit la una ca 
asta? încă unul care vânează împreună cu ogarii şi 
fuge laolaltă cu iepurii. 

— Să-ţi spun un lucru. Eşti un nebun deştept. 

Zâmbi, ceea ce însemna că nu mă auzise datorită 
zgomotului orologiilor, zgomot care se înteţea. îmi fixă 
căştile la urechi, folosind metri întregi de bandă 
adezivă. Pentru câteva clipe, în încăpere se aşternu 
liniştea — receptoarele funcționau ca nişte izolatoare. 
Goodbody traversă camera spre amplificator, îmi 
adresă un zâmbet şi răsuci un buton. 

Am simţit o lovitură violentă, asemănătoare unui 
puternic şoc electric. Corpul mi se arcui şi intră în 
convulsii. Ştiam că ceea ce se mai putea vedea din 
faţa mea, acoperită de bandă adezivă, purta masca 
schimonosită a agoniei. Agonizam, literalmente, şi era 
o agonie de zeci de ori mai chinuitoare decât cea la 
care mă supusese Marcel. Timpanele, capul îmi erau 
sfâşiate de pătrunzătoarea cacofonie de sunete. In 
creier îmi pătrundeau şurubelniţe înroşite în foc. Mă 
miram că nu-mi plesnesc timpanele. Întotdeauna am 
crezut că explozia unui sunet, în preajma urechilor, te 
poate asurzi. In cazul meu, lucrurile nu s-au petrecut 
aşa. După cum nu se petrecuseră nici în cazul lui 
Cieorge. Chinuit cum eram, mi-am amintit însă că 
Goodbody atribuise moartea lui George condiţiei sale 
fizice considerabil slăbite. 

Mă zvârcoleam dintr-o parte într-alta, având reacţia 
instinctivă a unui animal care vrea să scape de ceea 


ce îi produce durere. Nu puteam însă să ajung prea 
departe, fiindcă Jacques folosise un cablu destul de 
scurt ca să mă lege de pironul din perete. La capătul 
unei astfel de rostogoliri, am reuşit să-mi concentrez 
privirea asupra lui Goodybody şi a lui Jacques, care 
ieşiseră din cameră şi priveau prin uşa de sticlă. După 
câteva clipe, Jacques, bătu cu degetul în capacul 
ceasului de mână. Goodybody încuviinţă, deşi ezitant, 
şi plecară amândoi, grăbiţi. Presupuneam, cufundat în 
oceanul suferinţei mele, că se grăbeau să revină ca să 
asiste la marea finală. 

Aveam cincisprezece minute înainte de a mă prăbuşi 
în inconştienţă, îmi spusese Goodbody. Nu-l crezusem 
o iotă, nimeni nu putea suporta zgomotul acela mai 
mult de două-trei minute, fără să fie total sfărâmat, 
atât mental, cât şi fizic. Mă smuceam violent într-o 
parte şi alta, încercând să-mi smulg căştile de pe 
urechi, frecându-le de podea. Insă Goodbody avusese 
dreptate, receptoarele erau indestructibile, iar banda 
adezivă era atât de dibaci aplicată, încât eforturile 
mele de a mă elibera nu făcură altceva decât să îmi 
redeschidă vechile răni de pe faţă. 

Pendulele se legănau, ceasurile ticăiau, dangătele 
răsunau fără încetare. Nici un răgaz, nici o pauză de 
respiro, nici o secundă de întrerupere a asaltului 
asupra sistemului nervos, asalt care dezlănţuise 
incontrolabilele convulsii epileptice. Era un continuu 
şoc electric, cu puţin sub efectul mortal. Incepeam să 
cred în poveştile despre pacienţi aflaţi în terapie cu 
electroşocuri care ajungeau pe masa de operaţie 
pentru a li se cârpi oasele făcute praf datorită 
contracţiilor musculare involuntare. 

Simţeam cum mă părăsea raţiunea şi, pentru scurt 
timp, am încercat să mă împac cu această senzaţie. 
Uitarea, nu tânjeam decât după uitare. Ratasem, 


ratasem totul, tot ce atinsesem se transformase în 
distrugere şi moarte. Maggie murise, Duclos murise, 
Astrid murise, la fel ca şi fratele ei, George. Doar 
Belinda mai era în viaţă, iar ea urma să moară în acea 
seară. Măreţul final! 

Ştiam, ştiam prea bine că nu o voi lăsa pe Belinda să 
moară. Asta m-a salvat, faptul că ştiam că nu puteam 
să o las să moară. Mândria nu mai avea importanţă, 
victoria totală a lui Goodbody şi a acoliţilor săi nu mă 
mai privea deloc. Puteau foarte bine să inunde lumea 
cu drogurile lor blestemate, nu-mi mai păsa. Dar pe 
Belinda nu o puteam lăsa să moară. 

Am izbutit, nu ştiu cum, să-mi sprijin spatele de 
perete. Pe lângă frecventele convulsii, fiecare mădular 
îmi era străbătut de vibrații. Nu mă mai puteam 
concentra mai mult de două-trei secunde, însă 
încercam imposibilul ca să îmi arunc cu disperare 
privirea tulbure în jur, în căutarea unei speranţe de 
salvare. Nu  găseam nimic. Apoi, fără vreun 
avertisment, sunetul care-mi străpungea ţeasta săltă 
brusc într-un crescendo zgâlţăâitor - probabil un 
orologiu de mari dimensiuni bătea ora - şi am căzut 
într-o rână ca lovit în tâmplă de un glonte. Când capul 
mi se izbi de podea, am cuprins în câmpul vizual o 
mică parte din ce mă înconjura. 

Puterea de concentrare a privirii se dusese de tot, 
însă am putut să disting, foarte vag, obiecte aflate la 
câţiva centimetri distanţă. Mi-au trebuit câteva 
secunde să-mi dau seama ce reprezenta unul dintre 
ele. Am făcut un chinuitor efort ca să revin la poziţia 
iniţială, cu spatele sprijinit de perete. Obiectul era o 
priză. 

Mâinile îmi erau legate la spate şi mi-a trebuit o 
veşnicie ca să prind cu degetele capetele cablului 
electric care mă ţinea prizonier. Le-am pipăit. Firul de 


metal era dezvelit la ambele capete. Am încercat, cu 
disperare, să vâr capetele cablului în găurile prizei, 
însă mâinile îmi tremurau şi nu le puteam potrivi. 
Degetele pipăiau firele, priza, dar nu puteau înfige 
miezurile de metal în găuri. Nici nu mai vedeam, 
simţurile îmi părăseau buricele degetelor, durerea 
trecuse dincolo de limitele toleranţei omeneşti şi cred 
că urlam fără să mă aud, când, deodată se văzu o 
flacără albăstrie şi m-am prăbuşit pe podea. 

Cât am zăcut acolo inconştient nu pot să ştiu, 
probabil câteva minute. Primul lucru pe care l-am 
perceput a fost o tăcere extraordinară, deoarece 
acum, după scurt circuitul pe care-l provocasem, se 
arsese exact siguranţa care trebuia, iar căştile de pe 
urechi acționau ca nişte izolatoare. M-am săltat în 
capul oaselor şi am simţit cum sângele îmi curge pe 
bărbie în jos. Mai târziu, mi-am dat seama că îmi 
muşcasem adânc buza inferioară. Faţa îmi era 
scăldată în sudoare, tot corpul mă durea de parcă aş fi 
fost tras pe roată. Totuşi, singurul lucru la care eram 
atent era acea linişte binecuvântată. Ştiu ei ce fac, 
tipii aceia din Societatea de Combatere a Zgomotului. 

Efectele sălbaticei torturi se domoliră „mai repede 
decât mă aşteptasem, însă nu cu totul. Durerea din 
creieri şi din trup avea să mă însoţească încă multă 
vreme. Abia după vreun minut, m-am gândit că, dacă 
s-ar întoarce Goodbody şi Jacques în acel moment şi 
m-ar găsi sprijinit de zid, purtând pe chip expresia de 
fericire a unui idiot, n-ar mai acţiona cu jumătăţi de 
măsură. 

M-am lăbărţat din nou pe podea şi am reînceput să 
mă  rostogolesc într-o parte şi-n alta. De-abia 
începusem zvârcolirile, când am văzut capetele lui 
Goodbody şi Jacques apărând în partea de sus a uşii. 
Am apăsat pe accelerator şi am început să mă zbat 


mai abitir, mă arcuiam şi mă aruncam convulsiv în 
toate părţile, cu atâta entuziasm încât sufeream la fel 
de mult ca în cazul în care chinul ar fi fost real. De 
fiecare dată când mă rostogoleam spre uşă, îmi lăsam 
faţa contorsionată la vedere, cu ochii fie holbaţi, fie 
închişi agonic şi îmi spuneam că şiroaiele de sudoare 
şi sângele care se prelingea din buză şi din rănile 
redeschise lăsate ca amintire de Marcel contribuiau la 
autenticitatea spectacolului. Goodbody şi Jacques 
zimbeau cu gura până la urechi, deşi expresia 
întipărită pe faţa lui Jacques era departe de sfinţenia 
care emana de pe chipul lui Goodbody. 

După ce am mai efectuat un salt impresionant, care 
m-a făcut să mă desprind de podele şi aproape să-mi 
dizloc un umăr la aterizare, mi-am zis că tot ce e prea 
mult strică, aşa că mi-am potolit treptat zvârcolirile, 
rămânând, în cele din urmă nemişcat. 

Goodbody şi Jacques păşiră înăuntru. Goodbody se 
duse să închidă amplificatorul, îl opri, apoi zâmbi ca 
un înger şi îi dădu-din nou drumul. Uitase că intenţia 
lui iniţială fusese nu numai să mă facă să-mi pierd 
cunoştinţa, dar şi să mă transforme într-un nebun de 
legat. Insă Jacques îi spuse câteva cuvinte şi 
Goodbody încuviinţă fără tragere de inimă şi închise 
butonul amplificatorului. Poate că Jacques, mânat nu 
din compasiune, ci de gândul că va fi dificil pentru ei 
dacă aveam să mor înainte de a-mi injecta drogurile, îi 
atrăsese atenţia asupra acestui punct. Jacques se 
apucă să oprească pendulele monstruoaselor orologii, 
apoi se apropiară amândoi ca să mă examineze. 
Experimental, Jacques îmi trânti un picior în coaste. 
Pătimisem prea multe ca să mă deranjeze doar atât. 

— Încetişor, băiete dragă, spuse Goodbody, cu 
reproş, îţi înţeleg simţămintele, însă fără urme, fără 
urme. S-ar putea ca poliţiştilor să nu le placă. 


— Dar uite ce moacă are, protestă Jacques. 

— Asta-i drept, conveni Goodbody. Oricum, 
dezleagă-l, nu se face să aibă încheieturile vinete când 
îl pescuiesc pompierii din canal. Scoate-i şi căştile şi 
ascunde-le. 

În zece secunde, Jacques rezolvă ambele operaţii. 
Când îmi smulse receptoarele, am crezut că mi-a scos 
şi pielea, de pe faţă. Jacques se purta ca un adevărat 
cavaler cu adezivele scoțiene. 

— În ce-l priveşte pe ăsta — aici Goodbody arătă 
spre George Lemay — fă cu el ce vrei. Ştii cum. 

Pentru câteva clipe se aşternu linişte. Ştiam că se 
uită la mine. Suspină. 

— Vai mie, ce este viaţa dacă nu o umbră călătoare... 

Acestea fiind zise, Goodbody se cără. Fredona plin 
de pietate psalmul „Rămâi cu mine, Doamne. 
Reverendului Goodbody nu-i lipsea simţul solemnului, 
deloc nu-i lipsea. 

Jacques se îndreptă spre o cutie aflată în colţul 
camerei, scoase o jumătate de duzină de greutăţi de 
pendule şi se apucă să treacă prin găurelele lor un 
cablu subţire de cauciuc, apoi legă cablul în jurul 
mijlocului lui George. îl târî pe George afară din 
cameră şi auzii sunetul iscat de călcâiele mortului 
atingând podeaua. M-am ridicat în picioare, flexându- 
mi experimental braţele, apoi am luat-o după el. 

Pe când mă apropiam de uşă, am auzit motorul 
Mercedesului. M-am uitat în camera următoare. 
George zăcea la picioarele lui Jacques, care 
deschisese fereastra şi îi adresa lui Goodbody un semn 
de salut. 

Jacques se întoarse apoi spre George, pregătindu-se 
să oficieze ultimele ritualuri. Deodată, rămase stană 
de piatră. Eram la cinci metri de el şi mi-am dat 
seama, după expresia lui năucită, că faţa mea îl 


anunţase că drumul lui de ucigaş se apropia de capăt. 
Innebunit, îşi înfipse mâna sub haină, după pistol. 
Însă, de data asta, pentru prima, dar şi pentru ultima 
oară, Jacques se dovedi prea încet în mişcări, paralizat 
cum era din pricina surprizei. L-am lovit sub coaste 
năprasnic şi, când s-a aplecat în faţă, i-am smuls 
pistolul din mână şi l-am izbit cu el în tâmplă. Aproape 
leşinat, Jacques făcu un pas înapoi, se lovi de pervazul 
ferestrei şi porni să se legene înainte şi înapoi, de-o 
parte şi de alta a liniei de echilibru. Am stat în 
aşteptare până l-am văzut căzând, iar atunci când am 
auzit plescăitul apei, m-am apropiat de fereastră şi m- 
am uitat în jos. Stârnită, apa din şanţ făcea vălurele 
care se izbeau de mal, de pereţii castelului, iar în 
mijlocul şanţului se iviră bulbuci care se spărgeau la 
suprafaţă. M-am uitat la stânga şi am văzut 
Mercedesul lui Goodbody ocolind arcul de piatră de la 
intrarea spre castel. M-am gândit că în acea clipă 
ajunsese, probabil la versul al patrulea din psalmul 
„Rămâi cu mine, Doamne”. 

Am părăsit fereastra şi am coborât. Am ieşit din 
castel, lăsând uşa deschisă în urma mea. Am adăstat 
câteva clipe pe treptele care treceau peste şanţ şi am 
privit în jos. Bulele de aer se răriră şi deveniră mai 
mici, apoi dispărură cu totul. 


CAPITOLUL TREISPREZECE 


M-am așezat Opel, am privit pistolul pe care îl 
recuperasem de la Jacques si am  cumpănit. 
Descoperisem că singurul lucru de spus în privinţa 
acelui pistol era faptul că oricine părea să poată pune 
mâna pe el, ori de câte ori avea chef. Gândul atrăgea 
după el concluzia de neevitat că lucrul de care aveam 
nevoie era un alt pistol, un al doilea pistol, aşa că am 
scos geanta Astridei de sub banchetă şi am extras de- 
acolo micuțul Lilliput pe care i-l dădusem. Mi-am 
ridicat niţel cracul stâng al pantalonilor şi l-am vârât 
în ciorap. Era gata să închid geanta când am zărit cele 
două perechi de cătuşe. Am ezitat, pentru că mi se 
părea probabil că, dacă aveam să le iau cu mine, 
aveau să sfârşească fixate pe propriile mele 
încheieturi, însă era prea târziu în acel moment să-mi 
mai cântăresc şansele, aşa că le-am pus în buzunarul 
stâng, iar duplicatele cheilor în cel drept. 

Gând m-am întors în cartierul vechi al 
Amsterdamului, lăsând în urmă obişnuitele amenințări 
cu pumnul ale şoferilor, şi poliţiştilor călărind 
motociclete, primele umbre ale asfinţitului începuseră 
să coboare. Ploaia se mai potolise, însă vântul se 
întărea, zbârlind faţa apelor din canale. 

Am luat-o pe străduţa depozitului. Străduţa era 
pustie. La etajul al treilea al depozitului lui 
Morgenstern şi Muggenthaler, un personaj voinic, 
îmbrăcat într-o cămaşă cu mânecă scurtă, îşi sprijinea 
coatele pe pervazul unei ferestre deschise, şi, după 
felul în care îşi mişca neîncetat capul în toate părţile, 
era evident că obiectivul său principal nu era să 
savureze răcorosul aer al serii. Am trecut pe lângă 
depozit şi am oprit la o cabină telefonică de unde l-am 


sunat pe de Graaf. 

— Unde-ai fost? se interesă de Graaf. Ce-ai făcut? 

— Nimic care să te intereseze. Sunt gata să stăm de 
vorbă. 

— De vorba? 

— Nu aici, şi nu acum. Nu la telefon. Poţi veni, 
dumneata şi van Gelder, la depozitul lui Morgenstern 
şi Muggenthaler? 

— Acolo stăm de vorbă? 

— Pe cuvântul meu. 

— Ne eşti în drum, spuse de Graaf. 

— Un moment. Veniţi cu o furgonetă civilă şi 
parcaţi-o mai departe de depozit. Au pus pe unul care 
să stea de şase. 

— Cine l-a pus? 

— Despre asta vreau să stăm de vorbă. 

— Bine, şi paznicul? 

— Îi distrag eu atenţia. Pun la cale o mică 
diversiune. 

— Înţeleg. 

De Graaf făcu o pauză, apoi continuă cu severitate: 

— Cunoscându-te ca pe un cal breaz, mă apucă 
tremuriciul gândindu-mă ce diversiune pui la cale. 

Închise telefonul. 

Am intrat într-un magazin de fierărie, unde am 
cumpărat un ghem de sfoară şi cea mai mare cheie 
pentru buloane. Am parcat Opel-ul la vreo sută de 
metri de depozit, însă nu pe aceeaşi stradă. 

Am identificat singura scară de incendiu şi am urcat 
pe acoperiş. Acoperişul era abrupt şi lunecos din 
cauza ploii şi, ca dificultăţile să fie şi mai mari, 
arhitecţii din vechime, cu lăudabila intenţie de a crea 
o diversitate de stiluri, croiseră nişte acoperişuri tare 
neregulate, ca formă şi pante. La început, am 
procedat cu precauţie, dar cum prudenţa nu duce 


nicăieri, am recurs la practica metodă de a-mi da 
drumul pe fund de la o creastă a acoperişului la alta. 
În cele din urmă, am ajuns pe acea porţiune a 
acoperişului pe care o căutam, m-am aplecat peste 
streaşină şi m-am uitat în jos. 

Paznicul în cămaşă cu mâneci scurte era la post, la 
vreo cincisprezece metri dedesubt. 

Am legat la capătul sforii imensa cheie pentru 
buloane şi, culcat pe burtă, am întins mâna cât se 
putea, astfel încât să pot evita scripetele, şi am lăsat 
cheia până în dreptul capului iţit pe fereastră, 
imprimând sforii un balans, mai întâi încet, ca o 
pendulă care se pune în mişcare, apoi tot mai mare. 

Cheia, cântărind împreună aproape trei kilograme, 
trasa acum un arc de 90 de grade. Am mai coborât un 
pic, întrebându-mă când o să ia paznicul seama la 
şuieratul frânghiei în aer. Din fericire însă, atenţia lui 
era distrasă de apariţia unei dube albastre, apariţie 
care mă ajută în două feluri: pe de o parte, individul 
se aplecă şi mai mult pe fereastră ca să-şi lămurească 
fenomenul, pe de alta, zgomotul motorului acoperea 
şuieratul pe care îl făcea cheia spintecând aerul. 

Duba opri la treizeci de metri. Când încărcătura 
ajunse într-o parte la limita pendulării, am lăsat 
frânghia încă puţin, dându-i drumul printre degete. 
Deşi în ultima clipă paznicul îşi dădu seama că ceva 
nu era în regulă, a fost prea târziu pentru el, pentru 
că, întorcând capul, primi în plin lovitura metalică. Se 
prăbuşi ca şi cum i-ar fi căzut în cap un pod şi dispăru 
încet înăuntrul camerei. 

Portiera dubei se deschise şi de Graaf descinse. îmi 
făcu semn cu mâna. l-am răspuns folosind mâna 
dreaptă, am verificat dacă pistolaşul din pantof se mai 
găsea acolo unde-l ascunsesem, apoi m-am lăsat să 
atârn de bara transversală a scripetelui. 


Am scos pistolul din tocul de sub braţ şi, ţinându-l 
între dinţi, m-am lăsat pe pervazul de sub mine, 
deschizând cu piciorul uşa rampei de descărcare. Am 
luat pistolul în mâna dreaptă. 

Erau patru, Belinda, Goodbody şi cei doi proprietari. 
Albă la faţă, Belinda se zbătea să scape, era însă deja 
înveşmântată în costumul folcloric de pe insula Huyler 
şi purta deja pieptarul brodat. Era ţinută de mâini de 
rubiconzii, jovialii Morgenstern şi Muggenthaler, ale 
căror zâmbete strălucitoare de unchiaşi  hâtri 
începuseră să le înţepenească, grotesc, pe feţe. Stând 
cu spatele la mine, Goodbody, care tocmai se apucase 
să-i potrivească năframa întru estetică juisare, se 
întoarse cătinel. Îi căzu falca. Ochii i se holbară şi 
sângele îi părăsi obrajii, care deveniră la fel de albi 
precum pletele-i de zăpadă. 

Am făcut doi paşi şi am întins o mână spre Belinda. 
Ei nu-i venea să-şi creadă ochilor, se smulse din 
mâinile deodată toropite ale lui Morgenstern şi 
Muggenthaler şi se avântă spre mine. Doar inima i se 
zbătea ca o păsăruică în cuşcă, altfel nu-ţi puteai 
închipui că trecuse printr-o experienţă îngrozitoare. 

M-am uitat în ochii celor trei bărbaţi şi am zâmbit 
atât cât îmi dădeau voie rănile de pe faţă. Le-am spus: 

— E rândul vostru să ştiţi cum arată moartea. 

Ştiau prea bine. Ridicară mâinile, cât puteau mai 
sus. Aşa i-am ţinut, până când de Graaf şi van Gelder 
intrară gâfâind. Până în acel moment nimeni nu 
clipise. Doar Belinda, revenindu-şi din şoc, îmi adresă 
un surâs, din care am înţeles că nu degeaba Biroul 
Interpol-ului de la Paris mi-o dăduse pe mână. 

De Graaf şi van Gelder, amândoi cu pistoalele în 
mână, contemplau tabloul. De Graaf zise: 

— Pentru numele iui Dumnezeu, ce vrei să faci, 
Sherman? De ce aceşti oameni... 


— Chiar iţi închipui că îţi voi da explicaţii? l-am 
întrerupt eu. 

— Va trebui să dai o explicaţie, spuse van Gelder, 
aspru. Este vorba de trei cetăţeni cunoscuţi şi 
respectabili ai Amsterdamului... 

— Nu mă face să râd, am răspuns. Mă doare faţa. 

— Păi, de ce? întrebă de Graaf. Cum naiba...? 

— M-am tăiat la ras, răspunsesem cam în stilul 
Astridei, e-adevărat, dar imaginaţia nu-mi funcţiona 
prea grozav. Acum pot să-ţi spun? 

De Graaf suspină, apoi încuviinţă. 

— Aşa cum ştiu eu? 

Din nou, de Graaf dădu din cap. 

I-am spus Belindei. 

— Ştii că Maggie e moartă? 

— Ştiu că e moartă. 

Vocea îi tremura, dovadă că nu-şi revenise pe cât 
îmi închipuisem. 

— Mi-a spus Goodbody. Mi-a spus-o zâmbind. 

—  Inconjurat cum e de aureola compasiunii 
creştine. Asta-i felul lui, nu se poate abţine. Priviţi-l, 
domnilor, pe Goodbody. Cel mai sadic psihopat ucigaş 
pe care l-am întâlnit vreodată. Omul care a spânzurat- 
o pe Astrid Lemay de un cârlig. Omul care a poruncit 
ca Maggie să fie străpunsă cu furcile într-un lan de 
grâu din Huyler. Omul care... 

— Ai spus străpunsă cu furcile? întrebă de Graaf, 
lăsând să se vadă că până şi pentru el era prea mult. 

— Îţi explic mai încolo. Omul care l-a ucis pe George 
Lemay. Omul care a încercat să mă omoare pe mine. 
Omul care a încercat să mă omoare astăzi în trei 
rânduri. Omul care aşează sticle de gin în mâinile 
drogaţilor muribunzi. Omul care aruncă semeni de-ai 
lui în canale, atârnându-le greutăţi de plumb de 
picioare, după torturi şi suferinţe pe care numai 


Dumnezeu le cunoaşte. Ca să nu mai vorbim de 
degradarea, demenţa şi moartea pe care acest om le 
aduce miilor de fiinţe umane înnebunite din lumea 
întreagă. După cum a şi recunoscut, el este maestrul 
păpuşar care trage sforile, făcând marionetele să 
danseze după cum le cântă. Dansul morţii. 

— Nu se poate, interveni Van Gelder, răvăşit. 
Imposibil. Doctorul Goodbody? Pastorul de la... 

— Adevăratul său nume este Ignatius Catanelli, îl 
avem în dosarele noastre. Fost membru al Mafiei de 
pe Coasta de Est a Statelor Unite. Nici măcar COSA 
NOSTRA nu-l înghiţea. Băieţilor nu le plăcea 
scandalul, iar  Catanelli ucidea de plăcere, se 
îndrăgostise de moarte. Când era mic, probabil că 
smulgea aripile fluturilor. Insă crescând, asta nu-l mai 
mulțumea. A trebuit să plece din SUA, fiindcă Mafia 
nu-i oferea decât o singură alternativă. 

— Ce fantasmagorie! bâigui aşa-zisul pastor. 

Fantasmagorie sau nu, culoarea nu-i revenise lui 
Goodbody în obraji. 

— Este o calomnie, este o... 

— Potoleşte-te, i-am spus. Avem amprentele tale şi 
ştim ce şmecherie ai pus la cale. Nave care vin în 
apele teritoriale, lasă în mare containere pline cu 
heroină, containere legate de anumite geamanduri. 
Containerele sunt culese de barje şi transportate la 
Huyler, unde ajung într-un atelier. Atelierul face 
păpuşi, care sunt mai apoi transferate la depozitul 
local. Nimic mai firesc, doar că anumite păpuşi conţin 
heroină. 

Goodbody interveni: 

— De tot hazul. Nu poţi dovedi nimic. 

— De vreme ce intenţionez să te ucid în câteva 
minute, n-am nevoie să-ţi dovedesc nimic. A, să nu uit. 
Are şi o organizaţie, prietenul nostru Catanelli. Are de 


toate, de la flaşnetari la tipe care fac strip-tease, o 
combinaţie în care îşi găsesc locul şantajul, banii, 
dependenţa de droguri. În fine, ameninţarea cu 
moartea îi face pe toţi să-şi ţină gura. 

— O organizaţie? zise de Graaf ancă neînţelegând 
despre ce era vorba. Adică cum? 

— O parte din heroină - relativ mică - rămânea aici 
în interiorul păpuşilor. O altă parte lua drumul 
prăvăliilor, altă parte era trimisă la furgoneta din 
Parcul Vondel. Fetele care lucrau pentru Goodbody 
cumpărau păpuşile - acelea care erau însemnate - din 
prăvălii funcţionând cu autorizaţii legale şi le 
expediau apoi spre furnizori mărunți, sau le vindeau 
drogaţilor, în străinătate. Păpuşile cumpărate în 
parcul Vondel erau vândute la preţuri mici 
flaşnetarilor, care, la rândul lor, la revindeau 
nenorociţilor care nu-şi mai permiteau să apară în 
locuri respectabile. 

— Pentru numele lui Dumnezeu, cum se face atunci 
că noi n-am prins nici cea mai mică adiere din ceea ce 
se întâmpla? întrebă de Graaf. 

— Îţi spun imediat. Să lămuresc mai întâi sistemul 
de distribuire. O cantitate destul de mare pleca de-aici 
ascunsă în biblii, acele biblii pe care prea-sfinţitul 
nostru prieten aici de faţă le distribuia gratis, cu atâta 
bunăvoință, pretutindeni în Amsterdam. Unele din 
acele biblii aveau miezul scobit. Tinerele pe care 
Goodbody, în neţărmurita bunătate a inimii sale 
creştine, voia cu orice preţ să le scape de o soartă mai 
crudă decât moartea, frecventau slujbele oficiate de el 
şi, cu mânuţele împreunate duios în jurul bibliei - 
unele din ele, slavă Domnului, îmbrăcate în veşminte 
de călugăriţe - apoi plecau ţinând în mânuţe alte 
biblii, al căror conţinut îl răspândeau prin cluburi de 
noapte. Ce rămânea din heroină, adică cea mai mare 


parte, ajungea la Castelul Linden. Am scăpat ceva, 
Goodbody? 

Din expresia lui îţi puteai da seama că nu scăpasem 
nimic important, însă preferă să nu-mi răspundă. Am 
înălţat încet pistolul şi am spus: 

— Acum, Goodbody, cred că... 

— Nimeni nu face legea după cum îl taie capul, 
spuse de Graaf, cu asprime. 

— După cum vezi, vrea s-o întindă, i-am răspuns, pe 
un ton rezonabil. 

Goodbody stătea nemişcat. Mai sus decât îşi 
ridicase braţele, nici că putea. 

Deodată, pentru a doua oară în aceeaşi zi, în spatele 
meu se auzi o voce: 

— Aruncă arma, domnule Sherman. 

M-am întors cătinel şi am aruncat arma. Se 
adeverea că oricine îmi putea lua pistolul. De data 
asta era Trudi, răsărind din umbră, aţintindu-mă, de la 
cinci paşi, cu un Luger ţinut de o mână care nu 
tremura.. 

— Trudi! Fără să înţeleagă nimic, de Graaf căscase 
ochii la Trudi cea blondă. Ce Dumnezeu... 

Se întrerupse brusc, când ţeava pistolului din mâna 
lui van Gelder îl izbi peste încheietura mâinii. Pistolul 
lui de Graaf căzu pe podea şi când acesta se întoarse 
spre van Gelder, ochii săi exprimau o stupefacţie 
nemărginită. Goodbody, Morgenstern şi Muggenthaler 
îşi coborâră braţele, ultimii doi scoțând la iveală 
propriile lor pistoale. Pentru hainele de pe trupurile 
lor mătăhăloase fusese nevoie de atâţia metri de stofă, 
încât nu se mai punea problema unui croitor iscusit, 
cum era croitorul meu, care să-şi bată capul să 
disimuleze prezenţa armelor ascunse. 

Goodbody scoase o batistă cu care îşi şterse fruntea 
îmbrobodită şi mârâi către Trudi: 


—- Ţi-a luat cam mult ca să apari, nu-i aşa? 

— O, ce mult mi-a plăcut! 

Chicoti, producând un sunet care ar fi putut îngheţa 
în vine sângele unui peşte congelat. 

— O pereche nemaipomenită, i-am spus lui van 
Gelder. Trudi şi prea-sfinţitul flăcău Goodbody. Să 
înălţăm laudă inocenţei copiilor... 

— 'Ţine-ţi gura, spuse van Gelder, glacial. 

Se apropie, mă pipăi ca să-şi dea seama dacă mai 
aveam arme, nu găsi nimic. 

— 'Ţine-ţi mâinile la vedere. Dumneata la fel, de 
Graaf. 

Am executat indicaţia. M-am aşezat turceşte, cu 
mâinile lipite de glezne. Figura lui de Graaf era 
oglinda unei uimiri fără margini. 

— Tocmai voiam să lămuresc cum stă chestia, i-am 
zis, cu ton de scuză. Adică de ce aţi progresat atât de 
puţin când a fost vorba să dibuiţi sursa drogurilor. 
Este meritul inspectorului van Gelder că nu aţi făcut 
nici un pas pe calea descoperirii adevărului. 

— Van Gelder? 

Deşi aflat în fata cumplitei evidențe, de Graaf încă 
nu putea să conceapă că un ofiţer superior de poliţie 
trăda. 

— Cum se poate una ca asta? Nu se poate şi pace. 

— Bag de seamă că nu o acadea te aţinteşte, i-am 
spus, cu blâdeţe. Şeful este van Gelder, van Gelder 
este Creierul. Este Frankenstein în carne şi oase. 
Goodbody este doar monstrul scăpat de sub control. 
Nu-i aşa, van Gelder? 

— Chiar aşa! 

Privirea pe care i-o aruncă van Gelder lui Goodbody 
nu anunţa nimic bun în legătură cu viitorul acestuia 
din urmă, deşi, după părerea mea, pe Goodbody nu-l 
aştepta nici un viitor. 


Fără nici o nuanţă de afecţiune, am privit-o pe 
Trudi. 

— În ce o priveşte pe micuța ta Scufiţă Roşie, van 
Gelder, micuța amantă... 

— Amantă? 

De Graaf era atât de răvăşit, încât trecuse dincolo 
de uluire. 

— Chiar aşa, de Graaf numai că, van Gelder a 
încetat s-o mai iubească, nu-i adevărat van Gelder? 
Devenise, ca să zicem aşa, prea apropiată psihoticului 
reverend. 

M-am întors către de Graaf, spunându-i: 

— Bobocul nostru de trandafir nu este dependent de 
droguri. Goodbody ştie, după cum mi-a mărturisit-o, 
să măsluiască împunsăturile de seringi. Vârsta ei 
mentală nu este de zece ani. E mai bătrână decât 
însuşi păcatul originar. De două ori mai bătrână decât 
Diavolul. 

Cu vocea obosită, de Graaf recunoscu: 

— Nu ştiu, nu înțeleg... 

— Trudi a fost folosită în trei scopuri, am explicat. 
Având van Gelder o fiică cum era ea, cine şi-ar fi 
închipuit că nu era un duşman înfocat al drogurilor şi 
al acelora care fac averi cu droguri? Intruchipa 
intermediarul perfect între van Gelder şi Goodbody - 
cei doi niciodată nu intrau în contact, nici măcar 
telefonic. Ceea ce era şi mai important era faptul că 
Trudi însemna legătura vitală în sistemul de 
aprovizionare. Îşi ducea păpuşa la Huyler, o schimba 
cu una umplută cu heroină, pe care o transporta la 
furgoneta din parcul Vondel, unde o schimba cu alta. 
Bineînţeles, furgoneta aducea păpuşa cu heroină 
înapoi, atunci când venea să se reaprovizioneze. Ce 
copilă dulce, Trudi a noastră. Numai că n-ar fi trebuit 
să folosească belladonna ca să împrumute ochilor săi 


privirea sticloasă a drogaţilor. La început, nu m-am 
prins, dar a fost de-ajuns să-mi dea cineva cu un pat 
de pistol în cap, ca să-mi mai dea ceva timp să 
adulmec legătura. Nu era privirea potrivită. Am 
cunoscut prea mulţi dependenţi de droguri. Dintr-o 
dată, mi-am dat seama. 

Trudi slobozi din nou chicoteala obişnuită şi îşi 
trecu limba peste buze. 

—  Să-l împuşc acuma? în picior. Ceva mai sus? 

— Eşti o prăpădită, i-am spus, totuşi ar trebui să-ţi 
cunoşti interesul. Ia uită-te în jur. 

işi plimbă în jur privirea. Fiecare se uită în jur, în 
afară de mine. Eu m-am uitat la Belinda, căreia i-am 
făcut un mic semn către Trudi, care stătea între ea şi 
uşa deschisă. La rândul ei, Belinda aruncă o privire 
scurtă către Trudi şi mi-a fost de-ajuns. 

— Tâmpiţilor, le-am spus, dispreţuitor. De unde 
credeţi că am aflat aceste lucruri? Pentru că mi-au 
fost spuse. Mi-au fost spuse de către doi tipi pe care i- 
am înfricoşat de moarte şi care v-au vândut ca să-şi 
scape pielea la proces. Morgenstern şi Muggenthaler. 

Printre cei prezenţi erau desigur şi bestii, însă şi 
reacţiile lor se dovediră umane. Holbară ochii la 
Morgenstern şi Muggenthaler, care rămăseseră uluiţi, 
cu gurile căscate, şi tot cu gurile căscate se petrecură 
din viaţă, şi asta fiindcă amândoi aveau nişte arme 
neiertătoare în mâini, iar pistolul meu era prea mic ca 
să-mi pot permite să-i rănesc doar superficial. Belinda 
folosi momentul ca să se arunce asupra lui Trudi, care 
se clătină pe picioare şi căzu peste pervaz. 

Chirăitul ei nu apucase să sfârşească atunci când de 
Graaf se aruncă disperat peste pistolul lui van Gelder, 
acţiune pe care n-am avut răgaz s-o urmăresc, fiindcă 
deja mă săltasem în picioare şi mă aruncasem asupra 
lui Goodbody, ce se străduia din răsputeri să-şi scoată 


pistolul. Reverendul căzu zguduind podeaua, care îşi 
dovedi rezistenţa fiindcă rămase întreagă. Nu trecu o 
secundă că l-am şi înşfăcat de gât, pe la spate, 
făcându-l să emită sunete ciudate din beregată. 

De Graaf zăcea pe jos, cu o dâră de sânge 
prelingându-se pe frunte. Bombănea. Van Gelder o 
ţinea strâns pe Belinda în faţa lui, folosind-o ca pe un 
scut. Van Gelder zâmbea. Ne aţinteam amândoi 
pistoalele unul la altul. 

— Îi ştiu prea bine pe tipii de genul tău, Sherman, 
zise van Gelder fără emoție. Nici prin gând nu ţi-ar 
trece să rişti rănirea unei persoane nevinovate. Cu 
atât mai mult cu cât este vorba de o fată atât de 
drăguță precum cea de faţă. În ce-l priveşte pe 
Goodbody, puţin îmi pasă dacă îl faceţi ciur. 

L-am privit pe Goodbody şi i-am văzut ochii 
învineţiţi şi nu mă dumiream dacă se învineţiseră din 
pricina strânsorii braţului meu sau din cauza trădării 
partenerului său de odinioară. Nu ştiu ce mi-a venit 
să-l privesc pe Goodbody... Poate că încercam să 
cântăresc valoarea ca ostatec a Belindei şi, respectiv, 
al lui Goodbody. însă atâta timp cât van Gelder o avea 
pe Belinda, Belinda era mai în siguranţă decât într-o 
biserică. Vreau să spun, într-o orice altă biserică decât 
la care oficia Goodbody. 

— Am înţeles, am spus. 

— Şi mai vreau să clarific ceva. Tot ce ai este un 
pistol jucărie. în vreme ce eu am un COLT poliţist, zise 
el deplasându-se spre capul scărilor şi ţinând-o pe 
Belinda între noi. La capătul străzii se află o furgonetă 
de poliţie, o furgonetă albastră. O iau cu mine. Până 
să ajung la ea voi smulge firele telefonice din birouri. 
Dacă, atunci când ajung la furgonetă, nu o să vă văd la 
poarta de încărcare a depozitului, atunci n-o s-o mai 
rețin pe fată. înţelegi? 


— Înţeleg. însă dacă o ucizi cu sânge rece, te anunţ 
că n-o să mai dormi liniştit vreodată. Ştii acest lucru. 

— Ştiu, răspunse el, mergând cu spatele. 

Şi trăgând-o pe Belinda după el, dispăru. De Graaf 
se puse pe picioare, tamponându-şi cu batista rana din 
frunte. Părea în stare să-şi poarte singur de grijă. Am 
slăbit strânsoarea din jurul gâtului lui Goodbody, m- 
am aplecat peste el şi i-am săltat pistolul. Am scos 
cătuşele, i le-am prins la încheieturi, ataşând capetele 
libere de câte o mână a lui Morgenstern şi 
Muggenthaler. morţi,de-a binelea. Apoi m-am ridicat 
şi l-am ajutat pe de Graaf să ajungă într-un fotoliu. M- 
am întors ca să-l privesc pe Goodbody. Se uita mut la 
mine, cu faţa schimonosită de un rictus terorizat. 
Când se hotărî să vorbească, adânca lui voce, 
pontificală, se auzi ca o chirăială. 

— Doar nu mă laşi aşa! ţipă el. 

I-am privit pe cei doi negustori grăsani de care era 
înlănţuit. 

— N-ai decât să-i iei pe amândoi la subsoară şi s-o 
ştergi. 

— Pentru numele lui Dumnezeu, Sherman... 

— Pe Astrid ai atârnat-o într-un cârlig. li spusesem 
că o voi ajuta, iar tu ai atârnat-o într-un cârlig. Ai 
poruncit ca Maggie să fie omorâtă cu furcile. Maggie. 
Aveai de gând să o spânzuri pe Belinda. Belinda. 
lubeşti moartea. Dacă n-o s-o găsesc pe Belinda în 
viaţă, n-o să mă mai întorc aici. 

Goodbody gemu ca un animal lovit şi privi cu groază 
la cei doi morţi, al căror prizonier era. M-am dus la 
poarta de descărcare şi m-am uitat în jos. 

Trudi zăcea, dezarticulată, pe trotuar. N-am 
învrednicit-o cu a doua privire. De partea cealaltă a 
străzii l-am văzut pe van Gelder, conducând-o pe 
Belinda spre furgonetă. Ajuns acolo, se întoarse, privi 


în sus, mă văzu, dădu din cap şi deschise portiera. 
L-am ajutat pe de Graaf, încă ametit, să se pună pe 
picioare şi să se îndrepte spre scări. Acolo m-am oprit 
şi m-am uitat înapoi la Goodbody. Ochii lui Goodbody 
se rotunjiseră, iar gâtlejul îi emitea sunete ciudate, 
stridente. Arăta ca unul pentru totdeauna pierdut într- 
un coşmar întunecat şi fără de sfârşit, urmărit de 
demoni şi care ştie că nu va scăpa de ei niciodată. 


CAPITOLUL PAISPREZECE 


Aproape că se întunecase pe străzile 
Amsterdamului. Deşi uşoară, burniţa purtată de vântul 
puternic era pătrunzător de rece. Printre norii sfâşiaţi 
de vânt, primele stele începură să sclipească palid. 
Luna încă nu se ivise. 

Aşteptam în Opelul parcat lângă o cabină telefonică. 
Din când în când, uşa cabinei se deschidea şi de Graaf 
apărea, tamponându-şi fruntea însângerată. În sfârşit, 
urcă definitiv în maşină. l-am aruncat o privire 
interogativă. 

— Zona va fi înconjurată complet în zece minute. Şi 
când zic înconjurată, înseamnă că nu va trece nici 
pasărea. Garantat, spuse el ştergându-şi încă o şuviţă 
de sânge. Dar cum poţi fi atât de sigur că... 

— Va fi acolo, l-am asigurat eu, după care am pornit 
motorul şi am demarat. În primul rând, van Gelder îşi 
închipuie că este ultimul loc din Amsterdam în care o 
să-l căutăm. In al doilea rând, Goodbody, chiar azi- 
dimineaţă, a luat ultimul transport de heroină din 
Huyler. Heroina introdusă într-una din acele păpuşi, 
ca măsură de siguranţă. Păpuşa nu se găsea în maşina 
lui când a părăsit castelul, aşa că se află cu siguranţă, 
în biserică. N-a avut timp să o transporte în alt loc. În 
plus, probabil că în biserică se mai află o mare 
cantitate de heroină provenită din transporturile 
recente. Van Gelder nu este ca Goodbody sau Trudi. 
Nu a intrat în joc decât pentru bani, aşa că nu are de 
gând să le dea cu piciorul. E vorba de milioane de 
dolari. 

— Van Gelder, şopti de Graaf, clătinând din cap 
foarte încet. Nu-mi vine să cred. Un om ca el! Cu un 
dosar blindat. 


—  Păstrează-ţi simpatia pentru victime, l-am sfătuit. 

Eram cam aspru cu un om rănit, însă eu însumi 
eram rănit. Mă îndoiam că ţeasta mea se găsea într-o 
condiţie mai bună decât ţeasta lui de Graaf. 

— Van Gelder e mai rău decât Goodbody şi Trudi 
laolaltă. Despre ei poţi spune că erau atât de bolnavi 
din punct de vedere mental, încât nu mai răspundeau 
de acţiunile lor. Insă van Gelder nu este ţicnit. Tot ce 
a făcut a făcut pentru bani, cu sânge rece. El ştia ce 
se petrece, ştia cum se comporta Goodbody, 
psihopatul său partener. Şi l-a tolerat. Dacă şi-ar fi 
putut continua planurile, i-ar fi tolerat lui Goodbody 
aberaţiile ucigaşe până la capăt. 

L-am privit meditativ pe de Graaf. 

— Ştiai că soţia sa şi fratele lui au murit într-un 
accident de maşină în Curacao? 

Inainte de a-mi răspunde, de Graaf făcu o pauză. 

— A fost un accident tragic, nu? 

— N-a fost deloc un accident tragic. N-o să putem 
niciodată dovedi, însă îmi pun pensia la bătaie că a 
fost provocat din mai multe motive. Pe de-o parte, 
fratele, care era ofiţer în probleme de securitate, 
aflase prea multe despre van Gelder, iar pe de alta, 
acesta din urmă dorea să scape de nevastă-sa, care-i 
stătea în calea ce ducea spre Trudi. Pe atunci, Trudi 
nu scosese la suprafaţă tot ce îi zăcea în suflet. Vreau 
să spun că omul nostru este un computer, este rece ca 
gheaţa, lipsit de remuşcări şi de ceea ce noi numim 
simţăminte omeneşti normale. 

— Cred că, n-o să trăieşti îndeajuns de mult ca să-ţi 
capeţi pensia, spuse de Graaf, sumbru. 

— Poate că nu. Dar cel puţin am avut dreptate. 

Ne-am angajat pe strada paralelă canalului care 
ducea spre biserica lui Goodbody şi am văzut 
furgoneta albastră a poliţiei. Am trecut pe lângă ea, 


am oprit lângă poarta bisericii şi ne-am dat jos. Un 
sergent în uniformă cobori treptele ca să ne 
întâmpine,  ascunzându-şi foarte bine reacţia la 
vederea celor doi prăpădiţi apăruţi în faţa lui. 

— Biserica e goală, domnule, raportă el. Am scotocit 
şi clopotniţa. 

De Graaf se întoarse pe călcâie şi examină 
furgoneta albastră. 

— Dacă segentul Gropius zice că nu e nimeni, atunci 
aşa este. 

După o pauză, urmă: 

— Van Gelder este un tip extrem de deştept. Acuma 
ştim acest lucru. Bineînţeles că nu este în biserică. 
Nici în casa lui Goodbody. Oamenii mei au închis 
ambele capete ale canalului şi străzile aferente. Deci, 
nu este aici. Trebuie să fie în altă parte. 

— În altă parte, dar prin preajmă, am spus. Dacă nu- 
l găsim, cât timp vei putea menţine cordonul? 

— Până când vom scotoci şi răs-scotoci fiecare casă 
de pe stradă. Poate două ore, poate trei. 

— Apoi, va putea s-o şteargă. 

— Ar putea. Dacă ar fi aici. 

— Te asigur că e aici, i-am spus, sigur pe mine. E 
sâmbătă seara. Duminica se întorc constructorii? 

— Nu. 

— Asta înseamnă că are la dispoziţie treizeci şi şase 
de ore. Aşa că diseară, cel târziu mâine noapte, o 
şterge. 

— Mă cam doare capul, se plânse de Graaf, 
tamponându-şi fruntea cu batista. Van Gelder avea un 
pistol cu patul foarte dur. Teamă mi-e că... 

— Unde poate fi? l-am întrebat, răbduriu. 

Am privit cerul sfâşiat de vântoase. De Graaf îmi 
urmă privirea. Silueta întunecată a macaralei 
gigantice părea că atinge norii, pierzându-şi vârful în 


întuneric. De când o văzusem pentru prima oară, 
uriaşa macara îmi părea că degajă o atmosferă 
amenințătoare. În acea seară, probabil datorită 
gândurilor care-mi străbăteau mintea, arăta sinistră. 

— Desigur, murmură de Graaf, desigur. 

I-am spus: 

— Păi, e cazul să mă duc după el. 

— Ar fi o nebunie, o nebunie! Uită-te cum arăţi. Arăţi 
ca dracu. 

— Mă simt destul de bine. 

— Atunci, te însoțesc, spuse de Graaf, cu hotărâre. 

— Nu. 

— Am ofiţeri tineri, pricepuţi... 

— N-ai dreptul moral să ceri ofiţerilor dumitale, fie 
ei tineri şi pricepuţi, să facă una ca asta. Fără 
comentarii. Refuz. Pe lângă asta, nu este vorba de un 
atac frontal. Ceea ce trebuie este o acţiune secretă, 
invizibilă. 

— Cred că o să te vadă. 

Vrând-nevrând, de Graaf se ralia punctului meu de 
vedere. 

— Nu neapărat. Pentru el, tot ce este la nivelul 
solului se află într-un întuneric adânc. 

— Am putea să mai aşteptăm, spuse el. Până la 
urmă va cobori. Va cobori el până duminică dimineaţă. 

— Van Gelder nu găseşte mari voluptăţi în moarte. 
Asta o ştim. În acelaşi timp, însă, este total indiferent 
faţă de moarte. Şi asta o ştim. Vieţile altora nu 
înseamnă nimic pentru el. 

— Deci? _ 

— Van Gelder nu e pe-aici, pe jos. Şi nici Belinda. In 
consecinţă, Belinda este cu el, undeva sus, şi atunci 
când van Gelder va cobori, o va folosi din nou drept 
scut viu. Lipsesc puţin, i-am spus. 

Nu făcu nici un efort ca să mă reţină. L-am lăsat la 


poarta bisericii, am intrat în şantierul de construcţii, 
am ajuns la baza macaralei şi am început să mă caţăr 
pe scările care urcau în diagonală. Ascensiunea era 
lungă, şi m-aş fi lipsit bucuros de ea, în starea fizică în 
care mă aflam, însă nu o simţeam obositoare şi nici 
primejdioasă.  Primejdia mă aştepta la capătul 
urcuşului. Cam la trei sferturi din distanţa până la 
vârf, am făcut o pauză ca să-mi trag răsuflarea şi m- 
am uitat în jos. 

Datorită întunericului adânc, vederea de la înălţime 
nu furniza vreo impresie mai deosebită. Felinarele 
care străjuiau canalul păreau nişte mici puncte, iar 
canalul emana o lumină palidă. Totul părea 
îndepărtat, ireal. Formele caselor erau nedesluşite, tot 
ce puteam distinge era girueta cocoţată pe turla 
bisericii, aflată la treizeci de metri dedesubt. 

M-am uitat în sus. Cabina macaralei se găsea la 
vreo cincisprezece de metri deasupra... Un dreptunghi 
întunecat, proiectat pe întunericul compact al cerului. 
Am reînceput suişul. 

Mai aveam trei metri până la trapa din podeaua 
cabinei, când în nori apăru un luminiş prin care 
răzbătu lumina lunii suitoare pe cer, o semilună, mai 
precis, însă strălucirea ei scălda macaraua vopsită în 
galben şi braţul ei masiv într-o lumină puternică ce 
scotea în evidenţă fiecare traversă de metal. Lumina 
lunii mă surprinse şi pe mine, lucru care mă făcea să 
mă simt ca un pilot prins în reflectoarele bateriilor 
antiaeriene. M-am uitat din nou sus şi am desluşit 
fiecare cap de şurub din trapa de deasupra, gândindu- 
mă că, dacă vedeam atât de bine ce era sus, tot aşa de 
bine putea să mă vadă cineva aflat deasupra. Mi-am 
scos pistolul din toc şi m-am furişat pe ultimii metri 
care mă despărţeau de trapă. La nici un metru 
jumătate de ţintă, trapa se căscă puţintel şi prin 


crăpătură pătrunse ţeava unei arme, o ţeavă lungă, 
urâtă. Ar fi trebuit, aveţi dreptate, să simt tristeţea şi 
descurajarea  cuprinzându-mă, în faţa ultimei 
înfrângeri, însă trecusem prin prea multe întâmplări 
în ziua aceea, îmi epuizasem toate emoţiile, aşa că am 
accceptat inevitabilul cu un fatalism care m-a surprins 
până şi pe mine. Nu că m-aş fi predat de bunăvoie... 
Dacă aş fi avut o cât de mică şansă l-aş fi împuşcat, 
dar n-aveam nici o şansă şi m-am lăsat păgubaş. 

— E o carabină calibru douăzeci şi patru, spuse van 
Gelder. 

Vocea metalică avea nişte tonuri sepulcrale care se 
potriveau nemaipomenit momentului. 

— De bună seamă, ştii ce înseamnă chestia asta. 

— Prea bine. 

— Întâi şi-ntâi, dă-mi pistolul, cu mânerul înainte. 

l-am înmânat pistolul, cu graţia şi priceperea 
dobândite de pe urma unei lungi experienţe. 

— Acum dă-mi pistolaşul din ciorap. 

I l-am dat şi pe ăla. Trapa se deschise şi l-am văzut 
pe van Gelder scăldat de lumina lunii care pătrundea 
prin ferestrele cabinei. 

— Pofteşte înăuntru, spuse el. E loc berechet. 

M-am strecurat în cabină, van Gelder avea dreptate, 
era loc berechet, în cabină se puteau adăposti vreo 
zece oameni. Ca de obicei calm, Van Gelder avea 
asupra sa o armă automată, care arăta al naibii de 
primejdioasă. Belinda şedea pe jos, într-un colţ, palidă 
şi istovită, lângă ea aflându-se o păpuşă tip Huyler. 
încercă să-mi zâmbească, chinuit. Părea atât de 
neajutorată şi oropsită, încât puţin a lipsit să nu mă 
arunc la beregata lui van Gelder, aşa neînarmat cum 
eram, însă bunul simţ şi aprecierea distanţei m-au 
făcut să închid cu grijă trapa, după care m-am uitat la 
armă. 


— Presupun că ai luat-o din furgonetă, i-am spus. 

— Corect. 

— Ar fi trebuit să verific. 

— Păi da, oftă van Gelder. Ştiam că vei veni, însă ai 
venit degeaba. Intoarce-te. 

M-am întors. Lovitura care mi se abătu în ceafă era 
departe de vigoarea şi conştinciozitatea demonstrate 
de Marcel, însă a fost de-ajuns ca să mă doboare. 
Simţeam vag ceva metalic şi rece încercuindu-mi 
încheietura mâinii stângi. Când am început să mă 
interesez activ de ceea ce se petrecea în jur, am 
descoperit că şedeam în fund, aproape umăr la umăr 
cu Belinda, încătuşat cu ea laolaltă, de cătuşe fiind 
prins un lanţ ataşat de grinda de fier de deasupra 
trapei. 

— Îmi cer scuze, spuse van Gelder, referindu-se la 
capul meu. Dar era ca şi cum aş fi încercat să pun 
cătuşe unui tigru. Într-un minut am şters-o. Peste alte 
trei, voi pune piciorul pe terra firma. 

Am căscat ochii neîncrezător. 

— Vrei să cobori? 

— Ce altceva să fac? Dar nu aşa cum îţi închipui. Am 
văzut că poliţia a alcătuit un cordon. însă nimănui nu 
i-a trecut prin cap că braţul macaralei se întinde 
dincolo de canal, la cel puţin 20 de metri în spatele 
cordonului. Deja am coborât cârligul la nivelul solului. 

Mă durea prea tare capul ca să formulez un 
comentariu potrivit. In acele condiţii, probabil că nu 
exista nici un comentariu de făcut. 

Van Gelder îşi trecu peste piept cureaua carabinei şi 
legă păpuşa în spate. Apoi spuse încet: 

— Luna a dispărut. 

Dispăruse, într-adevăr. Traversând cabina spre uşa 
aflată lângă panoul de control, van Gelder nu mai era 
decât o umbră. Deschise uşa şi păşi afară. 


— La revedere, van Gelder, am spus. 

Nu mi-a răspuns. Uşa se închise şi am rămas 
singuri. Belinda îmi atinse mâna încătuşată. 

— Ştiam că vei veni, şopti ea. Dar nu prea te-ai 
grăbit, nu? 

— Rămâne tot cum ţi-am mai spus - clasa 
managerială are tot. timpul câte ceva de făcut. 

— Şi a trebuit... a trebuit să-ţi iei la revedere de la 
un om ca acesta? 

— M-am gândit că e mai bine aşa... n-am să-l mai 
văd niciodată. Viu, vreau să spun. 

M-am scotocit într-un buzunar. 

Cine-ar fi crezut? Van Gelder, propriul său călău. 

— Cum adică? 

— A fost ideea lui să mi se dea un taxi polițienesc, ca 
să fiu mai uşor de recunoscut şi de urmărit. Aveam în 
maşină cătuşe, cătuşe pe care le-am folosit ca să-l 
priponesc pe Goodbody. Şi mai aveam şi chei pentru 
cătuşe. lată-le! 

Am descuiat cătuşele, m-am ridicat şi am traversat 
cabina. Luna se ascunsese după un nor, într-adevăr, 
însă van Gelder supraestimase densitatea acestuia. În 
acea lumină chioară îl puteam zări pe van Gelder, 
ajuns acum la vreo cincisprezece metri, târându-se ca 
un crab pe braţul macaralei, vântul răvăşindu-i 
poalele hainei şi înfoindu-i rochia păpuşii. Am localizat 
maneta de manevrare şi am tras-o în jos. Pe panoul de 
control începură să strălucească luminiţe şi am pornit 
să le studiez. Belinda se apropiase şi stătea acum 
lângă mine. 

— Ce-ai de gând să faci? mi se adresă ea în şoaptă. 

— Chiar trebuie să-ţi explic? 

— Nu! Nu! Să nu faci asta! 

Nu cred că ştia precis ce aveam de gând să fac, dar 
din tonul vocii mele ghicise că orice acţiune aş fi avut 


în vedere nu putea să ducă decât la un rezultat 
mortal. M-am uitat încă o dată la van Gelder, care 
parcursese trei sferturi din drumul spre capătul 
braţului macaralei, apoi m-am întors spre Belinda şi i- 
am pus mâinile pe umeri. 

— Ascultă. Ştii că nu putem dovedi nimic împotriva 
lui van Gelder? Ştii că a distrus poate mii de vieţi? Ştii 
că duce cu el destulă heroină ca să mai poată distruge 
o mie de vieţi? 

— Poţi să deplasezi braţul macaralei şi să-l aduci pe 
van Gelder înăuntrul cordonului de poliţie. 

— N-or să pună mâna pe el viu. Ştim amândoi acest 
lucru. Nu uita că are o carabină specială. Câţi oameni 
vrei să mai moară, Belinda? 

Nu răspunse şi se îndepărtă. M-am uitat din nou 
afară. Van Gelder ajunsese la capătul braţului metalic, 
se lăsă în jos, împletindu-şi picioarele în jurul cablului 
şi începu să alunece, cât putea de repede, fiindcă luna 
se pregătea să iasă din nori, iar lumina sporea. 

Am privit în jos şi, pentru prima oară, am văzut 
străzile Amsterdamului, care păreau străzile unui oraş 
jucărie, asemănător acelor modele de staţii de tren pe 
care le poţi vedea în vitrine în ajunul Crăciunului. 

Belinda se aşezase din nou pe podea, cu faţa în 
mâini. Voia, de bună seamă să se asigure că nu va 
vedea nimic. M-am uitat iarăşi la cablu şi l-am văzut 
foarte clar pe van Gelder, fiindcă luna apăruse din 
nori. 

Se găsea la jumătatea drumului, balansându-se într- 
o parte şi-n alta în bătaia vântului, arcul de pendul pe 
care-l descria mărindu-se tot mai mult. Am întins 
mâna spre roata ca un volan şi am învârtit-o spre 
stânga. 

Cablul începu să urce, purtându-l în sus pe van 
Gelder. În primul moment, cred că i-a îngheţat 


sângele în vine. Apoi şi-a dar seama ce se întâmpla şi 
a început să alunece în jos cu viteză sporită, de trei ori 
mai repede în raport cu ascensiunea cablului. 

La capătul cablului vedeam un cârlig, aflat la vreo 
cincisprezece metri sub van Gelder. Am smucit 
volanul spre dreapta şi van Gelder rămase nemişcat, 
ţinându-se din răsputeri de cablu. Ştiam că trebuia să 
fac ceea ce se cuvenea făcut, însă voiam să termin cât 
mai repede posibil. Am rotit volanul şi cablul se 
desfăşură cu toată viteza. Apoi l-am rotit brusc în 
direcţia inversă. Am simţit zguduitura produsă de 
brusca oprire a cablului. Van Gelder scăpă cablul din 
mâini şi în acel moment am închis ochii. Când i-am 
deschis, mă aşteptam să văd cablul gol, fără van 
Gelder, dar el era încă acolo, însă nu lipit de cablu. La 
douăzeci de metri deasupra caselor din Amsterdam, 
van Gelder se legăna, descriind arcuri de cerc tot mai 
largi, înfipt în cârligul montruos al macaralei. M-am 
îndreptat spre Balinda, am îngenunchiat şi i-am 
desprins palmele de pe faţă. Se uită în ochii mei. Mă 
aşteptam să văd în ei repulsie, însă tot ce puteam citi 
era tristeţe, expresia unui copil rătăcit în jungla 
oraşului. 

— S-a sfârşit? şopti ea. 

— S-a sfârşit. 

— Iar Maggie e moartă. 

Am tăcut. 

— Dece a trebuit să moară Maggie şi nu eu? 

— Nu ştiu, Belinda. 

— Maggie era bună în profesia ei, nu-i aşa? 

— Maggie era bună. 

— Şi eu? 

Nu i-am răspuns. 

— Nu trebuie să-mi spui, adăugă ea. Ar fi trebuit să-l 
împing pe van Gelder pe scările depozitului, sau să-i 


fac praf furgoneta, sau să-l arunc în canal, sau să-i fac 
vânt de pe treptele macaralei, sau... Nici un moment 
nu m-a ameninţat cu pistolul. 

— Nici n-a trebuit, Belinda. 

— Ştiai? 

— Da. 

— Categoria unu, ucenic în grupă operaţională, 
spuse ea cu amărăciune, prima acţiune în domeniul 
narcoticelor... 

— Şi ultima. 

— Ştiu, zâmbi stins. Sunt concediată. 

— Aşa e, fătuco, i-am spus, am ajutat-o să se ridice 
în picioare. Cel puţin, cunoşti regulamentul, măcar 
acele puncte care te privesc personal. 

Mă privi lung, apoi, pentru prima oară, pe buze îi 
apăru un zâmbet incert. 

— În regulament scrie aşa, i-am spus: „Femeilor 
măritate nu li se permite să rămână în cadrul forţelor 
operaţionale”. 

Îşi îngropă faţa în umărul meu, lucru ce a cruţat-o 
de priveliştea obrajilor mei tumefiaţi. 

Mi-am aruncat privirea pe lângă acel fermecător 
cap blond ca să examinez lumea înconjurătoare. 
Imensul cârlig, purtându-şi lugubra povară, se mişca 
acum nebuneşte dintr-o parte în alta şi, la un moment 
dat, carabina şi păpuşa se desprinseră de pe trupul lui 
Van Gelder şi căzură în hău. Aterizară pe caldarâm, la 
capătul străzii pustii care însoțea canalul. Deasupra 
lor se mişca umbra cablului, ca un gigantic pendul al 
unui gigantic orologiu. Cârligul uriaş îşi balansa 
sinistra povară pe cerul noptatec al Amsterdamului. 

